
Suomen Vapaussota lähettää vuoden 1944 tilaajilleen erilli- 
senä lahjakappaleena »Isoviha»v-kirjan, joka kuvaa kan- 
samme historiassa sitä ajankohtaa, jolloin koko olemassaolomme 
oli vaaranalaisena. 

Kymmenen sukupolvea sitten kansaamme kohdannut onnet- 
tomuus todistaa vakuuttavasti, että suomalainen sisu kestää an- 
karimmatkin koettelemukset ja että Isonvihan ajan rinnalla 
nykyisen sotamme rasitukset ovat suhteellisen pieniä. 

Kansa, joka on läpikäynyt Isonvihan kiirastulen, on selviävä 
voittajana nykyisessä sodassaan. 


Helsingissä, syyskuun 1 p:nä 1943. 


Aarne Sihvo. 


JOHDANTO. 


Jalopeuran merkeissä syntynyt Kaarle XII kruunattiin viiden- 
toista ikäisenä kuninkaaksi, »joka ei kenellekään maailmassa ollut vel- 
vollinen tekemään tiliä toimistaan, vaan jolla oli täysi valta mielensä 
mukaan ja kristillisenä kuninkaana hallita ja vallita valtakuntaansa.» 
Hän peri isältään valtion, joka pinta-alaltaan, Venäjää lukuunotta- 
matta, oli Euroopan suurin. Ruotsin raha-asiat olivat kunnossa, val- 
tiovelka melkein tyystin maksettu, sotalaitos oli järjestetty uudelleen, 
ja kauppa ja merenkulku kukoistivat. 

Nuori kuningas sai kuitenkin jo ensimmäisinä hallitsijavuosinaan 
kokea, että hän oli joutunut hoitamaan savijaloilla horjuvaa jätti- 
läistä. Valtakunta oli keinotekoinen. Sotilasmaantieteellisesti sen 
asema oli kaikkea muuta kuin kehuttava. Suunnattoman pitkät maa- 
rajat eivät tarjonneet juuri lainkaan luonnollisia puolustusesteitä, ja 
Itämeri lahtineen jakoi valtakunnan neljään toisistaan erillään ole- 
vaan lohkoon, joihin oli vaikea pitää yllä säännöllistä yhteyttä. Ruot- 
sin väkiluku oli toisiin suurvaltoihin verrattuna suhteettoman pieni 
— siitä ei hädän hetkenä voitu pusertaa sotajoukkoa, jonka miesluku 
olisi riittänyt kaikkien rajojen puolustamiseen. Tämä käy hyvin 
ilmi siitä, että jo rauhan aikanakin täytyi varsinkin linnoituksissa 
pitää runsaasti palkkasoturijoukkoja. Valtakunnan rajoja vedet- 
täessä oli kansallisuusnäkökohdat jätetty kokonaan huomioonotta- 
matta — suomensukuiset kansat, saksalaiset, lättiläiset ja monet muut 

kansallisuudet, oli väkivaltaisesti suljettu samaan piiriin, joten min- 

käänlaisesta yhteishengestä ei voinut olla puhettakaan. Sellaisen 
luomiseksi ei myöskään sanottavammin, yhteisen uskonnon ylläpitä- 
mistä lukuunottamatta, oltu työskenneltykään, vaan valloitettuja 
alueita oli hoidettu provinsseina, joiden asukkailla oli kyllä valta- 
kuntaa kohtaan velvollisuuksia, mutta. ei minkäänlaisia oikeuksia 
kansakunnan jäseninä. ] 


Suomi oli vuosisataisena liittolaisena muihin alusmaihin nähden 
hieman toisenlaisessa asemassa — menivätpä eräät valistuneimmat 
ruotsalaiset niinkin pitkälle, että nimittivät sitä liittovaltion toiseksi 
vallaksi — ja suomalaiset olivat myös oikeutetut sanomaan sanansa 
valtakunnan asioitten hoitoon nähden. Yhteenkuuluvaisuudentunne 
oli tälläkin puolen ilmeinen, yhdessä surtiin onnettomuuksia ja yh- 
dessä riemuittiin onnellisia tapahtumia. Varsin kuvaava tässä suh- 
teessa on suomenkielinen runo >Ilon ja riemun huuto» Kaarle XII:n 
kruunauksen johdosta. »Majesteetin Caickein nöyrin ja alimaisin 
Palvelija» Joh. H. Schaefer julistaa siinä: 


»Se suurin RUHTINAS/ cuin istu Taiwas corckeill'/ 
Jong Neuwoll alha!l tääll/ caick tapahtuwat ihmeill; 
Sen tehnyt ombi/ jot? sä? RUOTZIN ma nyt näe/ 
Ett Woiteldu on tott'/ Herr CAROLUXEN pää. 

Yx JALOPEURA nuor/ meill Ruotzalaisill pohias/ 
Joll' iso ymmärys/ ja sydän ombi rohkia: 

Paitz Jumalat ei ol'/ meill' corckemp' kenengän/ 
Cuin suuri CAROLUS/ se ISÄNS wertainen. 

Ei ainost? Ruotzalaist/ ja Saxa/ Wirolaiset/ 

Eik? yxin Ingrileist/ sull' nöyrät alimaiset: 

Ei waiwon Vänä/ Lapp'/ ne ilost kerskawat/ 

Waan Suomalaiset myös/ he Onnen huutawat 

Sull' CARLEI RUHTINAS! Joll' woima jolla walda/ 
Nyt meidän ylitzem/ on'suotu Jumalalda: 

Hän caickis Menestyst/ ja Onnen andakon/ 

Ja pitkän Ijän pääll/ Ilohons saattakon!!!» 


Suomalaisilla oli kuitenkin oma kielensä ja oma kansallisuutensa, 
joita ei tuhatvuotinenkaan yhdessäolo olisi kyennyt hävittämään, ja 
vaikka tämän seikan tuottamat haitat vielä silloin olivatkin vähäiset, 
merkitsivät ne kuitenkin repeämää suurvallan perusmuurissa. 


Ruotsin naapurivaltakunnat olivat kateellisina katselleet sen nou- 
sua kohden mahtavuutta, ja ne odottivat vain sopivaa hetkeä nujer- 
taakseen yhteisvoimin ylpeän nousukkaan. Välit Tanskan kanssa kä- 
vivät vuosi vuodelta yhä huonommiksi, eivätkä norjalaisetkaan suin- 
kaan olleet unohtaneet sitä, että heidät oli aikaisemmin voimalla nu- 
jerrettu. Puola—Liettuasta oli senjälkeen, kun Saksin August II oli 
valittu sen kuninkaaksi, tullut vaarallinen ja vallanhimoinen naapuri, 
mutta synkin pilvi uhkasi kuitenkin idästä. 

Pietari-tsaari oli jo vuonna 1697 julkisesti lausunut, ettei hän tulisi 
lepäämään ennenkuin olisi saavuttanut vankan jalansijan Itämeren 
rannalla päästäkseen kehittämään Venäjän kauppaa ja saattaakseen 
valtakuntansa muun maailman yhteyteen. Puhuttiin kyllä hymyillen 

hänen leikkirykmenteistään, mutta todettiin samalla huolestuneina 


» niitten yhä kasvava lukumäärä. 


Niin kauan kuin kukin näistä naapureista toimi yksin ja ajoi omaa 


| politiikkaansa, ei Ruotsilla ollut syytä pelkoon. Mutta uuden vuosi- 


sadan sarastaessa kiipesi poliittiselle näyttämölle mies, joka sai Poh- 
jolan suurvallan viholliset lyömään kättä toisilleen. Ruotsin alamai- 
nen, liiviläinen aatelismies Juhana Reinhold Patkul, joka aikoinaan 
oli tuomittu valtiopetoksesta, käytti koko synnynnäisen oveluutensa 
ja taitonsa sellaisen liiton luomiseksi, joka pystyisi nujertamaan Ruot- 
sin, Hän sai lopulta Venäjän Pietarin, Puolan Augustin ja Tanskan 
Fredrikin tekemään keskenään liiton. Ajankohtaa pidettiin hyökkäyk- 
seen varsin sopivana juuri silloin, kun Ruotsin valtakuntaa hallitsi 
»kokematon lapsikuningas». 

Kaarle XII oli parhaillaan karhunjahdissa, kun hänelle tuotiin 
tieto, että saksilaiset joukot olivat kesken rauhan aikaa yrittäneet sa- 
laisella äkkirynnäköllä valloittaa Riian. Tämä tapahtui maaliskuun 
9 päivänä 1700, ja jo saman kuun kahdentenakymmenentenä tuli 
toinen isku — Tanskan ilmoitettiin käyneen Ruotsin liittolaisen Hol- 
stein-Gottorpin herttuakunnan kimppuun. Nämä vihollisuudet, joihin 
sitten elokuussa Pietari-tsaarikin yhtyi, aloittivat suuren Pohjan sodan. 
joka niin mullistavasti tuli vaikuttamaan meidän kansamme kohta- 
loon. Suomi oli ollut'mukana luomassa Ruotsin suurvalta-asemaa, ja 
nyt sai se uhrata viimeisetkin voimansa tämän aseman puolustami- 
seen. Se sai uhrata kaikkensa voittamatta mitään, ja sen kärsimys- 
historiasta koetetaan seuraavissa luvuissa antaa suppea kuvaus. 


Viljo Rauta. 

SUOMI ANTAA MIEHENSÄ. 


Kaarle XI oli ruotujakolaitosta järjestäessään luvannut suomalai- 
sille, että senjälkeen, kun he olivat vapaaehtoisesti sitoutuneet hankki- 
maan ja ylläpitämään sotamiehiä, ei heiltä enää mitään lisärasituksia 
vaadittaisi, vaan: »he itse, heidän lapsensa ja väkensä, jotka talojen 
viljelykseen ja hoitoon ynnä miehistön hukan täyttämiseksi välttä- 
mättömästi voidaan tarvita, olivat sotamiehenotoista sekä kaikista nii- 
den yhteydessä olevista rasituksista, minkä nimellisiä ne sitten liene- 
vätkin, sekä kaksinnuksista ja pakollisista värväyksistä, nyt ja vastai- 
sina aikoina kokonaan vapautetut.» 

Tyhmiä ruokitaan lupauksilla. 

Heti, kun sota oli puhjennut, huhtikuussa 1700, Kaarle XII antoi 
maaherroille ohjeita lisämiehistön hankkimista varten. Niissä kehoi- 
tettiin maaherroja unohtamaan isän lupaus ja »tarkoituksenmukaisilla 
ja pontevilla puheilla huomauttamaan talonpojille, miten he yli 20 
vuotta ovat saaneet nauttia rauhan suloutta, mutta nyt tarvittiin 
uhrauksia maan puolustamiseksi; oli kuitenkin hankalaa kutsua mies 
talosta kuten ennen vihollisen tullessa oli ollut tapana, koska siitä 
maanviljelys ja sadonkorjuu tulisivat kärsimään, jotapaitsi kokemus 
oli osoittanut, että sellainen kokoonkutsuttu talonpoikaisjoukko olisi 
voinut heikosti tai ei ollenkaan puolustautua, kun vihollinen nykyi- 
seen sodankäymistapaan ahdistaa sitä.> Oli senvuoksi meneteltävä 
niin, että kolme ruotua yhdessä hankkisi yhden sotamiehen ja kolme 
ratsutilaa yhteisesti yhden ratsumiehen. 

Ja muuten meneteltiin, kuten rikottuihin lupauksiin nähden aina 
on menetelty, annettiin uusi lupaus. Uskoteltiin pyhästi, että nämä 

näin asetetut miehet tultaisiin käyttämään vain kotiseudun ja oman 
kamaran puolustamiseen, ja että niitä ei kuljetettaisi maasta pois, 
vaan päinvastoin päästettäisiin heti vapaiksi, kun pahin sodanuhka 
olisi vältetty. Mutta tuskin oli muste ehtinyt kuivua paperilla, jolle 
tämä vakuutus kirjoitettiin, kun miehet jo lastattiin laivoihin ja kulje- 
tettiin meren poikki Tallinnaan. , 

Tulevaisuus tarjosi kuitenkin vielä tilaisuuksia uusien lupausten 
antamiseen. Ennenkuin ryhdymme niitten rikkomista tarkastele- 
maan, on kuitenkin syytä hieman yksityiskohtaisemmin tutustua Suo- 
men silloisen sotalaitoksen järjestelyyn. 

Kaarle XI järjesti sotajoukkonsa ruotujakolaitoksen perusteella 
jonkinlaisen asevelvollisuuden pohjalle. Tämä velvollisuus ei kuiten- 
kaan ollut henkilökohtaista laatua, vaan perustui maaomaisuuteen, 
ollen siis tavallaan osa verotuksesta. Ruotutalot — Suomessa kuului » 
yhteen ruotuun tavallisimmin kaksi tai kolme taloa — asettivat yhtei- 
sesti sotamiehen, jonka paitsi palkkaa, piti isänniltään saada myöskin 
asunto ja ruoka. Myöhemmin tuli kuitenkin tavaksi, jota hallituskin 
kehoitti noudattamaan, että sotamiehelle rakennettiin pieni torppa ja 
annettiin sen verran maata, että hän voi sen avulla elättää yhden leh- 
män. Torppaan muutettuaan sotamies ei enää saanut taloista ruokaa, 
mutta sensijaan saattoi hänen perheensä silloinkin, kun hän itse jou- 
tui sotaretkelle, asua ja viljellä torppaansa. Isännille tekemiensä maa- 
töitten korvaukseksi piti ruotusotamiehen saada näiltä jokapäiväinen 
sarkapuku, mutta valtio hankki hänelle sotilaspuvun. Rahapalkka oli 
valtakunnan eri osissa erilainen. Suomessa oli Kaarle XI määrännyt 
ratsumiehille maksettavaksi rauhan aikana kuusi ja sota-aikana kah- 
deksan hopeataaleria ja jalkamiehille hieman vähemmän. Mitään 
muita palkkaetuja ei sotamies olisikaan saanut nauttia, mutta ennen- 
pitkää tuli yleiseksi tavaksi maksaa myöskin pestiraha, joka kohosi 
sitä suuremmaksi, kuta isompi puute miehistä tuli 

Ratsutilojen eli rusthollien tuli vuorostaan huolehtia ratsumiesten 
asettamisesta. Rustholleiksi valittiin varakkaimmat tilat, ja muodos- 
tivat ne joko yksinään tai kaksi yhdessä yhden rusthollin. Joskus 
niihin saatettiin vahvistukseksi liittää joitakin läheisiä pikkutaloja, 
joita tällöin nimitettiin aukumenteiksi. Ratsutilojen tuli, paitsi miestä, 
asettaa myöskin hevonen ja hankkia niin miehelle kuin hevosellekin 
kaikki tarpeelliset varusteet. Tällaisten menojen korvaukseksi olivat 
ratsutilat kuitenkin vapautetut tilojen veroista. 

Sotamiesten kokoon nähden ei asetettu vaatimuksia, mutta oli mää- 
rätty, että miehen tuli olla nuori, vankka ja terve Hevosesta säädet- 
tiin, että sen tuli olla kelvollinen. Yleisissä tarkastuskokouksissa. 
joihin kaikkien rusthollarien ja ruotumestarien oli saavuttava, todet- 
tiin, että miehet ja hevoset olivat »mitan täyttäviä». Ruotu- ja ratsu- 
miehet palvelivat yleensä niin kauan, kunnes heidän vanhuudenheik- 

kouden vuoksi oli erottava, ja silloin oli kolmen kuukauden kuluessa 
hankittava uusi mies tilalle. 

Ruotuväen päällystökysymys oli järjestetty siten, että upseerit sai- 
vat kruunulta virkatalon eli puustellin, joina tavallisesti käytettiin re- 
duktion kautta kruunulle palautettuja tiloja. Virkatalonsa hoidosta 
oli upseeri vastuussa valtiolle, ja talon tulot laskettiin hänen palkka- 
eduikseen. i hyvä 

Rauhan aikana olivat upseerit ja sotamiehet samassa asemassa 
kuin muutkin kansalaiset, ja samojen siviilituomioistuimien alaiset. 
Vain harjoituskokouksissa ja sodassa he kuuluivat sotalain alaisuu- 
teen. 

Harjoituksia oli määrätty pidettäväksi komppanioittain vähintäin 
kerran kuukaudessa ja rykmentin puitteissa ainakin kerran vuodessa, 
mutta tehtiin tästä säännöstä Suomeen nähden sellainen poikkeus, 
että harjoituskokoukset jätettiin eversteistä riippuviksi. 

Jalkamiehen sotilaspuku oli kokonaan nahasta. ja sen lisäksi kuului 
siihen sinisestä verasta valmistettu kaapu ja korkea töyhtöhattu. 
Aseena oli piilukkoinen kivääri ja vyöllä miekka. Ratsumiehillä oli 
pitkävartiset, kannuksilla varustetut saappaat, nahkahousut, nahka- 
kaarniska eli költeri sekä harmaa verkatakki ja samanvärinen kaapu 
sekä päähineenä »hyvä ja kaunismuotoinen hattu». Ratsumiehen 
aseina oli karapiini, kaksi pistoolia ja suora miekka. 

Ruotujakolaitosta ei voitu toteuttaa koko Suomessa samanaikai- 
sesti, sillä Pohjanmaan talonpojat suhtautuivat siihen niin epäluuloi- 
sesti, että Kaarle XI katsoi viisaimmaksi suostua heidän anomukseensa 
ja säilyttää tässä maakunnassa entisen tapaisen sotaväenottotavan. 

Suomalaista upseeristoa ei ollut juuri lainkaan, ja päällystö olikin 
suurimmaksi osaksi tuotettu Itämerenmaakunnista. On luonnollista, 
että tällaiset miehet eivät ainakaan alkuvuosinaan osanneet oikein 
suhtautua suomalaisiin, ja että tämän tästä syntyi kahnauksia hei- 
dän ja sotamiesten samoinkuin maan siviiliväestönkin kesken. Heidän 
valitetaan kohdelleen sotamiehiä mielivaltaisesti ja tylysti ja käyttäy- 
tyneen talonpoikia kohtaan tavalla, jota vapaat suomalaiset eivät voi- 
neet sulattaa. 

Teoreettisesti tarkastellen ei ruotujakolaitoksesta ole sanottava 
muuta kuin hyvää, sillä olihan se ennenkaikkea kansallinen. Käytän- 
nössä osottautui siinä olevan useita sangen karkeitakin puutteelli- 
suuksia. Ensinnäkin oli ruotuväki pohjimmaltaan ainoastaan sään- 
nöllisesti harjoitettua nostoväkeä, ja toisekseen oli eräs sen suurim- 
mista puutteista se, että se ei taannut armeijalle minkäänlaista reser- 
viä. Tämä heikkous ilmeni, kuten sanottu, jo ensimmäisen sodan al- 
kaessa; ja niinpä olikin ryhdyttävä peruuttamaan kuninkaallisia lu- 
pauksia ja perustamaan niin sanottuja kolmikas- ja kaksinnus- 
rykmenttejä. 

Ensimmäisen tätä koskevan määräyksen Kaarle XII antoi huhti- 
kuun 26 päivänä 1700, ja sen mukaan oli kolmen rodun hankittava 
lisää yksi jalkamies ja kolmen ratsutilan yhdessä yksi ratsumies. Näin 
kootut niin kutsutut kolmikasrykmentit eivät vielä olleet lähteneet 
maasta, kun jo ryhdyttiin hankkimaan uutta lisäväkeä. Venäläisten 
ryhdyttyä liikehtimään Itämeren maakuntiin päin, pyysivät kenraali- 
kuvernööri Delagardie ja kenraali Vellingk maaherroja toimittamaan 
täyden kaksinnuksen, siis toimimaan niin, että kustakin ruodusta tu- 
lisi vakinaisessa väessä olemaan kaksi miestä. On ymmärrettävää, 
että tämä uusi väenotto ei sujunut kovinkaan helposti ja että epä- 
oikeudenmukaisuutta harrastettiin. Varakkaammat vapaat miehet os- 
tivat itsensä irti lahjoittamalla kruununvoudille härän tai pari riikin- 
taaleria, ja köyhemmistä joutui taasen useasti talon ainoa mieskin 
marssimaan sotaväkeen. 

Siitä, millaiseksi sotaanlähtö ja sodankäynti tällaisilla harjaantu- 
mattomilla, nopeasti kokoonhaalituilla joukoilla muodostui, antaa oi- 
vallisen kuvan Suomen itäisimmän osan maaherran A. Cronhjortin 
syyskuussa 1700 kuninkaalle Inkerinmaalta kirjoittama kirje, jossa 
m.m. sanotaan: ; 

»Siihen aikaan nähden, minkä he ovat palveluksessa olleet, pitäisi 
heillä tosin olla vaatteensa ja kiväärinsä tallella ja hyvässä kunnossa. 
Mutta kun he kolmikas-otossa ja kaksinnuksessa saivat rusthollistaan 
ja ruoduistaan sellaisia kiväärejä ja vaatteita kuin silloin kiireessä 
voitiin saada kokoon, eikä äskeisten onnettomuus- ja katovuosien jäl- 
keen ollut varoja niitten muualta hankkimiseen eikä itse tavaroita- 
kaan maassa, niin ei ole toisin voinut käydä kuin että täten mukaan- 
saadut vanhat kiväärit ja halpa-arvoiset vaatteet pian ovat kuluneet 
ja käyneet kelvottomiksi. Vaikka siis mahdollisimman uutterasti on 
koetettu pitää kunnossa niin yhtä kuin toistakin, ja upseereita on 
mitä vakavimmin käsketty huolehtimaan asiasta, on kuitenkin syn- 
tynyt sellainen puute, että ne kaikki ovat kuluneet. Muutamat ovat 
ilman saappaita, kenkiä, sukkia tai muita jalkineita, osa aivan avo- 
jaloin ja pian aivan ilman vaatteita, joilla he ruumiinsa verhoisivat. 
Myöskin kenraali Vellingkin rykmentit ovat niin huonossa kunnossa, 
että miehet piankin ovat aivan alastomia eivätkä voi suorittaa mitään 
palvelusta. Sen lisäksi on kivääreihin nähden ollut melkoisia vaikeuk- 
sia, koska mukaan otetut ovat enimmäkseen vanhoja ja rikkinäisiä, 
niin että niissä vähäpätöisissä sotayrityksissä, joita on voitu toimeen- 
panna, on hädin tuskin voitu ampua 10 tai 20 laukausta. Nämä puut- 
teet ovat tehneet muutenkin tottumattoman miehistön araksi ja myös- 
kin pelottanut minua viemästä heitä taisteluun vihollista vastaan. 
Tämän lisäksi on ruoKa-aineidenkin puute tuottanut paljon vaivaa. 
Sen hankkiminen ja tuominen on joskus käynyt niin hitaasti, että 
moni tärkeä asia ja yritys on sentähden myöhästynyt, ja miehistö suu- 

ressa määrin sairastunut. En pitkiin aikoihin ole voinut taata kahden 
viikon eväitä, vaan on minun enimmäkseen täytynyt ottaa niitä sitä 
myöten kun leipää on veneillä tai muutoin tullut. Ei ole vielä saatu 
aikaan sitäkään, että edes joskus saataisiin olutta miehille, vaan on 
täytynyt antaa heille maltaita, josta itse saavat sitä valmistaa, mikä 
kuitenkin on hyvin hankalaa ja enimmäkseen mahdotonta, tai on täy- 
tynyt heidän antaa käyttää vettä, joka tällä paikkakunnalla on hy- 
vin kalkinsekaista ja epäterveellistä, ja sitäkin vanhan, pilaantuneen 
voin tai sillin kera, jollaista paremman puutteessa on täytynyt ottaa 
vastaan ja joka helposti synnyttää tauteja. — Miehistö on kylläkin 
enimmäkseen hyvää ja kelvollista, mutta ei ole voinut tätä ennen saa- 
vuttaa suurtakaan tottumusta eikä ole oppinut mukaantumaan sellai- 
siin rasituksiin, joita sotilaselämä tuo mukanaan, olletikin kun suuri 
osa upseereista on samalla kertaa tullut palvelukseen, ja hyvin vähän 
on. sellaisia, jotka ymmärtävät asioita. Miehistön luotettavin osa on 
täytynyt jakaa rajojen suojaksi vartiopaikkoihin, niin ettei itse asiassa 
liikene muuta kuin 1429 ratsumiestä ja 1352 jalkamiestä, joilla voidaan 
toimia vihollista vastaan.» 


Tällaiset joukot olivat siis jääneet Suomen rajan turvaksi, kun 
maan parhaat miehet oli kuljetettu Suomenlahden eteläpuolelle tais- 
telemaan kuninkaan johtamissa joukoissa. Sieltä kuuluikin pääasialli- 
sesti vain hyviä uutisia. Ensin Hämeen rykmentin päällikkö Y. J. 
Maijdell voitti Patkulin saksilaiset joukot Jungfernhofin luona ja pa- 
kotti vihollisen vetääntymään Väinäjoen yli niin että Riika pelastui 
uhanalaisesta asemastaan. Sitten saapui Kaarle XII ja saavutti lois- 
tavan Narvan voittonsa marraskuun 20 päivänä, jonka johdosta koko 
maa ratkesi riemuitsemaan, ja runoilijat virittivät kanteleensa lau- 
laakseen ilolauluja sankarikuninkaalle. Suomessakin niitä sepitettiin, 
ja ensimmäisenä ilmestyi »Ilo-Lalu Ylitzen Sen suloisen Woiton». 
Vihkosen nimilehdellä ilmoitetaan, että se on 


»yksinkertaisesti Oulun kaupungissa 
koottu runosanoilla, 
runomiesten suosiolla, 
kunkin mieleksi hyväksi, 
Jeesukselle kiitokseksi.» 


< 


Siinä kerrotaan runosäkein koko taistelun kulku, ja rukoillaan lopussa, 
että 


»suuri julkinen Jumala 
säästäis vitsansa vihaisen, 
eikä laskis laumans päälle 
muodottomat muukalaiset.» 


Ja Askaisten kappalainen Anterus Askelinus julkaisi »Suomen Ilon- 
Äänen» Narvan voiton johdosta. Tämän kaksikymmen-säkeistöisen 
laulun viimeinen säkeistö kuuluu: 


»Tsaar Pietar' kyll' lupais jäll' keväällä tull? 
mutt? emme hänt? enempi pelkää. 

Kaarl' kuningast ravits' Herr” pitkäll' ijäll 
ja hosukoon venäläist? selkään. 

Näin toivomme viel': 

äP apus meilt kiell, 

ett? sinun viel avullas sodimm'!» 


Mutta Kaarle-kuningas ei joutanut »hosumaan venäläist' selkään». 
Hän oli päättänyt ensin selvittää välinsä August II:n kanssa ja kuljetti 
senvuoksi armeijansa ja Suomen parhaat pojat sen mukana pitkälle 
sotaretkelle Puolaa vastaan. . 

11. 


RAJA MURTUU. 


J =— = — 
saatua rajan sisälle 
niinkuin muutkin murhamiehet, 
verikoirat wiettelijät, 
mitkä nylit, mitkä syljit, 
mitkä panit paistamalla, 
viilsit, pistit, piinaelit, 
Herranhuonehen häväisit, 
pilkkasit pyhimmät pihat, 
kirkot kaikki kirjoinensa, 
tuotit tulessa tuhaksi, 
salaisesti saatuansa.» 


Polo Inkerinmaa joutui ensimmäisenä suomalaisena alueena vas- 
taanottamaan verikoirien laumat. Kaarlen suunnattua matkansa 
Puolaa kohden varmana siitä, että oli Narvan voitollaan nujertanut 
Venäjän tsaarin, suuntasi tämä sotatoimensa Itämeren maakuntiin. 
Kenraali Serementjev ahdisti Liivinmaata, ja sikäläisen ruotsalaisen 
armeijan päällikkö von Schlippenbach pyysi Cronhjortia Inkeristä kä- 
sin. tekemään hyökkäyksen rajan yli jotta painostus Liivinmaata 
kohtaan laimenisi. Tuntiessamme, millainen Inkerissä olevan armei- 
jan tila jo vuonna 1700 oli, ja tietäessämme, että se ei suinkaan ollut 
tänä aikana parantunut, vaan pikemminkin kahden ankaran talven 
jälkeen kevääseen 1702 mennessä saavuttanut äärimmäisen kurjuu- 

den asteen, ymmärrämme, että parhainkaan kenraali ei olisi sellai- 
sella joukolla ollut halukas lähtemään sotaretkelle vieraaseen valta- 
kuntaan. Cronhjort viivytteli, ja kun hän vihdoin keväällä lähti, ta- 
pahtui se sellaiseen aikaan, joka oli omiaan tekemään onnistumisen 
mahdottomaksi. Matkan aikana puhkesi niin ankara rankkasade, 
vetteivät mitkään vaatteet voineet estää sen läpi tunkeutumista, eikä 
ainoastaan miesten leipä lionnut hajalleen, vaan kivääritkin pilaan- 
tuivat.» Tehtyään pitkähkön retken 1500 miehensä kanssa vihollista 
kohtaamatta Cronhjort katsoi itsensä pakoitetuksi palaamaan takai- 
sin. Venäläiset eivät myöskään olleet toimettomina. Elokuun 25 
päivänä Nevanlinnasta lähettämässään kirjeessä postimestari Thor- 
wöste kertoo hallitukselle seuraavaa: 

sJohonkuhun aikaan ei tämän paikkakunnan sotaväki ole voinut 
saada minkäänlaista tietoa maassa kuljeskelevista vihollisista. Kui- 
tenkin kuuluu, että vihollinen on Inkeriin tullessaan polttanut kaikki 
ja rakentanut sinne leirin sekä luonut vallituksia, rakentaen parhail- 
laan talojakin. Talonpojat kertovat vihollisen ensimmäiseksi rakenta- 
neen uudelleen riihen puidakseen viljaa. Muutoin se hyvin innokkaasti 
jatkaa polttamista, niin että kaikki viljat ja heinät sytytetään, ja jo 
peninkulman päähän täältä on kaikki tuhottu. Vihollisen väki kuu- 
luu suurimmaksi osaksi olevan aseistamatonta, mutta erittäin moni- 
lukuista, niin että Inkeristä, joka on puolentoista peninkulman päässä 
täältä, Venäjän rajalle asti sen väkeä vilisee sekä rantaa myöten että 
Venäjälle vievän tien varrella metsissä ja pensaikoissa niin paljon, 
että talonpoikien, jotka tähän asti suureksi osaksi ovat asuneet met- 
sissä, on täytynyt muuttaa tänne kaupunkiin pelastaakseen henkensä.» 

Nämä tuholaisjoukot eivät kuuluneet varsinaiseen venäläiseen ar- 
meijaan, joka saapui vasta syksymmällä Serementjevin johdolla. 
Cronhjort yritti puolustautua, mutta ei onnistunut siinä sen parem- 
min kuin hyökkäyksissäänkään. Hän kärsi tappion pienen Inkeri- 
joen luona ja oli pakoitettu perääntymään Nevanlinnan turviin, Vi- 
hollinen ei ryhtynyt sitä piirittämään, vaan vetäytyi takaisin. 

* Lokakuun alussa, kun Ruotsin vähäinen Laatokan-laivasto oli 
kuljetettu Nevaa myöten Suomenlahteen ja viety Viipuriin talveh- 
timaan, kokosi Pietari-tsaari voimansa ja suuntasi hyökkäyksen 
Pähkinänlinnaa vastaan. Hänen Serementjevin johdossa öleva maa- 
armeijansa käsitti 35.000 miestä, ja Laatokalta käsin hyökkäsi 300 
pienehköä alusta käsittävä laivasto. Pähkinänlinnaa puolusti eversti- 
luutnantti von Schlippenbach 250 miehen voimalla. 

Linnaa puolustettiin uljaasti, ja Schlippenbach odotti Nevanlin- 
nasta apua. Avun antaminen ei kuitenkaan ollut mahdollista, sillä 
venäläiset olivat miehittäneet Nevan molemmat rannat laajalti. Päi- 
vän toisensa jälkeen jatkui pommitus ja puolustajain joukko harveni, 
mutta vasta sitten, kun muurit alkoivat jo olla kokonaan hajallaan, ja 

raunioitten turvana oli enää 40 asekuntoista miestä, Schlippenbach 
katsoi olevansa pakoitettu antautumaan. Tämä tapahtui lokakuun 
12 päivänä, jolloin pommitus oli kestänyt tasan 10 vuorokautta. 
Linnan urhoolliset puolustajat saivat oikeuden vapaasti lähteä sieltä. 

»Pähkinä oli kova», Pietäri kirjoitti, »mutta nyt se on onnellisesti 
murskattu.» 

— Kohta otamme sen taas takaisin, kerrotaan Kaarlen sanoneen, 
saatuaan kuulla linnan kohtalon. 

Mutta Pietari oli ottanut Nevan avaimen pitääkseen sen lopulli- 
sesti hallussaan. Hän antoi sille uuden nimen, Schlisselburg, Avain- 
linna, siten korostaakseen sen tärkeyttä laatimiensa suunnitelmien 
toteuttamisessa. Suomalaiset yksinkertaistuttivat uuden nimen Lyys- 
sinänlinnaksi, joksi sitä on sittemmin Inkerissä nimitetty. 

Venäläisten tie Kannakselle oli nyt vapaana, jä jo myöhemmin 
samana syksynä he sitä käyttivätkin, tehden pienehköllä joukolla 
ryöstöretken Viipuriin päin. Talven ajaksi sotatoimet vaimenivat, 
mutta alkoivat vuoden 1703 maaliskuussa entistä suuremmalla voi- 

"malla. Samaan aikaan, kun tsaari Pietari kokosi armeijaansa Nevan- 
linnaa vastaan, hyökkäsi 4000-miehinen ryssäjoukko hiihtäen Raudun 
kirkolle. Lipolassa yritti majuri Burghausen 600 ratsumiehensä 
kanssa torjua hyökkäyksen, mutta kärsi raskaan tappion. Ryssät polt- 
tivat Raudussa kolme taloa ja tekivät kirkosta hevostallin. Tapauk- 
sesta syytettiin, kuten tavallista, Cronhjortia. Niinpä eräs siltä ajalta 
säilynyt, Viipurista maaliskuun 27 päivänä lähetetty yksityiskirje 
kertoo: i 

»Nyt ei taas kuulu ryssistä mitään, vaan kaikki on hiljaista niin 
kauan kuin ryssiä huvittaa. Me tulemme rauhallisiksi, ja kun viholli- 
nen havaitsee meidän olevan huolettomia, tulee se yllättäen kuten 
tavallisesti silloin, kun sitä vähimmin odotamme. Vihollinen on kur- 
kussamme ennenkuin arvaammekaan, varsinkin, kun ei Cronhjortista- 
kaan kuulu mitään. Hän ei liiku laisinkaan, vaan on rauhallinen ja 
lepäilee joukkoineen hiljaa talvileirissään, antaen viholliselle vapaat 
kädet ryöstää koko Karjalan puhtaaksi elintarpeista, kuten se jo 
Sakkolassa on tehnyt. — — Sanotaanpa vielä, että Cronhjort on täältä 
Viipurista pyytänyt rehua hevosilleen.» 

On vaikea mennä tarkoin sanomaan, missä määrin Cronhjort an- 
saitsi kaikki ne syytökset, joita häntä vastaan suunnattiin, mutta 
todennäköistä on, että tämä 70-vuotias vanhus oli hieman liian varo- 
vainen. Hänessä ei itsessään ollut, eikä hän liioin pystynyt repaleisiin 
joukkoihinsakaan lietsomaan sitä kaarlelaista henkeä, jonka avulla 
toiset johtajat siihen aikaan kykenivät suorittamaan miltei ihmetekoja. 

- Huhtikuun 25 päivänä Serementjev ryhtyi 20,000 miehen armeijal- 
laan piirittämään Nevanlinnaa. Sitä puolusti eversti Apollof 600 mie- 
hen voimalla torjuen ensimmäiset hyökkäykset loistavasti. Cronhjort 

oli jo kuultuaan huhun vihollisen lähestymisestä vetänyt joukkonsa 
sieltä pois, ja pitkäaikaisen ankaran pommituksen jälkeen täytyi lin- 
noituksen toukokuun 2 päivänä antautua. 

Näin oli tärkeä Nevan linja kokonaisuudessaan joutunut venäläis- 
ten haltuun ja Inkerinmaa lopullisesti eroitettu Suomen yhteydestä. 
Sen pienemmät linnoitukset, Jaama ja Kaprio, joutuivat myöskin 
vielä saman kuun kuluessa tsaarin joukkojen haltuun. Tie Suomeen 
oli avoin ryssien käydä, ja meikäläisten oli pantava uskonsa Viipu- 
riin, Karjalan ja Suomen lujaan lukkoon. 

Cronhjort päätti kuitenkin vielä yrittää. Hän kokosi nelituhanti- 
sen armeijansa ja teki sen kanssa retken Pietarin läheisyyteen, josta 
ryssät kuitenkin ennenpitkää pakoittivat hänet perääntymään Siestar- 
joen pohjoiselle rannalle. Hän asettui sinne lujiin puolustusasemiin, 
mutta kun suuri venäläinen armeija von Rönnen johdolla hyökkäsi 
heinäkuun 9 päivänä, Cronhjort kärsi tappion ja vetäytyi pohjoiseen. 
Viipurin seuduille. 

Nyt oli esivallan mielestäkin Cronhjortin mitta jo täysi. Hänet 
vapautettiin toimestaan, ja Suomessa olevien sotavoimien päälliköksi 
nimitettiin Yrjö Juhana Maijdell, entinen hämäläisten päällikkö, joka 
oli kunnostautunut sekä Jungfernhofissa että Narvassa. 

Cronhjort koetti kuninkaalle lähettämässään kirjeessä puolustau- 
tua ja väitti, että häntä vastaan tehdyt syytökset olivat vain panetteli- 
joiden ja vihamiesten salakavalia vehkeitä. Hän sanoi tehneensä, mitä 
velvollisuus vaati ja vakuutti iloisella ja rehellisellä omallatunnolla 
voivansa vastata Jumalan ja Teidän Majesteettinne edessä.» Hän 
matkusti Helsinkiin maaherrakuntaansa hoitamaan, mutta kuoli mel- 
kein kohta perille saavuttuaan. 

Seuraavana kesänä, siis 1704, Maijdell ryhtyi tekemään retkiä venä- 
läisiä vastaan. Heinäkuussa hän marssi Inkerinmaalle ja voitti venä- 
läiset Vallisaaressa. Sieltä hän jatkoi retkeään Nevanlinnan luo, 
mutta oli pakoitettu ennenpitkää perääntymään, kun laivasto ei 
ajoissa tullut suunniteltua hyökkäystä tukemaan. Nevanlinnan valloi- 
tus ei ollutkaan retken varsinainen tarkoitus, vaan Maijdell tahtoi 
hyökkäystoiminnallaan ennenkaikkea sitoa vihollisen voimia, siten 
auttaakseen parhaillaan pahaan ahdinkoon joutunutta Narvaa. Hän 
teki edellämainitun jälkeen useampiakin retkiä, mutta ne jäivät enim- 
mäkseen tuloksettomiksi. Useimpien retkien laatua kuvaa erinomai- 
sesti Maijdellin syyskuun 24 päivänä 1704 kanslia-kollegiolle lähet- 
tämä selostus eräästä Venäjän Karjalaan tehdystä retkestä. Siinä 
kertoo: 

»Muudan i mmaS a jolle eräitä viikkoja sitten olin antanut 
käskyn ratsu- ja jalkamiesosaston kanssa tehdä hyökkäyksen vihollis- 
maahan Karjalan kautta Laatokan ympäri, on eilen jättänyt minulle. 
kertomuksensa rajalta, ilmoittaen vallanneensa erään vihollisen lin- 

noituksen Kontokylässä, muutaman peninkulman päässä Venäjän ra- 
jalta. — Linnoituksessa oleva noin seitsemänsadan miehen vahvuinen 
vihollinen oli puolustautunut niin urhoollisesti, että ratsumestarin oli 
sen kukistamiseksi käytettävä tulta, joka poltti poroksi kylän ja lin- 
noituksen sekä tuhosi suurimman osan asukkaista. Viimein oli osa 
vihollisista päällikön johdolla tehnyt hyökkäyksen linnoituksesta ja 
yrittänyt pelastautua metsään. Kahakassa oli saanut surmansa noin 
70 miestä ja päällikkö, jota ei tunnettu, ja osa, joka surkeasti oli ker- 
jännyt armoa, oli otettu vangiksi. Näitä oli yhdessä toisen joukon 
kanssa, joka oli piiloutunut linnoituksesta käsin kaivettuun maakuop- 
paan, ja siellä joutunut kiinni, vähän yli viisikymmentä miestä. Tuli- 
palon jälkeen oli löydetty neljä kuuden tuuman rautatykkiä, melkoi- 
nen määrä pieniä tykkejä, piikiviä ja muutamia tuhansia tykinkuulia 
sekä suuri joukko kranaatteja, ketjukuulia ja muuta sellaista. Rauta- 
tykit olivat sulaneet, muita hän ei vetojuhtien puutteessa ole voinut 
sieltä kuljettaa, osa on täytynyt kaivaa maahan; osa upottaa veteen. 
Kiväärejä, 2 lippua ja joukon karjaa hän on saanut sieltä mukaansa. 
sekä jotakin muuta, mitä oli ehditty tulesta pelastaa, kaikki muu on 
kokonaan hävitetty ja tehty viholliselle kelpaamattomaksi. Meidän 
puolellamme on muutamia kaatuneita, koko joukko haavoittuneita, 
niiden joukossa yksi kapteeni, kaksi luutnanttia ja kolme aliupseeria. 
Ottelu oli tuima, sillä meikäläisten hyökkäystä kesti kolme tuntia, ja 
he olivat niin lähellä vihollista, että ampuivat linnoitukseen viholli- 
sen ampumareijistä, mistä tämä ei kuitenkaan välittänyt ennenkuin 
tuli sytytettiin ja se rupesi pakottamaan.» 

On ymmärrettävää, etteivät tällaiset vähäiset partioretket vaikut- 
taneet vähääkään sodan lopulliseen tulokseen. Pikemminkin ne olivat 
omiaan vain kiihoittamaan vihollisen kostonhalua, niin että se tilai- 
suuden tullen antoi luonnonasteella olevien metsäläistensä raivota 
vapaina villilaumoina valloitetussa maassa. 

JII. 


VIIPURI VAARASSA. 


»Katson velvollisuudekseni ilmoittaa, mitä nykyisin on täällä ta- 
pahtunut, nimittäin, että venäläinen on näinä päivinä lähtenyt Pieta- 
rista liikkeelle ja on jo hyökännyt etuvartiostojemme kimppuun, jotka 
se on osittain kokonaan hävittänyt, osittain karkoittanut tänne kau- 
punkiin. Täten vihollinen on tullut meitä yhä lähemmäksi. Sen joh- 
dosta ovat kaikki naisemme ja paljon muutakin väkeä niin hyvin 
maalta kuin kaupungistakin saaneet aiheen lähteä pakosalle, koska 
venäläinen on näyttäytynyt liian lähellä kaupunkia ja on nyt vain 
puolen peninkulman päässä täältä, Kalkkila-nimisen kylän luona. On 
kuitenkin vielä aivan tuntematonta, kuinka voimakas se on ja millai- 
nen tykistö sillä on mukanaan, vaikka näitä seikkoja onkin mahdolli- 
suuksien mukaan tarkoin tiedusteltu. Kaikki näyttää pahasti viittaa- 
van siihen, että se aikoo piirittää kaupungin. 'Senvuoksi onkin tänä 
yönä poltettu ne terva-aitat, jotka ovat erään saaren niemekkeellä 
linnaa vastapäätä, etteivät venäläiset ainakaan niitä voisi käyttää hy- 
väkseen. Sillä välin elämme nyt vihollisen vuoksi suuren pelon val- 
lassa. — —> * 

Näin kirjoitti Viipurin läänin maaherra Yrjö Lybecker kenraali- 
majuri Schlippenbachille Viipurista lokakuun 12 päivänä 1706. Pie- 
tari-tsaari oli päättänyt varmentaa tulevan pääkaupunkinsa Nevan- 
linnan aseman valloittamalla Viipurin ja Käkisalmen ja hävittämällä 
Kannaksen asunnottomaksi ja puuttomaksi erämaaksi. Nyt, kun 
Kaarle-kuningas oli kiinnittänyt kaiken huomionsa Puolaan, Pieta- 
rilla olikin hyvä tilaisuus suunnitelmiensa toteuttamiseen. Hän jär- 
jesti 20.000 miestä käsittävän armeijan, joista 5.000 ratsumiestä ja 

noin 2.000 kasakkaa, määräsi sen ylipäälliköksi Roman Brucen ja 
marssi kohden Viipuria. Lokakuun puolivälin aikoina armeija leiriytyi 
Kolikkoinmäen taakse ja ryhtyi piirittämään ja pommittamaan kau- 
punkia, Suuri joukko kaupungin porvareita oli muutamia päiviä ai- 
kaisemmin lähtenyt Lappeenrannan markkinoille eikä katsonut sopi- 
vaksi palata enää kaupunkiin, josta toisetkin parhaansa mukaan yrit- 
tivät karkuun. Ja pakolaisista ensimmäisiä olivat kaupungin pormes- 
tari ja raati Piirityksen alkamisesta kirjoitti ylipäällikkö, kenraali 
Maijdell hallitukselle lokakuun 27 päivänä m.m. seuraavaa: 

»Sittenkun viimeksi kirjoitin, on vihollinen levittänyt rivinsä laa- 
jalle ja melkein täydellisesti saartanut sen puolen, jolta on saapunut, 
puhumattakaan muista suurista yrityksistä, jotka tuntuvat päivittäin 
jatkuvan. Hän on nyt kolmatta vuorokautta ampunut pommeilla ja 
tulikuulilla, jotka ovat pahasti runnelleet taloja ja kolmessa kohdin 
sytyttäneet suuren tulipalon, joka kuitenkin suurin ponnistuksin on 
saatu sammumaan. Jonkun verran ihmisiä on vahingoittunut, mutta, 
Jumalan kiitos, ei kuitenkaan vielä sanottavampia ole vihollisen mie- 
liksi tapahtunut. Olen nyt järjestänyt kaiken mahdollisen vastus- 
taakseni viimeiseen asti, mutta koska havaitaan, ettei maassa mitään 
valmistuksia tehdä niin ripeästi kuin ahdinko vaatisi, eikä kotona 
oleva sotaväki ja rahvas myöskään saavu monista määräyksistä huoli- 
matta, niin täytyy minun nyt lähteä liikkeelle maalle koettamaan 
saada väkeä kokoon, tehdäkseni lopun piirityksestä tai estääkseni, jos 
linnoituksen kävisi onnettomasti, vihollisen etenemisen sisämaahan 
päin. Tästä olen samalla ilmoittanut linnan komentajalle ja upsee- 
reille, käskien ja kehoittaen heitä rehellisesti ja urhoollisesti käyttäyty- 
mään, niinkuin he kaikki ovat henkensä ja verensä tarjoten luvan- 
neetkin tehdä. Mutta he valittavat ahdasta ja puutteenalaista tilaansa 
sekä vaimojaan ja lapsiaan, joilla ei heidän uskollisten palvelustensa 
ja kuolemansa jälkeen ole muuta odotettavissa kuin köyhyyttä, pako- 
laisuutta ja kurjuutta. Koskee kovasti sydämeeni, kun ei minulla ole 
mitään, jolla voisin heitä lohduttaa. Toivon, ettei sitä minun viakseni 
laskettaisi, jos jotain tapahtuisi, josta olen niin kauan muistuttanut 
ja josta olisi ollut huolta pidettävä. Korkein torjukoon kaiken onnetto- 
muuden ja suokoon apunsa siihen, mitä viimeiseen asti olemme val- 
miit uskaltamaan ja tekemään Kaikkein Armollisimman Kunin- 
kaamme palvelukseksi ja isänmaan puolustukseksi.» 

Muurien sisäpuolelle jääneet kaupunkilaiset seurasivat tuskaisen 
jännittyneinä ryssien toimia. Kolikkoinmäen takaa, Kannaksen tien 
varrelta, kuului, konsa siellä eivät tuliputket jyrisseet, työn touhua, 
räiskettä ja pauketta vihollisen pureutuessa lujiin asemiin, ikäänkuin 
aikoen vastaisiksi ajoiksi jäädä siihen kaupunkia pommittamaan. 
Huolestuneina seurattiin muuriin repeytyviä aukkoja ja koetettiin 
yhteisvoimin luhistuvien talojen raunioista pelastaa, mitä vielä pelas- 

tettavissa oli. Kun ei esivalta auttanut, kun maallinen mahti näytti 
voimaitomalta, turvauduttiin palavammin kuin hyvinä aikoina tai- 
vaalliseen auttajaan. »Hädässän' huudan Herraa» kaikui kirkoissa 
satojen tuskaisien äänien veisaamana, ja herkimmät uskoivat sokeasti 
näkyihin ja tunnuksiin. Hyvän kuvan kaupunkilaisten henkisestä 
tilasta antaa seuraava ote eräästä senaikaisesta yksityiskirjeestä: 

vEräänä päivänä tuli muudan kaupungissa oleva kirvesmiehen 
vaimo, joka on kotoisin Nevanlinnasta, ja on paljolla rukoilemisella 
hengissä päässyt vihollisen käsistä, käsivarsissaan ja selässään varsin 
pahat lyöntien arvet. Hän kertoi nähneensä yöllä tämän kuun 13 päi- 
vää vasten unen, että vanha harmaapäinen ukko oli tullut hänen luok- 
seen ja käskenyt hänen ilmoittaa kaupungin papistolle, että täkäläi- 
nen vanha kirkko, jota on jo jonkun aikaa käytetty myllyhuoneena, 
oli puhdistettava ja siinä jumalanpalvelus pidettävä. Ellei se tapah- 
tuisi, niin vihollinen tuhoaisi kaiken, mitä kaupungissa on, koskapa 
mainitussa Herran huontessa on harjoitettu törkeitä syntejä, joita 
vaimo luettelee, ja niillä Herran viha sytytetty. Mutta jos tämä teh- 
täisiin ja rakennus pyhitettäisiin rukouksilla ja kiitosvirsillä, oli ukko 
ilmoittanut, tulisi vihollinen takaisin lyödyksi, ja kaupunkilaiset voisi- 
vat rohkeasti mennä valleille, sillä Jumala oli kyllä heitä auttava, 
niinkuin oli häntäkin auttanut, kun hän vihollisen käsissä Hänen 
puoleensa kääntyi. Viidentenätoista päivänä sama ukko oli taas tullut 
hänen luokseen ja käskenyt hänen sanoa, että mainitussa kirkossa oli 
veisattava »Hädässän' huudan Herraa» ja »Mun sielun”, mielen” kiitä», 
mutta kolmanneksi määrätyn virren hän oli unohtanut. Tuon joh- 
dosta lähti mainittu vaimo ruotsalaisen seurakunnan kappalaisen 
August Hoppenstängin luo, ja tämä meni muutamien sotapappien 
kanssa maaherra Lybeckeriä tapaamaan esittäen saman kertomuksen. 
Silloin ryhdyttiin heti sellaisiin toimiin, että seitsemäntenätoista päi- 
vänä puolenpäivän aikaan Hoppenstäng piti rukoushetken mainitussa. 
kirkossa, joka oli puhdistettu. Saapuvilla olivat kenraalitar, maaherra, 
kaupungissa silloin oleskelevat sotapapit, osa sotaväkeä ja ne porvarit, 
jotka eivät olleet vihollista paossa, kuten pormestari ja raati. Silloin 
oli veisattu mainitut virret sekä kaksi muuta. Siitä saakka on aina 
kello 10 aikana pidetty mainitussa kirkossa rukoushetki.» 

Kuten Maijdell kirjeessään mainitsee, hän lähti, jätettyään linnan 
päällikkyyden vanhalle eversti Aminoffille, keräämään maaseudulta 
apujoukkoja. Lienevätkö ryssät saaneet tästä tiedon ja pelänneet, 
että heidän yhteytensä Venäjälle katkaistaan, vai havaitsivatko he 
muonavarojen kuljetuksen sellaiselle armeijalle liian työlääksi yhtä 
ainoaa maantietä myöten, ei ole enää ratkaistavissa. Joka tapauksessa 
viipurilaiset saivat ihmeekseen ja ilokseen todeta, että vihollisarmeija 
hävisi yhtä yllättäen kuin se oli saapunutkin. Se seikka, että ryssät 
olivat lähteneet niin kiireesti, että olivat olleet pakoitetut jättämään 

jälkeensä suuren joukon työkaluja ja ammuksia, tukee tavallaan olet- 
tamusta, että he tosiaan pelkäsivät Maijdellin hyökkäystä takaapäin 
heidän kimppuunsa. i 

Viipurin läänin maaherra Lybecker oli saapunut Suomeen misles- 
' sään jo silloin todennäköisesti tuleva ylipäällikön asema, sillä heti 
Viipuriin asetuttuaan hän ryhtyi järjestelmällisesti kaivamaan maata 
» Maijdellin jalkojen alta. Hän kirjoitti ahkerasti kirjeitä hallitukselle 
Tukholmaan, ja niissä kaikissa oli Maijdellin toimia koskevia moit- 
teita. Hän meni jopa niinkin pitkälle, että sanoo eräässä kirjeessään 
Maijdellin kiiruhtaneen Viipurista pois heti kun »pommit rupesivat 
paukkumaan»>. Maijdell puolestaan kyllästyi vähitellen koko kiittä- 
mättömään hommaan ja lähetti marraskuussa 1706 eronpyyntönsä 
kuninkaalle. Tämä suostui siihen suopein sanoin, eikä nimittänyt ke- 
tään hänen seuraajakseen, mutta puolustustoimikunta katsoi olevansa 
pakoitettu määräämään Lybeckerin toimen väliaikaiseksi hoitajaksi. 
Tämä pääsi näinollen tarkoitustensa perille. 

Lybecker ryhtyi heti innokkaasti toimeenpanemaan niitä korjauk- 
sia ja uudistuksia, joitten laiminlyömisestä oli Maijdellia moittinut, ja 
varsinkin Viipurin linnoitusten korjaustyöt pantiin voimalla ja väellä 
käyntiin. Sotatoimiakin hän ryhtyi heti suunnittelemaan, mutta ei 
ollut vielä päässyt alkuunkaan, kun hänet keväällä 1707 yllätti tieto, 
että ryssät olivat laivastoineen purjehtineet hävittämään Suomen 
saaristoa. Heti jäitten lähdettyä he olivat laskeneet joukkoja maihin 
Koivistolla, tehneet siellä tihutöitä, muun muassa polttaen kirkon. 
Sieltä olivat ryssät ohjanneet purtensa länteen ja nousseet maihin 
Porvoossa. 

Kaupunkilaiset yrittivät tehdä voimakasta vastarintaa, mutta vi- 
hollisen ylivoiman takia oli heidän lopulta taivuttava. Porvoo jäi 
ryssille, jotka sen perinpohjaisesti ryöstivät ja lopuksi kokonaisuudes- 
saan polttivat. Hävitys ei rajoittunut vain itse kaupunkiin, vaan laa- 
jalti ympäristöäkin tuhottiin ja useat herraskartanot poltettiin tuh- 
kaksi. Hävitystyönsä jälkeen he nopeasti palasivat laivoihinsa ja pur- 
jehtivat takaisin Kronstadtiin. 

Lybecker ei sotapäällikkönä yleensäkään menestynyt. Hän varusti 
kyllä kesällä 1.200-miehisen sotajoukon, määräsi sen päälliköksi eversti 
Tiesenhausenin ja lähetti sen Rajajoelle. Joukon tarkoituksena oli 
lähinnä suojata kannakselaisten heinän- ja viljankorjuuta, mutta sen 
toiminta muodostui aivan päinvastaiseksi. Tiesenhausen oli nimit- 
täin saanut Lybeckeriltä sellaisen määräyksen, että ellei hänen onnis- 
tuisi puolustautua, tulisi hänen hävittää kaikki ja polttaa talotkin, 
ettei vihollinen saisi mistään suojaa eikä mitään haltuunsa. Mutta 
samaa taktiikkaa harrastivat ryssätkin, niin että kannakselaisparat 
eivät lopultakaan tienneet, puolustajistako vai vihollisista heille oli 
enemmän vahinkoa ja haittaa. Erinäisten pikkukahakoiden jälkeen 

syntyi Tiesenhausenin joukon ja ryssien kesken ratkaiseva taistelu 
Kyyrölässä. Aikakirjoissa on siitä säilynyt seuraava kertomus: 

»Senjälkeen kun vihollinen oli koonnut lisää väkeä Wuoronpoliin 
lähelle Pietaria ja rakennuttanut sillan leirinsä edustalta Nevajoen 
yli, on se usein muutamin sadoin miehin tullut tälle puolen ja yrittä- 
nyt herra eversti Tiesenhausenin komentamaa ratsuväkeämme häiritä 
sekä myöskin koetella sen kestävyyttä todellisilla hyökkäyksillä. Mutta 
kun se tappioin ja verissä päin on torjuttu ja ajettu takaisin, on se 
viimeksi kuluneena 24 päivänä heinäkuuta suuremmalla voimalla 
yrittänyt korjata tappionsa, mikä, joskin vihollinen on koettanut toi- 
mia salassa, kuitenkin on ennenmainitun herra everstin tietoon tullut 
hänen lähettämiensä pienten partiojoukkojen kautta, ja on hän pitä- 
nyt joukot valmiina, niin että ensimmäisessä hyökkäyksessä etuvartio, 
jota lisävartio heti avusti, kykeni viivyttämään vihollista hyvän aikaa, 
kunnes sen voima huomattiin aikaisempaa suuremmaksi ja vetäydyt- 
tiin hyvässä järjestyksessä takaisin pääjoukon luo, joka oli asetettu 
rintamaan tälle puolen Kyyrölän kylää. Tänne saapui heti vihollinen, 
sekin taistelujärjestyksessä, ja antoi kasakkainsa hyökätä vasenta 
siipeä vastaan, missä oli kaksinnus- ja kolmikasjoukkoja. Se löi takai- 
sin kasakat, Mutta senjälkeen kävivät vihollisen rakuunaeskadroonat 
sen kimppuun aiheuttaen sekasortoa, niin että tämä vasen sivusta 
kääntyi pakoon ja vihollinen ajoi sitä takaa jonkun matkaa Suon- 
ojaa kohden. Täältä tuli vastaan 3 komppaniaa täältäkäsin marssi- 
vaa viipurilaista kaksinnusväkeä, joka vastaanotti vihollisen yhteis- 
laukauksella, niin että se pysähtyi ja meikäläiset pääsivät rauhassa 
jatkamaan perääntymistä. Vihollinen saartoi sitten oikean sivustan, 
jonka täytyi murtautua läpi, ja se teki sen hurjasti ja ankarasti tais- 
tellen. Tässä menetimme enimmän osan väkeämme, ja jäljelle jää- 
neitten oli pelastauduttava metsien läpi ja syrjäteitä. Vihollisvoima 
on arvioitu muutamaksi tuhanneksi mieheksi, sen varustukset olivat 
hyvät ja järjestys ja kestävyys erinomainen. Metsässä huomattiin 
myös jalkaväkeä ja arvellaan, että ne olivat ratsailta nousseita ra- 
kuunoita. Kuitenkin olisi meikäläisillä, joita kaikkiaan oli noin 800 
miestä, paitsi niitä kolmea viipurilaista komppaniaa, jotka vasen si- 
vusta kohtasi perääntyessään, ollut hyvät edellytykset onnelliseen tais- 
teluun, ellei vasen sivusta onnettomuudekseen olisi joutunut paiska- 
tuksi takaisin. Meikäläisten tappiot olivat suurimmat oikealla siivellä. 
— — Kaiken kaikkiaan menetimme vähän yli 200 miestä, mikäli ei 
joitakuita ole eksynyt eikä vielä ehtinyt toisten luo.» 

Lybecker odotti Kyyrölän tappion jälkeen venäläisten heti hyök- 
käävän Viipuria vastaan, mutta sitä nämä eivät kuitenkaan tehneet, 
vaan vetäytyivät takaisin Nevan toiselle puolen sitä ennen hävitet- 
tyään vielä Kannasta mikäli siellä hävitettävää oli. 

Mutta nopeasti kenraalimajurin arvoon kohonneen ylipäällikön 

mieli paloi voitokkaalle sotaretkelle. ILybecker halusi, kuten hän itse 
sotakollegiolle selitti, tukea kuninkaan Venäjälle tekemää suurta hyök- 
käystä siten, että itse Suomesta käsin ryntäisi ryssien kimppuun. Hän 
ryhtyi tarmokkaasti varustamaan armeijaa ja läksi elokuun 10 päivänä 
1707 liikkeelle etelää kohden mukanaan 11.600 miestä käsittävä ar- 
meija. Muonaa hän varasi mukaan vain yhdeksi kuukaudeksi, sillä oli 
tarkoitus ryöstää sitä lisää vihollisalueelta, ja sitäpaitsi piti laivojen 
tuoda sitä myöskin meritse Viipurista. 


Retken suunnittelu ja tarkoitus oli häilyvä ja epämääräinen. 
Lybecker näyttää ensin aikoneen marssia valloittamaan Pietarin, 
mutta kuultuaan, että se oli vahvasti varustettu ja sen satamassa 
oleva laivasto hyvissä asemissa, hän päättikin kiertää kaupungin. 
Matkanteko sujui kuitenkin hitaasti, sillä heti alussa alkoivat anka- 
rat sateet, jotka liottivat tiet, niin ettei voitu täyttä penikulmaakaan 
päivässä marssia. Hän pääsi joka tapauksessa Siestarjoen yli ja onnis- 
tui kuljettamaan armeijansa lautoilla Nevankin toiselle rannalle niin, 
ettei Apraksin, jonka komennossa oli 23-tuhantinen venäläinen ar- 
meija, ehtinyt sitä estämään. Apraksinin tarkoituksena ei liene ollut- 
kaan antautua avoimeen taisteluun, vaan pienillä kahakoilla näännyt- 
tää vihollisen armeija ja ennenkaikkea estää sen muonitus. Tätä 
tarkoitusta varten oli koko Inkerinmaa niin tyystin puhdistettu, ettei 
Lybecker, kuten oli toivonut, saanut sieltä murustakaan, vaan täytyi 
hänen jo retkensä alussa turvautua niihin elintarpeisiin, joita laivasto 
saattoi kuljettaa. Ja tästäkin huolimatta sotilaat kärsivät nälkää. 
Nälkä vuorostaan synnytti kurittomuutta, ja sotajoukkoon kuuluvat 
saksilaiset, jotka väkisin oli liitetty armeijaan, karkasivat laumoittain 
ryssien puolelle. 


Lybeckerille kävi ennenpitkää selväksi, ettei hän onnistuisi valloit- 
tamaan Nevan suuta, ja hänen ainoaksi tehtäväkseen muodostui 
armeijan kuljettaminen mahdollisimman pienin tappioin takaisin Vii- 
puriin. Sitä tietä, jota oli tultu, ei enää voitu käyttää, sillä muona- 
varojen saanti sinne olisi ollut mahdotonta. Hän päätti senvuoksi 
turvautua laivastoon, joka amiraali Anckarstjernan johdolla risteili 
Suomenlahden perukassa, ja kuljettaa armeijan suoraan lahden yli 
takaisin kotiin. 


Anckarstjerna toi laivansa Kolkanpään kohdalle Inkerin rannikolle, 
jossa armeija lastattiin laivoihin ja kuljetettiin lahden yli lokakuun 
9 ja 17 päivien välisenä aikana. Hevosia sensijaan ei voitu laivata, ja 
niin jouduttiin ne melkein kaikki, 6.000 kappaletta, surmaamaan 
Lybeckerin käskystä. Ennenkuin kaikki miehetkään ehtivät laivoihin, 
hyökkäsivät venäläiset jälkijoukon kimppuun ja tuhosivat sen täydelli- 
sesti. Armeijan mieshukan sanotaan tällä retkellä nousseen noin 
kahteentuhanteen mieheen. 

Näin onnettomasti päättyi sotapäällikön ylväästi alkanut retki. Se 
seikka, että hän aikoinaan sai siitä sotaoikeudessa tuomionsa, ei suin- 
kaan kyennyt henkiin herättämään niitä tuhansia Suomen miehiä, 
joitten luut maatuivat Inkerin hiekassa. 

Iv. 


KARJALAN LUKKO SÄRKYY. 


»Pane Sinä sen ylpiän vihollisen kuonohon rengas ja suuhun suitset, 
että hän häpiällä takaperin palaisi sitä tietä kuin hän tullutkin on. 
Sinä, joka myös asetat sodat koko maailmassa, aseta sota ja veren- 
vuodatus, tyrannius ja väkivalta Sinun pyhässä kristikunnassasi.» 

Viipurin kirkoissa rukoiltiin ehkä hartaammin kuin neljä vuotta 
sitten, sillä vaara, joka kaupunkia nyt uhkasi, oli vakavampi. Tsaari 
oli päättänyt ryhtyä täydentämään Pultavan voittoaan ja lopultakin 
ottaa haltuunsa Viipurin, jonka valloittaminen jo kauan oli ollut 
hänen mielessään. 

Maaliskuussa 1710 marssi 18.000 miehen: suuruinen venäläinen 
armeija jäätä myöten Retusaaresta Suomen puolelle ryhtyen amiraali 
Apraksinin johdolla piirittämään Viipuria. Heti ryssien tulosta tiedon 
saatuaan Lybecker pujahti kaupungista ja jätti päällikkyyden Maunu 
Stiernsträlelle, joka aikoinaan niin urhoollisesti oli puolustanut Iiva- 
nanlinnaa. Tällä oli käytettävissään noin 4 a 5.000 harjaantumatonta 
miestä. 

Pyhtäällä katsoi ylipäällikkö olevansa toistaiseksi turvassa ja kir- 
joitti sieltä hallitukselle maaliskuun 29 päivänä kirjeen, joka pääosil- 
taan kuuluu: 

»Sanomat vihollisen tähänastisista toimista ovat päättyneet siihen, 
että se, kuten minulle tämän kuun 22 päivänä lähetetyssä kirjeessä 
ilmoitetaan, on alkanut näyttäytyä jäällä Viipurin edustalla mainitun 
päivän aamuna klo 5 aikaan, ja on ripeästi jatkanut marssia Siika- 
niemen esikaupunkiin, jonka tähden on havaittu tarpeelliseksi sytyt- 
tää mainittu esikaupunki tuleen niin pitkälle kuin siihen on voitu 

käsiksi päästä, jolloin myöskin terva-aitat syttyivät palamaan. Viholli- 
nen kuuluu olleen jotenkin voimakas. Sittemmin olen saanut tietää, 
että vihollinen sakean savun turvissa on saanut tulipalon tukahdute- 
tuksi, niin että vain se osa etukaupunkia, joka on lähinnä linnaa ja 
linnoitusta, on ehtinyt palaa. Muihin taloihin on vihollinen asettunut 
asumaan. Lisäksi on eilen palannut muutamia täältä lähetettyjä henki- 
löitä, jotka ovat huomanneet vihollisen etuvartioiden olevan Nisalah- 
den kylässä kolme peninkulmaa kaupungista tännepäin. He olivat 
muutoin kuulleet, että vihollisella on leirinsä ja asemansa sillä saarella, 
joka on lähinnä mainittua esikaupunkia, sekä eräässä paikassa Hieta- 
lan luona ja Airotaipaleella, niin että Suomen puoli on saarrettu. 
Sanotaan vihollisen rakentavan vallituksia eräälle saarelle, joka voi 
suojata täältäpäin tulevaa kesätietä, sekä muutoin odottavan lisää. 
jalkaväkeä ja tykistöä. Rahvasta, jota ovat tavanneet, ovat he kehot- 
taneet olemaan alallansa, mutta niitä, jotka ovat koettaneet paeta 
pois, ovat he pahoinpidelleet ja riistäneet heiltä kaikki.» 

Tuskinpa saattaisi ylipäällikkö vielä tämän epämääräisempää kir- 
jettä sotatoimista alueellaan hallitukselle lähettää. »Vihollinen kuuluu 
olleen jotenkin voimakas» — siinä kaikki, mitä hän sen lukumäärästä 
ja aselajeista tietää. Viipuria puolustettiin kuitenkin tarmokkaasti, ja 
sadat silmäparit tähyilivät merelle odottaen laivaston apua. Muona- 
varoja ja ammuksia riitti vielä toistaiseksi, mutta jos ryssien laivasto 
tulisi perille aikaisemmin ja sulkisi Viipurinlahden suun, eivät puo- 
lustajat lopultakaan voisi muuta kuin antautua. 

Vihollisen tuli oli hirvittävä. Talo toisensa jälkeen luhistui ja muu- 
riin syntyi ammottavia aukkoja, joita tulitaukoina koetettiin väellä ja. 
voimalla korjata. Tuleen tottumattomista kaksinnusmiehistä kehittyi 
urhoja, jotka olivat valmiit taistelemaan kaupungin puolesta viimei- 
seen veripisaraansa asti. 

Eräänä aamuna näyttäytyi sitten lahdella kaupunkia kohden pur- 
jehtiva laiva, sitä seurasi toinen, kolmas ja yhä lukuisempia. Olivatko 
ne omia vaiko vihollisen aluksia? Tsaarin ne olivat, tsaarin, joka 
myrskyistä ja jäälautoista välittämättä oli pakoittanut laivastonsa 
purjehtimaan, sillä hän tiesi piirityksen tuloksen riipuvan siitä, kum- 
man valtakunnan laivasto ensinnä ehtisi Viipurinlahteen. Mutta. 
Lybecker oli siirtänyt päämajansa Ahvenkoskelle ja lähetteli sieltä 
tarinakirjeitä hallitukselle kaikesta kuulemastaan. Näin kirjoitti hän 
toukokuun 3 päivänä: i 

»Filen palasi eräs vihollisen leirissä käynyt vakooja kertoen, että 
vihollinen hänen siellä ollessaan oli ampunut kaupunkia neljä vuoro- 
kautta herkeämättä. Piiritetyt kuuluvat puolestaan myöskin lujasti 
ampuvan ja sillä tekevän melkoista vahinkoa viholliselle. Vakooja. 
kertoo nähneensä, että joukko kuolleita on joka päivä kannettu pois. 
Hän on myöskin nähnyt kaksi hirsivarustusta rakennetun Uuraan sal- 

men molemmin puolin. Ne olivat niin korkeita, että väki oli jo hyvässä 
suojassa niiden takana. Samassa leirissä oli hän puhunut erään mei- 
käläisen, Pultavassa otetun vangin kanssa, joka oli vakuuttanut, että 
heti kesän tullessa odotetaan Viipuriin 8000 miestä ratsuväkeä, ja että 
siellä on valmiina 300 laatikollista leipää ja jauhoja, jotka ovat sinne 
aiotut meren aukenemista odottamaan, jolloin niinikään laivasto on 
lähtevä liikkeelle, ja kuulostaa melkein siltä kuin se aikoisi yrittää 
Tukholmaan päin. Ei voitu saada tietoa siitä, oliko tsaari siellä tai 
aikoiko hän tulla. Rahvaan jättää vihollinen vapauteensa ja varustaa 
heidät passeilla.» 

Edelleen Lybecker kertoo seuraavissa kirjeissään, useimmiten niin, 
että »joku on kuullut joltakin», kuinka linna ja kaupunki ovat pommi- 
tuksessa kärsineet vaurioita, ja kuinka vihollisen 22 laivaa ja suuren 
joukon lotjia käsittävä laivasto toukokuun 11 ja 14 päivien välisenä 
aikana on saapunut piirittäjien avuksi. 

Sillaikaa Stiernsträle taisteli viimeiseen asti, mutta oli vihdoin, kun 
apua ei mistään kuulunut ja vihollinen valmistautui rynnäkköön, 
pakoitettu antautumaan. Tämä tapahtui kesäkuun 13 päivänä 1710. 
Tsaari takasi hänelle ja hänen joukoilleen vapaan lähdön kaupun- 
gista, mutta katui sitten sanojaan ja kylmäverisesti peruutti ne. 
Puolisolleen Katariinalle Pietari kirjoitti: 

»Saan lähettää Teille sen ilosanoman, että Viipurin kaupunki eilen 
antautui. Jumalan avulla on siis saatu vahva varustus Pietarille. 
Antakaa tieto näistä uutisista ja sanokaa terveisiä meikäläisille, suu- 
rille ja pienille.» 

Oivallisen kuvan kaupungin valtausta seuranneista päivistä piir- 
tää Tanskan silloinen Venäjän lähettiläs Just Juel päiväkirjassaan. 
Kuvattuaan matkaansa Suomeen hän kertoo: 

»Saavuimme Jumalan kiitos, onnellisesti ja hyvin Viipuriin juuri 
oikeaan aikaan, kun voitonmerkkejä ja laukauksia ammuttiin kaik- 
kialla kaupungissa ja leirissä olevilla kanuunoilla, myöskin ampui koko 
armeija kivääreillä. Pääamiraali Apraksin piti pidot Siikaniemellä. 
Sama Apraksin oli piirityksen aikana ollut ylipäällikkönä, ja hänestä 
tehtiin sinä päivänä Pyhän Andreaksen ritari, ja kenraalimajurit Bruce 
ja Birckholtz saivat kumpikin jalokivillä koristellun tsaarin muoto- 
kuvan. Eräästä vanhasta Mussin-Puschkin-nimisestä miehestä, joka 
oli tsaarin salaneuvos kotimaisissa asioissa ja hänen suuressa suosios- 
saan, tehtiin kreivi. Juotiin kovasti, ja isäntä Apraksin, joka rakasti 
suuresti juomia, piti hyvää huolta siitä, että sai yhtä paljon kuin vie- 
raatkin" Minäkin sain niin paljon, että siinä oli liikaakin, ja olisin 
monta kertaa hiipinyt tieheni, mutta vahdit pitivät silmällä, että en 
päässyt. Vihdoin menin päävahtiin ja laskeuduin sotamiesten pen- 
kille nukkumaan, mutta kohta senjälkeen tuli tsaari itse ja nouti minut 
hyvin puhein takaisin. Iltasella menin taas kaupunkiin niihin kama- 

reihin, jotka minulle oli määrätty Alfusius-nimisen, tohtoriksi itseään 
nimittävän miehen luona. 

Tsaarilla oli hovinarri, joka oli tehnyt lupauksen, ettei leikkauttaisi 
tukkaansa eikä partaansa ennenkuin Viipuri oli vallattu. Kun hän oli 
läsnä tässä tilaisuudessa, niin tsaari, antaakseen hänelle juomarahaa, 
kiinnitti sinettilakalla kultarahan hänen partaansa. Tehdäkseen tsaa- 
rille mieliksi avasi jokainen kukkaronsa ja muutamat lakkasivat kolme 
jopa kuusikin kultarahaa hänen partaansa, joten narrilla lopulta oli 
niitä parrassaan niin monta, että ne painollaan tuottivat hänelle 
suurta tuskaa ja kipua. 

Tsaari, joka yhdessä ruhtinas Menshikovin kanssa oli yöksi jäänyt 
leiriin, ei näyttäytynyt seuraavana päivänä. Minä kuljin ympäri kau- 
punkia katselemassa. Sanoin ei voida kertoa, miten tuli, pommit ja 
kuulat olivat sitä hävittäneet, niin että useimmat talot olivat maan 
tasalla ja muut sellaisessa tilassa, ettei juuri kukaan voinut niissä 
asua. Ruotsalaista linnaväkeä oli kaupungin antautuessa vielä 1800 
tervettä miestä ja noin 400 sairasta tai haavoitettua. 

Heinäkuun 1 päivänä lähtivät muutamat rykmentit pois, jotkut 
ahdistamaan Käkisalmea, toiset takaisin Pietariin; niiden joukossa oli 
myöskin Preobraschenskin rykmentti, joka on tsaarin kaarti, ja jota 
tsaari itse everstinä kuljetti kaupungin läpi Venäläiseen tapaan tar- 
jottiin kaikkialla, missä hän kulki ohi, viinaa ja juomatavaroita. 

Kun tsaari tuli kaupunkiin saatettuaan pois rykmentin, meni hän 
erään Hermanniksi sanotun linnoitetun tornin huipulle. Siinä oli vii- 
dessä kerroksessa päällekkäin tykkejä, joilla ammuttiin Siikaniemen 
esikaupunkiin päin ja jotka piirityksen aikana olivat tehneet paljon 
vahinkoa. Mukaan oli otettu viini-, paloviina- ja olutpulloja suurin 
määrin — jokaisen kerroksen kohdalla juotiin vahvasti ja ylimmässä 
kerroksessa kaikkein eniten, niin että useimmat eivät olleet suuresti- 
kaan tolkussaan. 

Heinäkuun 3 päivän aamuna, ennenkuin siitä mitään tiesin, mat- 
kustivat suurkansleri ja varakansleri takaisin Pietariin. Minä matkus- 
tin Preussin lähettilään Keyserlingin seurassa. Tie oli hyvin huono. 
Niin pian kun tulin kaupungin ulkopuolelle, näin 400 ruotsalaista 
sotamiestä, jotka olivat menneet tsaarin palvelukseen, lähdössä Pieta- 
riin. Ruotsalaiselle päällikölle, eversti Stiernsträlelle, jolle samoin kuin 
hänen 2.400 miehelleenkin oli luvattu vapaa lähtö linnasta, antoi tsaari 
poislähtönsä jälkeen ilmoittaa, että hän ei tahtonut täyttää heille 
myönnettyjä ehtoja, vaan pitäisi hänet ja miehistön sotavankeina 
siksi, kunnes Ruotsi antaisi takaisin ne kenraalit, jotka vastoin annet- 
tuja lupauksia oli vangittu Narvassa ja viety Tukholmaan, sekä kun- 
nes tsaarille oli annettu takaisin se >Haukka»-niminen laiva, jonka 
ruotsalainen laivasto vastoin sodankäynnin sääntöjä oli anastanut, 
vaikka sillä oli valkoinen lippu tangossaan. Porvaristolle sen sijaan 

ilmoitettiin, että. he saivat jäädä taloihinsa ja tavaroittensa luo ja 
tehdä valan tsaarille, niinkuin he tekivätkin. Venäläiset upseerit ja 
sotamiehet ottivat kaikki vaimot ja lapset, jotka he tapasivat kadulla. 
ja minä näin tiellä muun muassa erään venäläisen majurin, joka oli 
siten ottanut 9 naista. Tsaari sai niistä myöskin osansa lahjaksi. 
Muutamat käyttivät vankeja palvelukseen talois ssaan, toiset lähettivät 
niitä Sisä-Venäjälle kartanoihinsa, vieläpä toiset pitivät omansa, niin 
että minun palatessani Pietariin saattoi kaikkialla ja varsinkin kasa- 
koilta ostaa vaimoja ja lapsia niin paljon kuin mieli teki, vieläpä 
varsin halvalla hinnalla.» 

Raskaana lepäsi ryssän tsaarin käsi Karjalan kaupungin yllä, ja 
ruoskaniskuin pakotettiin sen asukkaat uuden valtikan alle, Kynä ei 
pysty piirtämään kyllin synkkää kuvaa siitä ajasta, ja me saatamme 
vain aavistaa sen kaiken, mikä seuraavaankin Lybeckerin lyhyeen 
kuvaukseen sisältyy: 

»Nostoväestä, jota koko piirityksen ajan on ollut kaupungissa muu- 
tamia satoja ja jonka vihollinen oli laskenut kotiin, mutta joita kui- 
tenkin oli tiellä ryöstetty ja kuoliaaksi lyöty, ovat muutamat vihdoin- 
kin päässeet läpi. He ovat kertoneet, että niin pian kun linnanväki oli 
viety pois, otettiin porvarit ja vietiin vaimoineen ja lapsineen samaa 
tietä. Ensin kulkivat terveimmät yhtenä joukkona, sitten vanhukset, 
joitten joukossa oli muutamia yli 70-vuotiaitakin. He lienevätkin sit- 
temmin, kuten uskotaan, kuolleet tielle Aitien täytyi itse kantaa ja 
raastaa lapsiaan, sillä kaikki palvelijat oli heiltä otettu pois. Mainitut 
talonpojat ja sotamiehet kertovat edelleen, että 5000 henkeä venäläistä 
talonpoikaisväkeä on tullut Viipuriin työhön. Vapaaksi päästetyille 
suomalaisille talonpojille on myöskin sanottu, että heidän pitäisi ke- 
hoittaa rahvasta jäämään taloihinsa ja tuomaan tilikirjansa. 

Tämän piirityksen aikana on paljon miehiä ja vaimoja, lapsia ja 
palkollisia maassa pahoinpidelty ja surmattu, ja monta surkeasti rää- 
kätty ja korvennettu, jotta saataisiin heidät ilmaisemaan omaisuu- 
tensa, jota useimmilla ei edes ensinkään ollutkaan. Monia kuljetetaan 
sellaisia, jotka ovat menettäneet terveytensä ja kaiken maallisen on- 
nensa, varsin monta on viety pois surkeuteen, eikä niitäkään ole sääs- 
tetty, jotka ovat olleet köyhäintalossa. Sellaisistakin on Lappeenran- 
nassa lyöty kuoliaaksi ikäloppuja ukkoja ja akkoja. 

Raa'at kasakat, jotka ovat liikkuneet maassa salaman tavoin, ovat 
harjoittaneet pahinta vallattomuutta ja kuljettaneet leiriin sekä 
kauemmaksi lähettäneet kansa-parkaa myytäväksi kuin karjaa, sääli- 
mättä eroittaen toisistaan vaimot ja miehet, lapset ja vanhemmat, 
sisarukset ja sukulaiset, ja anastaen kaiken, minkä ovat voineet löytää. 
Sanalla sanoen, kurjuus on suurempi kuin kuvata voidaan.» 

Käkisalmi oli vielä suomalaisten hallussa, mutta itsestään selvää 
oli, ettei se vähäisine varusväkineen voinut kovinkaan pitkää aikaa 


3 33 


pitää puoliaan senjälkeen, kun Viipuri oli menetetty. Eversti Juhana 
Stiernschantz neljinesatoine miehineen puolustautui kyllä urhoolli- 
sesti, mutta kun hänelle ei ajoissa toimitettu apua, oli linnan pakko 
syyskuun 9 päivänä antautua. Puolustajien luku oli silloin harvennut 
jo puoleen. 

Näin oli Laatokan Karjala, monet kovat kokenut Karjalan kaak- 
koiskulma, jälleen joutunut kokonaisuudessaan ryssien valtaan. Käki- 
salmen antautumisen jälkeen annettiin karjalaisille tsaarin nimissä 
julistus, jossa luvattiin, että »kaikki Karjalan asukkaat, mihin säätyyn 
kuulunevatkin, ovat saaneet vapaasti ja esteettömästi jäädä taloi- 
hinsa», mutta huomautetaan sitten jyrkästi, että »tähän mennessä 
monet ovat näyttäneet olevansa uppiniskaisia ja vastahakoisia pitä- 
mättä vapauskirjaamme missään arvossa, eivät ole hyväksyneet julis- 
tustamme tai tahtoneet sitä vastaanottaa.» Tällaisiin ihmeellisiin 
karjalaisiin nähden, jotka eivät sokeasti luottaneet ryssän lupauksiin, 
täytyi ryhtyä ankarampiin toimenpiteisiin, ja senvuoksi julistuksessa 
sanotaankin: 

»Tämän vuoksi me täten Hänen Suuren Tsaarillisen Majesteettinsa 
määräyksestä ankarasti ja vakavasti käskemme kaikkia kirkkoherroja, 
säätyläisiä ja läänissä asuvia kokoamaan ja estelyittä tänne pää- 
majaamme toimittamaan kaiken omaisuuden ja viljan, karjan ynnä 
muun, mitä paenneet tai kuolleet ovat jättäneet kartanoihinsa ja 
taloihinsa, olivatpa nämä sitten olleet aatelia, sotaväkeä, porvareita 
tai talonpoikia. Niin tulee myöskin jokaisen pastorin, virka- ja nimis- 
miehen läänistään toimittaa kirjallinen ilmoitus siitä, kuinka paljon 
siemenviljaa ne, jotka ovat paenneet tai jotka mahdollisesti ovat kuol- 
leet, ovat jälkeensä jättäneet. Missä virka- ja nimismiehiä ei ole, tulee 
kirkkoherrojen kunkin pitäjässään määrätä ja valita sopivia ja kel- 
vollisia henkilöitä siihen toimeen, ja heidän on tarkoin huolehdittava, 
ettei tällaista jäljellejäänyttä omaisuutta hoideta huolimattomasti ja 
ettei se joudu tunnottomiin käsiin. Joka tuollaisen jäljellejääneen 
viljan tai muun omaisuuden rohkenee vääryydellä anastaa, on kirkko- 
herran ja sikäläisten määrättyjen virkamiesten toimesta vangittava ja 
sidottuna tänne tuotava. Laadittu Käkisalmen päämajassa 27 päi- 
vänä heinäkuuta 1710.» 

Viipurin linnan komentaja vuorostaan antoi omat julistuksensa, 
joista kuitenkin seuraavassa luvussa enemmän. Monin keinoin koe- 
tettiin asukkaat taivuttaa valantekoon Venäjän tsaarille. Niinpä ker- 
rotaan viipurilaisten kansakoulunopettajain Ruotsin hallitukselle lä- 
hettämässä valituskirjelmässä siitä m.m. seuraavaa: 

»Silloin esitimme syymme, pyytäen, ettei meitä vaadittaisi valan- 
tekoon enempää kuin muitakaan, jotka olivat antautumisehtojen 
alaiset. Vastattiin, että heillä oli käsky vaatia vala kaikilta asuk- 
kailta. Huomautimme siihen: kuinka voimme siitä vastata Ruotsin 

kuninkaan edessä, kun Jumalan armon kautta joko toivotun rauhan 
jälkeen tai muulla tavoin joudumme takaisin hänen valtaansa ja 
olemme verellämme ja hengellämme sitoutuneet häntä palvelemaan. 
Vastattiin: sen ei pitäisi teitä mudostuttaa, niinhän aina käy sodassa, 
eikä teiltä muuta vaadita kuin että ette ole minkäänlaisessa kirjeen- 
vaihdossa vihollistemme kanssa. Jos vaikka huomispäivänä saisitte 
tsaarilta armollisen vastauksen, niin olisi valanne kumottu, tai jos 
kaupunki hallitsijain kesken tehdyn rauhansopimuksen perusteella 
joutuisi entiselle herralleen, niin olisitte tästä valasta vapaat ja taas 
entisen kuninkaanne alaiset. Mitä hyvänsä esteitä teimme, vastattiin 
niihin vain, että heillä oli käsky ottaa vala ja meidän täytyi sotatavan 
mukaisesti alistua siihen. Jumala, joka näkee kaikkien sydämeen, tie- 
tää paraiten, minkälaiseen tuskaan me silloin jouduimme, sittenkun 
meidät niin useista esittämistämme syistä huolimatta niin surkutel- 
tavasti pakoitettiin valantekoon. Jumala suokoon, ettei kukaan kris- 
titty joutuisi sellaiseen hätään, jossa me silloin olimme!» 
Liikuttumatta ei kukaan suomalainen saata lukea sodan aikalaisten 
kuvauksia, joissa kerrotaan venäläisten valtakaudesta Karjalassa Vii- 
purin valloituksen jälkeen. Ottakaamme tähän vain pieneksi näyt- 
teeksi siitä, mitä kansa sai kestää, kappale kenraalimajuri Armfeltin 
kirjeestä, jossa hän kertoo Karjalan oloista. Sen on kirjoittanut mo- 
nia kovia nähnyt soturi, niin ettemme voi olettaa turhan tunteelli- 
suuden päässeen värittämään kuvausta. Näin hän kertoo: 
»Asukkaiden hartaasta pyynnöstä en ole voinut olla ilmoittamatta 
Teidän Ylhäisyydellenne siitä raskaasta ja törkeästä hirmuvallasta, 
jota venäläinen vihollisemme kaikkialla maassa harjoittaa, kuten mi- 
nun suurta sääliä tuntien on täytynyt kuulla kiusaantuneiden asuk- 
kaiden kertovan. Ryssä on kaikkialla, missä se on kulkenut sekä ennen 
että jälkeen Viipurin valloituksen, polttanut asumuksia sekä rääkän- 
nyt ja säälimättömällä tavalla surmannut viattomia ihmisiä. Niinpä 
se on Uudenkirkon pitäjässä yhdessä talossa tappanut 40 henkeä ja 
jättänyt elävänä jälkeensä vain yhden 6-viikkoisen lapsen. On ole-. 
massa tuskin ainoatakaan kartanoa, jossa se ei olisi muutamia viatto- 
mia ihmisiä ei ainoastaan tappanut, vaan korventamalla piinannut 
siten, että ensin kädet ja jalat sidottuaan ja tankoon ripustettuaan on 
pitänyt heitä kymmenen tai kaksikintoista kertaa palavan nuotion 
yläpuolella. Olen omin silmin nähnyt 5 tai 6 sellaista polttopaikkaa. 
Muutamia on vihollinen pistänyt palavaan uuniin, niinkuin oli tehty 
eräälle vanhukselle Summan kylässä noin peninkulman päässä Vii- 
purista. Myöskin kaupungin valloituksen jälkeen ryssät olivat sa- 
massa kartanossa lyöneet kuoliaaksi parikymmentä henkeä, samalla 
polttaen joka paikassa. Lisäksi ovat he kaikkialta vieneet lukematto- 
mia viattomia lapsia, ja muutamia, sitä on kauhea mainitakin, jul- 
masti syöneet, kuten erikoisesti koko Ilmeen kylä tietää todistaa, että 

muutamilla Pohjoisläänistä tulleilla kalmukeilla oli ollut mukanaan 
reessä kolme teurastettua lasta, kaksi tyttöä ja yksi poika, jotka he 
sitten ovat mainitussa kylässä keittäneet ja syöneet. Lisäksi on Käki- 
salmen linnanpäällikkö viime elokuussa, kun väkemme marssi täältä 
Jääskeen, lähettämillään kasakoilla hirtäitänyt erään talonpojan, 
siksi, että tämä oli käskystä tuonut meille yhtä ja toista, ja ajaa 
vihollinen vieläkin takaa muutamia muita, jotka kuitenkin ovat pii- 
lottautumalla pelastuneet tähän asti.» 

On tarpeetonta tässä yhteydessä jatkaa näitä kuvauksia pidem- 
mälti, sillä myöhempiä vaiheita tarkastellessamme tulemme niihin 
* lijaltikin tutustumaan. 

Lybecker ei ollut onnistunut paremmin kuin edeltäjänsäkään, ja 
hän sai nyt vuorostaan kestää moitteet. Hänen tilalleen määrättiin 
tänne sotilasylipäälliköksi ja kenraalikuvernööriksi Kaarle Nieroht, 
joka saapui maahamme syyskuussa 1710. Tämä tarmokas mies oli 
Kaarle XII:n parhaita kenraaleita, ja heti maahamme saavuttuaan 
hän ryhtyi tarmokkaasti työskentelemään Suomen puolustuksen lu- 
jittamiseksi ja uuden armeijan luomiseksi. Hänen työtään helpotti 
suuresti se, etteivät ryssät, kuten oli odotettu, jatkaneet enää etene- 
mistään, vaan tyytyivät valloittamaansa Kaakkois-Karjalaan. 


36 


KIVEKKÄÄT TULEVAT! 


»Eimme huomaa talonpoikien ansainneen rangaistusta, vaan päin- 
vastoin tahdomme, että heille annetaan vapaa tilaisuus hävittää ja 
polttaa Venäjällä niin paljon kuin voivat», Kaarle XII vastasi Cron- 
hjortille, kun tämä valitti kuninkaalle sissien toiminnasta. Tällä lau- 
sunnolla heidän toimintansa ikäänkuin laillistettiin, ja ne inkeriläiset 
talonpojat, jotka omin päinsä olivat tarttuneet aseisiin ryssiä vastaan, 
tavallaan tunnustettiin Ruotsi-Suomen armeijaan kuuluviksi. 

Vapaajoukkoihin kuuluvia nimitettiin kivekkäiksi ensimmäisen 
tunnetun sissin, Kivekkään mukaan. Historiassa on tästä merkilli- 
sestä miehestä säilynyt sangen vähän tietoja, mutta oletetaan hänen 
olleen kotoisin Pähkinänlinnan läänin Järvisaaren pitäjän Mujan ky- 
lästä ja olleen täydelliseltä nimeltään Antti Simeoni Kivekäs. Säily- 
neissä asiakirjoissa mainitaan hänen nimensä ensimmäisen kerran 
kirjeessä, jonka postimestari Thorwöste lähetti hallitukselle Nevan- 
linnasta syyskuun 9 päivänä 1702. Siinä hän m.m. lausuu: 


»Talonpoika Kivekäs kertoo olleensa 200 rahvaanmiehen kanssa 
Venäjällä tuhotaksensa ja polttaaksensa siellä, mutta kun vihollisen. 
perääntyminen Inkerinmaalta häiritsi hänen toimintaansa, niin hän 
oli palannut takaisin. Kuitenkin kuuluu vihollisen jalkaväki vielä ole- 
van Lopella rajaimme sisäpuolella, mutta ratsuväki on rehun puut- 
teessa kulkenut Venäjän rajan yli. Mainittu talonpoika Kivekäs on 
luvannut piakkoin taaskin hyökätä vihollisen maahan, kunhan hän 
vain saisi varmuuden siitä, että hänelle annettaisiin 50 miestä mu- 
kaan, tuodakseen sieltä varmoja tietoja vihollisesta.» 

Tästä kirjeestä ilmeneekin sissien pääasiallisin toimintatapa. He 
kulkivat pienissä ryhmissä vihollisen valloittamilla alueilla, tuhosivat 
ryssien majapaikkoja ja varastoja ja hankkivat sodanjohdolle tietoja 
vihollisen toimista. Kivekkäät olivat suurimmalta osaltaan inkeriläi- 
siä, joitten kodit vainolainen oli ensimmäiseksi tuhonnut, ja jotka siis 
ensimmäisinä joutuivat tuntemaan kodittoman ja konnuttoman kur- 
jan osan. Heidän sydämissään kytevää vihaa ja kostonhalua ei mi- 
kään kyennyt sammuttamaan, eivätkä ryssien pahimmatkaan uhkauk- 
set pystyneet heidän toimintaansa lopettamaan. Vähät välitti mies, 
jonka perhe oli joko surmattu tai orjuuteen raahattu, koti poltettu 
ja hävitetty, enää siitä, kuinka hänelle itselleen kävi. Pääasia oli, että 
hän ennen kuolemaansa ehti saada matkaseurakseen mahdollisim- 
man monta ryssää. Venäläiset vihasivat katkerasti näitä vapaajouk- 
koja, joitten hyökkäykseltä ei koskaan saattanut olla täysin turvassa. 
Senjälkeen kun Viipuri oli joutunut ryssien haltuun, julistikin prikaa- 
tinpäällikkö Tatischtshew Viipurin läänin kansalle: 


vettä jos joku sattuisi kuulemaan joistakin vihollisista tai rosvoile- 
vista kivekäsjoukkioista, siitä on heti ilmoitettava joko Viipurin tai 
meidän vartiostoillemme. Vastavuoroon heille vakuutetaan hänen 
Suur-Tsaarillisen Majesteettinsa armo rahassa. Ja niin pian kuin sel- 
laisia vihollisjoukkioita saapuu johonkin kartanoon tai kylään, on 
näiden kylien asukkaiden heti saavuttava Viipurin kaupunkiin tai sitä 
varten lähetettyjen vartiostojemme luo siitä ilmoittamaan, josta myös- 
kin on odotettavissa Hänen Suur-Tsaarillisen Majesteettinsa suosio. 
Jos sitävastoin maalaisväestö ei ilmoittaisi, milloin joku vihollinen tai 
kivekäsjoukkio heidän taloihinsa tai kyliinsä ilmestyy, niin ovat sel- 
laiset talot ja kylät heti poltettavat ja niiden asukkaat kaikki hirtet- 
tävät. Mutta ne kartanon alustalaiset tai maalaiset, jotka aikovat 
vilpittömästi palvella hänen Suur-Tsaarillista Majesteettiansa ja 
joilla on tietoa vihollis- ja kivekäsjoukkioiden asemasta ja sen heti 
ilmoittavat, saavat heti 10 tai 20 ruplaa. Mutta se, joka ei ainoastaan 
ilmianna sellaista vihollisjoukkiota, vaan myöskin antaa sellaisia oh- 
jeita, että ne saadaan kiinniotetuiksi, saa vaivoistaan 100 ruplaa.» 

Kivekkäiden suosimista seurasi siis ankara rangaistus ja heidän 
ilmiantajalleen luvattu palkkio oli houkuttelevan suuri. Ei niin ollen 
ole ihme, jos paikkakuntalaisten ja vapaajoukkojen välit monin pai- 
koin kiristyivätkin äärimmilleen ja että kivekkäät vuorostaan kohteli- 
vat ilmiantajiaan säälimättömästi. He joutuivat olemaan sodassa 
kaikkia ja kaikkea vastaan, ja vainottu elämä muodosti heidän luon- 
teensa häikäilemättömäksi ja mistään piittaamattomaksi. Mutta 
samalla kasvoi myöskin heidän rohkeutensa ja neuvokkuutensa suo- 
rastaan ainutlaatuiseksi. Nieroht ymmärsi tämän, ja niinpä hän Suo- 
meen tultuaan järjesti sissijoukot vakinaiselle kannalle, jolloin niistä 
ryhdyttiin käyttämään nimitystä jalkarakuunat. Heidän päällikkönsä. 

saivat armeijan upseerin arvon ja palkkaedut ja varsinaiset sissit rin- 
nastettiin palveluksessa oleviin sotamiehiin. 

Ensimmäinen jalkarakuunapataljoona käsitti hieman li 200 miestä, 
ja sen ensimmäiseksi päälliköksi Nieroht nimitti Kivekkään jälkeen 
tunnetuimman sissin, Taneli Luukkoisen, jolle jo Maijdell aikoinaan 
oli antanut kapteenin valtakirjan. Luukkoinen, alkuaan inkeriläinen 
talonpoika hänkin, valitsi komppaniainsa päälliköiksi Iisakki Tillai- 
sen ja Simo Torakan, jotka molemmat myöhemmin saivat Nierohtilta 
kapteenin valtakirjan. Alempien upseerien vakanssit täyttääkseen 
Luukkoinen tammikuussa 1711 kirjoitti Nierohtille: 

Koska Teidän Korkeutenne minulle uskomasta pataljoonasta puut- 
tuu tarpeellisia upseereita, joita ilman Kuninkaallisen Majesteetin 
asiaa ei voida toimittaa, — — saan ehdottaa näihin toimiin sellaisia 
henkilöitä, joista Jumalan avulla voin vakuuttaa, että he ovat aina 
alttiit uhraamaan henkensä ja verensä Kuninkaallisen Majesteetin ja 
isänmaan puolesta ja kaikissa tilanteissa ilomielin täyttämään Teidän 
Korkeutenne määräykset. Saan siis ehdottaa seuraavia: 

Jöran Wolmar, joka on seurannut minua Inkerinmaalta ja koko 
sodan ajan ollut jalkarakuunoissa korpraalina, raitis ja iloinen sotilas, 
joka kanssani on ottanut erinäisiä venäläisiä vangiksi, ja jonka nyt 
alamaisimmin ehdotan kapteeniksi neljänteen komppaniaan. 

Nuutti Koivistolainen, joka myöskin on tullut kanssani Inkerin- 
maalta ja sittemmin täällä alaisuuteeni uskotussa pataljoonassa pal- 
vellut korpraaliksi, raitis ja horjumaton sotilas, jota alamaisimmin 
suosittelen luutnantiksi neljänteen komppaniaan. 

Paavo Koivistolainen, edellämainitun veli, joka on palvellut jalka- 
rakuunoissa koko sodan ajan ja aina osoittautunut ennen muita eri- 
koisen miehekkääksi, ja kaikissa tilanteissa pelkäämättömäksi, ja jota 
suosittelen luutnantiksi kapteeni Torikan komppaniaan. 

Olavi Tanhuanpää, jalkarakuunoiden korpraali, on paennut venä- 
läinen sotamies, erinomainen mies ja on palvellut alaisenani kunnialla 
ja uskollisesti neljä vuotta, ja jota nyt alamaisimmin ehdotan alai- 
sekseni vänrikiksi tai kornetiksi. 

Nämä miehet ovat niitä, joita omantuntoni kautta ja ennen muita 
saan alaisuuteeni uskotusta joukosta nyt mitä parhaimmin suositella 
ja ylistää, koska he ovat raittiita, pelkäämättömiä ja sellaisia, joitten 
kanssa voi Jumalan avulla uskaltautua sekä tuleen että veteen ja 
suurimpaankin hengenvaaraan. Teidän Korkeutenne ottanee sen- 
vuoksi yllämainitut henkilöt suosiollisesti huomioonsa ja antanee 
heille valtakirjat edellämainittuihin vakansseihin.» 

Ylipäällikön kanssa oli Luukkoinen muutenkin sangen ahkerassa 
kirjeenvaihdossa, sillä hän sai enimmäkseen toimintaohjeensa suo- 
raan tältä, vaikka itse asiassa kuuluikin Armfeltin joukkoihin, joiden 
pääasiallisimpana tehtävänä oli Viipurin ja Pietarin välisen yhteyden 

häiritseminen ja katkaiseminen. Elokuussa 1711 hän »talonpoikain 
viekkaiden kertomusten johdosta», kuten hän itse kertoo, ryhtyi taiste- 
luun ylivoimaista vihollista vastaan Viipurin läheisyydessä, kärsi tap- 
pion ja joutui yhdessä Tillaisen kanssa ryssien vangiksi. He pääsivät 
pakenemaan, mutta Luukkoinen joutui kohta uudelleen vangiksi. Tällä 
kertaa hänet teljettiin erikoisen ankaraan vankeuteen, mutta pääsi 
kuin ihmeen kautta taaskin pakoon. Vielä kolmannenkin kerran hän 
jäi ryssien satimeen, ja tällä kertaa oli. hänen käydä hullusti, sillä rys- 
sät aikoivat tutkimatta ja tuomitsematta hirttää hänet tavallisena 
maantierosvona. Upseerivaltakirjaansa vedoten hän kuitenkin säästyi 
hengissä, ja pääsi taas Moskovaan kuljetettaessa karkaamaan ja pa- 
laamaan onnellisesti Suomeen. Tämän jälkeen Luukkoisen nimi hä- 
viääkin aikakirjoista eikä hänen myöhemmistä vaiheistaan tiedetä 
mitään. Päättyikö rohkean soturin retki taistelussa vai tapasiko hän 
kohtalonsa ryssien vankeudessa? Siitä tuskin koskaan saataneen 
selvyyttä. 

Luukkoisen kanssa samoihin aikoihin, joskin toisilla seuduilla, toimi 
toinen kuulu sissipäällikkö, Pietari Longström. Hän oli kuitenkin 
nuorempi mies ja hänen suurimmat seikkailunsa sattuivat myöhäisem- 
pinä vuosina, joten niitten selostaminen sopinee paremmin tuon- 
nempana, 

Kivekkäät tulevat! Huuto sai kauhun valtaan Suomessa olevat: 
ryssät, mutta ikävä kyllä, se herätti sekä välillistä että välitöntä kau- 
hua myöskin omien kansalaisten keskuudessa. Jos heitä ominaan suosi 
ja suojeli, kuten usein teki mieli tekemään, saattoi ken tahansa ka- 
teellinen naapuri saattaa sitä sanan' venäläisille, ja silloin oli tuomio 
lyhyt ja armoton. Jos taasen et mielisuosiolia antanut, mitä he halusi- 
vat, käyttivät he väkivaltaa ja ottivat omin lupinsa tarvitsemansa 
muonan ja varusteet. Vaikea oli yksinkertaisen salon eläjän monasti- 
kaan päättää, mitä hänen pitäisi tehdä ja millätavoin kivekkäisiin 
suhtautua. 

V1. 


UUSI VIHOLLINEN — RUTTO. 


Idästä ei Suomeen ole koskaan saatu sanottavammin valoa, mutta 
sitä enemmän kaikkea sellaista, joka on enemmän yhteydessä pimeit- 
ten voimien kanssa. Aasiasta saapui joskin tällä kertaa kiertoteitse, 
Suomeen vuonna 1710 sekin uusi vihollinen, joka kansan suussa sai 
»ison kuoleman» nimen. Rutto oli kulkeutunut Aasiasta Konstanti- 
nopoliin, sieltä Puolaan ja sitten Itämeren maakuntien kautta lahden 
yli Suomeen, vaikka sen tänne tulon ehkäisemiseksi olikin ryhdytty 
erinäisiin varokeinoihin. Tallinnasta saapuvien olisi määräysten mu- 
kaan pitänyt olla kuusi viikkoa karanteenissa, mutta vain harvoja 
tyhmimpiä sinne saatiin — useimmat menivät minne halutti ja levit- 
tivät mukanaantuomaansa tautia. Kerrotaan, että muuan talonpoika, 
joka oli salaa käynyt Tallinnassa, oli tuonut ruton ensimmäiseksi Ky- 
minkartanon läheisyydessä olevaan Koukelan kylään. 

Nieroht ryhtyi ankarasti taistelemaan tautia vastaan, ja lokakuun 
29 päivänä hän antoi julistuksen, jossa yksityiskohtaisesti määritel- 
lään ne toimenpiteet, joihin ruton levenemisen estämiseksi on ryhdyt- 
tävä. Otamme seuraavaan eräitä kuvaavimpia kohtia mainitusta suo- 
menkielisestä julistuksesta. 

»Minä kreivi Karl Nieroht teen tiettäväksi», hän alottaa, vettä niin- 
kuin se Kaikkein Korkein on tahtonut meidän synteimme tähden mui- 
den rangaistusten ja maanvaivain seassa meitä myös etsiä rutolla ja 
tarttuvaisella taudilla, joka myös valitettavasti tässä suuressa Ruotsin- 
maassa Suomessa valitettavasti itsensä niin uloslevittänyt, muutamiin 
myös kaupunkeihin ja kyliin niin ryhtynyt, että väki on heistä perät- 
tömäksi poiskuollut, ja taitais vielä edespäin suurimmasti vahingoitta- 

van vallan ottaa, jos ei totisen Jumalan avuksihuutamisen tämän 
synneinrangaistuksen armollisesta poiskääntämisestä meidän myös 
syntisen menon poishylkäämisen ohessa, ajallansa pyytää, tämän 
vahingollisen liikkuvaisen taudin enempätä ulosleviämistä vastaan, pi- 
tää kaikkea sitä ahkeruutta ja neuvoa, kuin ihmisille taitais joskus 
mahdollinen olla. Minä olen sentähden nykyisen Medicinae Doctorin 
ja Professorin, korkiastioppineen Herra Pietar Hjelmin eteen otetui- 
den muistutelmusten jälkeen, tarpeelliseksi löytänyt.» 

Ensimmäisessä kohdassa määrätään, etteivät maahan saapuvat saa 
minnekään liikkua ennenkuin on todettu, »ettei senkaltainen mistään 
tarttuvaisen taudin paikasta kuleskele, eikä myöskään ole semmoisella 
taudilla hierottu.» 

Toisessa kohdassa määrätään kaupungissa vasuvaisista itsekukin, 
oli se korkiampi eli halvempi, pitämään kartanonsa ja ränninsä, tont- 
tinsa avaruuden jälkeen puhtaana ja antamaan loan ulos kaupungista 
pois viedä.» 

Kolmas pykälä koskee irtolaisia, ja siinä sanotaan, että »kaikki 
kelvotoin ja joutilas martii, vaivaiset myös ja raadolliset pitää käsket- 
tämän kaupungista», mutta määrätään samalla, että kaupungin omille 
vaivaisille on jostain lähistöltä hankittava paikka, jossa he voivat 
elää. j 

Tämän jälkeen sanotaan, että talot, joissa tautia havaitaan, on 
merkittävä porttiin piirretyllä mustalla ristillä, jotta ihmiset voisivat 
niitä karttaa, ja määrätään, että taudin saastuttamat ihmiset, mikäli 
he haluavat liikkua ulkona, käyttäkööt selvää ruttomerkkiä, jollai- 
sena miehillä olkoon kolmen kyynärän mittainen valkea sauva ja 
naisilla valkoinen liina kädessään. Edelleen säädetään, että tautiin 
kuolleet on 12 tunnin kuluessa haudattava ilman hautajaissaattoa ja 
että ruumiinkantajain ja hautaajain toimeen on määrättävä erikoiset, 
vakinaiset henkilöt. 

»Tätä kaikkea olen minä nykyisenä sairaloisena aikana tarpeelli- 
seksi löytänyt tällä muotoa asettaa», sanotaan suomenkielisen julistus- 
kirjan lopussa, »ja trykistä antaa uloskäydä, sitä varten, että yksi vissi 
reglementti mahtaisi olla, jonka jälkeen kaikki ja itsekukin tässä 
Suuriruhtinaanmaassa Suomessa, ja siinä olevissa lääneissä ja maa- 
kunnissa, pitää heitänsä menettämän ja ojentaman, ettemme omalla 
katsomattomuudellamme ja luvanpitämättömyydellämme olisi syy 
omaan meidän vahinkoomme ja onnettomuuteemme.» 

Suomen kansa oli kuitenkin saanut niin tarpeekseen kaikenlaisista 
määräyksistä ja julistuksista, että se ei enää jaksanut niihin täysin 
vakavasti suhtautua. Tämän lisäksi oli tietenkin enin osa kansaa sitä 
mieltä, että jos tauti on tullakseen, niin kyllä se tulee, eikä mikään 
"inhimillinen varokeino voi siitä pelastaa. Tauteihin nähden ovat esi- 
isämme aina olleet fatalisteja. Nierohtin täytyi antaa useita lisä- 


42 


määräyksiä ja uhkauksia, mutta siitä huolimatta sanotaan esimer- 
kiksi Turussa sattuneen, että kuolleitten ruumiita heitettiin öiseen 
aikaan akkunoista kaduille, ja sinne lensi vahingossa moni sellainen- 
kin, jossa vielä oli vähän henkeä. Nieroht määräsikin, että tällaisesta 
»törkeästä ja itse pakanuudenkin inhoamasta teosta» oli syyllinen 
rangaistukseksi pantava kaakinpuuhun ja ankarasti ruoskittava, tai 
saattoi hän siinä tapauksessa, että oli varakas, päästä 100 hopeataa- 
larin sakolla, josta kolmas osa tuli ilmiantajalle ja loput köyhien tar- 
peisiin. Pitäjissä oli neljä tai kuusi joutilasta miestä määrättävä hau- 
dankaivajiksi, ja elleivät toimeen määrätyt siihen taipuneet, piti heitä 
rangaistaman kuudella parilla raipaniskuja. 

Rutto raivosi onneksi vain Etelä- ja Lounais-Suomessa, eikä saa- 
vuttanut läheskään sellaisia mittasuhteita kuin Itämerenmaissa. Mutta 
maalle, joka muutenkin oli rasitettu, oli se siitä huolimatta ankara 
suonenisku. Se saapui mustine paiseineen Helsinkiin syyskuun 9 päi- 
vänä ja näyttäytyi kohta senjälkeen Turussakin. Tulevan pääkau- 
pungin 1800 asukkaasta se vaati uhrikseen lokakuussa yli kolmesataa 
henkeä ja marraskuussa hieman vähemmän. Kun se joulukuussa jätti 
kaupungin rauhaan oli väkiluku vähentynyt kaikkiaan yli tuhannella 
kansalaisella. Tuutiin olivat etupäässä sairastuneet ne kaupunkilai- 
set, jotka taloissaan suvaitsivat pakolaisia ja muualta muuttaneita 
henkilöitä. 

Välillisesti ruton vaikutus tuntui koko maassa, sillä se uhkasi täy- 
sin lamaannuttaa maan elinkeinoelämän. Esimerkiksi sysmäläiset 
kirjoittivat, että »talonpojat eivät ole uskaltaneet tehdä matkoja 
kauppakaupunkeihin vaihtaakseen sitä vähäistä, mitä heillä on ollut, 
rahaksi, jonka vuoksi rästit ovat jääneet maksamatta», ja Turun maa- 
herra Palmberg kirjoitti, että »vihminen ei tohdi toista lähestyä myy- 
däkseen tai ostaakseen tarpeeseensa.» 

Rutto ei armeijassa, tehnyt mainittavampaa tuhoa, ja johtui tämä 
pääasiallisesti siitä, että miehet hyvissä ajoin ennen taudin levene- 
mistä lähetettiin ruoduilleen maaseudulle. 

VII. 


PIENTÄ SOTAA PIENIN VOIMIN. 


Pultavan luona käydyssä taistelussa kesäkuun 28 p:nä 1709 olivat 
venäläiset lopullisesti pirstonneet ruotsalaisten armeijan ja vanginneet 
sen eloonjääneet soturit. Haavaansa poteva Kaarle oli kuitenkin jo 
ennen taistelua ehditty kuljettaa Turkkiin, jossa armeijansa ja säde- 
kehänsä kadottanut :kuningas asusti seuralaisineen pääasiallisesti 
Benderin .maakunnassa yllyttäen Turkin sulttaania sotaan Pietari- 
tsaaria vastaan. Täällä Benderin pashan vieraana lepäillessään oli 
Kaarlella hyvää aikaa miettiä asioita, ja siellä näyttää Suomen surkea 
asemakin nousseen vakavana hänen mieleensä, sillä näin hän kirjoitti 
Benderistä kreivi Nierohtille tammikuun 7 päivänä 1711: 

»Me jätimme armollisessa kirjeessämme marraskuun 11 p:nä viime 
vuonna Suomen puolustustoimet teidän huostaanne, emmekä epäile, 
että te ahkerasti ja tarmokkaasti noudatatte määräyksiämme. Mutta 
koska tämä asia on meille hyvin kallis, niin toistamme vielä saman, 
mistä Teille silloin käskyn annoimme, ja uskomme, että lähinnä Kor- 
keimman apua maa helposti voidaan asettaa puolustuskuntoon kai- 
kenlaisia vihollisen hyökkäyksiä vastaan, kun vain asiassa käytetään 
tarpeeksi ahkeruutta ja valppautta, olletikin koska vihollisen aivan 
epäilemättä täytyy vetää pois kaikki sotavoimansa niiltä seuduin, suo- 
jatakseen omaa maatansa niitä hyökkäyksiä vastaan, joita täältäpäin 
tulee tehtäväksi muutamin paikoin. Me annamme Suomessa ja Poh- 
janmaalla oleville maaherroillemme käskyjä, että he avustavat teitä 
kaikin tavoin. Mutta koska Suomi sodan aikana on kestänyt verratto- 
masti enemmän rasituksia niin yhdessä kuin toisessa suhteessa kuin 
mikään muu lääni, ja sentähden sen menoja on niin paljon kuin mah- 

dollista kevennettävä ja helpotettava, niin annetaan Tukholmassa ole- 
valle neuvostollemme määräys, että heidän tulee lähettää sinne niin 
hyvin lisää väkeä, mikäli se tarpeelliseksi harkitaan, kuin myöskin 
viljaa ja muita varustustarpeita sotaväen ylläpitoa varten. Muiden 
maan puolustukseksi tarpeellisten toimenpiteitten lisäksi tulee teidän 
totuttaa rahvasta käyttämään kiväärejä sekä kehoittaa heitä metsissä 
ja muualla ahdistamaan vihollista ja tekemään sille vahinkoa. Jos 
vihollinen tunkeutuisi pitemmälle maahan, niin täytyy, ellei armeija 
pystyisi sitä täydellisesti estämään, ainakin koettaa häiritä sitä niin 
paljon kuin aika ja tilaisuus sallivat. Asukkaita ei ole jätettävä vi- 
hollisen mielivaltaan, vaan on niitä, joita ei käytetä vastustustoimiin, 
ajoissa kehoitettava omaistensa kera siirtymään kauemmas sisämaa- 
han armeijan taakse sekä jättämään maa autioksi jälkeensä, niin ettei 
vihollinen löydä mitään elatuksekseen. Samalla kielletään kuoleman- 
rangaistuksen uhalla antamasta viholliselle minkäänlaista apua tai 
suorittamasta viholliselle pakkoveroja. Täytyy hyvin kohdella rah- 
vasta, joka tähän aikaan on kärsinyt niin paljon rasitusta ja jota 
vaaditaan ja kehoitetan uskollisuuteen ja miehuulliseen vastarintaan. 
Senvuoksi olemmekin nyt äskettäin antaneet anteeksi kaikki maksa- 
mattomat kruununrästit ja vastakin, kunhan rauha on saatu, tah- 
domme koettaa kaikin tavoin edistää heidän parastansa.» 

Syytä olikin huoleen Suomen ja asukkaitten puolesta, sillä tilanne 
alkoi jo mainittuna vuonna olla enemmän kuin vakava. Antakaamme 
kenraali Lybeckerin Nierohtille lähettämän kirjeen kertoa siitä, mil- 
laiset olot olivat Suomen rajaseuduilla sanottuun aikaan. Näin hän 
kirjoittaa: 

»Mitä maan tilaan tulee, niin tietää Teidän Kreivillinen Ylhäisyy- 
tenne itse, että Viipurin läänistä on neljä kihlakuntaa vihollisten val- 
lassa, lukuunottamatta yhtä ainoata Lappeen kihlakunnan pitäjää. 
jonne vihollinen tosin ei vielä ole vartiojoukkoineen ehtinyt, mutta 
jonka asukkaat eivät, yhtä vähän kuin muidenkaan rajaa lähellä 
olevien pitäjien asukkaat, tohdi pysyä taloissaan, vaan elävät met- 
sissä, niin ettei mainittua pitäjääkään voi pitää muuna kuin autiona. 
Kyminkartanon läänissä, johon kuuluu seitsemän pitäjää yhtenä 
voutikuntana, on vihollinen hävittänyt ja autioksi tehnyt puolitoista 
pitäjää. Muut ovat tosin vielä tähän saakka säilyneet viholliselta, 
mutta senjohdosta, että sotajoukot Viipurin antautumisesta saakka 
ovat alinomaa niissä majailleet, ovat ne niin rasittuneet, ettei sitä 
tässä voida kyllin kuvailla. Varsinkin tänä vuonna ovat ne alinomais- 
ten ja jokapäiväisten kyyditysten takia menettäneet melkein kaikki 
hevosensa, ja viime syksynä vietiin heiltä heinät, niin että jos heillä 
vielä on joitakin elukoita jäljellä niiden täytyy rehun puutteessa 
kuolla, puhumattakaan kaikesta muusta majoitusrasituksesta, joka 
heillä on, kun milloin enemmän, milloin vähemmän miehistöä kylissä 

majailee tai niiden läpi edestakaisin marssii, jolloin talonpoika ei voi 
niin varaansa pitää, ettei häneltä varasteta tai riistetä herneitä, nau- 
riita, kaalia ja muuta, niin ettei rahvaalle muuta jää kuin valitusta 
ja kurjuutta. Yhtäkaikki täytyy jokaisen talonpojan nimellisesti suo- 
rittaa vaaditut apuverot ja maksut, niin ettei juuri voida mainita ai- 
noatakaan, jolla ei olisi saamista 30:stä 60:een vaskitaaleriin, jos heille 
ja sille, mitä heiltä on otettu laskettaisiin niiden arvo. Kaikkeen 
tähän nähden täytyy minun nöyrästi pyytää, että se, mitä rahvas on 
rehua antanut yli veronsa, korvattaisiin heille muista maaherran lää- 
neistä, mikäli se on kuiteilla todistettavissa; mikä muuten on heiltä 
otettu ja usein heidän nähtensä viety pois, sen täytyy jäädä sillensä. 
Ellei näin tehdä, on pelättävissä,. että niityt jätetään vuosikausiksi 
korjaamatta, kun talonpoika huomaa, että kaikki häneltä viedään 
ilman mitään korvausta, eikä korttakaan jätetä kaiken hänen työnsä 
ja hikensä palkaksi, olipa hänellä ollut yksi, kymmenen tai kaksikym- 
mentä häkillistä. Siitä ei voi muuta seurata kuin pikainen maan hä- 
viö, ja kuinka pitkälle siihen suuntaan jo on jouduttu, voidaan kyllin 
havaita siitä, että Elimäen ja muiden paikkakuntain talollisilla, joilla 
vuonna 1710 oli kaksikymmentä tai kolmekymmentä elukkaa, nyt viime 
kesänä oli tuskin neljä, viisi tai kuusi jäljellä, minkä itse olen säälien 
nähnyt; muutoin heidän täytyy rehun puutteessa teurastaa, myydä 
tai antaa nälkään nääntyä, eivätkä uskalla itselleen uusia hankkia tai 
kasvattaa. Jos rahvaalla olisi toivoa saada pikaista korvausta siitä 
suuresta tappiosta, mitä kyyditysvelvollisuus on heille tuottanut, niin 
lähettäisin teille ehdotuksen siitä, sekä ilmoituksen, kuinka monta 
hevosta talonpojilta on joko tyyten mennyt tai pilalle joutunut, mikä 
lukumäärä lienee suurempi kuin kukaan voi arvata. Senlisäksi seu- 
raisi luettelo kaikista vielä jäljelläolevista hevosista, joita ei ole monta. 
Tiedetään, että Pyhtään pitäjässä, joka on lähinnä Uudenmaan puo- 
lella ja jonne vihollinen ei ole tullut, on kyliä, joissa on viisitoista ta- 
loa, mutta niillä yhteensä ei enempää kuin kolme hevosta. Tätä en 
ole voinut olla teille esittämättä, jotta maata voitaisiin auttaa toistai- 
seksi säilymään ja köyhä rahvas jollain otollisella keinolla ja mää- 
räyksellä jälleen saataisiin pystyyn. Teidän Kreivillinen Ylhäisyytenne 
voinee itse antaa suosiollisimman todistuksen kansan alttiudesta, että. 
vaikka se on edelläkerrotulla tavalla kärsinyt ja vielä enemmänkin 
kuin kertoa voidaan, se kuitenkin siinä määrässä kuin suinkin mah- 
* dollista on hankkinut mitä vaaditaan. Niinpä ne, jotka asuvat Viipu- 
rissa ja sen lähiseuduilla, ovat hankkineet minkä ovat voineet ratsu- 
ja jalkamiehilleen ja ovat antaneet varustuksia rusthollien puolesta, 
vaikka he eivät pariin kolmeen vuoteen ole saaneet taloistaan puolta. 
äyriäkään eivätkä voi toivoakaan saavansa niin kauan kuin nykyistä 
tilaa jatkuu. Jääsken kihlakunnan kruununvouti todistaa, että jos 
kaikesta siitä, minkä mainittu kihlakunta viime kesänä ja syksynä. 

on sotajoukoille suorittanut, tehdään tili, niin tulee rahvas olemaan 
suuresti saamisen puolella, vaikka mainittu kihlakunta kokonaisuu- 
dessaan on vihollisen vallassa ja sen ahdistusta joka päivä kärsii. 
Savo, jossa on kolme voutikuntaa, on siinä onnellisessa asemassa, ettei 
vihollinen ole sinne tullut muuta kuin Kerimäen pitäjään Karjalan 
rajalla; ja ovat sikäläiset asukkaat, samoinkuin täällä alamaassa 
olevat, alttiit ja halukkaat suorittamaan ja maksamaan kaikki ulos- 
tekonsa ja rasituksensa; mutta niinkuin ennen on mainittu heidän on 
mahdoton saada rahaa, koska heidän terva- ja muu kauppansa on 
lamassa. Sentähden aion järjestää niin, että he saavat maksaa puo- 
— lestaan kaikenlaisilla ruokatavaroilla, niin ettei suinkaan mitään räs- 
tejä maahan jää. Teidän Kreivillinen Ylhäisyytenne suvaitkoon ottaa 
tämän kaiken suosiollisesti harkitaksensa ja esittää tämän kunin- 
kaalle sekä suosiollisella vaikutuksellaan Kuninkaallinen Majesteetin 
neuvostokuntaan johtaa asiat siihen, että suotaisiin ja määrättäisiin 
annettavaksi se, mitä varustuksien täydentämiseksi pyydetään ja että 
maa ylenpalttisen kyydityksen, heinien luovuttamisen ja muiden kärsi- 
miensä vaikeuksiensa edestä saisi nauttia jotain helpotusta ja virvoi- 
tusta, niin että kaikki taas voisi tulla hyvälle tolalle.» 


Näin siis elettiin rajamaakunnissa, eivätkä olot muuallakaan Suo- 
messa olleet sanottavasti paremmat. Ainoa lohduttava seikka näihin 
aikoihin oli se, että Venäjä ei voimaperäisemmin jatkanut sotatoi- 
miaan Suomessa. Niinkuin kuningas kirjeessään Nierohtille oli mai- 
ninnut, täytyi Pietari-tsaarin nyt kiinnittää huomionsa toisaalle, sillä 
etelässä oli Turkki hyökännyt hänen kimppuunsa. Suomen taholta ei 
liioin voitu tehdä minkäänlaista laajempaa alotetta viholliseen näh- 
den, sillä Nierohtin oli, kuten Maijdellin ja Cronhjortinkin aikoinaan, 
myönnettävä sotajoukkonsa kykenemättömäksi tulokselliseen hyök- 
käystoimintaan. Suomen armeijan nimellinen vahvuus lähenteli yh- 
deksäätuhatta miestä, mutta koossa ei voitu samalla kertaa pitää 
kahta, kolmeatuhatta enempää. Oli senvuoksi tyydyttävä pikkusotaan, 
vihollisen yhteyksien häiritsemisiin ja etuvartiojoukkojen kahakoihin. 


Tämän sissisodan varsinainen johtaja oli vuonna 1711 kenraali- 
majuriksi ylennetty Kaarlo Kustaa Armfelt, joka Savonlinnaa kes- 
kuspaikkanaan pitäen aiheutti ryssille moninaista harmia partioret- 
killään. Hänen valtuuksiaankin laajennettiin vähän kerrallaan, niin 
että hänellä lopulta oli Savossa ja Karjalassa miltei täydellinen käs- 
kijävalta. Kun kasakat alkuvuodesta 1711 ryhtyivät hieman liian 
usein häiritsemään Savonlinnan seutuja, läksi Armfelt suuremmalla 
joukolla liikkeelle Karjalaan päin ja pääsi Koitsanlahden hovin seu- 
duilla kosketuksiin isohkon kasakkaosaston kanssa. Syntyneessä tais- 
telussa hän saavutti voiton, otti yksitoista vankia ja sai koko joukon 
-sotasaalista, josta osa lähetettiin ylipäälliköllekin. 

/ Armfeltin joukon vahvistukseksi oli Nieroht komentanut Stiern- 

schantzin rakuunoineen, ja hänkin saavutti helmikuun retkillään pari 
/pienempää voittoa lähettäen sotasaaliin, pääasiallisesti ruokatarpeita, 
* Armfeltille Savonlinnaan. : 

Viipuri ja sen takaisin valloittaminen oli kuitenkin koko ajan 
Nierohtin mielessä. Neuvostokuntakin oli sitä mieltä, että Viipuri olisi 
saarrettava ja senjälkeen jollain tavoin vallattava, sillä saatujen tieto- 
jen mukaan oli kaupungissa olevan venäläisen sotaväen lukumäärä 
vähäinen. Nieroht kokosi tässä mielessä armeijansa kesällä 1711 ja 
marssi sen kanssa Lappeenrantaan. Hänen tarkoituksensa oli eristää 
Viipuri ja pakoittaa se sitten antautumaan, mutta hänen omassa 
armeijassaan. vallitseva puute teki suunnitelman tyhjäksi. Kun 
Ruotsin laivaston syksyn tullessa oli pakko lähteä Viipurin edustalta, 
niin ryssät saattoivat taas meriteitse päästä Pietarin kanssa yhtey- 
teen, eikä heidän nälällä näännyttämisestään tullut mitään. Retki 
päättyi senvuoksi siihen, että Nieroht kuljetti armeijansa takaisin 
Kymiin ja päästi miehet palaamaan ruoduilleen. 

Tämä olikin Nierohtin viimeinen huomattavampi toimenpide, sillä 
hänen elämänsä päättyi lyhyen sairauden jälkeen tammikuussa 1712. 
Kolmea päivää ennen kuolemaansa hän oli luovuttanut armeijan yli- 
päällikkyyden Lybeckerille, ja kun ei toimeen sopivampaakaan miestä 
löydetty, määräsi kuningas hänet siihen vakinaisesti. 

Vuoden vaihde kului ryssiin nähden muuten rauhallisesti. Pohjois- 
Suomessa vain sattui maaliskuussa 1712 välikohtaus, joka tunnetaan 
»Sarkasodan» nimellä. : 

Kajaanin seudun asukkaat olivat näihin asti hyvin vähän tienneet 
sodan rasituksista, sillä he olivat jo vuonna 1703 tehneet vienankarja- 
laisten kanssa erikoisen rajarauhan, jonka ansiosta seutukunnalla 
vallitsivat melkeinpä täysin rauhanaikaiset olot. Kajaanissa käytiin 
vilkasta kauppaa vienankarjalaisten kanssa, ja sitä kautta tuotiin 
Suomeen paljonkin sellaita tavaraa, jota muuten ei olisi lainkaan 
saatu. Mutta sitten sattui kiusallinen välikohtaus. Kajaanin tulli- 
miehet olivat ottaneet takavarikkoon neljän karjalaisen kauppiaan 
suurehkon sarkavaraston, josta nämä jo kerran olivat maksaneet tul- 
lin, eivätkä suostuneet luovuttamaan sarkaa takaisin. Karjalaiset 
yllyttivät silloin joukon heimolaisiaan ja Käkisalmessa majailevia ve- 
näläisiä sotamiehiä ryöstöretkelle Kajaaniin. Retkeen otti, surullista 
kyllä, osaa myöskin joukko pielisjärveläisiä talonpoikia, joilla oli hen- 
kilökohtaista kaunaa eräitä kajaanilaisia kohtaan. Tapahtuman ku- 
lusta kerrotaan Paltamon kihlakunnanoikeuden pöytäkirjassa m.m. 
seuraavaa: 

»Astui esiin käskynhaltija Juhana Tammelander kertoen, että 
vaikka rajarauha entisinä aikoina on pysynyt vakaana, niin on ka- 
jaanilaisten tässä tapauksessa ihmeekseen täytynyt kokea aivan päin- 

vastaista. Venäläinen partiojoukko, johon kuului kaikenlaista vä- 
keä, venäläisiä, kasakoita, kalmukkeja ja jonkun verran ruotsalaisia, 
kaikki hyvin aseistettuina, hyökkäsi Kajaanin kaupunkiin ja Palta- 
moon maaliskuun 13 päivänä kello 3 ja 4 välillä aamulla, ja murhaa- 
malla, polttamalla ja rosvoamalla he tuottivat auttamatonta vahin- 
koa kaikille, joilla oli jotain menettämistä, — — Asiata tutkittiin 
viime helmikuussa tullioikeudessa, mutta tuloksesta ei ole muuta tie- 
toa kuin että venäläiset ovat tavaransa menettäneet. Tämän takia 
on käskynhaltija samoinkuin moni muukin tullut siihen käsitykseen, 
että tämä venäläisille tapähtunut vääryys on ainoa aihe ja syy raja- 
rauhan häiriintymiseen, joka voidaan huomata siitäkin, että venä- 
läiset olivat aikaisemmin sanoneet: — Ellei sarkaa anneta takaisin, 
niin siitä seuraa paha meteli.» 

Pöytäkirjassa seuraa sitten lukuisten henkilöitten kertomuksia 
siitä, mitä kaikkea he olivat tapahtuman johdosta joutuneet kärsi- 
mään. Niinpä kuulu Simo Hurtta, majuri Simo Affleck, »kertoi mur- 
heellisin mielin, miten julma venäläinen mainitussa tilaisuudessa hä- o 
nen poissaollessaan oli ryöstänyt hänen talonsa, jolloin ei ainoastaan 
hänen omaisuuttaan viety pois, vaan myöskin, mikä häntä eniten 
murehduttaakin, hänen vaimonsa ja lapsensa sekä useita muita hänen 
taloutensa jäseniä, kaikkiaan 15 henkeä, oli vangiksi otettu ja viety 
Pois.» 

Laajempia seurauksia sarkasodalla ei kuitenkaan ollut, vaan rik- 
koutunut rajarauha solmittiin uudelleen, Etelä-Suomessa saatiin myös- 
kin elää rauhassa aina syyskesään 1712 asti, jolloin venäläiset vasta 
toden teolla ryhtyivät hyökkäämään ja täydentämään Viipurin val- 
tauksella aloitettua Suomen valloittamista. 

VHL. 


RYSSÄ OTTAA ETELÄ-SUOMEN. 


»Suomi on Ruotsia elättävä äiti, ja sitä vastaan meidän on hyökät- 
tävä jos haluamme saada Ruotsin niskansa notkistamaan>, tsaari 
Pietari oli kirjoittanut Apraksinille, eikä hän suinkaan aikonut jättää 
aloittamaansa Suomen valloittamista kesken. Turkin hyökkäys oli 
tarjonnut Suomelle lyhyen hengähdystauon, mutta jo lokakuun lopulla 
1712 alkoi idästä päin kantautua huhuja, että Viipuriin, Konstadtiin ja ! 
Pietariin kerättiin suuria joukko-osastoja ja että tykkejä varustettiin 
jalaksilla talvisotaa silmälläpitäen. 

Sen verran ryssien puuhat kuitenkin myöhästyivät, että talvisota 
täytyi jättää ja tehdä sen sijaan uusi suunnitelma, johon kuului, että 
Suomen armeija saarrettaisiin laivaston avulla. Pietarissa lastattiin 
kolmeensataan laivaan noin 12.000 jalkamiestä ja kolmisensataa kasak- 
kaa, ja alukset suuntasivat kulkunsa Helsinkiä kohden. Tämän laivas- 
ton etujoukko saapui Helsingin edustalle toukokuun kahdeksantena 
päivänä 1713 ja yritti maihinnousua. Armfelt, jonka Lybecker oli lä-- 
hettänyt Helsinkiä puolustamaan, sai maihinnousun kuitenkin este- 
tyksi. Seuraavana päivänä saapui lisää venäläisiä laivoja, ja heidän 
sotatoimiensa johtaja Apraksin yritti nyt saartaa Armfeltin joukot. 
lähettämällä muutamia laivoja Hietalahden rantaan. 

Armfelt taisteli vielä epätoivoisesti, mutta 11 ja 12 päivien välisenä 
yönä hänen täytyi jättää kaupunki sytytettyään kuitenkin sen ja 
siellä olleen suuren viljavaraston sitä ennen tuleen. Lybecker oli 
aikonut pääarmeijan kanssa tulla avuksi Armfeltille, mutta ei ehtinyt 
ajoissa perille, joten koko Suomen sotavoima vetäytyi takaisin Porvoon 

läheisyyteen. Ja senjälkeen tämä kenraali, joka on itsestään jättänyt 
historiaamme niin kovin surullisen muiston, teki lopullisen virheen: 

Sensijaan, että olisi arvelematta käynyt Helsingissä maihinnous- 
seen venäläisen armeijan kimppuun ja tuhonnut sen, hän vetäyty- 
mällä Porvoosta pohjoiseen jätti rantatien avoimeksi, niin että ryssät 
saattoivat Viipurista marssittaa itselleen rajattomasti apuvoimia ja 
muodostaa Helsinkiin sotatoimiensa keskuksen. Karkeampaa virhettä 
olisi hänen asemassaan tuskin yksikään toinen saattanut tehdä, ja 
riinpä heräsivät Tukholman herratkin lopulta havaitsemaan, että 
Lybecker ei ollut oikea mies johtamaan puolustussotaa Suomessa. 
Hän ehti vielä kuljettaa koko armeijansa Hämeenlinnaan kun sai kut- 
sun saapua Tukholmaan »neuvottelemaan Suomen puolustamista kos- 
kevista seikoista.» Tämä neuvottelu muodostui Lybeckerille kuitenkin 
ikävänpuoleiseksi, sillä se tapahtui solasksuaessa, ja kenraalin osana 
oli esiintyä syytettyjen penkillä. 

Liian myöhään joutui uusi ylipäällikkö, Armfelt, vastaanottamaan 
sodan johdon. Hänen oli pakko jäädä toistaiseksi Hämeeseen, eikä se 
joukko-osasto, jonka hän eversti Stiernschantzin johdolla lähetti Tu- 
run maantietä puolustamaan, kyennyt pitämään puoliaan, niin että 
elokuun lopulla 1713 marssi 4000 ryssää Suomen pääkaupunkiin. Rys- 
sien tulosta kaupunkiin kertoo professori Lauri Tammelin julkaise- 
massaan almanakassa m.m.: 

»Mikä valitus ja surkeus Turussa ja koko sen ympäristössä, ka- 
duilla ja kujilla, teillä, kylissä ja metsissä oli, sen tiedän parhaiten 
todistaa minä, joka sitä omin itkevin silmin olin näkemässä, sillä 
minä hoidin virkojani yhtä mittaa elokuun 27 päivään, jolloin kello 5 
aikaan illalla läksin Turusta, ja vihollinen antoi rumpujensa kuulua 
seuraavana päivänä kello 5 aamulla niin sanotun Karjaportin ulko- 
puolella sekä heti senjälkeen kello 6 tuli kaupunkiin. Vielä kaikuu 
korvissani huuto ja valitus, huokaus ja vaikerrus, joka kuului teillä ja 
metsissä; vanhoja ja sairaita vedettiin reillä ja purilailla, pienet ime- 
väiset lapset kirkuivat äitiensä rinnoilla, isommat lapset oli sidottu 
kärryihin ja hevosiin; -kaikilla ihmisillä oli sellainen valitus, häm- 
mennys, pelko ja vavistus kaikkialla, että kivikovankin sydämen siitä 
täytyi heltyä ja antautua. Tämä heidän valituksensa ennusti heidän 
surkeata perikatoansa ja sitä ankaraa rangaistusta, joka oli uhkaa- 
massa heidän päänsä päällä.» 

Itse tsaarikin saapui Turkuun syyskuun 2 päivänä, mutta lähti 
sieltä paluumatkalle jo seuraavana päivänä. Pian senjälkeen ilmestyi 
Ruotsin vastavalmistunut kaleerilaivasto Turun edustalle, ja ryssät 
pelästyivät sen ilmestymistä niin, että lähtivät kiireimmän kaupalla 
takaisin Helsinkiin. Täällä he alkoivat sitten valmistautua sotaret- 
kelle Armfeltia vastaan. ä 

Armfelt oli tällä välin saanut hallitukselta määräyksen siirtyä Porin 

seuduille ryhtyäkseen siellä puolusiustoimiin, mutta hän ei katsonut 
voivansa täyttää tätä käskyä, koska ei saanut Ruotsista luvattuja 
apujoukkoja ja koska etelästä oli tullut tieto, että ryssät valmistau- 
tuivat marssimaan Hämeenlinnan suuntaan. 

Hämeenlinnan seutujen maasto ei sopinut puolustustoimenpitei- 
siin. Senvuoksi Armfelt marssitti joukkonsa pohjoista kohden pysäh- 
tyen Pälkäneelle. Hänen armeijansa lukumäärä oli silloin noin 7.200 
miestä, mutta suojatakseen sivustansa hän oli pakoitettu lähettämään 
Pälkäneeltä Jämsään päin kulkevan tien varrelle, Valkeakoskelle, 
Kuokkalaan, Tampereelle ja Tyrväälle niin vahvoja osastoja, että itse 
pääjoukkoon Kostian virralle jäi hänen käytettäväkseen vain noin 
3.400 miestä. - 

Pälkäneveden ja Mallasveden välinen noin kilometrin levyinen 
kannas, jonka kapea Kostianvirta katkaisee, tarjosi mainiot puolus- 
tusasemat, ja siinä pysyen voitiin puolustaa sekä Tampereelle että 
Jämsään johtavia maanteitä. Asemansa järjesti Armfelt seuraavasti: 

Kostianvirran pohjoisrannalle rakennettiin vahvat vallitukset. En- 
simmäiseen linjaan sijoitettiin jalkaväen rintasuojat ja niitten 
taakse korkeammalle tykkipatterit. Näitten väliin kaivettiin maa- 
suojat miehistölle, ja puolustusaseman eri osat yhdistettiin juoksu- 
haudoilla toisiinsa. Jalkaväen rintasuojissa oli kaksi kerrosta, niin 
että takimmainen rivi saattoi ampua etumaisten miesten yli. Joki- 
linja täytettiin espanjalaisilla ratsastajilla ja teräväpäisillä paaluilla, 
niin että sen ylittäminen olisi ollut melkein mahdotonta. Laitikkalan 
kylään, Pälkäneeltä etelään, lähetettiin ratsuväestä muodostettu 
etuvartio. ; 

Ampumahautoihin sijoitettiin noin 2.200 jalkaväkisotamiestä, ja 
loput jalkaväestä hajoitettiin ketjuun molempien vesien rannoille. 
Tykistöasemiin sijoitettiin kaikki tykit, seitsemän 3-puutaista kanuu- 
naa ja kaksi haupitsia. Ratsuväestä jätettiin 300 miestä ampuma- 
matkan päähän puolustusasemista ja loput sijoitettiin Mälkiänkylään 
Mallasveden rannalle. 


Kun ryssät sitten lokakuun ensimmäisinä päivinä ehtivät Pälkä- 
neelle, ja Apraksin komensi joukkonsa rintamahyökkäykseen Arm- 
feltin asemia vastaan, osottautuivat nämä niin lujiksi, että Apraksinin 
täytyi ryhtyä miettimään toisia keinoja. Hän puratti joukon lähi- 
kylien, Kollolan, Ruokolan, Harhalan ja Kaitamon taloja ja rakennutti 
näin saaduista hirsistä viisisataa lauttaa. Lokakuun 6 päivän aamuna 
komennettiin lautoille 7.000 miestä, ja niitten kera läksi ruhtinas 
Golitsyn Mallasvettä pitkin saartamaan Armfeltin asemia. Paksun 
sumun turvin he pääsivät aivan vastaisen rannan läheisyyteen ennen- 
kuin heidän tulonsa huomattiin. Maihinnousupaikalla oli kui- 
tenkin vain heikko osasto, jonka vihollinen piankin karkoitti ja sai 

itselleen rannalla niin tukevat asemat, että sitä ei enää saatu niistä 
väistymään, vaikka apuun kiiruhtaneet suomalaiset taistelivatkin ta- 
vattoman urhoollisesti. Taistelu oli niin kiivas, että ruudinsavu toisi- 
naan pimitti näköalan kokonaan. Armfelt johti henkilökohtaisesti 
ratsuväkeään, mutta kun hän ei saanut sitä viedyksi sivustahyök- 
käykseen ja ryssille virtasi yhtä mittaa apujoukkoja, oli taistelun 
ratkaisu ilman muuta selvä. Kahdesti ammuttiin hevonen Armfeltin. 
alta, mutta ikävä kyllä ei miehistö rohkeudessa ollut hänen verois- 
taan, vaan sangen monet pötkivät jo taistelun alkaessa pakoon. 
Armfelt katsoi olevansa pakoitettu perääntymään, ja samalla kertaa. 
hänen oli pakko antaa myöskin puolustusasemissa olevalle pääjou- 
kolleen perääntymiskäsky. 

Kostianvirralla taistelevat joukot eivät heti päässeet irtaantumaan 
vihollisesta, ja niinpä he joutuivatkin sangen tukalaan asemaan. 
Muuan jalkaväkiosasto joutui täydellisesti saarroksiin ja uljaasti puo- 
lustautuen se kaatui viimeiseen mieheen. Hyökkääjätkin ihmettelivät. 
tätä uljuutta, ja muuan venäläinen rakuunaeversti kertoi erään suo- 
malaisen hakanneen maahan kuusi heikäläistä ennenkuin itse sortui 
lukemattomiin haavoihinsa. 

»Toivo oli meidän puolellamme», kirjoitti Armfelt taistelukuvauk- 
sessaan seuraavana päivänä, »mutta vaikka jalkaväki teki kaiken, 
mitä parhaimmilta joukoilta voidaan vaatia, niin ei ratsuväkeä saatu 
tekemään samalla tavoin, vaan jos yksi joukko hyökkäsi, väistyivät 
muut ja perääntyivät, puhumattakaan niistä, jotka kokonäan 
pakenivat.» 

Taistelun jälkeen Suomen armeija joutui melkein täydellisesti ha- 
jaannustilaan. Savon ja Hämeen jalkaväkirykmentit haihtuivat kuin 
savu ilmaan, kun miehet omin lupinsa luikkivat kotiseuduilleen. 
Armfelt itse ratsuväkineen sekä sairaat ja kuormasto marssivat Tam- 
pereelle, jonne saatiin kootuksi kaikkiaan 1.100 jalkamiestä ja 700 
rakuunaa. Venäläiset seurasivat kintereillä, mutta eivät päässeet 
Tammerkosken yli, sillä Armfelt oli antanut polttaa sillan. Hän ei 
kuitenkaan uskaltanut jäädä puolustusasemiin sinne, kuten ensin oli 
aikonut, vaan marssi yhä pohjoisempaan Pirkkalan ja Ylöjärven 
kautta Hämeenkyröön. 

Tilanne oli melkein toivoton. Häme ja Satakunta olivat nyt mel- 
kein täydellisesti joutuneet ryssien valtaan, eikä apua kuulunut mis- 
tään päin. Ylipäällikkö kirjoitti masentuneena. selostuksensa taiste- 
lusta ja sitä seuranneesta vetäytymisestä pohjoiseen. Eräissä kirjeis- 
sään hän kuvaa Kostianvirran taistelun jälkeistä asemaa seuraavin 
sanoin: 

»Ne joukot, jotka Pälkäneellä joutuivat toisille teille, eivät vielä- 
kään ole ehtineet yhtyä meihin. Se estää minua vielä lähettämästä 
asianmukaista täydellistä kertomusta siitä, mitä on tapahtunut. Sillä- 

välin tahdon kuitenkin alamaisimmin kertoa, että kenraalimajuri La 
Barre ynnä osa ratsuväkeä sekä eversti Yxkull ynnä osa jalkaväkeä 
kuuluu olevan matkalla Ruoveden kautta Pohjanmaalle. Mutta vali- 
tettavinta on, että muutamat rykmentit ovat karanneet kotiinsa vii- 
meiseen mieheen, kuten savolaiset ja hämeenlinnalaiset jalkasotamie- 
het. Sen osan kera, joka on ollut kanssani ja pysähtynyt Tampereella, 
ajattelin voivani pysyä paikoillani, mutta kun vihollinen koko voimal- 
laan työntyi eteemme. ja alkoi tarmokkaasti toimia, täytyi minun täy- 
dellistä häviötä välttääkseni huomaamatta vetäytyä takaisin yöllä 
12:tta päivää vasten. Samana päivänä ahdisti vihollinen meitä aina 
Hämeenkyrön toiselle puolelle asti. Paikka on lähinnä tunnettua 
suurta Hämeenkangasta Porin läänin ja Pohjanmaan välillä. Olemme 
vain äärimmäisin ponnistuksin voineet raahautua pakkasesta ja re- 
hun puutteesta kärsien mainitun 12 peninkulman laajuisen metsän 
poikki, eikä ole mitenkään ollut estettävissä, että varsin suuri osa 
väestä on pujahtanut riveistä ja mennyt omille teilleen. Tarkoituk- 
seni oli marssia Porin puoleen säilyttääkseni yhteyden odotettavissa 
olevaan kuormastoon. Mutta Pälkäneellä hajaantuneilla sotajoukoilla 
ei ollut mitään muita teitä valittavanaan kuin ne, mitkä tänne johti- 
vat; tykistö, kuormasto ja sairaat olivat lähteneet tännepäin. Ja jos 
olisimme lähteneet alamaahan päin, olisi vihollinen kaikin voimin 
meitä hätyyttänyt ja olisi se voinut pakoittaa meidät mihin tahansa, 
koska silloin olisimme olleet saarroksissa Pälkäneeltä ja Hämeestä 
Porin ohi mereen juoksevien vesien ja Turun puolisen merenrannan 
välissä. Sentähden on minun täytynyt vetäytyä tänne ylöspäin ja 
pysytellä edellämainitun metsän lähimmässä naapuristossa. Vaasaan 
on sieltä matkaa 12 peninkulmaa ja täältä 9 peninkulmaa. 

Minä voin Jumalan ja omantuntoni kautta todistaa, että väki on 
kärsinyt suurempaa puutetta kuin ikinä kuvata voidaan. $illä on 
pitkän aikaa kaiken tämän rasituksen kestäessä ollut vain vettä ja 
leipää, ei puolta äyriäkään rahaa eikä hituistakaan tupakkaa. Suurin 
osa miehistä on niin uupunutta, että kun heidän on täytynyt yöt päi- 
vät olla ulkona, on useita täytynyt hoitaa ja raahata puolikuolleina ja 
vielä useampien on täytynyt kävellä avojaloin. Tämä ahdinko on 
osaltaan ollut syynä siihen, että miehet ovat marssin aikana joukot- 
tain karanneet, eikä heitä ole voitu saada jäämään, vaikka heitä on 
kuinka ahkerasti koetettu kehoittaa siihen. Kaikkein armollisin Ku- 
ningas! Asema on upseereille ja sotamiehille niin arveluttava, että 
ilman pikaista apua niin toiset kuin toisetkin joutuvat perikatoon tai 
ainakin täytyy heidän lähteä palveluksesta ja selviytyä miten taita- 
vat. En ole tuonut tätä julki valittamisen halusta, vaan kovimman 
ahdingon vuoksi ja uskollisesta innosta.» 

Tuho lähestyi maatamme ja puuttui enään vain ratkaiseva isku, 
jotta koko maa joutuisi idän laumojen temmellyskentäksi. 

IX. 
NAPUEN SURUNPÄIVA. 


»Hänen Keisarillinen korkeutensa on.armossa suvainnut määrätä, 
että Te ryhdytte toimiin vihollisen karkoittamiseksi Vaasasta, ja, jos 
vain mahdollista, rannikolta meren yli.» 

Golitsyn, josta Apraksinin jälkeen oli tullut Venäjän Suomessa 
olevien joukkojen ylipäällikkö, sai joulukuussa 1713 yllämainitun 
määräyksen ja ryhtyi heti valmistautumaan talvisotaretkeä varten. 
Hän lähti liikkeelle tammikuun loppupuolella ja kulki Mouhijärven, 
Hämeenkyrön ja Ikaalisten kautta Kurikkaan, sekä sieltä edelleen 
Ilmajoen kautta Vaasaa kohden. Armfelt sai ajoissa tiedon venäläis- 
ten tulosta, mutta ei lukuisista tiedusteluista huolimatta päässyt sel- 
ville heidän sotajoukkonsa lukumäärästä. Niinpä hän helmikuun 17 
päivänä hallitukselle lähettämässään kirjeessäkin sanoo: 

» Vaikka olen ahkerasti tiedustellut, en kuitenkaan ole saanut mi- 
tään tietoja vihollisen voimasta, vaan on vihollinen sillävälin edennyt 
yhä lähemmäksi ja lyönyt toissayönä puolen peninkulman päässä 
Kurikasta meidän etuvartiomme, jossa oli 30 ratsumiestä, joku määrä 
jalkaväkeä ja samoin jonkun verran nostoväkeä. Ei tiedetä varmasti, 
kuinka suuria tappioita vihollinen kärsi, mutta pois päässeet kertovat, 
että vihollisia oli ainakin 3.000 ratsumiestä.» 

Armfelt saattoi vihollisen etujoukkona kulkevan ratsuväen luku- 
määrästä varmasti päätellä, että häntä vastaan hyökkäsi ehdoton yli- 
voima, mutta hän päätti siitä huolimatta ryhtyä ratkaisevaan taiste- 
luun kaikkine voimineen. Liian paljon maata oli jo luovutettu ryssille 
taisteluitta, ja mitä taasen Armfeltin armeijaan tuli, saattaisi se toi- 
vottomalla perääntymisretkellä Pohjolan korpien halki kärsiä yhtä 

suuria tappioita kuin taistelussakin Osaltaan vaikuttivat Armfeltig 
- päätökseen myöskin ne monet panettelut ja syytökset, joita hänestä oli 
hallitukselle Tukholmaan lähetetty, ja joissa vakuutettiin, että Armfelt 
oli päästänyt armeijansa rappeutumaan aivan taistelukelvottomaan 
kuntoon. 

Eräässä, luultavasti Ilmajoen kirkkoherra Niilo Aejmelaeuksen kir- 
joittamassa, kuvauksessa kerrotaan helmikuun 16 päivän tapauksista 
seuraavaa: 

»Ilmajoella ollut talonpoikaisvartio (todennäköisesti tällä tarkoite- 
taan juuri Kurikan etuvartiokahakasta pelastuneita miehiä) toi venä- 
läisten lähestymisestä tiedon täällä Isossakyrössä koossa olevalle pie- 
nelle armeijalle, jossa kenraalimajuri Kaarle Armfelt komensi jalka- 
väkeä ja kenraalimajuri de la Barre ratsuväkeä. Nämä ja useat ryk- 
mentinpäälliköt kokoontuivat tänne pappilaan ylisotakomisarius Fri- 
siuksen majapaikkaan pitämään sotaneuvottelua. Ylipäällikkö, ken- 
raalimajuri Armfelt, pyysi ja tahtoi ryhtyä vihollisen kanssa avoimeen 
taisteluun. Tähän esitykseen olivat aiheena eräät paraillaan koolla 
oleville valtiopäiville täältä lähetetyt kirjeet, joista hän oli saanut tie- 
don, ja joissa hartaasti toivottiin, että meikäläiset kerrankin lopettai- 
sivat peräytymisensä, koska sopimus ja aikomus oli sellainen, että 
maakunta yksimielisesti, pannen miehen talosta, nousisi aseisiin ja 
kävisi vihollista vastaan. Varmaa on, että sotaneuvostossa useimmat 
vastustivat taistelua tällä paikalla ennenkuin maakuntalaiset lukui- 
semmin ehtisivät koolle, tai sitten olisi heti mentävä vihollista vastaan 
Isonkyrön ja Ilmajoen välisessä kaksipeninkulmaisessa metsässä, kun 
vihollinen oli marssista väsynyt, mikä kaikesta päättäen olisikin ollut 
edullisempaa. Kuitenkin kenraali Armfelt sai tahtonsa läpi siten, että 
vihollista odotettaisiin Napuen kentällä, jossa ryhdyttäisiin avoimeen 
taisteluun. Savon jalkaväen eversti Stiernschantz esteli heti sotaneu- 
vostossa ja syyttäen olevansa sairas vetäytyi turvaan Vöyrin pappi- 
laan puolentoista peninkulman päähän täältä, oleskellen siellä tap- 
pelupäivänä ja lähettäen ensi postin viestillä, joka kuuluu tulleen 
uskomattoman nopeasti Tukholmaan ja sisältäneen sanat: Suomen 
armeija on helmikuun 19 päivänä perinpohjin lyöty Isossakyrössä 
Vaasan luona. 

Niin tehtiin suunnitelma taistelua varten Napuen kylän luona, 
missä jalkaväki sijoitettiin kahdeksi linjaksi, puolet ratsuväkeä kum- 
mallakin siivellään, metsän laidasta yhdellä puolen joen poikki metsän 
laitaan toiselia puolen. Siellä heidän piti sitten seistä lumessa alallaan 
tiistaista perjantaihin ja odottaa vihollisen tuloa tappeluun. Napuen 
kylä, jossa oli kuusi talonpoikaista taloa, varustettiin revityistä raken- 
nuksista tehdyillä rintasuojilla, ja kylissä oli kenraaleilla ja useimmilla 
rykmentinupseereilla mukavat majapaikkansa. 

Ylioppilas Gabriel Peldän lähetettiin yhden aliupseerin ja 16 mie- 

hen kera suksilla tiedusteluretkelle metsään vihollisen armeijan sivus- 
toille. Nämä tulivat onnellisesti takaisin 18 päivän illalla tuoden tiedon, 
että venäläinen kenraali Golitsynin johtama armeija oli levähtänyt 
Ilmajoella ja 17:nä päivänä marssi Ilmajoen metsän poikki.» 

Armfeltilla oli omassa komennossaan jalkaväki, noin 3:000 miestä 
ja se oli ryhmitetty neljän rivin syvyiseen linjaan ja*jaettu kolmeen 
taisteluryhmään, joista oikeanpuoleista komensi eversti Yxkull, kes- 
kustaa eversti Maijdell ja vasenta eversti von Essen. Ratsuväki, jota 
oli noin 1500 miestä, oli jaettu tasan kummallekin siivelle. Oikeata 
sivustaa johti kenraalimajuri de la Barre, vasenta majurit Bleck ja 
Freidenfelt. Tykit, joita oli kahdeksan kappaletta, oli sijoitettu parit- 
tain jalkaväen eteen majuri Klöfverskiöldin komentoon. 

Näitten vakinaisten joukkojen lisäksi oli Armfeltilla käytettävis- 
sään vielä toistatuhatta viisikästä ja nostomiestä Pohjanmaan eri 
pitäjistä. Niistä eroitettiin osa kummankin sivustan suojaksi ja osa 
pantiin toiseen taistelulinjaan. Pienempiä joukkoja taasen käytettiin 
vartio- ja tiedustelutehtäviin. 

Neljättä päivää oli ryysyinen suomalaisarmeija pyryssä ja pakka- 
sessa seisten odottanut ryssien tuloa, mutta vasta »18:na päivänä 
näyttäytyivät heidän ensimmäiset ratsuväkiparvensa meikäläisten sil- 
mien edessä ja saivat tervehdyksekseen muutamia laukauksia pää- 
majan edustalle asetetuista rautakanuunoista», kuten silloinen ta- 
pausten silminnäkijä kertoo. 

Helmikuun 19 päivänä, puolenpäivän tienoissa, Golitsynin ylivoi- 
mainen armeija näyttäytyi sitten kokonaisuudessaan Napuen aukean 
koillis- ja itäreunassa ja valmistautui heti hyökkäämään. Pääjoukko 
oli marssinut Kuivilan kohdalle asti joen jäätä pitkin, mutta tehnyt 
siinä kaarron oikealle aikoen sieltä iskeä Armfeltin vasemman sivustan 
kimppuun. Osa ratsuväkeä vain jatkoi Tsekinin johdolla etenemistä 
jokea pitkin. Yllätysyritys ei kuitenkaan onnistunut, sillä Armfelt ryh- 
mitti ajoissa voimansa uudelleen ja valmistautui hyökkäämään ennen- 
kuin vihollinen oli saanut ryhmityksensä kuntoon. Hän kaarsi koko 
armeijallaan vasempaan ja siirtyi joen koillispuolelle niin että vain 
vähäinen osasto jäi suojaamaan oikeata sivustaa Napuen kylään. Sa- 
moin jäi sinne de la Barre ratsuväkineen. 

Taistelu alkoi noin kello 13.30. Vasemmalla siivellä olevat suoma- 
laisten tykit avasivat tulen siirtyen samalla yhä lähemmäksi vihol- 
lista. Senjälkeen jalkaväki alkoi hyökkäyksen ja venäläisten rivit 
alkoivat horjua. Mutta samaan aikaan lähetti Golitsyn iskujoukkonsa, 
2.500 ratsumiestä, tekemään saartoliikkeen suomalaisten vasemman 
sivustan taitse, eikä Armfeltilla ollut käytettävissään lainkaan jouk- 
koja tämän iskun torjumiseen. Kun vihollinen sitten yllättäen hyök- 
käsi, joutui suomalainen armeija saarroksiin. De la Barren ratsuväki, 
joka pelkäsi Tsekinin ratsuosaston hyökkäävän niskaansa, ei uskal- 

tautunut lainkaan taisteluun, vaan käytti hyväkseen tarjoutuvaa pe- 
lastautumismahdollisuutta ja raivasi itselleen tien pois taistelu- 
kentältä. : / 


Asiakirja, josta jo aikaisemmin olemme lainanneet kappaleita, ker- 
too taistelun kulusta seuraavaa: 


»Noin kello 1 aikaan ammuttiin merkki meidän kanuunoillamme, ja 
vihollinen vastasi viipymättä. Sitten alkoivat musketinlaukaukset 
estää tarkemman näkemisen. Ennen taistelua ratsasti kenraalimajuri 
: Armfelt kaikkien rykmenttien ja eskadroonien ohi kehoittaen miehiä 
lyhyellä puheella ja rukouksella. Tunnuksena oli: »Jumalan avulla!» 
Juuri ennen taistelua sytytti vihollinen Turpalan talon toisella puolen 
ja meikäläiset taas Napuen kylän, joten savu lisääntyi ja ajaantui 
tuulen ja lumirännän kera meikäläisten silmille. Ratsuväki oli sijoi- 
tettu sivustoille. Vasemmalla olevat saivat kyllin tekemistä, mutta 
surullista oli nähdä, miten monet taistelun alussa antoivat tiheitä 
kannuksen iskuja päästäkseen pois. Ensimmäisten kanuunanlaukaus- 
ten kuuluessa oli kenraalimajuri de la Barre ollut Gumsilassa ja ke- 
hoittanut nimismies Gumsea laittautumaan pois, kuten tämä itse on 
kertonut. Kuitenkin piti jalkaväkemme tasaisesti ja urheasti puolensa 
vasemmalla sivustalla, ja myöskin oikea siipi säesti, se kun ei saanut 
vihollista vastaansa ja sentähden lähetettiin joen yli tuleen vasemman 
siiven kera. Yksissä voimin ne kahdesti ajoivat takaisin vihollisen 
jalkaväen ja käänsivät valloittamansa vihollisen kanuunat näitä it- 
seään vastaan; ne olivat kuitenkin kaikki kiinninaulatut. Oikealla 
puolen olleesta ratsuväestämme ei tiedetä varmaan, tokko yksikään 
taistelussa laukaisi karapiininsa tai pistoolinsa, eivätkä vasemmalla- 
kaan olleet sitä tehneet, paitsi Turun läänin ratsuväen puolikasta, joka 
murtautui vihollisen läpi useita kertoja siksi, kunnes sen reipas ratsu- 
mestari Akseli Bure useampaan kertaan haavoituttuaan kaatui ja ripeä 
majuri Freutenfeldt ja ratsumestari Kuhlefeldt viime tingassa siitä 
haavottuneina pääsivät. Rakuunamajuri Bleckert jäi myöskin pai- 
kalle, mutta ei muita ratsuväestä, sillä vain kolme komppaniaa kuuluu 
olleen tulessa. 

Sitten kun ratsuväkemme oli jättänyt asemansa ja paikkansa vi- 
holliselle, saivat venäläiset rakuunat astua alas hevostensa selästä ja 
käydä jalkaväkemme kimppuun.» 


Armfelt joukkoineen joutui sitten lopullisesti saarrokseen ja tuho 
muodostui täydelliseksi. Vain rippeitä pääsi murtautumaan läpi, ja 
kasakat ajoivat niitäkin usean päivän aikana takaa metsiä ja aukeita 
pitkin. De la Barrea ja hänen ratsuväkensä menettelyä on moitittu 
paljon. Kansantarinoissa hänet mainitaan »Tinaparren» nimisenä ja 
hyvin huonomaineisena. Selvää kuitenkin on, että hänen edesotta- 
muksensa ei olisi voinut ratkaisevasti vaikuttaa taistelun kulkuun, 

eikä Armfeltkaan, merkillistä kyllä, taistelukertomuksessaan lausu 
hänestä moitteen sanaa. 

Jalkaväki oli taistellut suurenmoisen urhoollisesti, niin että: Arm- 
felt, joka aikaisemmin oli ottanut osaa keskieurooppalaisiin sotiin, 
sanoi puutteellisesti koulutettujen suomalaistensa olevan maailman 
mainehikkaimpien ammattijoukkojen veroisia. Mutta niinpä he sitten 
kaatuivatkin, kuten sanotaan, viimeiseen mieheen. Taistelukuvauk- 
sessa sanotaan, että »kaatuneiden ja vangiksi joutuneiden lukumäärä 
on tuntematon, koska siitä kerrottiin eri tavoin eri tahoilla. Paikka 
oli täynnä kuolleita ja kaatuneita, ja joessa uiskenteli koko kesän ajan 
ruumiita. Vielä enemmän ovat läheiset metsät ja suot täynnä niitä, 
jotka tahtoivat paeta, mutta syvässä lumessa eivät sitä voineet, kuten 
surkeana kertoi rahvas raukka, joka oli omaisensa kadottanut ja koko 
kevään ja kesän oli niitä etsinyt sekä vähitellen löytänyt ja haudan- 
nut.» Golitzyn on laskenut Napuen taistelussa kaatuneitten luku- 
määrän yhteensä yli viideksituhanneksi, mutta luku on varmasti suu- 
resti liioiteltu. Sensijaan tiedetään tarkemmin, että venäläiset me- 
nettivät taistelussa 421 miestä kaatuneina ja 1047 haavoittuneina. Sa- 
moin tiedetään tarkoin, että suomalaisia joutui vangiksi kaikkiaan 
535 miestä, joista noin 20 upseereita ja 200 nostokkaita. 

Ryssissäkin herätti suomalaisten osoittama urhoollisuus ihmettelyä. 
Se käy selvästi ilmi siitä kuvauksesta, jonka majuri Marcks on kirjoit- 
tanut käynnistään ruhtinas Golitisynin luona taistelun jälkeen, ja 
jossa sanotaan: 

»Tultuani venäläisten Isossakyrössä olevan etuvartion luokse, minut 
saatettiin Vaasan kaupunkiin ruhtinas Golitsynin puheille. Hän teki 
minulle seuraavat kysymykset: Onko kenraali Armfelt nykyisin ter- 
veenä? Mistä syystä hän taistelussa oli ollut niin kiivas, vaikka näki, 
ettei venäläisen armeijan ylivoimaa vastaan voinut saada suuriakaan 
aikaan? 

Kuitenkin ruhtinas Golitsyn tunnusti samoinkuin hänen upseerin- 
sakin, että jos vasemmalla siivellä olisi yhtä onnellisesti käynyt kuin 
oikeallakin, niin olisi hän ja koko hänen armeijansa kärsinyt tappion, 
sillä meidän oikea siipemme oli jo pakoittanut heidän vasemman sii- 
pensä peräytymään ja epäjärjestykseen, se kun oli vain ampunut yh- 
den laukauksen ja sitten käynyt kimppuun pistimillä, joten ei ollut 
muuta odotettavissa kuin vimmattu taistelu. Jos hän olisi arvannut 
meikäläisten. tekevän vastarintaa, olisi hän hankkinut itselleen enem- 
män väkeä ollakseen asiastaan varmempi, mutta ei hän voinut muuta 
luulla kuin että meikäläiset perääntyisivät, joten heillä olisi ollut 
syytäkin. . 

Hän ihmetteli, kuinka meikäläiset olivat voineet ottaa tunnolleen 
sen, että uuvutettu väki, joka ei vuosikauteen ollut nähnyt puolta 
raha-äyriä, vaan pelkkää vettä ja leipää, uhrattiin taisteluun. Jos 

meikäläisten tällä kertaa olisikin onnistunut saavuttaa voitto, niin 
olisi hän pystynyt korvaamaan sellaisen tappion ja vahvistamaan 
armeijansa kaksinkertaiseksi, 20.000 miehen suuruiseksi. Hän arveli 
pian tulevan sen ajan, jolloin Ruotsin väkeä, mikäli siellä sellaista 
vielä oli, tarvittiin muuhunkin kuin suotta hukattavaksi. 

Kenraali Golitsyn ei voinut olla ihmettelemättä meikäläisten UP- 
seerien ja tavallisten sotamiesten osoittamaa urheutta, sanoen, ettei 
mikään taistelu sitte Pultavan ole ollut kiivaampi» 

Taistelun jälkeen ryssät tapansa mukaan ryöstivät ruumiit ja jät- 
tivät ne alastomina lojumaan kentälle. Tästä kertoo kapteeni Colling- 
Clair, tehtyään maaliskuun alussa retken Napuelle: 

»Minä ja kapteeniluutnantti olemme nyt täällä Isossakyrössä ja 
lepuutamme hevosiamme. Näinä kahtena vuorokautena olemme ol- 
leet katsomassa kaatuneitamme. Niiden joukossa tapasimme eversti 
Essenin ruumiin rykmenttinsä kaatuneiden keskellä paljaana ja alas- 
tomana. Hänen ruumiinsa korjasin pois ja ostin hänelle kirstun, ja 
huomenna, jos Jumala suo, lähetän hänet Uudenkaarlepyyn kaupun- 
kiin ja annan haudata hänet kirkkoon. Ratsumestari Axel Buren 
ruumiin tapasimme paljaana, samoin viipurilaisten kapteeni Stran- 
deenin ja erään toisen upseerin, jota emme tunteneet; nämä kolme 
ruumista panimme erääseen aittaan Isonkyrön kirkon luona. Ratsu- 
mestari Burelle annoin laittaa kirstun, mutta muille en saanut, koska 
täällä ei ole lautoja. Olisimme mielellämme ottaneet muutkin kuolleet 
upseerimme, mutta emme voineet tuntea heitä, sillä he ovat pahoin 
raadeltuja ja alastomiksi riisuttuja, ja lisäksi ovat linnut jo tahran- 
neet heidän kasvonsa. Kuolleiden joukossa on vielä paljon venäläisten 
ruumiita, vaikka he olivatkin haudanneet suuren osan niistä. Kaksi- 
kymmentä suurta hautaa kirkkomaalla on täynnä upseereita ja sota- 
miehiä.» 

Näin sortuivat Napuen kentälle Suomen urhot, ja paljaaksi riistetty 
maa jäi vaille sitäkin suojaa, jonka sen miehinen väki olisi kyennyt 
tarjoamaan. Suomen armeija oli, joskaan ei täysin tuhottu, kuitenkin 
niin perusteellisesti voitettu, että sitä ei enään saatu taistelukelpoi- 
seksi elpymään. 


60 


X. 


HYVÄSTI ISÄNMAA! 


Armfelt marssitti sotajoukkonsa rippeitä pohjoista kohden, ja siellä 
täällä liittyi siihen repaleisia, haavoittuneita pakolaisia; mutta kir- 
koissa, jotka he olivat jättäneet taakseen, luettiin samaan aikaan 
kuulutusta: 

»Me Pietari ensimmäinen, Jumalan armosta Tsaari, kaikkien venä- 
läisten Keisari, j.n.e. 

Lausumme täten Ruotsin asukkaille, minkä säätyisiä ja missä olo- 
suhteissa he lienevätkin, kaikille yhteisesti ja jokaiselle erikseen ar- 
mollisen tervehdyksemme ja annamme heidän tietää, mitenkä me tätä 
meidän ja Ruotsin kruunun välistä sotaa moneen kertaan ja kaikin 
tavoin ja keinoin olemme koettaneet loppuun saattaa. Varsinkin sil- 
loin, kun korkein Jumala on meille suonut niin paljon siunausta, ja 
suurta menestystä ja onnellista edistymistä, niin me, muistelematta 
niitä pahoja aikeita, joita Ruotsin kuninkaalla on ollut meidän isän- 
maatamme ja meidän omaa persoonaamme vastaan, jolle hän oli aiko- 
nut tehdä samoin kuin Puolan kuninkaalliselle majesteetille, olemme 
Pultavan: onnettomuuden jälkeen tarjonneet kenraali Meijerfeltin 
kautta kuninkaalle ja sihteeri Cederhjelmin kautta senaatille varsin 
kristillisiä rauhanehtoja, vaatien vain Viipuria ja Karjalaa. On myös 
mainitulle sihteeri Cederhjelmille silloin esitetty, kuinka he ovat 
ärsyttäneet Puolan ja Tanskan kuninkaita, jota ärtymystä nämä var- 
maankaan eivät jätä kostamatta. Sentähden ei heidän, jos halusivat 
hyvää rauhaa, pitäisi hukata yhtään aikaa, vaan ryhtyä asiaan ennen- 
kuin mainitut korkeat vallat ehtivät liittoutua ja yhtyä meihin. Olemme 
myös toivoneet, että mainittu kuningas nykyisessä koko maailmalle 


61 


tunnetussa onnettomassa tilassaan olisi tunnustanut meidän maltilli- 
suutemme ja kohtuutemme ja siitä saanut kehoituksen yhtä kristilli- 
sesti ja vilpittömästi kuin mekin ikävöimään rauhaa ja suomaan omille 
köyhille, perikatoon saatetuille ja veriin näännytetyille alamaisille 
sekä tuhansille muille sodan kalvavan tulen perikatoon saattamille ja 
tuskissaan huokaaville kristityille ikävöidyn rauhan. Mutta kunnialli- 
selle ja puolueettomalle maailmalle on ilmeistä, kuinka vähän tämä 
meidän kiitettävä pyrkimyksemme on vaikuttanut Ruotsin kuninkaa- 
seen ja senaattiin, sillä kuningas on äärettömässä kunnianhimossaan 
ja pohjattomassa kostonjanossaan mieluummin jättänyt valtakun- 
tansa, maansa ja hyljätyt, miltei verta itkevät alamaisensa äärimmäi- 
seen ja auttamattomaan perikatoon ja oman persoonansa uskotto- 
: main ja kirottujen turkkilaisten ja raakalaisten käsiin, kuin suostunut 
meidän ja liittolaistemme ehdottamaan rauhaan; eipä häntä ole saatu 
edes kallistamaan korvaansa koko asialle. Mutta koska vielä jatkuva 
verenvuodatus herättää meissä todellista kauhua ja sääliä, niin vel- 
voittaa se meitä tällä julistuksella neuvomaan kaikkia Ruotsin ala- 
maisia, aatelistoa ja papistoa ja kaikkia muita asukkaita ylhäisim- 
mästä alhaisimpaan saakka ja julkisesti osoittamaan rauhaa rakasta- 
vaa mielialaamme. Ellei nyt tätä hyvää ja suosiollista tarkoitus- 
tamme otettaisi huomioon, vaan se jäisi vaikutuksitta, ja yhä lähene- 
västä sodan liekistä Ruotsin kuningaskunnalle koituisi vaurioita, niin 
kelvannee tämä meidän julkinen todistuksemme meille Jumalan ja 
koko kunniallisen maailman edessä puolustukseksi.» 

Tällä julistuksella koetettiin ilmeisesti muokata kansan mielialaa 
venäläisille suopeammaksi ja saada se avoimesti arvostelemaan Kaar- 
len menettelyä. Mutta Suomen kansa oli kerran vannonut uskolli- 
suudenvalan, eikä se niin helposti valaansa unohtanut, olkoonkin, 
että sitä oli kohdeltu kuin huonointa huutolaislasta. Vielä Napuen 
tappion jälkeenkin suomalaiset uskoivat, että kaikki voisi. muuttua 
jälleen hyväksi, kunhan vain kuningas itse saapuisi kotiin. Ja se tul- 
kitsi syvimmät tunteensa kirkkoherra Pärttyli Vhaelin kirjoittaman 
»Suomen suruisen kansan ynnä Pohjan peräläisten vaikean valitus- 
runon» kautta. Suomen kansa yhtyi »Runon raudalla raketun» 
säkeihin: 


»Kaarle kuuluisin kuningas, 
Ruotsin ruhtinas roheva, 
tule kullanen kotia, 

ole terve tultuasi, 

aivan kauvan kaivattuna.» 


Vielä piti Suomen kansa Ruotsin kuningasta omanaan eikä käynyt 
laskemaan Ruotsin miekan iskemiä syviä haavoja. Venäläinen oli vielä: 

» Vieras valtana talossa, 

väkivaltainen Venäjä, 

vieras verinen Venäjä, 

jolt? ei säily säätäkänä, 

eikä jää jyväistäkänä.» 

Kaarlea toivotaan hartaasti kotiin kiinnittämättä vielä huomiota 

siihen, että juuri siltä taholta on suuresti aiheutunut se, mistä seu- 
raavassa kerrotaan: 


»Taltehen on verot vedetty, 
taltehenpa miehet tehty, 
siellä on hukassa kaikki, 
siell' on vävy, siellä veli, 
siellä poijat parahimmat, 
omahaiset, orpanatkin; 
yrjeltä yksi eleli, 

kuoli kohta lähdettyä, 
toinen vankina Venäjän, 
kolmas konttasi kotihin, 
rivo rammaksi rikottu, 
lapset kaulassa katalan, 
eipä einettä etehen, 
kelvanne tuo keksimähän.» 


Sankarikuninkaaseen uskotaan ja hänen luullaan voivan heti tul- 
tuaan karkoittaa 
» Vieras verinen Venäjä, 
aivan armotoin isäntä, 
jok' ei heitä henkiäkään, 
eikä salli kohta kuolla.» 


Kaikki se, mitä Kaarle oli tehnyt viedessään miehet vieraalle maalle 
taistelemaan ja kaatumaan, kaikki raskaat verot, kyyditykset ja ma- 
joitukset ovat vähäistä sen rinnalla, mitä idän raakalaiset säilyttivät 
kansan kannettavaksi, sillä = 

»Tällä vaivas vaivaisia 
ylön ylpeä Venäjä, 
kumoi kurjat hiilistolle 
paistumahan, palamahan, 
siinä kivisti, kidutti, 

eipä armoja avuksi, 
ennättänyt ehtimähän.» 


Ja loppuun näännytettynä, köyhääkin köyhemmäksi riistettynä 
Suomen kansa olisi yhäkin valmis uhrauksiin: 

»Vielä mä veroni vetäisin, 
huhdin halmehin hakisin, 

kiven kirvehin kokisin, 

antaisin mä ainoani, 

jos sä tulisit kotihin 

rauhan toivo rakkahimman. 

En mä vannois, en mä vainois, 
en mä juopuisi enempi, 

en mä pahoja puhuisi, 

en mä tyhmiä tekisi.» 


Mutta Kaarle oli vielä kaukana, eikä hän suinkaan suunnitellut 
rauhaa, vaan haaveili sodan saattamisesta voitokkaaseen loppuun: 
Vaikka raudalla rakettu runo olisi kantautunutkin hänen korviinsa, 
olisi hän todennäköisesti ajatellut, että kaikki Suomen kärsimykset 
korvataan parhaiten siten, että Pietari-tsaari kerran taivutetaan pol- 
villeen ja että Suomen tuhkasta kohoaa Ruotsin valtakunta entistä 
ehompana ja mahtavampana. Sillä eikö suomalaisten osana ollut 
kautta aikojen ollut uhrautuminen Ruotsin valtakunnan suuruuden 
hyväksi! 

Napuen voiton jälkeen eivät ryssät enää edenneet Vaasaa kauem- 
maksi, vaan kääntyivät .itääs*kohden. Heidän vierailunsa jäljet Poh- 
janmaalla olivat kuitenkin kauheat. Siitä kertoo rovasti Jaakko 
Falanderin kirje pormestari Kaarlo Forsmanille seuraavaa: 

»En voi ryhtyä kertomaan Isonkyrön taistelun ajoista alkaen, sillä 
se kävisi sangen pitkäksi, ehkäpä tarpeettomaksikin, kun muut liene- 
vät kylliksi kertoneet. — Tahdon vain lyhyesti kertoa sen, mikä on 
totta, ja josta voidaan huomata, kuinka tarpeen olisi ollut suostua 
maakunnan vaatimuksiin. Vihollinen on liikkuessaan saattanut surku- 
teltavaan tilaan kaikki pitäjät ja kaupungit aina puolen peninkulman 
päähän Pietarsaaren tälle puolen; monta on pahoin pidelty, ihmisiä 
on viety, kaikki on ryöstetty. Pietarsaari on suurimmaksi osaksi Ppol- 
tettu, pappila muun muassa. Maaseurakunnan kirkosta on kumma 
huhu kulussa. Kun oli yritetty viedä sieltä suurta kelloa, joka kerro- 
taan Venäjältä tuodun, ja oli alettu hakata sitä irti, ei yksikään kirves 
ollut voinut kestää, vaan olivat toiset irtaantuneet silmästään, toiset 
muuten kelvottomiksi käyneet, Lopuksi oli tullut maanjäristys, jol- 
loin maa aukeni yltyleensä koko kirkkomaalla ja vihollinen näki pal- 
jon väkeä tulevan, ja lisätään, että maan auetessa kuului kova jy- 
mähdys. Silloin oli vihollinen lähtenyt ja jättänyt sekä maa- että 
kaupunkiseurakunnan kirkot ja kellot rauhaan. Pietarista paenneet 
kertovat, että tsaari kuultuaan miestensä häviöstä oli lähettänyt 
kenraali Golitsynille käskyn vetäytyä pois täältä. 

Paikkakunnan tila ei voi muuta olla kuin surkea: mistä vihollinen 
on kulkenut, on autiota kuin luudalla lakaistuna. Missä meikäläiset, 
erittäinkin ratsuväki, majailee, sieltä on kaikki ruoka-aineet lopussa 
ja suuri osa karjaa syöty; ikävintä on, että kirkkoviiniä puuttuu. 
Eteläisissä seurakunnissa ovat viholliset sen nauttineet eikä siellä ole 
yhtään. jälellä. Täällä on vähäiset varastot, kun on ollut ylen paljon 
ehtoollisvieraita, sekä pakolaisia että omaa väkeä etenkin sekasorron 
alkaessa.» 

Suomalaisten joukkojen hallussa oli vielä Savonlinnan, Eerik Akse- 
linpoika Tottin uljas linnoitus, jota ryssä ei vielä koskaan aikaisem- 
min ollut saanut haltuunsa. Nyt oli kuitenkin senkin kohtalonhetki 
-lyönyt, sillä yksinäisenä saarena venäläisten laumojen keskellä se ei 
kauankaan voinut pitää puoliaan. Viipurin komentaja Suvaloff sai 
toukokuussa 1714 määräyksen lähteä sitä valloittamaan. 

Retkeä varten koottiin Lappeenrantaan parituhatta miestä, 30 
tykkiä ja suuri joukko sota- ja elintarpeita. Ryssät lähtivät liikkselle 
kesäkuun 14 päivänä, jalkaväki ja varastot 30 lotjalla, ratsuväki 
maitse, ja jo viiden päivän kuluttua he olivat Savonlinnan edustalla. 

Linnaa pommitettiin ankarasti, piirityksen aikana lasketaan sitä 
kohti ammutun yli viisituhatta laukausta, mutta linnanväki piti ma- 
juri Juhana Buschin johdolla urhoollisesti puoliaan aina heinäkuun 
loppuun. asti. Sitten alkoivat kuitenkin linnan ampumavarastot hu- 
veta olemattomiin, ja oli ryhdyttävä keskustelemaan antautumisesta. 
Puolustajat saivat vapaasti poistua varusteineen, ja niin joutui tämä- 
kin tukikohta vihollisen haltuun. 

Samoihin aikoihin kuin Savonlinna antautui, saivat venäläiset 
herruuden Suomen vesilläkin, sillä Ruotsin laivasto kärsi perusteelli- 
sen tappion Riianlahdella ja sen Hankoniemen edustalla olleitten 
laivojen täytyi poistua turvallisemmille vesille. 

Venäläisille avautui nyt esteetön pääsy Ahvenanmaalle, jonka 
puolustusjoukko oli aivan mitätön. Ennen elokuun loppua saari- 
maakunta olikin kokonaan ryssien hallussa, ja suurin osa sen ia 
kaista paennut Ruotsin puolelle. 

Nyt oli venäläisillä aikaa kiinnittää katseensa jälleen pohjoiseen, 
jossa Armfeltin armeijan rippeet vielä edustivat Ruotsin valtiovaltaa. 
Syksyllä 1714 alkoikin pohjoiseen virrata venäläisjoukkoja sekä maitse 
että meritse. Apraksin toi 60 kaleerilaivaa miehistöineen Kristiinaan, 
ja Bruce marssi armeijoineen maitse Uuteenkaarlepyyhyn. , 

Armfelt oli koonnut joukkonsa Raaheen ja koetti siellä järjestää 
sen mahdollisimman hyvään kuntoon. Sen mieslukukin lähenteli jo 
taas neljää ja puolta tuhatta, mutta taisteluun ryssien kanssa ei se 
enää joutunut. Armfelt sai nimittäin syyskuun 10 päivänä, juuri kun 
venäläiset ilmestyivät näköpiiriin, hallitukselta kirjeen, jossa lausut- 

tiin toivomus, että hän lähtisi Pohjanmaalta joukkoineen Ruotsin 
puolelle. 

Monet kovat kokenut armeija aloitti marsseistansa surullisimman; 
se jätti kotimaan pitääkseen huolta siitä, etteivät venäläiset vain 
pääsisi Ruotsin maata niin kohtelemaan kuin olivat Suomessa riehu- 
neet. Ja samaan aikaan kuin tämä valtakunnan kaikkensa uhrannut 
osa ilman muuta jätettiin vihollisen haltuun, vahvistettiin pääkau- 
pungin puolustusta aivan suhteettomasti kymmenellätuhannella mie- 
hellä. Tanskan ja Norjan vastaisille rajoillekin sijoitettiin ei vähem- 
pää kuin 20.000 miestä käsittävä armeija vain senvuoksi, että alkoi 
liikkua epämääräisiä huhuja vihollisuuksista. 

Vietyään maan elävän voiman ja tyhjennettyään sen elämistä 
ylläpitävät varastot oli Ruotsin miekka tehnyt tehtävänsä Suomessa 
— sen, mitä vielä oli jälellä, saattoi jo omantunnonvaivoitta jättää 
Venäjän ruoskan rusikoitavaksi. 

XI. 


POHJANMAA PALAA. 


»Lesket yhtyivät, kaksi veti ja kolmas ohjasi, sillä he aikoivat pitää 
peltonsa viljelyksessä — ne, jotka olivat saaneet vihollisilta säilytetyksi 
jonkun kapallisen viljaa, kylvivät sen. Mutta vihollinen tuli uudelleen, 
otti viljan ja karjan taasen niin tyystin, että harva pitäjä sai pitää 
ainoatakaan elukkaa. Kurja kansa oleskeli myöhään syksyyn met- 
sissä, ylläpitäen henkeänsä puunkuorilla sekä soista ja rämeistä koo- 
tuilla sammalen juurilla.» 

Pohjanmaa joutui vainolaisen haltuun myöhemmin kuin muut 
Suomen maakunnat, mutta se ehti kyllä saada pahasta yhtä runsaan 
osan kuin toisetkin. Vuosikymmenien työ voidaan helposti viikossa 
hävittää, ja aasialaisella asiantuntemuksella lakaistiin Pohjanmaan 
lakeudet nopeasti puhtaaksi kaikesta elollisesta, niin vettä sudetkin 
tuota tyhjyyttä karttoivat». Mutta antakaamme sen ajan kronikoitsi- 
jan, professori Lauri Tammelinin, kertoa tapahtumista Pohjanmaalla 
senjälkeen, kun Suomen armeija oli sen jättänyt. 

» Vuoden 1714 syyskuun alussa vihollinen hyökkäsi Pohjanmaalle ja 
valtasi nopeasti koko maan aina Kemiä ja Torniota myöten, käyttäen 
siihen etupäässä kasakoitansa, jotka riensivät eteenpäin, ryöstivät, 
hävittivät ja veivät pois kaiken minkä käsiinsä saivat, oli se minkä 
nimellistä tahansa. Nämä kasakat — itse venäläiset olivat paljon 
kohtuullisempia — harjoittivat julmuuttaan aseettomia miehiä, heik- 
koja naisia ja pieniä lapsia kohtaan tappamalla, pieksämällä, poltta- 
malla ja paistamalla; eivät säästäneet pappeja tai muita henkilöitä, 
ei harmaapäisiä miehiä eikä naisia, ei raskaita vaimoja eikä lapsia, 
vaan raivosivat säälimättä kaikenlaisella kovuudella ja tylyydellä eten- 
kin Kokkolan pohjoispuolisissa seurakunnissa. 

Ja sitä he tekivät yksinomaan saaliinhimosta, rääkkäämällä pakoit- 
taakseen papistoa ja kirkonpalvelijoita antamaan pois omaisuutensa 
ja kirkkojen kalleudet tai kiristääkseen rahvaalta heidän hopeitansa. 
rahojansa ja taloustarpeitansa. 


Kun eversti Mannstein talvella tuli Liminkaan ja Ouluun, niin hän, 
ollen kohtuullinen ja asiat huomioonottava mies, vakuutti asukkaille 
vapautta ja turvallisuutta ja kaiken julman menon lakkaamista. 
Mutta kuinka kasakat tämän lupauksen pitivät, se saatiin seuraavana 
vuonna kuulla Pohjanmaan pohjoisissa pitäjissä, joissa muutamia 
parkoja ajettiin kuumennettuihin uuneihin, toisia pieksettiin ja rää- 
kättiin eri tavoin, niin että siellä täällä on tavattu tapettuina 40, 50 
tai 60 henkeä. 


Kun vihollinen kaikenlaisilla raskailla veroilla, rasituksilla ja osa- 
maksuilla vaati maasta sekä viljaa ja rahaa että muita ruokavaroja, 
piilotettiin kyllä siellä täällä jotain asukasten elatukseksi, mutta sen 
kasakat osasivat aina näppärästi hakea esille, ryöstää ja ottaa pois, 
niin että siitä syntyi suuri nälkä ja puute koko maassa, mutta varsin- 
kin Pyhäjoen ja Raahen pohjoispuolella olevissa pitäjissä, niin että 
monin paikoin ovat vanhemmat hakeneet itselleen sopimatonta ruo- 
kaa elatukseksi, kuten kuivuneita nahkoja, joita vihollinen on jättä- 
nyt teurastettuaan elukoita jn.e. On myöskin useissa paikoin tavattu 
pieniä lapsia kuolleina taikinakaukaloiden luona, joita he ovat nuol- 
leet ja järsineet. 


Niissä keskellä maata sijaitsevissa kaupungeissa ja pitäjissä, joissa 
vihollinen on pysyvästi oleskellut, on menettely ollut lievempi kun 
asukkaita ei ole surmattu, mutta heidänkin on täytynyt kärsiä sitä 
vaivaa, että heitä on viety pois ja otettu vihollisen orjuuteen ja myyty 
kuin karjaa, jopa kalmukeille, tataareille ja turkkilaisille. Useita on, 
Jumala paratkoon, houkuteltu ja enimmäkseen pakoitettu suostumaan 
venäläiseen uskontoon, muutamien, joita ei ole pakoitettu tai jotka 
eivät ole taipuneet houkutuksiin, kerrotaan kuitenkin jollakin mer- 
killisellä juomalla johdetun niin harhaan, että ovat unohtaneet äidin- 
kielensä ja kristillisyytensä. Siten on maa tullut miltei autioksi, niin 
että muutamissa pitäjissä ei ole kahdeksatta osaakaan entisestä väes- 
töstä, muutamissa ainoastaan joitakin henkilöitä. Eräässä Lumijoki- 
nimisessä kylässä, jossa on ollut 40 taloa ja joka talossa 8—10 henkeä, 
lapset siihen luettuna, ei nyt kuulu olevan kymmentäkään henkeä. 
Monessa talossa ja monella tilalla ei ole yhtään ihmistä elossa, ja siten 
on lukemattomia tiloja tullut autioiksi, talot osaksi poltettu, osaksi 
muutoin hävitetty sekä kaupungeissa että maalla. Jumalanpalvelusta 
— Jumala paratkoon — ja Jumalan pyhän sanan saarnaa, ei myös- 
kään voida kaikin paikoin Pohjanmaalla pitää, koska heiltä puuttuu 
sakramenttien hoito, sillä kasakat joivat viinin ensi kertaa maahan 

hyökätessään, eikä asukkailla sitten ole ollut neuvoja hankkia itsel- 
leen uutta. Kirkkojakin pidellään pahoin; niinpä on esimerkiksi Pie- 
tarsaaren kirkko poltettu ja Kokkolassa kallisarvoiset urut turmeltu 
ja pois viedyt, Kalajoella, Pyhäjoella ja useassa muussa paikassa holvit 
alas revityt; nekin, jotka ovat haudatut ja makaavat maassa, otetaan 
ylös, riisutaan ja häväistään. Vuonna 1716 kesällä ja syksyllä ovat 
lukuisat Savon, Pohjanmaan ja Hämeen papit joutuneet hyvin kovasti 
kärsimään, kun he uskollisuudesta ja alamaisen velvollisuudesta kaik- 
kein armollisinta kuningastamme (jota Herra Sebaot iankaikkisesti 
siunatkoon) kohtaan ovat suosineet ja sallinset n.s. kiertelevien sissien 
tai lentävien ruotsalaisosastojen seurakunnissa salaa oleskella; sillä 
kun venäläiset saivat sen tietää, ovat he panneet useita pappeja van- 
keuteen Hämeen- ja Turun linnoihin, ja muutamia kerrotaan viedyn 
Pietariin. Hämeenlinnaan on tuotu Lempäälän kirkkoherra, maisteri 
Justander, Ruoveden kirkkoherra Winavist, Kyrön kirkkoherra. mais- 
teri Rothovius poikineen, Pirkkalan kirkkoherra Jonas Menander, 
Kangasalan kappalainen Elias Enckell, Ruoveden kappalainen Yrjö 
Lagus, Kangasalan komministeri Pietari Vidbom, Keuruun apulainen 
Simon Solinus, jotka kaikki Hämeenlinnan komendantti Sachetski 
ensin oli tuominnut kuolemaan; mutta onko sittemmin teloitus pantu 
toimeen, siitä ei ole varmaa kertomusta saapunut. Turun linnassa 
ovat vankeina istuneet Paltamon rovasti Erik Cajanus poikansa Erik 
Cajanuksen ja koko perheensä kera, Paltamon kappalaiset Johannes 
Brax ja Kasper Grön, Matthias Salonius, Siikajoen kappalainen 
Rantsilan kappelissa, Kajaanin koulun opettaja Andreas Hilden, Erik 
Collanus Joroisista, ylioppilas Gabriel Peldän, ylioppilas Kristoffer 
Roos (joka sitten viime syksynä onnellisesti pääsi vihollisen käsistä ja 
nykyään oleskelee Länsi-Pohjassa). Näistä linnassa vangituista pappis- 
miehistä on Nikolaus Longe, pastori Joroisten seurakunnasta V.., sur- 
keasti kuollut. Pohjanmaalla on sissien takia pahoinpidelty Kokkolan 
kappalaista Elias Forseliusta, joka on lähtenyt pakosalle, ja jonka on 
täytynyt oleskella metsässä; mutta Isonkyrön kappalainen Afren ja 
Ilmajoen kappalainen Stenbeck ovat istuneet vangittuina koko kesän 
1716. Samasta syystä on eräs talonpoika hirtetty, muita surkeita esi- 
merkkejä mainitsematta. Herra olkoon muiden apu ja lohdutus! 
Vielä olisi vähän kerrottavaa sekä Pohjanmaan että muun kansa- 
paran suuresta surusta senjohdosta, että heidän Herran huoneensa 
häväistään, heidän jumalanpalvelustaan pilkataan, heidän uskon- 
toaan herjataan, heidän nuoria miehiään viedään orjuuteen, heidän 
lapsiaan kastetaan uudestaan ja johdetaan kadotuksen tielle, josta 
korkein Jumala armahtakoon! Puhumattakaan paljosta muusta paka- 
nallisen ja inhottavan elämän pahennuksesta, jota he joka päivä nä- 
kevät; samoinkuin mitä heikot ja viattomat naiset ovat kärsineet 
kaikenlaisen siveettömyyden takia: tyttäriä vanhempien, vaimoja 

miesten silmäin edessä raiskattu, nuoria ennenaikaisesti pakoitettu, 
vanhoja hävittömästi kohdeltu. Mutta annan kristillisen lukijan 
itsensä sitä ajatella; sellainen lukija epäilemättä voi harkita, mitä 
maksaa olla tylyn ja toista uskontoa tunnustavan vihollisen vallassa. 
Lopetan tähän, hartaasti toivottaen, että Jumala sanomattomassa 
armossaan ja laupeudessaan tahtoisi tämän onnettoman maan, joka 
nyt niin pahoin on häväisty ja saastutettu, taas uudistaa, pyhittää ja 
puhdistaa ja hartaasti toivottavalla ja suuresti ikävöidyllä rauhalla 
sitä auttaa, lohduttaa ja rauhoittaa, Vapahtajan Jeesuksen Kristuksen 
piinan ja kuoleman kautta.» 

Kirjailijan ei tarvitse käyttää mielikuvitustaan lisätäkseen tähän 
mitään. Tammelin on piirtänyt kuvan todellisuudesta ja se on sellai- 
senaankin kyllin vaikuttava. Kaikki pitäjät ja kaupungit saivat osansa 
ryssien retkistä, mutta toiset paikkakunnat kärsivät kuitenkin enem- 
män kuin toiset. Erikoisen surullinen oli Tornion ja Kemin kohtalo, 
sillä yksinomaan Tornioon tekivät ryssät vuoden 1716 kuluessa 7 eri 
hävitysretkeä, ja jos tähän vielä lisäämme myöhemmin vainon aikana 
tehdyt. joutui Tornion kaupunki kaikkiaan kolmetoista kertaa vihol- 
lisen hävityksen alaiseksi. 

Kajaanin lääni säilyi erämaiden takana kaikkein kauimmin, mutta 
vihdoin tuli senkin vuoro. Kun vuosi 1715 kallistui lopuilleen, saapui- 
vat ensimmäiset vainon viestin tuojat. Mutta antakaamme jälleen 
tapauksia henkilökohtaisesti seuranneen miehen, tällä kertaa kirkko- 
herra L. H. Backmanin kertoa, kuinka tämä Suomen viimeinenkin 
linnoitus joutui ryssien haltuun. 


»Vuonna 1715 joulukuussa tuli muudan venäläinen partiokunta, 
muutamia satoja miehiä hevosväkeä, jotka oli Savonlinnasta lähe- 
tetty, ja saapuivat Kajaaniin Paltamon kautta. Näiden tulosta oli jo 
huhu ennättänyt Kajaaniinkin, jonkatähden everstiluutnantti ja yli- 
komentaja Meurman poltatti kaupungin jäännöksetkin, ettei viholli- 
nen voisi käyttää niitä suojakseen linnaa valloittaessaan. Saatuaan 
sen tietää venäläiset hyökkäsivätkin äkkiä linnaan pohjoispuolelta 
saadakseen linnan äkkiylläköllä valloitetuksi mutta komendantti ve- 
dätti ylös linnan sillan ja otti vihollisen vastaan tykinlaukauksilla. 
Venäläiset kärsivät hieman mieshukkaa, ja venäläinen eversti Silew 
oli itsekin niin suuressa vaarassa, että hänen altaan ammuttiin linnan 
luona hevonen. « Seuraavana päivänä venäläiset lähettivät linnaan 
lähettinsä, majurin, rummunlyöjän ja muutamia rakuunoita, vaati- 
maan, että linnan olisi antauduttava. Mutta saatuaan kielteisen vas- 
tauksen viholliset sillä kertaa samosivat tiehensä. 

Vuonna 1716 tammikuussa saapui sitten kokonainen venäläis- 
armeija, noin 4000 miestä, kenraali Schechinin komennossa Kajaaniin 
valloittamaan linnaa väkirynnäköllä. Se rakensi vallitukset ja patte- 
rit molemmin puolin jokea ja piiritti linnaa kuukauden ajan ampuen 

sitä päivin ja öin, mutta ei kuitenkaan saanut aikaan erikoisempaa 
vahinkoa — vain yksi sotamies linnan puolustusväestä kaatui ja muu- 
tamia haavoittui. Linnaan eivät luodit pystyneet. Puolustajiin kuului 
vain 50 heikkoa ja harjaantumatonta sotamiestä, muutamia pappeja, 
säätyläisiä ja porvareita vaimoineen ja lapsineen, sillä juuri ennen 
venäläisten tuloa oli linnasta komennettu 60 parhainta miestä erään 
vänrikin kera Paavolaan. Senvuoksi majuri Fieandt hätääntyikin 
tekemään seuraavan sopimuksen silloin, kun venäläiset valmistautui- 
vat tekemään rynnäkön ja olivat jo saaneet valmiiksi siihen tarvitta- 
van lautan: 1. sotaväki sai lähteä pois aseineen. 2. venäläisen sota- 
väen oli saatettava niitä 30 peninkulmaa Ruotsin rajalle. 3. säätyläi- 
set, papit ja kaupunkilaiset saivat viedä omaisuutensa pois ja häiritse- 
mättä senjälkeen asua tiloillaan ja kartanoissaan. 4. vain muut ruoka- 
varat, kruunun arapumavarat ja kanuunat oli jätettävä linnan kera 
viholliselle. Senjälkeen linna antautuikin. Kun sitten ruotsalaiset 
koko vuorokauden ajan olivat saaneet kuljettaa pois tavaroitaan, niin 
ryssät äkkiarvaamatta hyökkäsivätkin heidän kimppuunsa ja ottivat 
heiltä kaiken pois. Eikä tämäkään vielä riittänyt, vaan heidät itsensä- 
kin riisuttiin ja vietiin puolialastomina vangittuina Paltamoon. Siellä 
vähempiarvoiset kaupunkilaiset ja sotamiehet lyötiin kaksittain kah- 
leisiin ja vietiin ensin Turkuun, sieltä Pietariin ja edelleen Moskovaan 
ja Siperiaan. Heidät eroitettiin lapsistaankin. Kuitenkin saivat papit 
ja säätyhenkilöt matkallaan Venäjälle käyttää omia hevosiaan. 

Kun linna annettiin viholliselle, jättivät ruotsalaiset 12 tynnyriä 
ruutia, jotka helposti olisivat voineet paiskata virtaankin, mutta jonka 
venäläiset käyttivät linnan räjäyttämiseen. Tornit ja asuinhuoneet 
lensivät ilmaan ja paksuinkin muuri hajosi monesta kohdin useam- 
man sylen pituudelta. Sitä ennen venäläiset olivat kuitenkin ottaneet 
haltuunsa kaikki linnassa olevat tarvekalut, ampumavarat sekä kau- 
niit kirkkopuvut ja seitsemän kirkonkelloa, joista neljä kuului Kajaa- 
nin seurakunnalle ja kolme Pielisten pitäjälle. Heti tuon jälkeen pol- 
tettiin myöskin Kajaanin ja Paltamon kirkot, koko Kajaanin lääni 
hävitettiin ja asukkaat rääkättiin mitä julmimmin kiduttaen kuo- 
liaiksi. Toiset kuolivat nälkään, niin ettei koko lääniin jäänyt kuin 
viisi savua.» 

Joskin viimemainittu luku on liian pieni, niin varmaa on, että pal- 
jon ei elämää Kainuussen jäänyt senjälkeen, kun ryssä oli siellä vie- 
raillut. Ja suurin piirtein samanlaiseksi oli koko laaja Pohjanmaa 
autioitettu. Etäisimpiin pitäjien soppiin ulottuivat vainolaisten hävi- 
tysretket, eikä erämaantorppa säilynyt sen paremmin kuin kirkon- 
kylän talokaan. Vain piilopirteissä, suurten salojen keskellä, jatkui 
kitulias elämä, ja sieltä saattoivat pakolaiset korkeimmilta vaaroilta 
katsellen nähdä vainosavujen kohoavan sieltä, missä he ennen olivat 
ahertaneet ja eläneet vaatimatonta, rauhallista elämäänsä. 

XII. 


ETELÄ-SUOMEN YKSINÄINEN SISSI. 


Kivekkäistä, metsien yksinäisistä sotureista, jotka myöhemmin sai- 
vat jalkarakuunoiden virallisen nimen, on jo aikaisemmin kerrottu. 
Sodan myöhäisempinä aikoina ja varsinkin vainovuosina kävi suurem- 
pien. sissijoukkojen toiminta Suomen saloilla kuitenkin miltei mahdot- 
tomaksi, eikä varsinkaan Etelä-Suomessa heistä paljoakaan tiedetty 
ennenkuin Tapani Löfving aloitti toimintansa. Tämä merkillinen seik- 
kailija, joka edesottamuksistaan pitämänsä tarkan päiväkirjan perus- 
teella on tullut sisseistä parhaiten tunnetuksi, liikkui pääasiallisesti 
maamme eteläosissa, Lounais-Suomessa ja Ahvenanmaan saaristossa, 
ja sai toiminnallaan paljon pahaa aikaan sekä viholliselle että — su- 
rullista kyllä — myöskin omille kansalaisille. 

Tapani Löfving on epäilemättä ollut ovela ja rohkea mies, joka 
vilkkaan mielikuvituksensa avulla on monasti selvinnyt pahastakin 
pälkähästä, mutta, ikävä sanoa, hän ön myöskin päiväkirjaansa kir- 
joittaessaan päästänyt tämän mielikuvituksensa liiaksi valloilleen. Ta- 
vallisen ihmisen mieleen jättävät Löfvingin muistiinpanot kaikkea 
muuta kuin miellyttävän kuvan hänestä miehenä, ja vain kovasti ro- 
mantisoiden saataisiin hänestä sankari, joka kelpaisi esikuvaksi nuori- 
solle. Hän oli aikansa lapsi, häikäilemätön, raaka ja ovela, eivätkä ne 
jumaliset mietelmät, joita hän on päiväkirjaansa varsin sopimatto- 
miinkin kohtiin sirotellut, suinkaan paranna asiaa; päinvastoin. His- 
toriallisena asiakirjana päiväkirja on kuitenkin siinä suhteessa kor- 
vaamaton, että se piirtää oivallisen kuvan noista kovista ajoista ja luo 
valoa olosuhteisiin, joissa sissit joutuivat toimimaan. Kirjoittajansa 
elämäkerran kertoessaan se samalla kertoo suurin piirtein myöskin 

monien muiden sissien elämäntarinan. Nämä seikat huomioonottaen 
kannattaa meidän tehdä tuttavuutta tämän kaikesta huolimatta hy- 
vin erikoisen miehen kanssa. 

Tapani Löfving aloitti sotilaallisen uransa kostamalla isännältään 
saamansa korvapuustin sellaisella selkäsaunalla, että asianomaisen 
täytyi kolme päivää pysytellä vuoteessa. Tällaisesta teosta Löfving olisi 
lain mukaan menettänyt oikean kätensä, mutta hän oli ollut kyllin 
viisas jo silloin pitääkseen salaista päiväkirjaa, jonka muistiinpanoja 
peläten isäntä, viipurilainen kauppias Freese, katsoi viisaimmaksi pai- 
naa asian villasella. Yhdeksäntoista ikäisenä hän sitten joutui kuu- 
luisan Simo Hurtan kouluun ja toimi pari vuotta tämän kirjurina ja 
Sorolahden tilan hoitajana. Näinä aikoina hän joutui ensi kerran rys- 
sien vangiksi, sai kärsiä paljon, mutta pääsi karkaamaan ja aloitti jo 
pakomatkalla kostotoimensa surmaamalla erään kasakan ja ryöstä- 
mällä hänen hallussaan olleet varat. 

Vuonna 1711 Löfving tuli Turun läänin jalkaväkirykmentin kirju- 
riksi, mutta pääsi pian muutamien toisten miesten kanssa partioret- 
kille, joista sitten muodostuikin hänen elämäntehtävänsä. Löfvingin 
huomattavimmat seikkailut alkavat kuitenkin vasta senjälkeen kun 
Suomen armeija oli lopullisesti voitettu. Vuonna 1713, toisten vetäy- 
tyessä veneillä Ahvenanmaalle päin, Löfving jäi yksin mantereelle ja 
läksi partioretkelle. 

Hän sai ensinnä määräyksen kulkea Huittisiin polttaakseen siellä 
erään venäläisten makasiinin. Retkelle lähdettyään hän saapui ensin 
Hannukosken kylään, poikkesi siellä erääseen taloon ja kysyi, oliko 
vihollinen majaillut niillä main. Tuvassa istui muutamia talonpoikia 
viinakupposten ääressä ja he pyysivät Löfvingiäkin joukkoonsa. Kun 
Löfving ei yleensä käyttänyt lainkaan alkohoolia niin hän nytkin jyr- 
kästi kieltäytyi. Tämän vuoksi rupesivat talonpojat hieman karsaasti 
tarkastelemaan tätä muukalaista, ja havaittuaan, että Löfvingin takin 
alta näkyi hienohko liivinkaulus, pitivät häntä ilman muuta herrana, 
johon oli syytä suhtautua varovaisesti. Ja ikäänkuin riitaa haastaak- 
seen talon isäntäkin ensi sanoikseen virkkoi: 

— Lyötkö sata riksiä vetoa siitä, että Ruotsi ei koskaan enää tule 
omistamaan Suomea? 

Vaikea oli moiseen haasteeseen niinä aikoina vastata, ja senvuoksi 
Löfving sanoikin, ettei hänellä suinkaan ollut sellaisia summia vedon- 
lyönteihin käytettäväksi, mutta jos talosta saisi ruokaa niin siitä hän 
kyllä pystyisi maksamaan. 

— No, minulla puolestani on sotaverorahani valmiina, ja kun olet 
ruokasi maksanut kievaritaksan mukaan, saat painua muitten Ruotsin 
herrojen perästä helvettiin. 

Löfving kaivoi kymmenäyrisen esiin, ja ukko alkoi kantaa ruokaa 
pöytään. Mutta juuri kun vieras ryhtyi aterioimaan, tuli muudan 

vanha ukko ja istuutui pöydän päähän. Löfving ei tästä vielä mitään 
arvannut, mutta kun isäntä hetken kuluttua saapui ulkoa puolikuuksi 
nimetty keihäs kädessään aikoen sillä lävistää Löfvingin, tämä no- 
peasti painautui pöydän alle ja tarttui oikealla kädellä muskettiinsa. 
Vanha mies yritti tarttua Löfvingin kurkkuun, mutta tämä sai muske- 
tillaan survaistuksi hänet syrjään ja vedettyään sitten aseensa viree- 
seen ajoi isännän pihalle. Siellä yhtyi vielä emäntäkin korentoineen 
leikkiin, mutta kun sissimme oli miekanlappeella sivaltanut häntä 
muutamia kertoja, katsoi hän parhaimmaksi jättää taistelemisen mies- 
ten tehtäväksi. Löfvingin toveri odotti hevosten kanssa kauempana. 
Päästyään ikävänpuoleisesta isäntäväestään eroon Löfving juoksi hevos- 
ten luo ja kiipesi satulaan. Mutta silloin ehti taas vanha ukko paikalle 
ja kun Löfving yritti nostaa muskettinsa satulaan, sai ukko vedetyksi 
hänet alas. Kun ukko alkoi huutaa kyläläisiä apuun, kehoitti Löfving 
toveriaan ratsastamaan hevosten kanssa kauemmaksi odottamaan, 
jääden yksin kamppailemaan ukon kanssa. Hän saikin tämän pian 
nujerretuksi ja pääsi karkuun ennenkuin kylän miehet ehtivät pai- 
kalle, mutta hattunsa, kintaansa ja rahansa hän kadotti. Tavattuaan 
toverinsa he ratsastivat Huittisiin ja suorittivat Löfvingin saaman 
tehtävän. 


Palattuaan tältä retkeltä Turkuun Löfving teki vielä yhden saman- 
tapaisen retken siirtyen sitten Korppooseen ja sieltä Ahvenanmaalle. 
Siellä varsinkin oli hänen toimintansa vaikeata senvuoksi, että paikka- 
kuntalaiset suhtautuivat häneen kuin viholliseen konsanaan. Tästä 
johtuen kai hänkin puolestaan maksoi samalla mitalla ja kertoo mel- 
kein kerskaten siitä, kuinka hän ajoi eräästä talosta koko perheen 
pienine lapsineen avojaloin tammikuun pakkaseen. 

Mainittu tapaus sai alkunsa siitä, että Hönsnäsin talonpojat eräänä 
sunnuntaina kirkosta tultuaan yrittivät hyökätä Löfvingin ja hänen 
toveriensa kimppuun, niin eitä näitten täytyi käyttää viimeistä hätä- 
keinoaan, puolustautua käsikranaateilla. Heitettyään yhden sellaisen 
kirkonmäelle, jossa se räjähti, talonpojat pakenivatkin mikä minnekin. 

Tieto tapauksesta oli kuitenkin levinnyt, ja kun Löfving illalla hevo- 
sella ajaen saapui Saverkeitiin pyytäen talosta yösijaa, vastasi talon- 
poika vältellen, ettei tässä enää tiedä, saako itsekään olla rauhassa. 
Löfving kimpaantui tästä vastauksesta ja ajoi ulos »sekä talonpojan 
että hänen vaimonsa ja paljasjalkaiset lapsensa», kuten hän itse päivä- 
kirjassaan kertoo. Itsekään hän ei kuitenkaan jäänyt taloon yöksi, 
vaan ajoi takaisin Houtskärin pappilaan. 

Tämän jälkeen Löfving päätti koettaa mitä hän saisi sanan voi- 
malla aikaan. Eri pitäjistä oli koottu venäläisille ns. paloveroa 363 
plootua, jotka rahat talonpojat aikoivat viedä Turkuun. Löfving kutsui 
Houtskärin pitäjän miehet koolle ja piti heille puheen. Hän kuvaili 
heille monin esimerkein vihollisen ovelan sotajuonen, jolla se aluksi 

houkuttelisi heidät valtansa alle pienin päloveroin, mutta tulisi vähi- 
tellen yhä enemmän ja enemmän rasittamaan heitä veroilla ja mak- 
suilla. Hän muistutti heitä myös heidän entiselle kuninkaalieen vanno- 
masie kuuliaisuuden ja uskollisuuden valasta ja sen velvoituksista. 
Hän. tarjoutui heidän puolestaan kirjoittamaan ruhtinas Golitsynille, 
että tämä lähettäisi saattojoukon tai itse antaisi noutaa paloverorahat, 
koska, ruotsalaiset Ahvenanmaalta käsin partiojoukoillaan alinomaa 
heitä häiritsivät, niin etteivät he näitä peläten uskaltaneet koskea 
rahoihin, saati sitten niitä kuljettaa. Hän lupasi nujertaa saatto- 
joukon, ottaa siltä rahat ja antaa pitäjäläisille puolet takaisin. Toisen 
puolen rahoista olisi hän itse miehinten pitänyt. Aluksi olivatkin pi- 
täjäläiset tuumaan taipuvaisia, mutta jo seuraavana päivänä tulivat 
Korppoon ja Houtskärin miehet hakemaan rahansa takaisin käskien 
Löfvingin miehineen siirtymään muille markkinoille. He tuntuivat 
olleen erikoisen tarmokkaalla tuulella, koskapa eräänkin houtskäri- 
läisen kerrotaan sanoneen Löfvingille: 

— Meidän miehet pystyisivät yksinään voittamaan viisikymmentä 
ruotsalaista sotamiestä, ja sinä julkeat tulla mukanasi vain muutama 
harva mies. 


Miesparka meni puheessaan kuitenkin liian pitkälle, sillä nyt suut- 
tui sissi todella. Hän viritti muskettinsa, käski miehen langeta polvil- 
leen ja lukea Isämeidän, koska hänen viimeinen hetkensä oli pian 
koittava. Ja hän olisi ehkä uhkauksensa täyttänytkin, ellei mies heti 
kuuliaisesti olisi käskyä totellut. Nyt pääsi hän parilla läimäyksellä ja 
joillakin kovilla sanoilla. Tämä pieni välikohtaus lienee sitten vaikut- 
tanut sen, että pitäjäläiset tekivät Löfvingin kanssa sopimuksen: 
hän puolestaan lupasi olla hyökkäämättä venäläisten kimppuun hei- 
dän pitäjässään ja he kaikki vakuuttivat antavansa Löfvingille tiedon, 
jos. ryssät osuisivat paikkakunnalle silloin, kun Löfving siellä retkeili. 

Tämän jälkeen jäi Löfving pitemmäksi aikaa Ahvenanmaalle läh- 
tien vasta keväällä 1714 vakoilumatkalle mantereelle. Sieltä palat- 
tuaan hän jälleen vietti syksyn ja talven sydämen saarivaltakunnassa, 
ja lähti helmikuussa 1715 mantereelle. Tästä matkasta kertoessaan 
antaa hän niin elävän kuvan yksinäisen sissin kokemista kärsimyk- 
sistä, eitä kerromme retken kokonaisuudessaan seuraten mahdolli- 
simman tarkoin hänen omaa kuvaustaan. 

Löfving oli viimeksi vieraillut Saltvikin nimismiehen luona yli 
kahden viikon .ajan ja tämä kyyditsi hänet sitten, kun lähdön hetki 
tuli, Sundin pitäjän Hultan kylään. Hän aikoi sieltä heti jatkaa mat- 
kaansa, mutta kun talonpojat olivat kaikki menneet hevosineen ajoi- 
hin, oli hän pakoitettu yöpymään. Yöllä näki sissi merkillisen unen, 
josta hän itse kertoo seuraavaa: 

» Yöllä näin pahoja unia ryssistä, mutta aamupuoleen olin lukevi- 
nani käskysanat, uskontunnustuksen, Isämeidän, kasteen sakramentin 

ulkoa, kaiken unessa, ja kun olin tullut pyhän alttarin sakramentin 
viimeisiin sanoihin, seisoi harmaahapsimies sänkyni vieressä ja kysyi 
minulta, uskonko, että kaikki hukkuisi pikemmin kun sanakaan siitä, 
mitä olin lukenut. Minä vastasin: — Kyllä. minä uskon. Hän 
lausui taas samat sanat ja minä vastasin samoin. Sitten hän nykäisi 
minua olkapäästä ja käski toisella nykäyksellä nousemaan ylös, ja 
viimeinen nykäys teki oikein kipeää. Hänen sanansa kuuluivat: N ouse 
ylös! Samassa heräsin ja näin emännän seisovan lattialla, ja isäntä 
oli mennyt ulos asialleen. Silloin oli ryssä ampunut häntä reiteen 
juuri oven ulkopuolella. Minä olin kuitenkin vielä unessa puheissa 
harmaahapsisen vanhukseni kahssa enkä kuullut mitään ennenkuin 
hän nykäisi minua sanoen: Nouse ylös!» 

Tämä merkillinen uniherätys tuli epäilemättä oikeaan aikaan, 
sillä ryssät olivat todennäköisesti saaneet tiedon siitä, että kuulu sissi 
majaili talossa, ja heitä nyt juuri Löfvingin herätessä tunki sisään 
kolme kappaletta yhtaikaa kaikilla ladatut kiväärit kädessään. Sissi 
oli nyt herättyään heille kuitenkin liian vikkelä saalis — hän 1öi 
kiväärit alhaalta päin juuri kun ne laukaistiin, niin että kuulat lensi- 
vät kattoon ja oli jo seuraavassa hetkessä virittänyt omat pistoolinsa. 
Silloin tuli ryssille vuorostaan kiire apua hakemaan, mutta sen saapu- 
mista Löfving ei suinkaan jäänyt odottelemaan. Hän keräsi nopeasti 
kokoon vähäiset tavaransa ja kiiruhti tovereineen läheiseen metsään 
piiloon. Sieltä he hetken kuluttua näkivätkin, kuinka koko komppania 
venäläisiä saapui taloa piirittämään. Löfving kertoo oikein nautti- 
neensa nähdessään, kuinka ryssät pelkäsivät tyhjää taloa, niin että 
ikkunain ohi kulkiessaankin ryömivät hyvin matalina. 

Pitkäksi aikaa ei sissien kuitenkaan sopinut jäädä paikoilleen — 
eteenpäin oli kiiruhdettava. He suuntasivat matkansa Boxöhön, ja 
talvinen päivä paistoi kirkkaimmillaan kun toverukset saavuttivat 
rannan. Taakse katsahdettuaan he kuitenkin hieman hätkähtivät. 
sillä jäällä näkyi selvästi nelisenkymmentä kasakkaa, jotka olivat 
takaa-ajomatkalla. Löfving kehoitti toveriaan seisomaan aukeamalla 
ryssiä odottamassa, koskapa nämä todennäköisesti eivät uskaltaisi hyö- 
kätä ennenkuin koko heidän joukkonsa: olisi koossa. Itse kiiruhti hän 
läheiseen taloon hankkimaan jotain evästä. Hän saikin leivän ja pie- 
nen juuston, ja kehoitti samalla tuvassa olevia talonpoikia suorimaan 
pakomatkalle. Toverinsa kanssa Löfving sitten kiiruhti metsän suo- 
jaan ja piileskeli siellä yön tuloon asti. Senjälkeen molemmat käänsi- 
vät kenkänsä jaloissaan takaperin — jälkien eksyttämiseksi — ja 
marssivat koko yön tietämättä itsekään tarkkaan, minne oikeastaan 
olivat matkalla. Aamulla he saapuivat eräälle pienelle saarelle, joka 
näytti niin rauhalliselta, että sissit uskalsivat tehdä tulen lämpimik- 
seen ja nauttia ne vähäiset eväät, jotka heillä oli mukanaan. | 

Mutta ryssät risteilivät seudulla, ja jo ennen keskipäivää; sissit näki- 

vät kasakkalauman ratsastavan heidän saartaan kohden. Heidän 
onnekseen oli kuitenkin tuuli yltynyt, ja vihuri lakaissut heidän jäl- 
kensä umpeen, niin etteivät etsiskelijät saattaneet heitä löytää, vaikka 
monasti kulkivatkin aivan sen kiven vieritse, jonka taakse kyyristy- 
neenä Löfving tovereineen piileskeli. 

Pienelle saaripahaselle he eivät kuitenkaan voineet pitemmäksi 
aikaa jäädä, ja senvuoksi Löfving päättikin, että hän suuntaa mat- 
kan Skagöhön. Aukeata jäätä oli uuvuttavaa unettoman taivaltaa, ja 
niinpä Löfvingin toveri kesken matkaa istahtikin hangelle ja pyysi, 
että hän saisi edes hetken aikaa levähtää. Sissi vaipui pian uneen, 
mutta Löfving, joka tiesi, kuinka petollinen -tuollainen uni pakkasessa 
on, pakoitti pakoittamalla hänet jalkeille ja matkaa jatkamaan. 

Sillä kertaa tuntui kuin ryssiä olisi ripoteltu kaikkialle, sillä tuskin 
olivat toverukset päässeet Skagön pohjoispäähän, kun jo ilmestyi 
joukko venäläisiä heitä ajamaan. Ratsain kulkevat viholliset saavutti- 
vatkin pian pakenevat, ja Löfvingin toveri pistettiin hänen viereltään 
kuoliaaksi. Sama olisi kaiketi ollut hänenkin kohtalonsa, ellei juuri 
silloin olisi kohdalle osunut syvää kallionrotkoa. Enempiä arvelematta 
Löfving hyppäsi alas. Hän putosi pehmeään lumeen eikä vahingoittu- 
nut, mutta ryssät joko luulivat hänen kuolleen tai eivät sitten viitsi- 
neet ryhtyä tekemään pitkää kiertomatkaa, joka heillä olisi ollut edes- 
sään, jos olisivat halunneet meren puolelta päästä sissiimme käsiksi. 

Nyt tuli vuorostaan pakkanen kiusaksi, ja Löfving tunsi jalkojensa 
rupeavan paleltumaan. Hän otti vaivoin kengät jaloistaan, hieroi lu- 
mella jo jäykiksi käyneitä varpaita niin kauan, että ne alkoivat pu- 
nertaa. Sitten taas kengät jalkoihin ja pientä hyppelyä pimeän tuloa 
odotellessa. 


Mutta sitä ennen saapui jälleen ryssiä. Joko he näkivät Löfvingin 
jäältä tai eivät, joka tapauksessa he hyvän aikaa ampuivat sitä kal- 
lionkoloa kohden, jossa hän piileskeli. Merkillisen onnensa suojaamana 
hän kuitenkin taaskin säilyi haavoittumatta. 

Yöllä läksi Löfving sitten taas liikkeelle, sillä hän toivoi löytävänsä 
jonkun ihmisasumuksen, josta saisi edes hieman ruokaa ja jossa saisi 
hetken lämmitellä kohmettuneita jäseniään. Mutta päästyään saa- 
ressa olevan myllärin talon luo kuuli hän jo kaukaa ryssien metelöivän 
siellä, ja katsoi viisaimmaksi kiertää paikan. Mentyään sitten salmen 
yli toiselle saarelle hän huomasi pienen järven, hakkasi sen jäähän 
pyssynsä perällä reiän ja kumartui juomaan. 

— Stoi jebonamatj! kajahti silloin karhea komento aivan hänen 
korvansa vierestä. Sivulle vilkaistessaan sissi huomasi, että kolme 
kasakkaa oli tällä kertaa hänen kimpussaan. Hänen muskettinsa oli 
kuitenkin vireessä, ja hänen tarvitsi vain laukaista se — kuula ei edes 
kehenkään osunutkaan — kun jo kasakat katosivat saman tien kun 
olivat tulleetkin. 

Senjälkeen »kiipesin korkealle vuorelle, taitoin kuusenoksia vuoteek- 
seni, makasin puoli yötä ja palelin niin, että sielu ja ruumis värision, 
kertoo Löfving itse. Kärsimysten kukkuraksi Löfving liikkeelle läh- 
tiessään havaitsi, ettei hän enää saakaan pakkasen kutistamia kenkiä 
jalkaansa. Melkein paljain jaloin sai hän taivaltaa kaksi runsasta 
peninkulmaa päästäkseen Getavuorelle, jonne oli matkalla. Eikä. taival 
suinkaan. ollut tasaista tietä, vaan ahtojäätä, joka viilteli jalat verille 
ja pakoitti monin paikoin nelinkontin ryömimään. »Tuon matkan jo- 
kainen askel oli verellä merkitty», kirjoittaa Löfving, ja ken itse on 
ahtojäätaipaleeseen tutustunut, uskoo sen. 

Löfving oli suunnannut matkansa Getavuoren suuriin metsiin 
epäilemättä siinä toivossa, että talonpojat olisivat tänne kätkeneet 
elintarpeita. Hän huomasikin lumessa polkuja ja kuljeskeli niitä ris- 
tiin rastiin kunnes osui eräälle kätkölle. Sen olivat kyllä ryssätkin 
löytäneet ja penkoneet hajalleen, ja Löfving aikoikin käyttää vain 
siinä olleita heiniä jalkojensa suojaksi, kun ihmeekseen löysi heinien 
seasta leivän ja rasiallisen voita. Suurinkaan rahalöytö ei olisi miek- 
kosta tuona hetkenä sen iloisemmaksi tehnyt. Hän päätti nyt uskal- 
tautua tulentekoonkin, saadakseen kenkänsä sulamaan. Mutta toden- 
näköisesti savu jälleen houkutteli vihollisen paikalle, sillä tuskin oli 
sissi saanut kengät jalkaansa, kun hän jo kuuli ryssien pulitusta äskei- 
sen löytöpaikkansa luota. Nopeasti peitti hän nyt lumella hiilloksen ja 
kulki takaperin kävellen rantaan eksyttääkseen viholliset luulemaan, 
että hän oli sieltäpäin tullut. Todennäköisesti eivät ryssät olleet häntä 
kuitenkaan lainkaan huomanneet, sillä heidän puolestaan hän sai olla 
rauhassa. Sensijaan kävi pakkanen jälleen kimppuun. Löfvinginin 
oli pakko riisua kenkänsä ja hieroa jalkojaan niin kauan, että aivan 
väsyi, ja siitä huolimatta ne jäivät osittain paleltuneiksi. 

Illempänä Löfving jälleen uskaltautui vuorelle, ja hän tapasi polun, 
jota ryssät päivemmällä. olivat kulkeneet. Sitä seuraten hän saapui 
vuorenkoloon, jonne oli piilotettu kaksi tynnyrillistä kuivattua naudan- 
lihaa ja tynnyrillinen kuivaa leipää. Nyt ei sissillä ollut ainakaan 
ruuasta puutetta, ja hän sanookin kiittäneensä Jumalaa, joka niin 
ihmeellisesti häntä retkillään varjeli. 

Kolme vuorokautta Löfving sitten vietti Getavuorella erakkoelämää. 
Ruokaahan hänellä, kuten sanottu, oli, ja vettä hän sai siten, että 
tyhjensi kranaattinsa ja kuumensi niitä, kunnes ne jäälle heitettyinä 
muodostivat pieniä sulia lampareita. Tämän tästä hän kävi kuulosta- 
massa kylän suunnassa, ja kun sitten kolmen vuorokauden kuluttua ei 
enää ryssien meteliä kuulunut, hän päätti uskaltautua ihmisten 
ilmoille. Hän meni Dyngöhön, jossa jo oli talonväkeäkin kotosalla. 

Nyt olisi luullut pahimpien vastusten päättyneen, mutta nyt vasta 
ne alkoivatkin, sillä Löfvingin jalat olivat sittenkin paleltuneet, vaikkei 
se ilmennytkään, ennenkuin hän oli muutamia tunteja istunut lämpi- 

mässä tuvassa. Kuultuaan, että hän voisi saada turvapaikan erään 
Finnströmissä asuvan lesken luona Löfving laahautui sinne. Sanan- 
mukaisesti laahautui, sillä hänen jalkansa olivat jo niin huonossa 
kunnossa, että hän vaivoin pääsi kulkemaan, vaikka kaksi miestä 
häntä tuon taipaleen taluttikin. 


Löfving saapui Finnströmiin maaliskuun kolmantena päivänä, ja 
hän mainitsee muistelmissaan, että hänellä siellä oli totisesti sama 
kestitys kuin Eliaalla Sareptan lesken luona. Heinänsiemenistä ja 
jäätyneestä hevosenlannasta eukko valmisti kansanomaisen lääkkeen, 
jolla hän vähitellen paransi sissin pahoin turmeltuneet jalat. Tämä 
puolestaan koetti palkita eukon vaivat hakkaamalla puita, korjaamalla 
muurin ja suorittamalla muita sellaisia askareita, joita huonoine jal- 
koineen saattoi tehdä. Ruokapuolestakaan ei talossa ollut pahempaa 
puutetta, sillä eukko oli ovelasti osannut ajoissa kätkeä jauhoja, voita 
ja lihaa sellaisiin piilopaikkoihin, etteivät ryssät olleet niitä löytäneet. 

Parannuttuaan ja monet seikkailut vielä koettuaan Löfving taas 
saapui mannermaalle ja oleskeli useita viikkoja Turussa ja sen lähei- 
syydessä. Hän kävi sitten välillä Tukholmassa ja vei, ikäänkuin seik- 
kailujensa todisteeksi, mukanaan pari matkalla ottamaansa vankia. 
palasi taas Suomeen ja retkeili Hämeeseen ja Uudellemaalle asti. Hän 
kulki milloin mihinkin valeasuun pukeutuneena, urkki ryssiltä tietoja 
ja ryösti heiltä rahaa ja muonaa ja palasi sitten taas Tukholmaan 
esittämään kertomuksensa edesottamuksistaan. Vuonna 1717 Löfving 
sitten sai kokea elämänsä ylpeimmän hetken, kun hän Lundissa pääsi 
Kaarle XII:n puheille ja sai tältä uusia valtuuksia. Samana vuonna 
hänet myöskin korotettiin vänrikiksi. Ä 

Myöhemmin syksyllä hän sitten taasen saapui Turkuun ja kertoo, 
jätettyään miehensä ja veneensä Vänöhön, lähteneensä yksin kaupun- 
kiin tiedusteluretkelle. Kylmäverisenä kuten aina hän nytkin meni 
suoraan ryssien keskelle, asettuen yöksi majapaikkaan, joka oli tul- 
villaan venäläisiä. 

Seuraavana päivänä hän halusi päästä pastori Simon yhteyteen, 
mutta ei keksinyt oikein sopivaa keinoa ennenkuin tapasi erään kul- 
jettaja Dykerin vaimon. Hän yllytti ensin tätä kertomaan pastorille, 
että hän oli tavallinen korppoolainen talonpoika, joka halusi puhutella 
pastoria, mutta kun emäntä ei tuumaan taipunut, hän ilman muuta 
työntyi tämän kanssa pastorin vierashuoneeseen, jossa parhaillaan oli 
joukko venäläisiä upseereita. Pastori aavisti nähtävästi, että asiassa 
oli jotain erikoista, ja venäläisten vuoksi hän sanoikin heti vieraittensa 
tultua: 

— Tässä minulla taas on sellainen pari, että vaimo väkisin tahtoo 
tämän miehen aviomiehekseen. Senvuoksi täytyy minun heitä hieman 
kuulustella, joten herrat upseerit suonevat anteeksi, jos siirrymmekin 
sivuhuoneeseen. 

Heti venäläisistä eroon jouduttuaan Löfving ilmaisi pastorille, kuka 
hän itse asiassa oli. Löfvingin nimi oli Turussa liiankin tuttu, ja niin 
ollen ei ollut ihme, jos kunnon pastori pahan kerran pelästyikin kuul- 
lessaan, että hän nyt joutui tätä ryssien pannaan tuomitsemaa sissiä 
suojelemaan. Löfving vakuutti kuitenkin, että hän ei millään tavoin 
ilmiantaisi itseään eikä yleensäkään haluaisi pastorilta muita palve- 
luksia kuin sen, että tämä lähettäisi jonkun hakemaan Yrjö Litto- 
viuksen hänen luokseen. Pastori kutsui rouvansakin huoneeseen ja 
käski tämän antaa Löfvingille ruokaa. Toimitettuaan hänet sitten 
vielä Littoviuksen yhteyteen, jolta Löfving sai haluamansa tiedot, pas- 
tori-parka pääsi viimeinkin eroon vaarallisesta vieraastaan. 

Kaupungilla harhaillessaan oli Löfving kuitenkin vähällä joutua 
kiinni Hän meni erääseen kauppaan ostamaan aivan tavallisen saa- 
pasparin, mutta kun hän maksuksi antoi kahden venäläisen rahan 
lisäksi kaksi karoliinia, ryhtyi paikalle sattunut nimismies utelemaan, 
mistä hän moisia rahoja on saanut. Löfving yritti parhaansa mukaan 
selittää asiaansa, mutta lopulta katsoi hän kuitenkin viisaimmaksi 
turvautua vanhaan tuttuun keinoon, luikkia karkuun. Eräitten pie- 
nehköjen seikkailujen jälkeen hän sitten jälleen pääsi Tukholmaan 
tietoineen, ja teki vielä vuosina 1718 ja 1719 lyhyitä retkiä Suomen 
puolelle. 

Ansioistaan sai Löfving ensin kapteenin ja myöhemmin majurin 
arvon sekä pienen eläkkeen. Asuinpaikaksi hänelle annettiin loppu- 
vuosikseen Hommanäsin tila Porvoon pitäjässä. Tämä harvinaisen 
sitkeä seikkailija eli lähemmä 90 vuoden ikäiseksi ja kuoli vasta 
vuonna 1777. Hänen maineensa olisi ehkä säilynyt kirkkaampana, 
ellei hän sodan jälkeisinä vuosina olisi paljastanut todellista luonnet- 
taan ryhtymällä neuvotteluihin ryssien kanssa mennäkseen heidän 
palvelukseensa siinä tapauksessa, että nämä maksaisivat hänelle pa- 
remman palkan kuin Ruotsin hallitus. Ryssät eivät todennäköisesti 
olleet siihen taipuvaisia, koskapa ukko sitten eleli viimeiset vuotensa 
eläketilallaan: 

XIII. 


BARBAARIT RAIVOAVAT. 


Ken voisikaan paremmin kuvata kaiken sen pahan, mitä Suomessa. 
riehuvat ryssä saivat Isonvihan aikana toimeksi, kuin henkilö, joka 
omin silmin on kaiken nähnyt, itse osaltaan kaiken kokenut. Gabriel 
Joosepinpoika Calamnius, Suomen surunajan lapsi, on vuonna 1726 
kirjoittanut »Suru-Runot Suomalaiset» ja julkaissut ne yksitoista ru- 
noa käsittävänä kokoalmana. Tärkeimmät niistä antavat vainon ajasta. 
niin elävän ja täydellisen kuvan, ettei historioitsijan ole syytä sitä 


enää kovastikaan korjata, 


Ensimmäinen runo kertoo »venäläisten julmuudesta ensin tultuansa 
Pohjan maalle» sekä siitä »suuresta surkeudesta», mikä maassa vuo- 


sina 1714 ja 1715 vallitsi: 


»Muukalainen muulta maalta, 
Venäjältä vierahalta 
meidän maalla matkustaissa 
tuimuudella tultuansa, 

söi siat sikiöinensä, 

karitsat kapainensa, 

kanat kaikki karisteli, 
kukon pojat kurkisteli, 

löysi lehmät, löysi leivät, 
hävitteli härkälaumat, 
veipä hevot heinikoista, 
varsoinensa vainioista 

pani kaikki kartanoissa, 


peri puulle puhtahalle: 
lapsi parat lattialta, 
imeväiset istualta, 

pojat äidin polven päältä, 
piiat pienet tuolta täältä 
otti oi! oi! orjiksensa, 
ainoisiksi aljoiksensa; 
vaimot vallitsi väkisin 
kaunehimmat kaiketinkin, 
sydämellä surkialla, 
miesten mielellä pahalla; 
vanhimmaiset valkiahan 
pani pahoin paistumahan, 

kädet köytti kiintiästi, 
kapaloitsi kalvoisista, 
rakens' raadon riippumahan, 
heikon hengen heilumahan, 
päältä vaattehet varisti, 
aivan alkosen alasti, 
seljän päälle singoitteli, 
piiskallansa pingoitteli, 
kysyi: kussa kukkarosi, 
hohtavaiset hopiasi, 

kussa kullat kirkkahimmat, 
kussa kalut kallihimmat, 
kussa kaikki kattilasi, 
kussa tiskisi tinaiset, 
kussa punainen pukusi, 
varsin juhla-vaattehesi? 
Veden keitti kiehuvaksi, 
kuumana kurkkuhun kaasi, 
silmät puhkoi puukollansa 
taikka sotki sormen kanssa, 
poltti raudalla rakoille 
veitsellänsä viileskeli 
selkänahat seitsemältä, 
syyttömältä syntiseltä; 
monta virutti vilussa 
avoimessa avannossa, 
talvisen taivahan alla 
pakkaisessa parutteli, 
monta uunissa urosta 
paitsi niinkuin paistikasta, 
että lohkeis luiden päältä, 
liha, liukesi peräti, 

suonet kaikki katkielit, 
poies jäsenet putosit; 
päähän solmesi poloisten 
hamppunuoran haivalihin, 
kusta kivulla kovalla, 
kalikalla koivuisella 
väänsi voipa väkevästi 
iltakaudet ilkiästi, 

väänsi kallon kallellensa 
sillä, silmät siirollensa, 
Oho suurta surkeutta! 
Oho vaivaa vaikiata! 


34 


Veden vääntävi verisen 
selkiöistä silmistäni, 

hien hiuksista hijoopi, 
poskipäästä pusertaapi, 
muistuissa mieleheni 
vihollinen venäläinen, 
kuinka muodolla monella, 
vaati aina vaivaisilta 
tavarata taipumatta, 
omaisuutta ostamatta; 
mikä virkois vihdoin siitä, 
mikä kuoli kurjan lailla. 
Vaan kun loppui löytäminen, 
ontuvilta ottaminen, 
kavallieri Generali 

pani postin ponnehille: 
»Minä annan armon teille, 
jälil? vielä jäänehille, 
ainoastans' ahkerasti, 
ulosteot uutterasti, 
Tsaarille saattaisitta, 
itsen alla annaisitta»; 
johon mekin mielistyimme, 
luulimme lujaksi hyvin, 
niinkuin lupaisi lujalla, 
maiskutteli makialla 
suulla, suurilla sanoilla, 
kirjoissansa kirjoitteli, 
käski kätkömme käsihin 
tuoda korvesta kotihin, 
talutteli taarakaiset 
saattamahan savulengit, 
ollen ukko uskollinen 
alamaisill' armollinen; 
mutta kuule kuinka kävi, 
kuinka julma juopotteli: 
kuin oli veto vedetty, 


- kontributio koottu, 


pani partian parahan 
armottoman ajamahan, 
joka vainiot vakosi, 
pitkin peltoja samosi, 
alle kulmin arvoillensa 
arvosteli aivoissansa, 


kussa kätköt kaikkinaiset, 
talonpoikain tavarat? 
Piirsi pellon penkereitä 
ahkerasti ahteita, 

kaikki kaiveli kamarit, 
siirtelipä siltalaudat, 
joutavasti juoksenteli, 
niinkuin kumma kuljeskeli 
läpi soiden, läpi maiden, 
puetteli juuret puiden. 
Kaikki aittamme avasi, 
tynnyrimme -tyhjenteli, 
veipä viimein viimeisetkin 
varat vaivan nähnehitten, 
piiskais, paisti päälle vielä, 
kiusaten kivisti heitä, 
alttihiksi antamahan, 
kamarihin kantamahan, 
ainoatkin aarnihaudat, 
pois kodosta komerot. 
Näinpä muuttui mullin mallin 
meille armo annettava, 
korvessa oli kotomme, 
maantiellä majasiamme, 
kirkkotiemme kivistöllä 
metsän petoin pesillä, 
karhut kansa kumppanimme, 
Pyry päivänpaistehemme; 
ei mieli mesiä tehnyt 
kylki kuuta kasvattanut 
pahan pakkasen käsissä 
kovan ilman kouratessa, 

» päivissämme pahimmissa, 
hengen hädäs, heltehessä, 
moni heitti henkensäkin, 
vaipui poijes varvikkohon, 


kuoli korpehen kovahan, 
kankahalle kaatui maahan; 
ruoka oli ruumenista, 
puista purtava kovista, 
oljesta oma osamme, 
petäjästä pellon siemen, 
karvas leipä lehdiköltä, 
mämmi männystä mäeltä, 
suosta suolat, suurusjauhot, 
varsin vehoista valitut, 

vesi säätty särpimeksi, 
sinukka sian lihaksi, 

kulki kuolema kotahan, 
kolokhinti kattilahan: 

moni raukka raadot repi, 
uudet vuodat vuoleskeli, 
keitti kyllä kiiruhusti, 
syödäksensä syölähästi: 
täytyy nyt täsä pakossa 
syödä toisten toisiansa, 
kohden kuolleita kokia 
raatelemaan ruumihia. 
Viimein suostuit sudet meihin, 
pyysiit päällemme poloisten, 
monta pientä pehmukaista 
vaivaista vaeltavaista 

söivät lasta laitumella, 
täytit täytten miesten päälle. 
Viisi muuta vitsausta, 

joit ei saattane sanoa, 

oli meillä orpanoilla 

Herran koston kovan alla. 


Auta ainoa Jumala, 


Päästä päivistä pahoista!» 


Toisessa runossa kerrotaan »kirkkoin ja Herran huonetten hävi- 
tyksestä» ja kuvataan, kuinka ryssä 


»poltti kirkon Paltamosta, 
muutoin muualla mulisti, 
ryösti kaikki kaunistukset, 


malmit, kirjat, maalaukset, 
kellot maahan kengitteli, 
tapuleista talutteli», 


85 


eikä antanut kuolleittenkaan haudoissaan maata rauhassa, vaan 


aarteita kirstuista etsiessään 


»kaikki kaivoi kauhiasti, 
ylähälle ylpiästi, 

riisti, ruhtoi rohkiasti, 
sekä sulloi surkiasti, 


että itkin iltakauden, 
itkin äänellä isolla, 
näitä töitä nähdessäni, 
käärimässä käydessäni.» 


Kolmannessa runossa taasen lauletaan »venäläisten menosta ja 


Pohjan maan vaivoista vuonna 1716.» 


Siinä kuvataan venäläisten 


veronkantoa ja Kajaanin linnan valloitusta, jonka päätyttyä ja 


»saman linnan saatuansa 
kivet koskehen kukisti, 
tuvat tuimalla tulella 
tuotti tuhaksi todella, 
kuljetteli köyhät kurjat, 
Turun taka turvattomat, 
asujat alinomaiset, 
parahimmat pakolaiset: 
Toipa tuolta tutkuttoman, 


saipa sieltä saamattoman, 
riistan rikasten hoveista, 
Paltaniemen pappiloista, 
pitäjitä pitkin kulki 
summattoman kalun sulki: 
monta pilasi pahasti, 
monta tappois taitavasti, 
palas taasen paisununna 
Kyrön kesäkorteerihin.» 


Viides runo kertoo sitten »venäläisten julman menon muutoksesta 


vuonna 1717>, ja kuudes Kaarle XII:n »tapaturmaisesta kuolemasta 
vuonna 1718». Seitsemännessä runossa kerrotaan, kuten sen otsikossa- 
kin sanotaan, muutamista erinomaisista vaivoista samoina aikoina», 
ja varsinkin siitä, kuinka ryssät olivat saaneet käsiinsä Kyrön kappa- 
laisen Andreas Affrenin Ruotsiin osoittaman valituskirjeen ja kuinka 
nämä senjohdosta 

»kartanohon karkasivat, 


ottamahan orjaksensa 
pahan pisman piirtäjätä.» 


Pastori pääsi kyllä aluksi karkuun, mutta sitten kasakat hänet kui- 
tenkin tavoittivat ja kuljettivat Turkuun, 


»kussa vaivoin vaivattihin, 
niinattihin, piiskattihin; 
kysyttihän kyllä taiten: 


kulkenunna kuita maita, 
kutka työstä tietänevät 
ovat olleet osamiehet?» 


Ja Affren todennäköisesti oli sen kertonutkin, koskapa 


»tästä työstä tietäjätä 
monta kääreepi käsihin, 

monta pappia poloista, 
monta muuta musikkata; 


mitkä vaivuit vaivan alla Vaasan tori todistaapi 


Turun kantsin kartanossa, verisaunasta sanoopi 
mitkä pääsiit piiskattuna pappi parkain poloisten, 
surkiasti suomittuna; muiden miesten muutamitten.» 


Kerrottuaan sitten, että hän itsekin joutui samaan joukkoon istu- 
maan vankina, Calamnius kuvaa pääsyytetyn kohtalon: 


»Mutta Anders Aff6reni kanssa lukkarin katalan 
tuolla vihdoin tuomittihin, kellonsoittajan Kyröstä, 
kauhiahan kuolemahan, jok' ol kanssa kahlehissa 
hirsipuuhun heilumahan, mainituissa markkinoissa.» 


Yhtä surkeata oli elämä kaikkialla Suomessa noina vuosina, jol- 
loin barbaarit maassamme raivosivat. Vainon kauhuista kertoivat rys- 
sien kynsistä pelastuneet lapsilleen ja lastensa lapsille, ja näin säilyi 
kansan suussa aina meidän päiviimme asti tarinoita. Niistä tuntuvat 
paraiten pysyneen muistissa ne, joissa vainoojille vuorostaan on käy- 
nyt hullusti, ja monikin kansantietouden kerääjä on kuullut esimer- 
kiksi Laurikaisten tarinan, joka Simossa on kerrottu seuraavaan 
tapaan: 

Simojoen suun lähellä saivat ryssät vangikseen Laurikainen-nimi- 
sen miehen, jonka pakoittivat opastamaan itseään jokivartta ylöspäin 
aina Simojärvelle asti. Tielle sattuneet talot ryöstettiin ja poltettiin, 
ja kiinnisaadut suomalaiset surmattiin armottomasti rääkäten. Ruo- 
kaa oli ryssillä rumasti ja juotavaa myöskin, mutta palaakaan eivät 
oppaalleen antaneet, vaan piiskan iskuin pakoittivat hänet edellään 
kulkemaan. Kun sitten lopulta päädyttiin Simojärvelie, arvelivat ve- 
näläiset, että opasta ei enää tarvita, ja hautasivat hänet elävänä Kulti- 
vaaran alla olevaan kiviraunioon. Tämän tehtyään soutivat he kaikin 
keskellä järveä olevaan saareen nukkumaan ja veivät mennessään 
myöskin erään vangiksi ottamansa talonpojan nuoren vaimon. Erään 
seuralaisistaan asettivat kuitenkin Kultisalmen korkeimpaan puuhun 
vahtiin, etteivät takaa-ajajat pääsisi yöllä yllättämään. 

Vangitun vaimon mies olikin saanut kootuksi joukon talonpoikia ja 
nämä olivat lähteneet vainolaisia takaa ajamaan. Kultivaaralle saa- 
vuttuaan kuulivat he kivirauniosta valitusta ja löysivät sieltä Lauri- 
kaisen, jossa vielä henki pihisi. Virottuaan mies kertoi, mihin vaino- 
laiset olivat menneet, tiesipä senkin, mihin olivat vahdin varmuudek- 
seen asettaneet. Miesten mukana oli myöskin muudan vanha ja sokea 
ukko, joka matkaa jatkettaessa kyseli, oliko vihollisilla iso valkea. 
Kun sanottiin, että iso on valkea, kielsi ukko vielä matkaa jatkamasta. 
Tovin kuluttua ukko taas kysyi, ja kuultuaan, että valkea on vieläkin 
suuri, vaikkakin vaimenemaan päin, kehoitti vielä odottamaan. Vasta 

kolmannella kerralla, kuultuaan, että nuotio on jo tyystin sammunut, 
kehoitti menemään eteenpäin. 

Kultisalmella ammuttiin ensi töiksi puussa kyykkivä vartija, joka 
kuitenkin ehti hieman kiljua ennenkuin kuolleena alas kupsahti. 

Eräs ryssä kuuli huudon ja herätti toverinsa. Nämä eivät siitä kui- 
tenkaan. välittäneet. 

— Simonlintu siellä luihkaa, naureskelivat vain, ja jatkoivat 
untaan. 

Kenenkään heräämättä saapuivat suomalaiset saareen, pelastivat 
vangitun vaimon, joka oli vainolaisten päällikön tuppivyöhön sidottu, 
kantoivat vihollisten: kirveet ja aseet rannassa oleviin veneisiin ja 
työnsivät veneet Simojärven selälle. Viimeiseen veneeseen hyppäsivät 
itse. 

juuri silloin sattui eräs ryssä heräämään ja herätti porullaan koko 
miesjoukon. Kova syntyi poru saarella, ja nähtyään Laurikaisenkin 
veneessä alkoivat eräät rukoilla: ; 

— A Laurikainen valkeapeä poika, a tuo sie vene! Huttuu, hyvää 
ruokaa keitetäh, kuiri onah käteh annetah, ruotsin voita silmäks 
pannah! 

Mutta kun Laurikainen ei ollut maanitteluja kuulevinaankaan, kil- 
juivat toiset uhkauksia: 

— A jos tuo Laurikainen käsih saataisih, kuuma tina kurkkuh valet- 
taisih, suolet hongan oksall lapettaisih. 

Eivät kuitenkaan saaneet ryssät Laurikaista käsiinsä, eivätkä ve- 
nettä tavanneet. Yksi yritti uiden tavoittaa suomalaisten veneen ja 
koprasi jo purren laidasta, mutta hellitti otteensa kun kirveellä sormet 
poikki sipaistiin. Kaksi koetti uiden läheiseen Porosaareen, mutta hei- 
dät ammuttiin matkalla. Niin saivat kaikki ryssät surmansa saaressa 
jota siitä lähtien onkin Venäläissaareksi nimitetty. 


Vuoden 1879 Kaiku-lehden toisessa numerossa on J. Kyllönen ker- 
tonut seuraavanlaisen vainotarinan Mikanmäen seitsemästä 
veljeksestä: 

»Eräänä kesänä tuli Pohjanmaalle taaskin huhu venäläisten tu- 
losta. Mikanmäen talossa Puolangalla, puolen neljättä peninkulmaa 
kirkolta etelään, ei sattunut miesväki silloin olemaan kotona. Talossa 
oli seitsemän veljestä, kaikki isoja ja vahvoja uroita, talokin oli siihen 
aikaan varakas. Miehet sattuivat kuitenkin olemaan asioillaan Oulussa. 
Emäntä ehti aivan hätäisesti saada lapsiväen ja muut heikkovoimaiset 
metsään kätketyiksi; itsensä hänen täytyi varovasti olla kotosalla. 

Oli kaunis kesäinen ilta, kun venäläiset suurella joukolla saapuivat 
taloon. Emäntä oli juuri lypsyllä. Hän lähti kiireesti kiidättämään 
alaspäin, miehille sanaa saattamaan, että tietäisivät kotia rientää. 
Venäläiset tiesivät jo edeltäpäin Mikanmäen varakkaaksi taloksi ja 
miehet väkeviksi. Niinpä he taloon mentyään ilkkuen kysyivät: 

»Ollahko tässä isot Mikkaset kotona?» 

Kun näkivät talon väestä tyhjäksi mutta muuten täyteläiseksi, 
tuumailivat: 

* »Ei ollah isot Mikkaset koissa. Mitäpä ensin tehtänee, syötäneekö 
vai ruotsiako ruvettanee rapajamaan?» 

Muutamat arvelivat: 

»Syöden hyvä, syöden hyvä!» 

Niinpä rupesivatkin syömään, juomaan ja mässäämään. Yhden 
kuitenkin pitivät aina varulla pirtin katolla vahtina. 

Mutta Mikanmäen emäntä juoksi yhtenä kesäisenä yönä Vaalaan, 
jossa onneksi sattuivat miehetkin olemaan. Kiireesti lähdettiin kotia 
päin. Kun tultiin kotitalon kuuluville, varustivat miehet itselleen 
aseita. Lopuksi leikkasi jokainen oksaisen. näreen suojakseen, ja niiden 
varjossa lähestyivät taloa. Mutta tämäkös katolla olevaa vahtimiestä 
oudostutti. Hän alkoi toisille lakeistorvesta pirttiin karjua: 

»Mi se on, ku metsä lähenee? Mi se on, ku metsä lähenee?» 

Mutta toiset vastasivat nauraen: 

»Huimaksi tultiin — milloin se metsä lähenee?» 

Jo meni yksi veljeksistä koetteeksi pirttiin. Venäläiset tuumailivat 
hänelle pilkallisesti: 

»Jopahan tultih yksi Mikkanen, Jumalan kiitos!» 

Meni toinen. Venäläiset sanoivat: 

»Toini Mikkanen tultih, Jumalan kiitos!» 

Sitä mukaa menivät kaikki veljekset toinen toisensa perästä pirt- 
tiin ja kaikille sanottiin samat sanat. Mutta kun viimeinen veli tuli, 
huudahtivat ryssät: 

»Nyt tuli itse perkeleh!» 

Hän oli puolen neljättä kyynärää pitkä ja muutenkin tukeva uros. 
Heti tulivatkin venäläiset sitten tietämään, »mi se on, ku metsä lähe- 
nee», sillä Mikanmäen uroot tappoivat lyhyessä ajassa kaikki, niin 
ettei muita jäänyt henkiin kuin katolla ollut vahti, joka huomaamatta 
pääsi karkuun. 

Näin pääsi talo siksi vuodeksi vihollisista rauhaan, ja muutkin 
ahdistetut löysivät siellä suojan. Mutta seuraavana vuonna oli onni 
toinen. Eräänä yönä ihmisten maatessa karkasi suuri venäläisjoukko 
taloon. Ryssät tappoivat kaikki ihmiset, ryöstivät tavarat ja polttivat 
lopuksi talon. Eikä ole enää sille paikalle voinut kohota sellaista taloa 
kuin oli ennen hävitystä.» 

Merkillepantavaa on, että useimmissa kansantaruissa ryssät pan- 
naan puhumaan karjalan murteella. Tämä johtunee todennäköisesti 
siitä, että venäläiset käyttivät vienankarjalaisia tulkkeinaan. 

Suomen paikkakuntain nimistö kertoo myöskin omalla tavallaan 
Isonvihan kauheista ajoista. Murhisaaria ja Murhikankaita on useam- 
piakin, ja nimet lienevät syntyneet samasta syystä kuin Ilomantsissa 

olevan Murhitorpankin nimi. Olivat nimittäin ryssät siinä torpassa 
eräänä sunnuntaisena aamuna surmanneet kuusi ihmistä ja kaameim- 
maksi merkiksi vierailustaan pistäneet pikku lapsen aidanseipääseen 
kuolemaan. 

Kalajoen Eteläkylässä on Tapposuo, jossa rahvaan kerrotaan Ison- 
vihan aikana kovasti kahakoineen ryssien kanssa. Suon keskellä ole- 
valla kangassaarekkeella oli ensin oteltu ja viholliset ajettu pakosalle 
niin, että nämä olivat kaikki suohon hukkuneet. 

Paavolassa, Kokon talon luona on Hautapakko. Siihen on kuu- 
lemma haudattu lukuisasti Isonvihan uhreja. Kerran oli sitä koetta- 
nut isäntä pelloksi kyntää, mutta kun aura oli ruvennut runsaasti 
luita kääntämään näkyville, oli jättänyt kyntämisen sikseen. 

Edelläkerrottuun sisältyy vain lievä kuvaus kaikesta siitä, mitä 
kansamme sai ryssien, kalmukkien, tataarien ja kasakkain käsissä 
kärsiä. On säilynyt hyvinkin yksityiskohtaisia kuvauksia heidän pirul- 
lisen nerokkaista kidutustavoistaan, mutta kynä kieltäytyy niitä kir- 
joittamasta ja perusteellisemmin kuvailemasta. Kaikki se, mitä tässä 
on yhdeltä paikkakunnalta kerrottu, voidaan yleistää — kaikkialla 
maassa oli tilanne suunnilleen samantapainen, joka paikassa olivat 
ryssät tapaisiaan. Ylimmät päälliköt kirjoittivat julistuksia ja lupasi- 
vat yhdeksän hyvää ja kahdeksan kaunista, mutta villiheimojaan he 
eivät jaksaneet niin kurissa pitää, että nämä olisivat noita lupauksia 
noudattaneet. Suomen kansa tapettiin miltei sukupuuton rajoille, 
mutta ryssät ja raakalaiset eivät tienneet, että ne harvat, jotka jäivät 
jälelle sukua jatkamaan, antoivat seuraavalle polvelle perinnöksi tu- 
lella ja verellä karaistun sisun — ainutlaatuisen suomalaisen luonteen- 
ominaisuuden. 

XIV. 


KEURUUN VELJEKSET. 


Päättäväinen, rohkea ja voimakas mies voi aina saada enemmän 
aikaan kuin pienen pitäjän tarmoton miehinen väki, vaan jos sattuu 
niin, että kolme tällaista poikkeuksellista miestä ryhtyy yhteistuumin 
toimiin, syntyy tekoja, joista vielä satojenkin vuosien kuluttua kerro- 
taan ihaillen ja ylistellen. Vanhat keuruulaiset kertovat vielä tänä 
päivänäkin pitäjänsä isonvihan aikuisista sankariveljeksistä, Härp- 
manin pojista, jotka kävivät omaa ja pitkän aikaa voitokasta sotaansa 
vainolaisia vastaan. 

Yrjö Härpman muutti Keuruun kirkkoherraksi Kuorevedeltä 
vuonna 1698, kansamme raskaimman ajan aattovuosina. Hänellä oli 
kaikkiaan kahdeksan lasta, joista kolme vanhinta veljestä, Johan, 
Daniel ja Anders, varttuivat parhaaseen miehiseen kuntoonsa juuri 
silloin, kun Suomessa eniten miehiä kaivattiin. Ei ole tiedossa, miksi 
heistä ei tullut kuninkaan sotureita, mutta ehkäpä he jo nuorukaisina 
huomasivat olevansa kotokulmilla suuremmaksi hyödyksi kuin kau- 
kaisten maitten tappotantereilla. Rinnan he kaikki varttuivat, yhdessä 
pääsivät ylioppilaiksi ja samanaikaisesti myöskin vaihtoivat kirjansa 
tuli- ja teräaseisiin. Jo tätä ennen tunsi pitäjän kansa heidän tavatto- 
mat voimansa, sillä saattoihan kukin veljeksistä suorittaa voimannäyt- 
teen, johon muut paikkakuntalaiset eivät pystyneet, saattoi kevyen 
näköisesti vääntää naulanpainoisen hevosenkengän suoraksi pelkillä 
käsivoimillaan. Ja kun he sitten antoivat sanan kiertää, että piilopir- 
teissä asustavat rohkeat miehet heihin liittyisivät, niin että ryssäkin 
vuorostaan saisi tuntea, miltä tuntuu vainottuna oleminen, kertyi vä- 
keä joka puolelta. 

Kesän alussa 1715 tekivät veljekset joukkoineen ensimmäisen tun- 
netun retkensä. He samosivat Längelmäelle, yhdyttivät siellä Vilkkilän 
ja Länkipohjan talojen paikkeilla suuren venäläisen kuormaston ja 
hyökkäsivät yllättäen sen kimppuun. Vartiojoukko sai surmansa vii- 
meiseen mieheen, ja veljekset komean saaliin, jonka joukossa oli kolme 
kuormallista kuparisia plooturahojakin. Tämä retki, niin voitokas 
kuin se olikin, oli kuitenkin siitä onneton, että sai ryssälaumat tun- 
keutumaan Keuruullekin, sillä eiväthän he suinkaan aikoneet jättää 
karvasta tappiota kostamatta. Seudulle alkoi säapua tietoja tulossa 
olevista suurista vihollisjoukoista, ja suurin osa pitäjäläisiä valmistau- 
tui pakenemaan salojen kätköön. Mutta veljekset päättivät ryhtyä 
vastarintaan. 

Keuruun maasto tarjoaa erinomaiset mahdollisuudet sissisodan 
käyntiin. Sen järvien pirstomat mäkiset maisemat suunnattomine 
korpineen, joihin outo helposti eksyi, tarjosivat mainioita väijytys- 
paikkoja, joissa saattoi pienin joukoin uhmata satalukuista vastusta- 
jaa. Varsinainen kirkon seutu muodosti taasen oivallisen puolustus- 
kohdan. Se sijaitsi kolmisen kilometriä pitkällä ja parin levyisellä, 
Keuruunselälle pistävällä niemekkeellä, jonka toisesta päästään yh- 
disti mantereeseen salmen yli rakennettu puinen silta ja toisesta, luo- 
teispäästä, vain kymmenen sylen levyinen kannas. 

Kun veljeksille saatettiin sanoma, että vihollinen oli tulossa suurin 
voimin ja että sitä jo seuraavana päivänä voitiin odottaa kirkolle, 
ryhtyivät jättiläiset työhön ja kaivoivat, niin kertoo tarina, tuona 
yhtenä ainoana yönä syvän kanavan kannaksen poikki Tarhian puo- 
leisesta lahdesta Ketveleenlahteen asti, ja ryhtyivät aamulla, ensin 
kirkon toiseltapuolen sillan hävitettyään, varustamaan kannasta lu- 
jaksi linnakkeeksi. 


Tuskin oli puolustusasemat saatu vielä täysin valmiiksikaan, kun 
vihollinen jo ilmestyi näkyviin. Ryssät hyökkäsivät suurena, järjes- 
tettynä joukkoria, mutta kanavan kohdalle heidän ryntäyksensä py- 
sähtyi kuin seinään. Kerran toisensa jälkeen hyökkäys uudistettiin ja 
kerran toisensa jälkeen Härpmanin pojat miehineen iskivät vihollisen 
takaisin. Illan tullen vihollinen väsyi toivottomaan sotaansa ja pe- 
rääntyi toisille paikkakunnille. Viikkokaupalla pidettiin sitten vielä 
kannaksella vahtia, mutta ryssä ei uudistanut yritystään. Ja niinpä 
kirkon seutu sitten säilyikin hävitykseltä täydellisesti. Keuruu on niitä 
harvoja Suomen paikkakuntia, joissa kirkon omaisuuskin, arkisto ja 
kirkkokalut, on koskemattomana säilynyt isonvihan tuhoisan ajan yli. 

Sitten alkoivat taas veljesten sissiretket, ja heidän nimensä tunnet- 
tiin pian koko Suomessa. Ryssät heitä vihasivat katkerasti ja koetti- 
vat kaikin keinoin saada käsiinsä, mutta aina onnistui valppaitten 
veljesten väisiää heidän väijytyksensä ja sensijaan itse asettaa ansoja 
vainolaisille. 

Mutta kun eivät poikia saaneet ansaansa, ryhtyivät vainolaiset isää 
vaanimaan ja täytyi tämän eräänä yönä paeta kotoaan ja etsiä turva- 
paikka salojen keskeltä pahaisesta piilopirtistä. Jouluksi päättivät kui- 
tenkin kaikki perheen jäsenet kokoontua rauhan juhlaa viettämään 
Ampialan taloon. Sinne kokoontuivat ensin kirkkoherra ja hänen 
kolme tytärtään, sekä vanhimman tyttären mies, Simon Solinius, ja 
varhain aattoaamuna ilmestyivät sitten veljeksetkin salaisilta ret- 
kiltään. . 

Joulurauha ei kuitenkaan ollut täydellinen, sillä vihollista oli aina 
vahdittava. Ampialan korkealta harjulta oli laaja näköala, ja täällä 
seisoi alituisesti mies tähyämässä kaikkiin ilmansuuntiin. Jos vihollinen 
ilmestyi, niin oli vartijan annettava merkki talossa olijolle. Sellainen 
merkinanto taasen kävi hyvin päinsä Ampialan mäen etelärinteellä 
olevalla jylkkykivellä, tai jylkkykellolla, niinkuin sitä myös nimitetään. 
Se on laaja, kolmikulmainen paasi, jonka toisesta päästä on lohennut 
toista korttelia paksu kappale. Tämän lohkareen alle oli asetettu Ppyö- 
reä kivi. Kun sitten mies asettui lohkareen reunalle ja rupesi sitä hei- 
luttamaan, syntyi niin kova kumina, että sen ääni tyynellä ilmalla 
kantoi peninkulman päähän. 

Pyhät kuluivat kuitenkin rauhallisesti, eikä vihollisesta kuulunut 
mitään. Niinpä sitten vähitellen vartijain tarkkaavaisuuskin vaimeni, 
ja siitä johtuen pääsi kerran sitten tapahtumaan lopullinen vahinko. 
Mutta tässä tarinassa, kuten niin monen muunkin rohkean miehen 
tarinassa, oli lopullisessa onnettomuudessa myöskin 'petoksella osansa. 
Turun puolesta ryssät löysivät suomalaisen, joka rahasta suostui hei- 
dän kätyrikseen. Kuuliais-Tapaniksi tätä Efialtesta nimitettiin, ja hän 
tarjoutui opastamaan vihollisjoukon Ampialaan. Lieneekö petturin 
ajatukset vaikuttaneet vai muutenko vain Keuruun lukkari, joka oli 
kauan kulkenut veljesten kanssa yksissä, oli niin herkkä aavista- 
maan vaaran, että sanoi eräänä yönä nähneensä pahaa ennustavan 
unen. Hän kehoitti pitämään aivan erikoisen tarkkaa vartiota, sillä 
vanhat merkit eivät tavallisesti koskaan pettäneet. Mutta eiväthän 
aikuiset miehet mielellään ennuksiin uskoneet. 

— Joka unia uskoo, sewtuulia takaa ajaa, vanhin veljeksistä sanoi 
nauraen. Me miehet ainakin nukumme tuvassa kuten aina ennenkin. 

Ja niin jäivät veljekset tuona kohtalokkaana yönä tupaan. Toiset, 
jotka enemmän luottivat vanhan lukkarin sanoihin, menivät saunaan 
yöksi. Kirkkoherra ei myöskään ottanut lukkarinsa enteitä vakavalta 
kannalta, vaan yöpyi vieraskamariin tyttäriensä kanssa. Itse meni 
ennuksenantaja tuvan vlisille. 

Joulukuun 29:n päivän aamu ei vielä ollut sarastanut, kun jo pi- 
halta alkoi kuulua kova huuto: 

— Ryssät ovat täällä, ryssät ovat täällä! 

Siellä huuteli mäellä oleva vartija, joka ei ollut nähnyt ryssiä en- 
nenkuin nämä jo olivat aivan talon lähettyvillä. Ja ennenkuin hän 
oli juossut paikalle ja huutanut hälytyksensä olivat vainolaiset jo 
ehtineet ympäröidä talon joka puolelta, 

Ensimmäiset ryssät hyökkäsivät tupaan juuri kun vanhin veljek- 
sistä heräsi parhaimmasta unestaan. Hän hälytti toiset, mutta eivät 
ehtineet miehet siinä kiireessä saada assikseen muuta kuin halkoja. 
Ja niin jättiläisvoimin kuin halkoja heilutettiinkin saivat venäläiset 
tuliaseineen kuitenkin lopulta voiton. Vanhin veljeksistä kaatui sur- 
maavan luodin satuttamana, nuorin joutui tuvan eteisessä niin ah- 
taalle, että hänet saatiin elävänä köysiin, keskimmäinen kiipesi ulla- 
kon kautta katolle, mutta ei kuitenkaan päässyt sitäkään kautta pa- 
koon pujahtamaan. Ryssiä oli joka puolella ja he ampuivat niin, että 
ilma oli kuulia sakeanaan. 

Noiduttu näytti olevan tuo sankari, joka yksinään seisoi lumisella 
tuvan katolla luodeista vähääkään välittämättä, ja noidutuksi ryssien 
opas, Kuuliais-Tapani hänet selittikin, kehoittaen ampumaan hopsi- 
sella luodilla. Tämäkö lie sitten vaikuttanut vaiko vain se, että tappa- 
van luodin täytyi pakostakin lopulta osua. Kuolleena hän viimein kie- 
rähti alas vainolaisten riemuissaan kiljuessa, kun olivat viimeinkin 
saaneet kaikki Härpmanin pojat vaarattomiksi. : 

Lukkaria ei vielä oltu huomattu, mutta kun ryssät tekivät tuvan 
permannolle tulen aikoen polttaa koko rakennuksen, ja lukkari sen 
pariin kertaan sammutti pudottamalla ylisiltä multaa, niin keksittiin 
hänetkin ja surmattiin armotta. 

Kirkkoherran ja hänen tyttärensä ryssät myöskin ottivat vangeik- 
seen ja lähtivät muutaman päivän kuluttua kuljettamaan etelää koh- 
den. Hämeenlinnassa vangit saivat virua hyvän aikaa, mutta viimein 
heidät vietiin, niin kertoo tarina, aina kaukaiseen Siperiaan asti. 

Tuohon tapaan kertovat kansantarinat Härpmanin urhoista ja hei- 
dän sissitoimintansa päättymisestä. Jokaisesta seikkailusta on ole- 
massa lukemattomia toisintoja, mutta kertomukset viimeisestä taiste- 
lusta ovat niin yhdenmukaisia, että voimme todella olettaa kaiken 
tapahtuneen, kuten edellä on kerrottu. Mitään suurta ja lopullistahan 
eivät veljeksetkään pystyneet tuona aikana saamaan toimeksi, mutta 
heidän tarinansa oli omiaan vihollisellekin todistamaan, ettei Suomen 
kansan parhaita voitu ylivoimallakaan lopullisesti lannistaa, ja se on 
omiaan jälkipolville osoittamaan, miten todelliset miehet tuonakin ai-- 
kana olivat valmiit verellään puolustamaan jokaista kämmenen le- 
veyttä tätä kamaraa, jota me nyt saamme nimittää omaksemme. 

XV. 


IHMISPOLOISTEN KOHTALOITA. 


Tuhannet ja jälleen tuhannet suomalaiset joutuivat vainon aikana 
näkemään kurjuuden silmästä silmään ja kokemaan sellaista, mitä ei 
yhdenkään kuolevaisen luulisi jaksavan kestää. Jotkut heistä ovat 
kaiken onnettomuuden jälkeen jaksaneet vielä merkitä muistiin koke- 
muksensa ja säilyttää jälkipolvia varten kuvauksen kansansa koettele- 
muksen ajasta. Kuten jo aikaisemmin on mainittu, ovat tällaiset hen- 
kilökohtaiset muistelmat liian arvokkaita muuteltaviksi tai korjailta- 
viksi, joten tämäkin luku vastaa parhaiten tarkoitustaan, kun siihen 
sisällytetään pari tuollaista korvaamatonta kertomusta. Seuraavan 
koruttoman tarinan on rovasti Jaakko Carlgvist pannut paperille niistä 
kauhuista, joita hän perheineen joutui kokemaan: 

»Joulukuun kuudentena päivänä ei minun sattunut paremmin kuin 
että vaimoineni ja lapsineni onnettomuudekseni jouduin raakamaisten 
kasakkain käsiin Limingan pitäjän Tyrnävän kappelissa. Minut, vai- 
moni ja lapseni riisuttiin paitaa myöten, ja se vähä, mikä vielä sattui 
olemaan jäljellä ynnä hevoset ja valjaat otettiin minulta pois, niin 
ettei kukaan maailmassa voinut olla surkeammassa tilassa kuin minä 
ja onnettomat omaiseni. Eikä siinä kyllin, että tuo julma joukko 
ryösti minut, vaan he ottivat vielä minut sekä yhden poikani ja tyttä- 
reni vangiksi, jättäen köyhän vaimoni ja neljä pienempää lasta ky- 
lään. Minut he käsistä ja jaloista sidottuna raastoivat mukanaan 
viisi uutta neljännestä Rantsilan kappalaistaloon, josta Jumalan ar- 
mon avulla puoliyön aikaan molempine lapsineni aivan alastomana 
pääsin karkuun ja tulin takaisin samaan talonpoikaistaloon, jossa 
minä onneton olin ollut, ja tapasin vaimoparkani ja muut lapset itke- 
mässä vilussaan ja nälissään. 

Kun olin sellaista vaivaa kestänyt perheineni kolme yötä ja kaksi 
päivää, tuli vihdoin talon isäntä kotiin metsäpirtistään ja antoi meille 
ruokaa. Vielä samana yönä sain hartaitten pyyntöjeni kautta aikaan 
sen, että minut kuljetettiin siitä kovan onnen kylästä talonpojan vaat- 
teissa toiseen kylään, jossa sama venäläisjoukko oli lyönyt kuoliaaksi 
11 henkeä; kahdestoista uhri oli apulainen herra Henrik Lithovius, 
jonka he olivat polttaneet, niin että hän ei enään ollut ihmisen näköi- 
nenkään, vaan muistutti pikemminkin nautaa, joka on kuumassa 
uunissa paistettu ja poltettu. 

Sieltä minut toimitettiin paremmalla tavalla muutamia peninkul- 
mia eteenpäin, kunnes olin päässyt Paltamon rajalle saakka, mutta 
vielä Oulun pitäjässä, missä tapasin Muhoksen kappalaisen Juhana 
Palmannuksen, joka oli ollut samassa kadotuksessa kuin minäkin. 
Hänen kanssaan vietin yhdessä kaksi vuorokautta, jolloin vihdoin 
kaksi Oulun talonpoikaa saapui, tuoden venäläisen kenraaliluutnantti 
Robert Brucen julistuksen, missä tämä samalla tavoin kuin ruhtinas 
Golitsyn Hämeessä pyysi paloveroa koko Pohjanmaalta antaen suloi- 
sia lupauksia, että jos maakunta sen hyvällä suorittaisi, niin ei heillä 
olisi mitään pelättävää hänen suur-tsaarillisen majesteettinsa sota- 
väen puolelta, vaan jokainen voisi esteettömästi elinkeinoaan harjoit- 
taa kuten ennenkin Ruotsin vallan aikana. Mutta hän piti sanansa 
niinkuin venäläinen, sillä niin pian kun tämä palovero oli suoritettu, 
niin se pikemminkin ärsytti häntä tyranniuteen ja julmuuteen kuin 
lempeyteen ja sääliin, kuten monen tuhannen viattoman miehen ja 
naisen surkea kuolema ja rääkkäys kyllin osoittaa. Minä, joka olin 
joutunut suurimpaan kurjuuteen ja nyt uskoin kaiken kääntyvän 
hyvään päin, uskaltauduin Salon kappeliin, peninkulman päähän 
Oulun kaupungista, joulunpyhien ajaksi saarnaamaan. 

Kolmantena joulupäivänä tuli sinne eräs kapteeni sadan kasakan 
kera. Sillä kertaa ei tehty kenellekään pahaa, he vain hyvin tiukasti 
tiedustelivat pappia, joka kahtena edellisenä päivänä oli saarnannut; 
hänet oli saatettava kenraalin luo. Ymmärsin asian liiankin hyvin ja 
läksin senvuoksi metsään pysytellen siellä kaksi vuorokautta. Kun en 
enää voinut sietää nälkää ja vilua matkustin meren yli Hailuotoon, 
jossa, saarnasin uudenvuodenpäivänä ja sen jälkeisenä sunnuntaina. 
Mutta rauhaa en saanut pitemmäksi ajaksi kuin kolmeksi yöksi, sillä 
tammikuun kolmantena päivänä tuli taas kaksisataa kasakkaa saa- 
relle kamalaa väkivaltaa tehden. Yhdessä muutamien talonpoikien 
kanssa läksin taas silloin erääseen metsäpirttiin, jossa luulimme ole- 
vamme turvassa. Mutta kun paraillaan istuimme pirtissä niin aivan 
äkkiä, ennenkuin aavistimmekaan, olimme joutuneet saarretuiksi, eikä 
silloin auttanut muu kuin vapaaehtoisesti mennä ulos vastaanotta- 
maan. vihollista. Siitä tuli, Jumala paratkoon, kuuma kylpy, sillä niin 
pian kuin olimme tulleet ulos antautuen vihollisen armoille, alkoivat 

kasakat löylyyttää meitä keihäillään, ja pistivät heti kuoliaaksi neljä 
nuorta miestä. Samassa kahakassa sain minäkin kahdeksan vaikeata 
haavaa, kolme vasemmalle puolen rintaan, kolme vasempaan käsivar- 
teen, yhden selkään ja yhden oikeaan olkapäähän. Kiistellessäni siinä 
heidän kanssaan sain vihdoin yhden lurjuksen käsistä kiskotuksi hä- 
nen keihäänsä. Sillä puolustin itseäni niin, ettei kukaan enää uskalta- 
nut tulla minua lähelle. Kun he näkivät, että kuoleman katkeruus oli 
vimmastuttanut minut puolustamaan itseäni viimeiseen hengenvetoon 
asti, niin he menivät pois minun luotani. Kun vihdoin puolenyön 
aikaan pääsin konttaamalla majapaikkaani ja sain pestä sekä sitoa 
haavani, sain maata talonpojan hoidossa tammikuun 13:een päivään 
asti, jolloin saarelle taas tuli 500 kasakkaa menetellen vielä julmemmin 
kuin edellisellä kerralla. Kun he koko päivän olivat piinanneet, poltta- 
neet ja lyöneet kuoliaaksi paljon ihmisiä ja ryöstäneet talot sekä vie- 
neet pois mitä käsiinsä saivat, niin tuli yöllä taas neljä roistoa vaati- 
maan rahoja, kultaa ja hopeaa minulta, joka Latsaruksen tavoin ma- 
kasin pirtin nurkassa haavoissani, surkeana ja kurjana. Vaikka puo- 
lustinkin itseäni sillä, ettei minulla mitään ollut ja että, niinkuin he 
itsekin näkivät, olin sairas, ei se kuitenkaan mitään vaikuttanut. He 
vetivät minut tukasta vuoteeltani ja veivät kylmään tupaan. Siellä he 
riisuivat minulta paidan, niin että olin aivan alaston kuten äitini 
kohdusta lähtiessäni, sitoivat käteni selän taakse hienolla nuoralla ja 
vetivät minut ylös kurkihirteen, jossa heidän ilveekseen riipuin puoli 
tuntia. Sillä välin seisoi kaksi venäläistä, yksi kummallakin puolellani, 
ruoska kädessä pieksäen minua surkeasti. Yksi piti päresoihtua ja toi- 
nen seisoi paljastettu miekka kädessään, painoi välillä sen kärjen 
rintaani, väliin kaulakuoppaani vasten kehoittaen: 


— Sano rahas! 


Minä, joka en voinut muuta uskoa kuin että kyseessä oli viimeinen 
hetkeni, jätin sieluni Jumalan huomaan ja huusin: 

— Usko minull' luja lainaa päälles, puhdas Jeesu! 

Silloin he rupesivat nauramaan ja sanoivat: 

— Jaa, Herra Jeesus tulee nyt sinua ottamaan! 

Siihen vastasin rohkeasti: 

— Jeesuksen nimessä kuolen! 

Tähän huomautti taas muudan roistoista: 

— Ei ole pakko siunata, sano vain rahasi! 
; Kun silloin vihdoinkin lupasin heille rahaa, laskivat he minut alas, 
jolloin yksi lurjus hyvästiksi antoi minulle kirveen kamaralla sellaisen 
iskun oikeaan olkapäähän, että olin vähällä mennä tainnoksiin, mutta 
toinnuin kuitenkin. Ylistetty olkoon Korkein Jumala, joka niin suu- 
ressa tuskassa minua vahvisti ja auttoi minut heidän käsistään, kun 
en enää uskonut mitään lunastusta olevan. 

Matinpäivän jälkeinen päivä, joka oli perjantai, oli taas Hailuo- 
dossa surkea päivä, jota talonpojat rupesivat nimittämään murhaper- 
jantaiksi. Silloin minutkin vietiin vangittuna vahtikapteenin luo. 
Tämä kysyi minulta, missä Suomen armeija oli, ja minä vastasin, että 
Torniossa. Sitten hän pyysi saada tietää, missä Hailuodon kirkkoherra 
oli. Vastasin siihen, että hän seuraa armeijaa. Silloin eräs kasakka 
osoitti minua, ja minut heitettiin arestiin. 

Olin arestissa kokonaisen viikon, siihen asti, kunnes eräs Hailuodon 
kuudennusmies antoi todistuksen, että minä olin Taneli Marttisen 
poika Hailuodosta ja että minua sanottiin Isoksi-Jaakoksi. Pääsin sit- 
ten arestista. Mutta koska minua kuitenkin epäiltiin, täytyi minun 
jäädä paikalle ja tehdä kapteenille töitä, jauhaa, hakata puita j.ne. 
Maaliskuun 30 päivänä, jolloin käskyn mukaisesti olin viemässä heiniä 
kapteenin hevosille, läksin matkaani ja tulin samana yönä Hailuotoon, 
josta heti läksin suksilla meren poikki Oulun puolelle. Sieltä talon- 
pojat saattoivat minua metsien ja soiden halki, niin että huhtikuun 
5 päivänä tulin vaimoni ja lasteni luo Pudasjärvelle, hiihdettyäni 34 
peninkulmaa heidän jälkeensä.» 

Samantapaista oli elämä kaikkialla Suomessa. Sotkamon kirkko- 
herra Juhana Frosterus, joka syntyi Ison vihan viimeisenä vuotena, 
on merkinnyt muistiin sukunsa vaiheita noina raskaina aikoina. Ker- 
rottuaan ensin Sarkasodan aikuisista kärsimyksistä hän kuvaa, kuinka 
pakolaisia kohdeltiin Kajaanin valloituksen jälkeen ja mitä he joutui- 
vat kokemaan matkatessaan vankeina Suomen halki. Näin hän kuvaa 
tuota vaellusta: 

»Kaikki, jotka olivat olleet Kajaanin linnassa, otettiin vangiksi. 
Ensin saivat he lähteä ulos pohjoisesta portista ikäänkuin olisivat pääs- 
seet vapauteen, mutta päästyään kappaleen matkaa portista ulos 
mäelle, kutsuttiin heidät takaisin ja vietiin venäläisten leiriin, joka oli 
lammen rannalla nykyään Armeijaksi sanotulla niityllä. Venäläinen 
kenraali Tsekin tahtoi teloituttaa heidät, mutta eräs saksalainen 
eversti oli, niinkuin sittemmin saatiin kuulla, pannut vastalauseensa 
sellaista toimenpidettä vastaan. 

Vaarini ja kaikki muut papit omaisineen ja lapsineen olivat siinä 
saarrettuina erilleen vietäviksi ja teloitettaviksi. Kaikkien puolesta 
lankesi vaarini polvilleen ja rukoili, että heidän henkensä säästettäi- 
siin. Vihdoin viimein oli kenraali vastannut: 

— Mars, Turkuun! 

Vaarini oli silloin 56 vuoden ikäinen, kun tämä murheen kohahdus 
kulki hänen ylitseen. Hänet vietiin sitten pois samoinkuin hänen vai- 
monsa ja kaikki sukulaisensa ja niinikään muut Paltamon papit. 
Useita ihmisiä syydettiin rekeen ahtaasti ja hyvin huonosti vaatteilla 
varustettuna pakkasen varalle. Vaarini istui talonpoikaislapaset käsis- 
sään äänetönnä ja kärsivällisesti katsellen omaa ja muiden kovaa 

kohtaloa. Hän heitti siten hyvästit syntymäseudulleen, jota ei enää 
koskaan saanut nähdä. 

Elatus, yölepo ja kaikki muukin matkan varrella oli mitä surkeinta. 
Useimmissa paikoissa, missä he olivat yötä, täytyi heidän viettää yönsä 
kylmissä huoneissa istuen penkillä tai lattialla, ja monissa paikoin 
makasi kuolleitten ruumiita hautaamattomina. Kaikissa paikoissa, joit- 
ten kautta he kulkivat, vallitsi kurjuus ja surkeus ja näkyi julman 
vihollisen menettelyn merkkejä, niin että sydän oli pakahtua. He näki- 
vät murhattuja seivästettyinä aitoihin, tai poltettujen ja rääkättyjen 
ihmisten ruumiita. 

Sillä tavoin he vihdoin tulivat Turkuun, jossa heidät pantiin lin- 
naan ja jätettiin epätietoisiksi siitä, lähetettäisiinkö heidät vielä etem- 
mäs, Venäjälle, tai eroitettaisiinko heidät toisistaan, niinkuin sitten 
useimmille noista Kajaanista otetuille vangeille tehtiinkin, että saivat 
matkata Turusta Venäjälle. Tullimies Svahn perheineen vietiin Pieta- 
riin, nimismies Daniel Cajanus taasen talonväkineen Astrakaniin. 

Äitini isä omaisineen oli Turun linnassa kaksi vuotta. Jauhoja heille 
annettiin elatukseksi, mutta ne olivat homeisia ja pahentuneita, joten 
monet saivat niistä pahan keripukin, niin että jalat ja kädet käpristyi- 
vät. Se ei ollut ruhtinas Golitsynin syytä, vaan omanvoitonpyytöisten 
alempien virkamiesten. Lopulta tsaari anomuskirjan johdosta asian 
korjasikin.» , 

Kertomuksia on arkistojen kätköissä useampiakin, mutta suurin 
piirtein ne kaikki muistuttavat toisiaan jo siinäkin mielessä, että ne 
enimmäkseen kuvaavat pappismiesten kohtaloita. Oppimattoman 
kansan keskuudessa ei ollut kirjoitustaitoisia, mutta me saatamme 
aavistaa, millaista hätää ja vainoa he kärsivät, kun eivät parempi- 
osaisetkaan, joitten mahdollisuudet sentään olivat paremmat, pelastu- 
neet kidutukselta, kuolemalta tai vankeudelta. 

XVI. 


KODITTOMAT JA SUOJATTOMAT. 


Tammikuussa vuonna 1711 kuningas oli kirjoittanut Nierohtille, 
»ettei asukkaita ole jätettävä. vihollisen vallanalaisuuteen, vaan ne, 
joita ei käytetä puolustukseen, on ajoissa vaadittava muuttamaan tava- 
roineen kauemmaksi sisämaahan armeijan taakse sekä jättämään 
maan autioksi jälkeensä, jottei vihollinen voisi saada mitään elatuk- 
sekseen.» 

Ei voida sanoa, että tämä kuninkaan määräys olisi suorastaan pan- 
nut alulle sen lumivyörymäisen pakolaistulvan, joka johti tuhansien 
nälkäkuolemaan, sillä olivathan Inkerin asukkaat jo silloin saaneet 
jättää kotiseutunsa. Se antoi sille kuitenkin voimakkaan sysäyksen, 
varsinkin kun sitä tehosti vielä kuninkaan neuvostolleen kirjoittama 
samansuuntainen kirjelmä, jossa hän muun ohessa sanoo, ettei »hän 
aio sallia Viipurin porvarien omaisten mennä vihollisen huomaan, 
vaan heitä on sopivalla tavalla kehoitettava sekä Viipurista että muista 
vihollisen valloittamista paikoista lähtemään Ruotsinvallan turviin.» 

Virkamiehet tottelivat ensimmäisinä kuninkaan määräystä, ja 
heitä seurasivat vähitellen kaikki, jotka suinkin kynnelle kykenivät. 
Varakkaimmat, jotka olivat ajoissa saaneet edes osankin omaisuuttaan 
talteen, saattoivat pakolaisuudessakin .elää kutakuinkin siedettävissä 
oloissa, mutta kurjimpia olivat ne, joilla ei lähtiessäänkään ollut 
muuta ollut kuin vaillinainen verho vaivaisen ruumiinsa yllä. Ja täl- 
laisia oli valtava enemmistö, sillä suurin osa pakolaisista lähti liikkeelle 
vasta ryssien hirmutöistä tiedon saatuaan tai viime hetkessä, kun jo 
vainolainen kurkisteli kantapäillä. Tällaisissa oloissa ei omaisuuden 
mukaanottoa saattanut ajatellakaan, ja niinpä olivatkin sekä kau- 

pungit että kylät tulvillaan kurjia, jotka kerjäsivät parempiosaisilta 
leipäpalasta henkensä pitimiksi. Idästä länteen ja etelästä pohjoiseen 
vievät tiet olivat nälkään ja rasituksiin kuolleitten, pakkasen palellut- 
tamien onnettomien ruumiilla viitoitetut. 

Pakolaistulva oli kansanvaelluksen tapainen. Jo sodan ensi vuotena. 
siirtyi Inkerin asukkaita Itä-Suomeen, ja kun sen vuoro sitten oli jou- 
tua venäläisten haltuun, saivat he taas aloittaa taivalluksensa, ja nyt 
yhtyi heihin uusi, valtava joukko, joka pyrki turvaan länttä kohden. 
Helsingin valloitus antoi pakolaislaumalle uuden suunnan, virta kään- 
tyi pohjoista kohden. Niin moni kuin suinkin yritti meritietä päästä 
Pohjanlahden yli turvaan, mutta vain murto-osa siinä onnistui. Useim- 
pien täytyi lähteä kuolontaipaleelle harvaanasuttujen erämaitten 
halki Pohjanlahden ympäri. 

Entä odottiko autuus sitten niitä harvoja, jotka paossaan onnistui- 
vat ja pääsivät vihdoin voimansa loppuun kulutettuaan emävalta- 
kunnan turviin? Katsokaamme, millainen oli erään säätyläisperheen 
osa, saadaksemme edes kalpean käsityksen siitä, mikä tavallisia yksin- 
kertaisia pakolaisia odotti. Sotkamon kirkkoherra Juhana Frosterus, 
jonka, muistelmia olemme juuri edellä tarkastelleet, on kirjoitta- 
nut elävän kuvauksen siitä, mitä hänen vanhempansa joutuivat kestä- 
mään pakolaisaikanaan Ruotsissa. 


»Helmikuun 19 päivänä 1714 oli Isonkyrön taistelu», alkaa hänen 
kertomuksensa ja jatkuu: »Senjälkeen vetäytyivät venäläiset takaisin 
ja Armfelt jäi Pohjanmaalle siksi kunnes neuvosto syyskuussa mää- 
räsi hänet vetäytymään takaisin Länsi-Pohjaan. Vuonna 1714 Antin- 
päivän aikaan tulivat venäläiset Ouluun. Vanhempani olivat Oulusta 
matkustaneet pois Kemiin, ja olivat silloin Kemin pappilassa, jossa. 
oli yhteensä yksitoista perhettä. Kun he vasta äskettäin olivat talou- 
tensa perustaneet, niin he lähtivät matkalle köyhyydessä, huonosti 
varustettuina pakkasta vastaan, ja kuviteltakoon niitä vastuksia ja 
puutteita, joita ahdingon, paon ja sodan aikana sattui. 

Kaksi lasta oli vanhemmilla silloin mukanaan, Jaakko, joka oli 
syntynyt 1711 ja Abraham, joka oli syntynyt helmikuussa 1714. 
Joulun aikaan he olivat Kainuussa ja matkustivat sieltä Piiti- 
meen. Kun he lähtivät pakomatkalleen ilman rahoja ja muita varoja, 
niin oli heillä puute kaikesta. Kauppias Gabriel Lithovius oli heille 
kuitenkin hyvin avulias. Piitimessä oli sairaalloista, ja paljon ihmisiä 
kuoli. Siellä sairastui äitini kovaan kuumeeseen ja makasi neljä viik- 
koa kuoleman kielissä. Kun hän alkoi tulla tajuihinsa, sai hän kovan 
rintapaiseen, joka häntä kauheasti vaivasi kuuden viikon ajan, niin 
että rinta lopulta halkesi kahtia niinkuin paleltunut nauris. Siten 
kului häneltä kymmenen viikkoa taudissa. Niin pian kun kesä tuli 
matkustivat vanhemmat takaisin Kemiin. 

Heinäkuussa 1715 he matkustivat Tukholmaan, jossa asuivat yh- 

teensä kuusi vuotta. Tänä aikana ei heillä ollut mitään omaa mistä 
elää, vaan teki isävainajani papillista palvelusta niille harvoille oulu- 
laisille, jotka silloin olivat Tukholman kaupungissa. Useimmat olivat 
Ruotsin puolella hajallaan. Harvoilta saapuvilla olevilta hän sai rahaa. 
Hän saarnasikin joskus samana sunnuntaina kahdessa paikassa. Jon- 
kun aikaa hän oli myöskin saarnaajana eversti Rälambilla, jonka 
luona hän söi saarnapäivänä ja ansaitsi jonkun markan. Myöskin 
saarnasi hän ylimaaherra Tauben luona niin kauan kuin tämän kau- 
punginpappi oli poissa. 

Niin ansaitsi hän jotain itselleen ja taloudelleen, mutta viimeisenä 
vuonna hän sairastui Maarianpäivän aikaan tai maaliskuussa ja oli 
makuulla aina kesäkuuhun, jolloin vihdoin alkoi tointua. Tukholman 
kaupunginlääkäri, tohtori Sohm, isäni hyvä ystävä, joka kävi hänen 
luonansa, oli neuvoton, miten koettikin auttaa. Muun muassa oli 
köyhyys vaikea, ja puute talonväen, vaimon ja lasten elatukseen näh- 
den suuri ja huolestuttava. Äitini valvoi sairaan kanssa, joka ei saanut 
unta, ja uuvutti itsensä. Kaikki oli Tukholmassa kallista. Luottoa ja 
lainoja ei ollut saatavissa, kun isäni makasi kuoleman kielissä. 

Eräänä aamuhetkenä, kun sairas oli vähän nukahtanut, ja äitinikin 
lattialla torkahti paljosta valvomisestaan, hiipi joku hiljaa huoneeseen 
ja pani muutamia plootuja isäni vuoteeseen. Ei kukaan tiennyt, kuka 
se oli, sillä herättiin vasta siihen, kun hän sulki oven poistuessaan. 

Toisen kerran tuli tuntematon palvelija kantaen säkkiä, joka oli 
ahdettu täyteen hienoja jauhoja ja jossa sitäpaitsi oli 12 taalarin 
plootu. Hän kysyi, asuiko talossa joku pappi, jolloin äitini meni häntä 
tapaamaan. Äiti ilmoitti nimensä ja kysyi, kuka tavarat oli lähettänyt 
ja olivatko ne todellakin aijotut hänelle. Tyttö vakuutti vain, että ne 
olivat hänelle ja hänen sairaalle miehelleen, mutta ei tahtonut sanoa, 
kuka ne oli lähettänyt, vaan pyysi häntä kiittämään Jumalaa. 

Hurskas kauppias Gabriel Lithovius osoitti vanhempiani kohtaan 
erinomaista rakkautta ja auttoi heitä usein sekä ruualla että rahalla, 
antaen lahjaksi ja lainaksi. Kun hän kuuli, että isäni makasi huonona 
sairaana, tuli hän Tukholmaan maalta, jossa asui, sairasta katsomaan. 
Saatuaan kuulla, että sairas muun muassa valitti rottien toisinaan 
häiritsevän ja purevan itseään, hän neuvotteli Tukholmasta lähdössä 
olevan kauppias Fagerholmin kanssa, ja tämä luovutti vanhemmilleni 
Katarinan kirkon luona olevan talonsa, jossa hän oli asunut vuokralla, 
ja koska vuokra-aika ei vielä ollut kulunut loppuun. Ensi yönä uuteen 
taloon tulonsa jälkeen isäni alkoi saada unta ja rupesi tointumaan. 
Tämä olkoon esimerkkinä oikeasta kristillisestä rakkaudesta uskossa. 

Siihen aikaan jaettiin köyhille pakolaisille Tukholmassa pakolais- 
rahoja. Niistä isäni sai 30 taalaria, mutta monet varakkaammat, ku- 
ten Pyhäjoen rovastin rouva, 100 taalaria. 

Isäni sairastaessa oli äidilläni, kun hän oli jo myynyt ja pn 

parhaat vaatteensa, vielä punainen hame, jonka hän vei eräälle rik- 
kaalle leskelle, tarjoten sitä pantiksi kuudesta vaskitaalerista. Mutta 
vaikka tämä nainen oli Oulusta ja isäni seurakunnasta, ei hän kui- 
tenkaan apua antanut, sillä ei sanonut itselläänkään olevan. 

Mutta Jumala antoi toisen avun. Välikappaleena oli eräs halpa 
mies, Eerik Kakkonen nimeltään, joka oli syntynyt Oulussa ja ollut 
poikasena palveluksessa isoisälläni ja taluttanut häntä, kun hän van- 
huudessaan oli sokea. Tämä oli tullut palvelukseen eräälle englanti- 
laissyntyiselle, Kummer-nimiselle kauppiaalle, ja hän kävi tuon tuosta- 
kin vanhempiani katsomassa. Niin ahtaalla oltiin, että äiti antoi hius- 
neulansa kaljasta ja valitti Kakkoselle, joka nimitti itseään Kaup- 
maniksi, ettei hän enää tiennyt, mitä tehdä. Silloin Kaupman lupasi 
pyytää isännältään palkkaansa vastaan kaksi tynnyriä rukiita ja tyn- 
nyrin maltaita. Hän menikin isäntänsä luo ja kuvaili heille vanhem- 
pieni tilan. Äitini meni myös kauppiaan luo saamaan häneltä osoi- 
tusta, jolla hänen piti saada vilja ja maltaat kauppiaan juuri saapu- 
neeste laivasta. Hän odotti porttikäytävässä siksi, kunnes sai osoituk- 
sen. Mutta kun siihen oli kirjoitettu, että tavarat olivat lahjaksi, hän 
meni sisään ja kiitti kauppiasta, joka sangen kohteliaasti ja kristilli- 
sesti lohdutti häntä. Tämän lisäksi hän vielä lähetti kaksi apulaistaan 
kantamaan vanhemmilleni ulkomaan kalaa ja muuta virvokkeeksi. 

Kun isäni oli tointunut ja rupesi kävelemään ulkona, tapasi hän 
kauppias Kummerin laivasillalla ja kiitti häntä osoitetusta avusta. 
Kauppias kutsui isäni luokseen konttoriinsa ja antoi siellä hänelle 
vielä 200 itaalaria. Sanoi usein nähneensä isöni, mutta ei osanneensa 
kuvitellakaan, että tämä oli ollut niin vaikeassa asemassa, sillä isäni 
käytös oli aina ollut hienoa, sivistynyttä ja vaikuttavaa. Saman kaup- 
piaan rouvalta, jolle äitini oli myynyt kaksi lakanaa saadakseen itsel- 
leen matkarahoja, sai äitini lahjaksi hienon verkahameen. Niin olivat 
vanhempani joutuneet neljän lapsensa kera mitä suurimpaan köyhyy- 
teen, mutta saivat kuitenkin senkin aikana kokea Jumalan ihmeellistä 
ja isällistä huolenpitoa, joka hankki avun suurimmassa hädässä. 

Äitini isä oli Paltamon kirkkoherra ja rovasti, jolla oli rikkautta 
ja yltäkylläisyyttä siksi, kunnes vihollinen riisti hänet tyhjäksi. Hän 
oli nyt venäläisten vankina Turussa, eikä toinen voinut toistaan 
auttaa. 

Kun asiat näyttivät kallistuvan rauhaän päin, niin lähtivät van- 
hempani paluumatkalle kotiseudulle 1720 matkustaen Tukholmasta 
eräällä torniolaisella laivalla. Se oli vanha ja huonosti varustettu; 
purjehdus oli äärimmäisen vaarallista myrskyssä ja sumussa. Kun he 
tulivat maan läheisyyteen, luulivat he olevansa Vaasan luona, jossa 
venäläiset vielä silloin olivat, mutta sitten he huomasivatkin olevansa 
Simossa, jossa laiva kulki karien sivuitse. — —- Vihdoin he tulivat Ke- 

miin, josta isäni matkusti edeltäpäin Paltamoon ja äitini tuli perässä 
noin lokakuun alussa. Ilma oli ollut varsin kylmä, ja äitini huonosti 
vaatteilla varustettu. Hänellä oli vain ohut karttuuniröijy yllänsä. 
Oulunjoen koskien sivu täytyi hänen itsensä kantaa ontuvaa poikaansa 
Abrahamia, ja oli hän silloin siinä tilassa, että minä pari kuukautta 
senjälkeen synnyin maailmaan. Kaikkialla oli puute ihmisistä, ruuasta 
ja vaatteista. Niinkuin vedenpaisumuksen jälkeen, samoin tuon pit- 
källisen sodan ja jumalattoman hävityksenkin jälkeen.» 


Tämä yhden perheen osalta, joka ei suinkaan kuulunut onnetto- 
mimpiin. Kaikkialta Suomesta tulvi pakolaisia Ruotsin puolelle. Ruot- 
sin hallitus lähetti vuonna 1715 laivoja hakemaan hätään joutuneita 
ahvenanmaalaisia saariltaan, ja nämä laivat toivat tullessaan muuta- 
mia satoja »niin vaivaisia, huonoja ja lopen köyhiä, etteivät edes ker- 
jäämällä kykene henkeänsä ylläpitämään.» Maaherra Stier nstedt, joka 
näin heitä kuvaa, selittää tämän johtuneen siitä, että vihollinen oli 
kiusaamalla ja polttamalla piinannut heitä niin, että heidän oli täy- 
tynyt pakkasessa hakea turvaa mereltä ja metsistä. 


Kun tiedämme, että yksinomaan Länsi-Pohjaan oli jo vuonna 1714 
saapunut yli kahdeksantuhatta pakolaista Suomesta, niin käsitämme, 
että näitten kurjien avustamisesta huolehtiminen oli vaikeaa, vaikka 
hyvää tahtoakin olisi riittänyt. Tukholmassa toimi erikoinen pakolais- 
komissionikin, mutta sen työn toivottomuus osoittautuu parhaiten 
siinä, että komiteaan täytyi alinomaa hankkia uusia jäseniä, kun enti- 
set pyysivät eronsa tästä toivottomasta työstä. 


Tavallaan ainutlaatuinen on erään kansanmiehen kertomus koke- 
muksistaan pakolaisvuosinaan Ruotsissa, vaikkakaan se ei ole hänen 
itsensä paperille merkitsemä. Luultavasti jälkeläisten polvesta toiseen 
kertomana eli »Munsalan vaarin tarina» kansan suussa aina vuoteen 
1865 asti, jolloin se Österbotten-lehdessä julkaistiin. Varsin sattuvasti 
on siinä kuvattu ne ikävyydet, jotka kauan kotoa poissa olleita kohtasi- 
vat, kun he viimein kovien kokemuksien vanhentamina saapuivat ta- 
kaisin isiensä maalle. Seuraava, lyhennetty suomennos antanee osal- 
taan käsityksen tavallisen yksinkertaisen pohjalaisen pojan kokz- 
muksista. 


»Napuen onnettoman tappelun jälkeen hävittivät venäläiset jul- 
masti Pohjanmaata. Olin silloin vain 12 vuoden käinen, mutta muistan 
vielä varsin hyvin ne surun päivät. Olin omin silmin näkemässä, miten 
isäni surkeasti surmattiin ja talomme poltettiin. Itse olin mennyt 
uunille piiloon, mutta kun talo sytytettiin, täytyi minun tulla esille. 
Vaivaisuuteni tähden — olin huonosti parantuneen luunmurtuman 
vuoksi raajarikko — kasakat säästivät henkeni. Etsin turvaa läheisestä 
metsäistä ja harhailin siellä talven kylmyydessä. Joskus osuin metsäpirt- 
teihin, joita pakolaiset olivat itselleen rakentaneet. Ja vaikka pakolai- 

silla ei ollutkaan enemmän kuin mitä itse välttämättä tarvitsivat, oli 
yhteinen hätä kuitenkin tehnyt heidät avuliaiksi toisia kohtaan. 

Kevään tullen oloni helpponi huomattavasti, kun saatoin oleskella 
taivasallakin. Näillä retkilläni tapasin erään isäni vanhan ystävän, 
joka otti minut orvon seuraansa. Yhdessä jatkoimme sitten kul- 
kuamme. Usein olimme päiväkausia ruuatta, mutta kun hätä kävi suu- 
rimmaksi, löysimme aina jonkun palan, jolla. saatoimme pahimman 
nälkämme tyydyttää. 

Niin kului vuoden 1714 kesä. Syksyllä kuulimme sen kauhean 
uutisen, että Ruotsin armeija vetäytyy pois ja jättää koko Suomen 
vihollisen valtaan. Hirveätä oli jäädä vihollisen jalkoihin. Pakoon 
pyrki jokainen, ken kynnelle kykeni. Olimme kuulleet, että paljon 
pakolaisia oli lähtenyt Ruotsin puolelle maitse, Tornion kautta, mutta 
sitä tietä emme me voineet ajatella osaksi minun raihnaisuuteni takia, 
osaksi siksi, että suojelijallani oli vaimo ja kaksi pientä lasta. Meillä 
ei siis ollut muuta neuvoa kuin pyrkiä meren rannalle toivossa, että 
sieltä pääsisimme muiden pakolaisten kera Merenkurkun yli Ruotsin 
puolelle. Sitä varten täytyi meidän kulkea puolitoista peninkulmaa 
halki metsien ja soiden ainaisessa pelossa joutua venäläisten käsiin. 
Matkalla jouduimme kulkemaan entisen kotitaloni sivu, enkä voi sa- 
noin selittää, millä mielellä sen raunioita katselin. 

Meren rannalle 'pääsimme kuitenkin ilman enempiä seikkailuja, ja 
saaristolaiset veivät meidät yötä myöten ulkosaareen, josta merimatka 
piti aloitettaman. Siellä oli ahtaissa kalastajamajoissa surevia ja vai- 
keroivia pakolaisia ja parkuvia lapsia, jotka pyysivät äideiltään leipää. 
Vastatuulen vuoksi oli meidän useiksi päiviksi jäätävä sinne lähtöä 
odottamaan. | 

Eräänä syyskuun loppupuolen yönä kääntyi tuuli itäiseksi, ja sil- 
loin oli lähdettävä. Pian olivatkin vähät tavaramme veneissä. Haikea 
oli ero syntymämaasta, ja harras rukous sen puolesta nousi sillä het- 
kellä huuliltamme Jumalan luo. Niin kauan kuin Suomen ranta hää- 
möitti, olivat silmämme siihen kiinnitetyt. Kun viimeinenkin viiru 
siitä katosi yön hämäryyteen, tunsimme itsemme vasta oikein koditto- 
miksi ja turvattomiksi. Keinuimme avaralla Pohjanlahden selällä 
kahdessa pienessä veneessä kuin lastuina laineilla. Tuuli oli suotuisa 
aluksi, mutta päästyämme Merenkurkun keskivaiheille kääntyi se koil- 
liseksi ja kiihtyi aika tavalla, niin että miehillä oli täysi työ pitää ras- 
kaassa lastissa olevat veneemme vedestä vapaina. Kastuimme kaikki 
likomäriksi. Vihdoin pääsimme kuitenkin onnellisesti Uumajaan. Toi- 
nen vene joutui myrskyssä meistä erilleen, emmekä sen kohtalosta 
kuulleet myöhemminkään mitään. 


Tuskin olimme saapuneet Ruotsin mantereelle, kun meidät kohtasi 
se masentava tieto, että vihollinen oli hävittänyt myöskin toivotun 
turvapaikkamme Uumajan. Kaupunki oli savuavina raunioina. Muu- 


105 


tamat venäläiset soutulaivat olivat äkkiä hyökänneet sinne ja ryöstä- 
neet ja polttaneet kaupungin. Vastatuuli, joka harmiksemme oli myö- 
hästyttänyt matkaamme toista viikkoa, oli Jumalan sallimasta pelas- 
tanut meidät joutumasta Uumajaan sen hävityksen ajaksi. 

Uumajan asukkaat, joilla itsellään ei ollut kattoa päänsä päällä, 
eivät tietenkään voineet majoittaa sinne tulvaavaa pakolaisjoukkoa. 
Pohjoiseen ei ollut yrittämistä, sillä sieltä tuli laumoittain Tornion 
kautta panneita suomalaisia, jotka tiesivät kertoa sen puolen suuresta 
köyhyydestä. Etelään päin piti rannikkoa seuraten yrittää. 

Kun olimme siten tulleet Nordmalingin pitäjään, kohtasi uusi on- 
nettomuus. Kasvatusisäni, joka oli minusta pitänyt huolta, sairastui 
liikarasituksesta ja puutteesta ja kuoli muutaman päivän kuluttua. 
Leski lapsineen jäi taloon, jossa mies kuoli, mutta minun täytyi vaeltaa 
eteenpäin. En koskaan senkoommin heitä tavannut, ja kaiketi hekin 
niin monen muun tavoin saivat hautansa vieraalla maalla. 

Sydäntäni ahdisti, kun raajarikkoisena raukkana jatkoin vaellus- 
tani etelään päin ja kerjäsin ruokaani. Minulla oli hyvä lauluääni, ja 
hellyttääkseni ihmisiä lauloin erään pohjalaisen pakolaisen sepittä- 
mää surulaulua. Monen sydän heltyikin, ja monen silmistä vuosivat 
kyyneleet. Pienistä varastoista annettiin minullekin, mitä liikeni, 

Erään sorvarin luona olin talven, ja siellä opin valmistamaan ruk- 
keja. Sillä taidolla olen monta riksiä ansainnut ja olen sen myös lap- 
sillenikin opettanut. 

Keväällä 1715 jatkoin matkaani ja pysähdyin vihdoin Hernösandin 
piispantaloon. Kun nälkäisenä ja väsyneenä tulin taloon, heräsi piis- 
pan sääli, ja hän otti minut palvelukseensa. Viivyin sitten hänen luo- 
naan kuusi vuotta. Piispa vaati paljon ja valvoi itse töitämme, mutta 
mitäpä minä siitä huolin, kun minulla kuitenkin oli ruokani. Talvisin 
olin kuskipoikana ja kesällä kalastajana, väliin tein myös töitä pel- 
loilla ja niityillä. 

Toukokuun lopulla 1721, kun rantavahteja ei vielä ollut asetettu, 
purjehti venäläinen laivasto Hernösandin satamaan, ja pian oli kau- 
punki liekkien vallassa. Myöskin Säbrän kirkko, piispantalo ja kaikki 
rannikon kylät poltettiin. Niin sain nähdä toisen kotini joutuvan sa- 
man kohtalon omaksi kuin ensimmäinenkin. ; 

Nyt nousi kysymys siitä, että minun pitäisi jättää paikkani, kun 
piisvalla itselläänkään ei ollut kattoa päänsä päällä. Turvattomuut- 
tani säälien hän kuitenkin antoi minun jäädä palvelukseensa. 

Seuraavan syyskuun alussa saapui kauan kaivattu tieto, että rauha 
* oli solmittu, ja Suomi Viipurin lääniä lukuunottamatta annettu takai- 
sin Ruotsille. Ilosanoma kaikille ja myöskin minulle oli, että nyt saa- 
toin palata takaisin Suomeen. Sinne paloi mieleni, vaikka tiesinkin, 
ettei minulla siellä ollut omaisia, ystäviä eikä kotia. Muutamassa päi- 
vässä kokoontui Hernösandiin joukko suomalaisia pakolaisia, jotka 

syysmyrskyjen uhaliakin tahtoivat lähteä vaaralliselle matkalle Poh- 
janlahden yli. Minä yhdyin heihin. Ostimme veneen ja purjehdimme 
sillä ensin Uumajaan, joka sekin taas oli äskettäin kahteen kertaan 
hävitetty. Sieltä suuntasimme kulkumme.itää kohden, mutta saimme 
vastatuulen takia pysähtyä muutamiksi päiviksi Holmön saareen. Suo- 
tuisan tuulen tultua purjehdimme nopeasti meren poikki ja laskimme 
maihin Vesteröhön Vöyrin saaristossa. Siellä tapasimme muita pako- 
laisia, jotka tiesivät kertoa, että se venäläinen soutulaivasto, joka oli 
hävitellyt. Ruotsin rannikkoa, oli joutunut haaksirikkoon saaren 
päässä. Saarella oli harmaakivisiä leivinuuneja, jotka luultavasti oli- 
vat venäläisten haaksirikkoisten rakentamia. 

Mantereelle saavuttuamme kohtasi meitä vaikeus, jota kukaan ei ollut 
aavistanut. Venäläisvallan aikana oli sisämaasta muuttanut suoma- 
laisia näille seuduin ja asettunut monelle autioksi jääneelle tilalle asu- 
maan. He eivät tietenkään halunneet korvauksetta poistua, ja monen 
palaavan pakolaisen olikin vaikeata paperilla todistaa: omistusoikeut- 
taan. Useissa tapauksissa jäi siten entinen omistaja ilman taloaan. 

Paikoin otettiin talot väkisin takaisin. Niin kävi Kantiahden kylän 
Skytten talossa. Tilan omistaja oli ollut hyvä kyttä eli metsästäjä, 
joka hurjan luonteensa tähden oli ollut koko seudun kauhistus. Ker- 
rottiin hänen vuonna 1714 tehneen murhan, mutta kun hän muiden 
mukana pakeni Ruotsiin, ei kukaan näinä laittomina aikoina siitä 
välittänyt sen enempää. Hänen taloonsa oli sitten asettunut muudan 
hiljainen ja hyväluonteinen suomalainen talonpoika, joka peläten ja 
vavisten kuuli puhuttavan kytän julmuuksista. Kun pakolaiset alkoi- 
vat palata, pelkäsi hän tuon hurjan miehen tulevan muiden mukana. 
Eräänä päivänä, kun suomalainen istui juuri syömässä päivällistään, 
kuuli hän pihalta pyssynlaukauksen. Hän meni ikkunaan ja näki, että 
ulkona seisoi mies pyssy kädessä ja katseli pihakoivusta ampumaansa 
harakkaa. Talonpoika ymmärsi heti, että pelätty kyttä oli saapunut. 
Tupaan tultuaan kyttä tarttui uutta isäntää kaulukseen ja heitti hänet 
muitta mutkitta ovesta pellolle. Vaimo riensi käskemättä perässä. 
Sellaista väkivaltaisuutta muut paosta palanneet eivät hyväksyneet, 
mutta asianomaisen kuullen ei kukaan uskaltanut mitään hiiskahtaa. 
Talolla on vielä entinen nimensä. 


Västin taloon Monon kylässä palasi vain muudan nuori tyttö, jonka 
vanhemmat ja muut omaiset olivat kuolleet Ruotsin puolella. Lähties- 
sään oli tyttö ollut niin pieni, että hänen palattuaan täytyi toisilta 
kysellä, mikä oli hänen kotitilansa. 

Minun kotitaloani, joka oli kauempana ylämaassa metsän keskellä, 
ei kukaan ollut ottanut haltuunsa. Talon surkeata tilaa tuskin voi 
sanoin kuvata. Aidat olivat kumossa, niityillä ja pelloilla kasvoi met- 
sää. Pimeältä näytti 19-vuotiaasta nuorukaisesta, kun piti yksin ruveta 
raivaamaan viljelykselle sellaista erämaata. Ensimmäinen tehtäväni 

syksyllä oli hirsikodan rakentaminen talviasunnoksi. Siiten ryhdyin 
kuokkimaan auki vanhaa peltoa voidakseni keväällä kylvää. Talvella 
raivasin niittyä ja kaasin hirsiä. Keväällä kylvin vähän kauraa sieme- 
nellä, jonka olin ostanut pienillä Ruotsissa tekemilläni säästöillä. He- 
vosen sain velaksi, ja kun keväällä näin vihannat touot, syttyi uusi 
elämänrohkeus sydämessäni, ja harras kiitos Jumalalle nousi sydämeni 
syvyydestä.» 

On ymmärrettävää, että monien vieraalla maalla elävien pakolais- 
ten mieleen tuli hyljätty kotiseutu, ja kohosi kodin kuva kuten kerto- 
jallekin, ja kun sitten alkoi liikkua itsepintaisia huhuja siitä, etteivät 
olot Suomessa enää niin kurjat olleetkaan, he suurin joukoin pyysivät 
päästä takaisin kotiin. Lupia anottiin sekä hallitukselta että pakolais- 
komissionilta, mutta nämä eivät kuitenkaan uskaltaneet sitä antaa 
kuningasta kuulematta. Kaarle kuningas taasen antoi kyselyihin jyr- 
kän kiellon määräten vain, että pakolaisista oli pidettävä hyvää huolta 
ja luvattava heille paluu kotiseudulleen vasta sitten, kun rauka oli 
palannut. 

Kaikki suomalaiset eivät kyenneet lähtemään pitkälle pakomat- 
kalle Pohjanlahden toiselle puolen, mutta heidänkin oli monasti jä- 
tettävä asutut seudut vihollisen saapuessa ryöstöretkilleen. Metsät 
tuntuivat turvallisilta, ja sinne salojen sydämiin syntyi noina vuosina 
lukemattomia piilopirttejä. Koettakaamme kansantarujen mukaan 
kertomalla luoda kuva siitä, millaista elämä noissa yksinäisissä asu- 
muksissa oli. 

Lähellä Ylikannuksen kirkkoa pistäytyy Rauman jokeen vähäinen 
niemeke, joka ammoisista ajoista lähtien oli kasvanut oivallista hei- 
nää. Tällä niemekkeellä oli Isonvihan aikana talo, joka paikkansa 
vuoksi oli saanut nimekseen Heinäniemi. Taloa asui Olavi-niminen 
kirkonisäntä, ja kun kasakat alkoivat epäilyttävästi parveilla lähitie- 
noilla, vei Olavi-ukko koko talonsa väen, kolmekymmentäseitsemän 
henkeä, viiden virstan päähän sisämaahan päin, Vipusalon pohjatto- 
man nevan keskellä olevalle saarekkeelle. Itse kantoi hän arvokkaim- 
man kantamuksen, kirkon kalleudet, ja kätki ne saarella olevaan luo- 
laan, tukkien vielä luolan suunkin kivillä. Muut tavarat ja talon kal- 
leudet hän oli pannut vaskiseen kattilaan, ja haudannut sen sitten 
syvälle maahan Ypyänojan varrelle. 

Moöinen talonväki tarvitsi runsaasti ruokaa, ja vaikka sitä koetet- 
tiinkin metsällä käyden ja kalastaen hankkia, niin tahtoi puute väki- 
sinkin tulla vieraaksi. Niin sattui taas kerrankin, että syötävä oli hu- 
vennut melkein olemattomiin, mutta talon lähistöllä käyneet olivat 
nähneet, kuinka siellä sensijaan ryssät suuresta kuormastostaan kan- 
toivat pirttiin hyvää ja parasta ja elämöivät kuin viimeistä päivää. 
Rohkeimpien kesken syntyi silloin tuuma lähteä hieman verottamaan 
näitä kutsumattomia vieraita. 

Illan pimettyä läksi miesjoukko varovaisesti liikkeelle ja kuiki vaa- 
ratta yli suon, johon outo olisi yhdenkin harha-askeleen ottaen saatta- 
nut näkymättömiin vajota. Kuten oli odotettukin, oli pihalla pitkä 
jono täyteen ahdettuja rekiä. Sisältä pirtistä kuului tavaton meka, 
sillä ryssät olivat taas rakkaan viinansa kimpussa, ja nauttivat sitä 
niin, kuin kunkin nahka suinkin saattoi sietää. Vahtimiesoli nähtävästi 
sietänyt vähiten, sillä hän kuorsasi pirtin kynnyksellä hurskaassa 
unessa. Miehet antoivat hänen rauhassa jatkaa uneksumistaan Donin 
kultaisista kentistä, ja ryhtyivät itse ripeästi puuhaan. Kuormista 
valittiin parhain ja arvokkain osa tavaraa ja sitä otettiin niin paljon 
kuin suinkin uskottiin jaksettavan piilopirtille kantaa. Paluumatka 
raskaitten taakkojen kanssa olikin jo hyvällä alulla, kun erään päähän 
pälkähti, että synti olisi jättää ryssät hyvästiä sanomatta. Hän sai 
eräitä huimapäitä yhtymään ajatukseensa ja niin hiipivät miehet vielä 
kerran tuvalle, aukaisivat oven ja pamauttivat kaikuvan yhteislau- 
kauksen. pirtin perällä mekastavia ryssiä kohden. Siellä syntyi tietysti 
hirvittävä hämminki ja huuto, mutta sen kehittymistä miehet eivät 
enää katsoneet olevan tarpeellista seurata, vaan juoksivat kiireimmän 
— kaupalla kantamustensa luo ja samaa tietä jatkoivat matkaa nevan 
turvalliselle saarekkeelle. 

Mutta tähän ei juttu kuitenkaan päättynyt, sillä ryssät tahtoivat 
kostaa, ja pienehkö partio heikäläisiä löysikin viimein suon keskellä 
olevan saarekkeen. Mutta se oli samalla heidän surmansakin, sillä 
kun piilopirtin miehinen väki aloitti ampumisen, tuli vainolaisille niin 
kiire karkuun, että ne, L eivät saaneet luodeista surmaansa, huk- 
kuivat suohon. 

Raskasta oli kuitenkin heinäniemeläisten elämä, sillä tarina kertoo, 
että piilopirtillä kuoli vähitellen nälkään ja rasituksiin kaikki muu 
väki, paitsi kolme henkeä. Eloon jääneet olivat Olavi-ukon poika ja 
kaksi tytärtä. Poika joutui sitten jollain retkellään ryssien vangiksi, 
ja nämä kuljettivat hänet Turkuun, josta vasta vihan loputtua pääsi 
takaisin kotiseudulleen, aikoen ruveta taloaan asumaan. Mutta pai- 
kalle oli jo saapunut uutta väkeä, jotka eivät poikaa tunteneet tai 
eivät olleet tuntevinaan, eivätkä suostuneet taloa luovuttamaan. Epäi- 
livätpä vielä sitäkin, oliko poika koskaan pakkakunnalla käynytkään. 

— Sen minä sentään saatan todistaa, oli poika sanonut. Kun rys- 
sät saapuivat, niin kaikki kätkivät tavaransa. Silloin minäkin pistin 
ainoan esineeni, hopeasormuksen, Suolasalmen nevalla kasvavan 
hongan oksaan, jonka olin vuollut teräväksi. 

Sieltähän sormus löytyikin, mutta nuori mies ei kuitenkaan saanut 
Heinänientä takaisin. Hänen oli samottava jokea ylöspäin ja vallat- 
tava sieltä itselleen uudet maat viljelykselle. Niin syntyi sitten sinne 
uusi talo, jolle annettiin nimeksi Vähäheinäniemi. 

Niin kertovat muistitiedot tämän pakolaistarinan, ja sangen mo- 

nissa muissakin taruissa ilmenee se seikka, etteivät piilopirttienkään 
asukkaat suinkaan aina saaneet olla rauhassa. Mikä lie ryssät ohjan- 
nutkin kaukasimpiinkin korpiin, mutta aina, heitä vain ilmestyi mil- 
loin tuon, milloin tämän pirtin lähistölle pillojaan tekemään. Niinpä 
he eksyivät Ilomantsissakin Öllölän ja Konnunniemen kylien väliseen 
jylhään ja sankkametsäiseen sydänmaahan, jonne Konnunniemen 
asukkaat olivat sotaa paenneet ja rakentaneet itselleen vaaran rintee- 
seen piilomökiksi nimetyn saunan. Toisen vaaran rinteeseen, joka siitä 
sai nimekseen Piilovaara, rakensivat Öllölän kylän asukkaat oman 
säunansa. 5 

Eräänä iltana, kun Konnunniemen pirtti oli täynnä rahvasta ja 
joukossa kaksi karjalaistakin, joita venäläisiksi sanottiin, alkoivat 
pirtin vanhukset aavistella, että taitaa olla vainolainen tulossa. 

— Jokohan tänä yönä tulevat? kyseltiin miehissä venäläisiltä, joita 
pidettiin niissä asioissa viisaimpina. 

— Puksuta saapi maata, vastasi toinen venäläinen rauhallisesti ja 
tarkoitti sillä, että ei kuulu yöllä ampumista. 

Mutta tuskin oli keskustelusta tiimaakaan kulunut, kun jo ryssät 
piirittivät saunan. Vanhempi venäläinen, iso ja kookas Uros, sieppasi 
silloin nurkasta suuren nuijan ja ryntäsi ulos. Ryssät häkeltyivät niin 
tämän urhon ilmestymistä, että eivät älynneest häntä ampuakaan, 
vaan hän pääsi haavoittumatta juoksemaan Piilovaaran saunan asuk- 
kaita varoittamaan. Sieltä livistivät kaikki pakoon, ja säilyivät, mutta 
Konnunniemen saunalaisille kävi huonosti. 

Ryssät riehuivat kuin villit konsanaan eivätkä ketään säästäneet. 
Sattui kuitenkiin niin, että kun kasakka. iski keihäänsä Simo Pesoseen, 
niin keihään kärki osui kupeella riippuvan tuliraudan silmukkaan. 
Pesonen ei edes haavoittunut, mutta oli kuoliaana kaatuvinaan tois- 
ten vainajien sekaan. Ryssien mentyä hän sitten kömpi pystyyn ja 
tuijotti kauhistuneena kuolon tuhoa ympärillään. Useimmat olivat 
jo vaijenneet, vain eräs vaimo, jonka suolet riippuivat ulkona, huusi 
surkealla äänellä juomista, 

Rauhan tultua Pesonen asettui asumaan Hartiavaaralle, ja kerran 
sitten, vuosien kuluttua, saapui hänen taloonsa vanha venäläinen so- 
tilas, joka kädellään Murhivaaraa kohden osoittaen sanoi: 

— Tuolla, tuolla vaarassa minä ennen Ruotsia rutjustin! 

— Vai sinäkö se oletkin, Pesonen huudahti, joka isäni ja äitini 
tapoit ja minuakin yritit maahan pistää. Maltahan, maltahan, nyt 
sinut saakeli ottaa! Minä tapan sinut. 

Pesonen sieppasi seipään ja alkoi vimmoissaan sillä pieksää rys- 
. sää, eikä kuullut, vaikka tämä rukoilikin: 

— Eihän siitä enää mitä, hyvä veli, a sotoa soan aikana! 

Mutta on toinenkin kertomus tallella tuosta edellämainitusta öllö- 
län kylästä, tarina, joka kertoo Suomen kansan sitkeydestä. Kylässä 

asunut Rautiaisen emäntä joutui imevän lapsensa kanssa pakenemaan 
ryssiä erääseen Otmannenjärven niemeen. Rukiita hän sai mukaa. sa, 
mutta välineitä ei ollut, jolla sen olisi jauhoiksi saanut. Kuusi vikan 
hän elätti lastaan jauhamattomista rukiista keitetyllä liemellä, ja 
niin ristiä ja vaivoja täynnä oli elämä, että paikkaakin on siitä lähtien 
ruvettu kutsumaan Ristiniemeksi. Sitten saatiin eräpirttiin hankituiksi 
jauhinkivet, ja kappaleita niistä lienee siellä vieläkin nähtävänä. Mutta 
rukiinliemellä elätetty poika, Rautiainen, eli sitten sadan vuoden 
ikäiseksi. 

Usein osuivat ryssät, kuten sanottu, ikäänkuin sattumalta kaukai- 
simmillekin piilopirteille, mutta usein sattui myöskin niin, että he tyh- 
jilleen jätetystä kylästä tapasivat jonkun, jonka pakottivat opasta- 
maan itsensä asukkaitten piilopaikkaan. 

Niinpä kertoo tarina, että Utajärvellä oli erään talon väki lehmi- 
neen päivineen paennut Pilkkasuvannolle. Venäläiset saivat kuiten- 
kin kylällä käsiinsä erään Meri-Elliksi nimitetyn vaimoihmisen, sitoivat 
tämän hevosen selkään ja pakoittivat lyöden ja kiusaten opastamaan 
joukon piilosaunalle. Kylässä sattui kuitenkin olemaan eräs toinenkin, 
joka kuuli tapauksen. 

Olivat nimittäin ryssät saaneet käsiinsä erään vanhan talon isän- 
nän, Paavolan Eran, ja sitoneet hänet orteen roikkumaan polttaak- 
seen siinä oljilla, niinkuin heidän tapoihinsa kaikkialla kuului. Isäntä 
lienee kuitenkin pyörtynyt ja ryssät luulivat hänen kuolleen. Kuolleen 
piinaamisesta ei heille olisi ollut mitään nautintoa, ja niinpä he lopetti- 
vatkin leikkinsä kesken. Ryssien poistuttua talosta keinotteli isäntä 
itsensä alas ja läksi kiireimmän kaupalla oikotietä viemään ryssien 
tulosta sanaa piilopirttiläisille. Piinan jäljiltä olivat kädet vielä niin 
kipeinä, että ukko ei voinut hiihtäessään sauvoja käyttää lainkaan, 
mutta hän pääsi kuitenkin ajoissa perille. Eivät olleet ensin tahtoneet 
pirtillä uskoa Eran puheita, mutta ottaneet ne kumminkin lopuksi 
todesta ja paenneet. Ja kun ryssät sitten olivat saapuneet, eivät olleet 
muuta löytäneet kuin kuolleen lampaan. 

Talonväki pelastui ja karja myöskin, mutta kasakat, jotka luulivat 
Merj-Ellin heidät harhaan kuljettaneen, surmasivat tämän armotta. 

Tarinoita tuon ajan piilopirteistä on paljonkin, mutta vaikea on 
monasti mennä niistä sanomaan, koskevatko ne juuri Ison vihan aikaa, 
sillä monastihan vainolainen muulloinkin on Suomessa kulkenut ja 
sen kansaa ahdistanut. Piilopirttien asukkaat eivät kyenneet kärsi- 
mystensä historiaa kirjoittamaan, ja kun elämä alkoi uudelleen, kuuli 
seuraava sukupolvi vain muistitietoja vainovuosilta. Ne tuntuivat sil- 
loin unilta, joita oli mukava edelleen tarinoida, mutta joihin ei ollut 
syytä liittää sen tarkempia aikamääräyksiä. 


Hj 


XVII. 


KAHDEN TULEN VÄLISSÄ. 


Olemme jo aikaisemmin kertoneet sisseistä, erämaan rohkeista sotu- 
reista, jotka uskomattomia vaaroja uhmaten kävivät omaa sotaansa 
venäläisten valloittamassa maassa. Heidän joukossaan oli miehiä, joille 
voi joka suhteessa antaa miehen nimen ja jotka taistelivat periaatteen 
vuoksi. Mitään enkeleitä eivät kuitenkaan hekään olleet, ja sen lisäksi 
liittyi sissijoukkoihin vuosien kuluessa ja olojen käydessä yhä mieli- 
valtaisemmiksi, runsasti hylkiöitä, jotka katsoivat elämän siten tulevan 
itselleen kaikkein mukavimmaksi, ja jotka yhtä säälimättömästi kävi- 
vät omien kansalaisten kuin vihollistenkin kimppuun. 

Säännöllisetkin sissijoukot, jotka esiintyivät laillisen Ruotsin vallan 
edustajina, aiheuttivat kansalle runsaasti kärsimyksiä. He vaativat 
esivallan miekan voimalla itselleen hallitukselle kuuluvia veroja ja 
pakoittivat antamaan kyydityksiä, majoitusta ja muonaa. Ja jos eivät 
hyvällä saaneet, käyttivät väkivaltaa ja menivät joskus julmuudessaan 
yhtä pitkälle kuin villit kasakatkin. Kansa pelkäsi heitä toisestakin 
syystä, sillä. onhan jo aikaisemmin tullut kerrotuksi, millaisia julistuk- 
sia venäläiset vallanpitäjät antoivat ja mitä kaikkea he uhkasivat, jos 
joku suosii näitä sissejä. Kymmeniä, ehkä satojakin taloja Suomessa 
hävitettiin ryssien toimesta yksinomaan sen vuoksi, että talojen asuk- 
kaiden epäiltiin antaneen suojaa kivekäsjoukoille. Sissijoukkojen pesä- 
paikoiksi muodostuivat ennenkaikkea Pohjois- ja Itä-Pohjanmaan pi- 
täjät, ja varsinkin näiden seutujen asukkaat olivat heidän vuokseen 
helisemässä. Varsin oloja kuvaava on tässä suhteessa muudan valitus- 
kirja, jonka Pudasjärven talonpojat vuonna 1717 toimittivat Torniossa 
käymässä olleelle ruotsalaiselle maaherralle Maunu Cronborgille. 

meidät n ajo eimen nostin Ekaan köyhät la: 
maiset, tuomaan esiin nöyrimmän valituksemme herrojen kapteenien 
Longströmin ja Kärjen väestä, joka liikkuu keskuudessamme kovin 
säälimättömästi, pieksämällä, ryöstämällä ja riistämällä meiltä kaiken 
omaisuutemme, ravintomme ja vaatteemme, vaivaavat meitä tarpeet- 
tomilla kyydeillä, ja niin meitä pitelevät, että meidän täytyy lähteä 
kotoamme ja konnultamme surkeaan pakoon, ellei korkea esivalta 
tule avuksemme ja armossa ja oikeudessa vapauta meitä niin kau- 
heasta ja julmasta menettelystä.» 


Näin alkaa tämä, valituskirja, jossa sitten yksityiskohdittain luetel- 
laan kaikki ne vaivat, joita sissit aiheuttavat, ja kerrotaan, että ensin- 
näkin täytyy heidän silloin, kun joukko-osasto majailee paikkakunnalla, 
majoittaa'jokaiseen taloon neljä tai viisi, jopa seitsemänkin miestä ja 
elättää heidät. Kun tämän lisäksi paikkakunnalla on myöskin run- 
saasti pakolaisia, joita ei myöskään raaski jättää nälkään kuolemaan, 
on liikoja suita enemmän kuin paikkakunta kestää. 

Jos sitten pääjoukko lähteekin sissiretkilleen, niin taloihin jätetään 
kuitenkin muutamia miehiä, jotka päällikköjen poissaollessa esiintyvät 
suorastaan hävyttöminä herroina, ottavat kaikki, mitä talonpojalla on. 

»He polttavat alituiseen viljaa viinaksi niin suuressa määrässä, että 
on olemassa suuria mäskiläjiä, joita heidän sikansa eivät ole ehtineet 
syödä ja kuluttaa», kerrotaan edelleen ja luetellaan vielä eri pykälissä 
kaikki muutkin sissien pahat teot. Ja lopuksi sanotaan: 

»Tätä ynnä muuta täytyy meidän köyhän väen, jotka vihollinenkin 
suureksi osaksi on ryöstänyt ja jotka hänen lähdettyään olemme suo- 
jeluksetta jääneet, nöyrimmästi valittaa teidän ylhäisyydellenne, ru- 
koillen, että me tästä julmasta väestä, joka ei osoita mitään sääliä ja 
laupeutta, vapaaksi pääsisimme. Me haluamme mieluummin, alistuen 
Jumalan armolliseen tahtoon, antautua joihinkin seikkailuihin vihol- 
lista vastaan ja koettaa itse puolustaa itseämme, ennenkuin alituisesti 
kärsimme tämän väen ylimielistä ja mielivaltaista kohtelua ja liian 
vaikeata pahoinpitelyä, joka meille käy sietämättömäksi kuormaksi, 
niin ettemme sen alla voi kestää, vaan täytyy meidän joko odottaa 
kuolemaa tai jättää kerrassaan kaikki ja turvautua kerjuusauvaan.» 

Sen verran tästä valituskirjeestä oli apua, että maaherra Cronborg 
antoi pudasjärveläisille suojeluskirjeen, jossa sissejä ankarasti kiellet- 
tiin tekemästä minkäänlaista väkivaltaa onnettomille talonpojille, 
mutta mikäli sissien tapoja tunnemme, voimme kyllä päätellä, etteivät 
he tuollaiselle paperille antaneet suurtakaan merkitystä. 

Paltamolaiset lienevät kuulleet naapureiden valituksesta, sillä sa- 
mana vuonna laativat hekin kirjelmän, jossa tuotiin julki sissien Ka- 
jaanin seuduilla aikaansaamia vahinkoja. 

»Herra Kapteeni Longström rasittaa meitä niin ankarasti», siinä 

muun muassa huomautettiin, »ettei hän ainoastaan ota meiltä vero- 
rahoja, kymmenyksiä ja maksuja, vaan myös jumalattomalla kiristä- 
misellä ja pieksämisellä antaa lähettiläittensä ottaa meiltä mitä ta- 
losta löytävät, kaikki taltemme metsistä, vaatteet yltämme, vaikkeivät 
itse tarvitsekaan, kaikki heinät, kaikki reet ja ajokalut. Ainoat leh- 
mämme ja lampaamme sekä elomme hän syö taikka myö. Vastoin 
vapauskirjaamme hän kahlehtii ja vie väkivaltaisesti ainoat mie- 
hemme ja kokoaa naapuripitäjistä pieniä poikia ja aikuisia miehiä, 
joille syöttää ainoat ruokapalamme.» 

Erikoista tässä valituksessa on se, että siinä sanotaan Longströmin 
väkivalloin ottaneen miehiä väkeensä. Tiedossa on kyllä, että Kajaa- 
nin seuduilta värvättiin runsaasti miehiä sissijoukkoihin, mutta pakko- 
otosta eivät viralliset asiakirjat kerro. 

Vuoden 1717 käräjissä tutkittiin eräitä yksityisiä tapauksia, ja sil- 
loin esiintulleet seikat todistavat, että ainakin eräät yksityiset sissit ja 
alipäälliköt olivat esiintyneet suorastaan roistomaisesti. Niinpä palveli 
Longströmin joukoissa eräs Mäiväläinen-niminen mies, jonka synti- 
luettelo ei ole kaikkein kirkkaimpia. 

Tämä Mäiväläinen oli kerrankin joukkoineen saapunut Abraham 
Mytän taloon Sotkamossa, tiukannut rahaa ja ruokaa, ja kun ei heti 
saanut niin paljon kun arveli talossa olevan, sulkenut talon isännän 
ja emännän lukkojen taakse ja uhannut päästää pois vasta sitten, kun 
talon kaikki aarteet olisi hänen eteensä kannettu. Talon pienet lapset 
pelästyivät sissin julmaa esiintymistä siksi pahoin, että piiloutuivat 
metsään ja värjöttelivät siellä niin kauan, että nuorin paleltui kuo- 
liaaksi. Sama Mäiväläinen oli ollut syynä siihenkin, että talollinen 
Antti Haapalaisen tytär oli kauhuissaan piiloutunut metsään ja palel- 
tunut sinne. 


Mäiväläinen hukkui sitten koskeen, mutta hänen rötöksensä tulivat 
vielä kerran käsitellyiksi kun hautaamisen yhteydessä tiedusteltiin 
Armfeltilta, voitaisiinko hautaus suorittaa kunniallisesti, koska Mäivä- 
läsen tiedetään eläneen huonosti. Hänen rötöksistään ei, merkillistä 
kyllä, pidetty edellämainittuja karkeimpina vaan sensijaan painoste- 
taan erikoisesti, että hän ei kolmeen vuoteen ollut käynyt ripillä ja 
kaiken muun lisäksi oli vielä erinäisiä kertoja harjoittanut huo- 
ruuttakin. 

Kun valituksia alkoi saapua yhä enemmän, määräsi Armfelt majuri 
Salomon Enbergin toimittamaan asiassa tutkimuksia. Tuomarivalinta. 
lienee kuitenkin osunut hieman vikaan, sillä pari vuotta myöhemmin 
pidetyissä käräjissä talonpojat valittavat, että Enberg on itse käyttäy- 
tynyt aivan samalla tavoin kuin hurjimmat sissit. Tutkintoja toimit- 
taessaan oli hän sivutöikseen keräillyt ylimääräisiä veroja ja vaatinut 
muitakin etuisuuksia. 

Pohjalaiset huokasivat helpotuksesta, kun Longström joukkoineen 

komennettiin mukaan Armfeltin Norjan retkelle. Kärki ja Häikäläinen 
jäivät kuitenkin edelleenkin sinne, ja niin oli paikkakuntalaisilla yhä 
edelleenkin valittamisen aihetta. Eräässä valituksessa onnettomat 
sanovatkin, että »heidän käy samoinkuin monen sadan on käynyt, hei- 
dän täytyy sulan nälän tähden uhrata henkensä tai, mikä olisi sangen 
surkeata, paeta, kuten joidenkuiden on ollut pakko tehdä, venäläisten 
turviin, varsinkin kun monet eivät saata muuta huomata kuin että tuo 
joukkokunta on ottanut tehtäväkseen kokonaan saattaa maan autioksi 
ja hävittää sen.» 

Parhaimpana todisteena siitä, että valittamiseen oli todella aihetta, 
on edellämainitun Enbergin oma lausunto, jossa hän sanoo, etteivät 
Kärjen ja Häikäläisen miehet saata tulla toimeen kauemmin kuin 
kesäkuuhun 1718, koska seutukunnalla ei ole enää kupillistakaan viljaa 
saatavissa. , 

Paljon on varsinaisten sissijoukkojen tilille kuitenkin pantu sel- 
laista, johon ovat syypäitä olleet armeijasta karanneet sotamiehet ja 
muut epämääräiset ainekset. Tällaisista muodostettu lienee muun 
muassa ollut sekin joukko, joka Kiteellä kulki vuonna 1719 ruotsalaisen 
sissijoukon nimellä ja ryösti m.m. lautamies Oikariselta viljaa, rahaa 
ja veneen. Samoin joutui Savonlinnassa vangiksi 24-miehinen partio, 
jonka päällikkö kyllä selitti, että he olivat toimineet kapteeni Kärjen 
käskystä, mutta joka ei kuitenkaan voinut näyttää väitettään toteen. 

Kansa-raukka eli todella kuin kahden tulen välissä, eikä se monas- 
tikaan voinut päätellä, kumpaa herraa palvelemalla olisi vähemmällä 
tuskalla päässyt. Sissit olivat omia miehiä, mutta esiintyivät monasti 
kuin vainoojista pahimmat — ryssät taasen olivat ikivanhoja viholli- 
sia, mutta heidänkin joukossaan oli kunnon miehiä, jotka voittivat 
kansan mielen puolelleen. Sitä todistaa m.m. seuraava muistelma, joka 
ensimmäisen kerran on julkaistu Äbo Tidningenissä vuonna 1791, ja 
joka kertoo erään kasakkaupseerin seikkailuista Oulun seuduilla. 

»Alussa vuotta 1719 ja senjälkeen, kun armeija oli tullut takaisin 
Norjasta, vetääntyi joku määrä ratsuväkeä Pohjanmaan pohjoisim- 
paan osaan ja erään vänrikin johtama osa jalkaväkeä sijoitettiin Cu- 
luun. Kun venäläiset sen kuulivat, komennettiin sinne eräs rakuuna- 
kapteeni Kitroff 180 rakuunan ja 500 kasakan kanssa ajamaan ruotsa- 
laisia pois. Vänrikki Järnefelt ja 7 sotamiestä joutuivat Oulussa van- 
giksi. Kasakat ratsastivat Kelloon, jossa kohtasivat ruotsalaisen ratsu- 
väen erään sillar? luona. Senjälkeen, kun pimeässä oli vaihdettu muu- 
tamia laukauksia, kääntyivät kasakat pois menetettyään johtajansa 
kasakkamajuri Antamon Antonevitsin. Kun nimittäin hänen hevo- 
sensa, satula tyhjänä, ilmestyi kasakoiden joukkoon, eivät nämä osan- 
neet muuta päätellä kuin että johtaja oli kaatunut. 

Majuri oli kuitenkin vain pudonnut hevosen selästä, hevosen kaa- 
tuessa ojaan, ja senvuoksi vetäytynyt tiepuoleen pensaan taakse niin, 

ettei ruotsalainen ratsuväki häntä huomannut. Sitten kun vihollinen 
oli ratsastanut ohitse, läksi majuri liikkeelle ja kulki jalkaisin Kellosta 
Hailuotoon avopäin. Talonpojat kuljettivat hänet ruotsalaisten tie- 
dustelijain ohi Lumijoelle. Sieltä hän sai kyydin Siikajoelle ja edelleen 
Kalajoelle, jossa tapasi onan komennuskuntansa. Se oli pysähtynyt 
sinne, koska oli tullut määräys, että juuri sen osaston pitäisi hävittää 
Oulun kaupunki maan tasalle sekä tehdä sama kaikille kylille aina 
Torniota myöten. Kaikki työkykyinen väki oli vangittava ja kuljetet- 
tava etelään lapsineen. Vanhat ihmiset piti tarpeettomina surmata. 
Kasakkamajuri, joka tiesi, että tuo murhaaminen ja polttaminen tulisi 
juuri hänen osakseen, ei olisi kuolemakseenkaan halunnut siihen ryh- 
tyä, sillä hän muisti kiitollisena, kuinka hän saman seudun asukkaiden 
hyväntahtoisuuden vuoksi oli pelastunut. Hän pyysi rakuunakaptee- 
nilta lomaa matkustaakseen Pietariin, ja kapteeni Kitroff, joka ei 
myöskään ollut erikoisen murhanhaluinen herra, myönsi sen mielel- 
lään. Pietarissa majuri tsaarin eteen polvistuttuaan pyysi armoa kan- 
salle, joka oli häntä niin hyvin kohdellut ja saikin käskyyn peruutuk- 
sen. Tämä on muistiin merkittävä erikoisena Jumalan johdatuksena», 
päättyy tarina. 

Kun tämäntapaiset tarinat kiertelivät suusta suuhun samanaikai- 
sesti kuin sissit harjoittivat väkivaltaansa, saattoi monenkin mieleen . 
tulla, että venäläisten herrojen kohtelu oli sittenkin inhimillisempää 
ja lievempää. Ja olipa samansuuntaisia, ryssien hyväntahtoisuutta 
osoittavia tarinoita muitakin kerrottavana. Yleisesti mainittiin, ettei- 
vät venäläiset tehneet pahaa vaivaisille eikä myöskään raskainaole- 
ville naisille. Tästä pari kansantarinaa näytteeksi. 

vAlavieskan Jokelan talon ryöstivät viholliset aivan paljaaksi, 
vaikka oli niin suuri ja vankka talo, että siinä oli »sata sarven kanta- 
jaa, tuhat turkin antajaa». Ennen poislähtöään olivat he joen ran- 
nalle aitaukseen koonneet eväikseen viimeiset elot ja elukat, joita 
hävitetyllä tienoolla oli. Eräs mökkiläinen, jonka hieho myöskin oli 
viety, pukeutui raskaana olevan muijan näköiseksi ja meni aitaukseen 
noutamaan elukkaansa. Ryssät karttoivat raskaita vaimoja, ja niinpä 
hän sai hiehonsa viedä. Olivat vain sanoneet toisilleen: — Antaa 
matjuskan viedä vasikkansa. Kun mies sitten oli päässyt vähän etem- 
mäksi, rupesi häntä oma sukkeluutensa kovasti naurattamaan. Venä- 
läiset kuulivat tämän ja tuumivat keskenään: 

— Kuule nyt kuin kanu nauraa, vasikan saanti vaikuttaa!» 

»Olipa sitten kerran julma vihollinen syytänyt Muhoksen Pyhän- 
sivulla erään talon kaikki asukkaat avannosta jokeen. Talossa oli 
myöskin muudan sellainen »takaponkka akka», jonka toinen jalkaterä 
oli taaksepäin kääntynyt. Kun hänet oli tuotu avannon partaalle ja 
eräs vihollinen huomasi vaivaisuutensa, hän sanoi tovereilleen: 

— Ka, ei Jumalan vaivaista upoteta! 

Toiset olivat samaa mieltä ja niin jäi akka eloon. Hänelle annettiin 
vielä eräs pieni lapsi hoidettavaksi. Akka elätti sitten lasta ja itssään 
vellillä, jota keitti lehmänvuodasta. Se oli ainoa elintarve, joka oli 
jäänyt taloon jälelle.» 

Vielä kauan senkin jälkeen, kun varsinaiset sotatoimet jo olivat 
lakanneet, kiertelivät erilliset sisseiksi itseään nimittävät rosvojoukot 
maata koettaen tyhjiksi riistetyistä taloista löytää rippeitä, joitten 
avulla saattoivat metsissä tulla toimeen. 


äi 


XVIII 
SUOMEN HEIMO VANKEUDESSA. 


On vaikea kuvitella, että ihmisen elämä sattaisi muodostua vielä 
kurjemmaksi kuin niitten esi-isiemme, jotka Ison vihan aikana joutui- 
vat tässä maassa elämänsä puolesta kamppailemaan. Ja kuitenkin 
löytyi noina vuosina kymmeniä tuhansia, jotka heidän eloaan ja oloaan 
kadehtien ajattelivat. Viimeistä leipäpalastaan piilopirtissä pureske- 
leva pakolainen oli sentään onnekkaampi kuin hänen sukulaisensa, 
joka oli raahattu Venäjälle vankeuteen. 

Historioitsijat ovat laskeneet, että maastamme raahattiin ryssien 
orjiksi ainakin kaksikymmentätuhatta ihmistä, ja vain osa noista 
onnettomista pääsi rauhan tultua palaamaan. Tähän määrään tulevat 
vielä lisäksi kaikki ne suomalaiset soturit, jotka Kaarlen onnettomien 
retkien aikana joutuivat sotavankeuteen. Viimemainittujen olo tuli 
jollain tavoin järjestetyksi, ja heidän elämästään meillä on enemmän 
tietojakin, mutta siviiliväestö, joka enimmäkseen hajoitettiin ympäri 
laajan maan maatilanomistajien orjiksi, häipyi myöskin kotimaahan 
jääneiden mielestä niin tyystin, että vain harvojen palaamaan pääs- 
seiden kertomuksista voimme muodostaa itsellemme jonkinlaisen ku- 
van tämän kansamme osan elämästä. 

Sotavankien kohtelu oli yleensäkin tuohon aikaan raakaa, mutta 
Venäjällä se muodostui suorastaan hirvittäväksi senvuoksi, että sen 
asukkaat olivat aasialaista villikansaa, alkuasteella olevia barbaareja, 
joitten sielunelämää päähänpistot ja kummalliset oikut hallitsivat. 
Näille alkukantaisille olennoille oli vielä kaiken lisäksi opetettu, että 
toista uskontoa tunnustavat suomalaiset olivat pakanoita ja väärä- 
uskoisia, joitten kiusaaminen oli melkeinpä palkinnon arvoinen pyhä 
työ. 

Kun tiedämme, kuinka paljon on puhuttu. siitä, miten venäläiset 
pajarit kohtelivat omaa heimoaan olevia orjia, saatamme käsittää, että 
orjien orjina oleminen oli tuhannen kertaa raskaampaa. Väkisin 
maastamme viedyistä olivat sittenkin lapset ehkä onnellisimmassa ase- 
massa, sillä vanhemmistaan ja heimolaisistaan eroitettuna he piankin 
unohtivat oman kansallisuutensa, kielensä ja uskontonsa ja sulautui- 
vat idän ihmismereen. 

Aikaihmiset eivät saattaneet unohtaa, ja niinpä he kaiken uhalla- 
kin monasti yrittivät epätoivoisille karkumaikoille, joista jotkut har- 
vai onnistuivat. Kotimaahan päästyään kertoivat he tarinoita niin 
merkillisistä seikkailuista, että niitä oli ihmisten usein vaikea uskoa. 
Tarkastelkaammepa esimerkiksi Jaakkolan tyttärien tarinaa. 

Tisalmen Vieremän kylän Jaakkolan talon kaksi tytärtä oli hal- 
meella talon pellolla. He leikkasivat kaikessa rauhassa ruista, kun 
paikalle äkkiä ilmestyi joukko ratsastavia venäläisiä sotilaita, jotka 
olivat Pohjois-Suomesta matkalla takaisin Venäjälle. Ennenkuin tytöt 
osasivat aavistaakaan siepattiin heidät ratsujen selkään ja kiidätet- 
tiin eteenpäin. Talossa ei tapausta laikaan huomattu, ihmeteltiin vain 
kovasti, minne tytöt olivat saattaneet niin merkillisellä tavalla kadota. 

: Oli jo kauan sitten unohdettu koko katoaminen ja lakattu tyttäriä 
kaipaamasta, kun Vieremän kylän nuottamiehet eräänä päivänä kuu- 
livat Paloisjärveltä päin naisten laulua. Hetken kuluttua ilmestyi sit- 
ten rannalle kaksi vanhaa naista, jotka selittivät olevansa Jaakkolan 
kadonneet tyttäret. He kertoivat kalamiehille merkillisen tarinansa. 

: Matkan aikana eivät he olleet saattaneet karkaamista ajatellakaan, 
sillä vangitsijat pitivät heistä tarkkaa huolta. Kovaan kohtaloonsa 
alistuen oli heidän seurattava miehiä jonnekin kauas Sisä-Venäjälle ja 
ryhdyttävä siellä heidän vaimoikseen. He oppivat vieraan kielen ja 
näyttivät jo täysin omaksunsensa uudet olot, mutta koti-ikävä kyti 
siitä huolimatta mielessä. 

He suunnittelivat usein yhdessä karkumatkaa, ja 'kerran sitten, 
useitten vuosien kuluttua, näytti sopiva tilaisuus tulleen. He surmasivat 
miehensä näiden nukkuessa ja lähtivät jalan taivaltamaan Suomea 
kohden. Oppaana oli heillä vain lapsena kuulemansa lause: Ruotsissa 
päivä laskee, Venäjältä nousee. Pakenevat päättivät senvuoksi pyrkiä 
päivänlaskua kohden. Metsässä vaeltaminen oli vaivaloista ja hidasta, 
ja eväätkin loppuivat pian. He eivät kuitenkaan kadottaneet uskoaan, 
* että kerran pääsisivät kotiin. Pahimman mälän kohdatessa tapasivat 
he sitten viimeinkin ihmisasuntoja ja pääsivät taas eteenpäin. Joskus 
taasen onni suosi, ja he saivat pyydystetyksi metsälintuja, joitten liha 
antoi uusia voimia. Niin he taivalsivat, kunnes viimein tiesivät ole- 
vansa kotimaan rajojen sisäpuolella, ja se tietoisuus antoi väsyneille 
uusia voimia. 

He eivät voineet sanoin kuvailla onnea, jota tunsivat jälleen kotiin 

päästessään. Paljon oli muuttunut. Sen ruispellonkin paikalle, jolta 
heidät oli siepattu, oli jo ehtinyt kasvaa kookas metsä. Ja sammaleen 
sisältä kaivaen he löysivät ruostuneet sirppinsäkin, joita, kumma kyllä, 
€i kukaan aikaisemmin ollut osannut etsiä. 

Samantapainen on eräs toinen tarina, jota Pohjanmaalla kerro- 
taan, ja se esittää Kauniin Kaijan vaiheet. 

Kun viholliset tulivat Puolangan Askanmäen taloon, joka jo siihen 
sikaan oli seutukunnan varakkaimpia, sattui talonväki olemaan 
Pikku-Askalla niityllä. Kotimiehenä oli ainoastaan talon nuori emäntä, . 
jota sorean ulkomuotonsa vuoksi yleensä nimitettiin Kauniiksi Kai- 
jaksi: Viholliset pakoittivat hänet opastamaan itsensä talonväen 
luokse. He surmasivat sitten kaikki muut paitsi isännän, joka pääsi 
joen yli uimalla karkuun. Emännän, Kauniin Kaijan, veivät he van- 
kina mukanaan. jä 

Kului vuosia ja emäntä ehti ryöstäjälleen synnyttää jo kaksi lasta- 
kin, kun sitten sissiretkellä olevat suomalaiset sattuivat kerran paikalle 
ja tapasivat suomalaisen naisen venäläistä taloa emännöimästä. Hän 
oli parhaillaan lypsyllä ja selitti sisseille, että tupa oli täynnä viholli- 
Sia, jotka seuraavana päivänä aikoivat lähteä Suomeen ryöstöretkelle. 
Itse hän tahtoi palata Suomeen ja lupasi auttaa sissejä. 

Kun sitten yöllä kaikki nukkuivat, antoi emäntä sovitun merkin 
maanmiehilleen, jolloin nämä hyökkäsivät esiin ja polttivat pirtin 
kaikkine vihollisineen. Sitten palasivat he ja Kaunis Kaija Suomeen. 

Mutta isäntäpä olikin sillä välin ehtinyt naida toisen vaimon, ja 
tämä oli parhaillaan lehmiä lypsämässä, kun entinen emäntä palasi 
taloon. Lehmät tunsivat ensimmäiseksi vanhan hoitajansa ja menivät 
häntä nuolemaan. Uuden vaimon tätä kummastellessa, vastasi Kaija 
vain, että omat ovat sormijuottoiseni. Asia täytyi sitten järjestää niin, 
eitä entinen emäntä jäi taloon ja myöhemmin naitu lähti sovinnolla 
pois. S 
Tällaiset tapaukset olivat kuitenkin poikkeuksia, ja suurin osa Ve- 
näjälle raahatuista jäi, kuten sanottu, elämänijäkseen sinne, toiset 
sulautuen slaaveihin, toiset koti-ikävässä kituen itsensä kuoliaaksi raa- 
taen. Toisten kohtalo taasen muodostui niin kummaksi, että sitä on 
Suorastaan vaikea uskoa todeksi. Katsokaamme vain esimerkiksi ker- 
tomusta, jonka Joutsenon papin tytär Annikka Swahn on kertonut 
vionna 1714 Raahessa pidetyssä kuulustelussa omasta ja tovereittensa 
kohtalosta. Tällainen on tämä tarina asiakirjojen mukaan: ; 

»Hän oli, Viipurin kaupungin siirryttyä vihollisen käsiin, joutunut 
kymmenen muun naisen kanssa metsässä vangiksi ja sieltä viety Pieta- 
riin, jossa oli ollut kolme vuotta vankeudessa, kunnes hänet lopulta 
kolmen kuninkaan päivänä, nimittäin 6 päivänä tammikuuta viimeksi 
kulunutta vuotta 1713 oli uudelleen kastettu Ullianaksi ja sitten 50 
muun naisvangin kera tehty rakuunaksi Vologodskoin rakuunaryk- 

menttiin, jossa hän siitä ajasta tähän asti on palvellut, ja mainittuna 
aikana ollut mukana tykkitulessa Porvoon luona, Pälkäneellä, missä 
hevonen haavoittui ja Isonkyrön taistelussa, mutta senjälkeen kolme 
viikkoa sitten on hänet everstinsä lähettänyt viemään kirjettä Sulka- 
valta Savosta Pieksämäen pitäjän papille, jolloin hänet matkalla otti 
kiinni aikaisemmin vihollisten käsiin joutunut ja hänen vartioimansa 
suomalainen hevosenkengittäjä. Tämä, joka oli päässyt häneltä pake- 
nemaan, tunsi nyt ja otti kiinni hänet sekä luovutti seuraavalle nimis- 
miehelle ja toimitti sitten tänne. Hän kertoo seuraavaa: 


1. Venäläisessä armeijassa oli paitsi mainittuja suomalaisia naisia 
useita venäläisiäkin sekä rakuunoina että sotamiehinä, ollen siinä 
komppaniassa, missä hän palveli, 4 naisrakuunaa, joista 2 viime tal- 
vena Mikkelissä synnytti lapsen. : 

2. Suomen armeijasta kenraalimajuri Brakelin rykmentistä paen- 
neista rakuunoista on hänen aikanaan antautunut venäläisten palve- 
lukseen kerran 30 ja viime syksynä syyskuussa 15 miestä. 

3. Kaikki Savossa ryöstämänsä poika- ja tyttölapset vihollinen on 
antanut viedä Venäjälle, niin myös nuoria naisia ja miehiä, ja kaik- 
kialla on naiset raiskattu ja häväisty. 


4. Isonkyrön taistelussa on vihollinen varsinaista kahakkaa varten 
komentanut kaikki riveissään olleet inkeriläiset, suomalaiset ja ruotsa- 
laiset rakuunat, noin 1.000 miestä, joiden joukossa hänkin oli, sijoit- 
taen heidät kärkeen, jolloin hän oli huomannut joutuvansa taistele- 
maan meidän ryhmiämme vastaan. Heidät olivat meikäläiset ensin 
lyöneet takaisin, jolloin he olivat huutaneet meikäläisiä säästämään 
heitä, kun he olivat omaa eli ruotsalaista kansaa, mutta oli heidät kui- 
tenkin hakattu maahan. Hän oli silloin kahden muun naisen kanssa 
piiloutunut lumihankeen, mutta venäläiset olivat löytäneet hänet tais- 
telun jälkeen ja pahoin hänen ruumistaan kepillä lyöneet.» 

Niistä sotavangeista, jotka ryssät saivat Pultavan ja Prevelotsnan 
taisteluissa, sijoitettiin suurin osa Siperiaan. On vaikea tietää, mil- 
laista tavallisten yksinkertaisten sotamiesten elämä vankeudessa oli, 
sillä heistä ei ole paljonkaan tietoja säilynyt. Eräitten upseerien päivä- 
kirjoista käy selville vain se, että ainaista taistelua nälkää ja puutetta 
vastaan se ennenkaikkea on ollut. Venäjän hallituksenhan heistä olisi 
pitänyt huolta pitää, mutta voimme kuvitella, millaista tuo huolenpito 
on ollut. Upseerien sensijaan piti itsensä koettaa ansaita toimeen- 
tulonsa, ja heitä tavataankin vankeudessa mitä erilaisimpia ammatteja 
harjoittamassa. Eräät polttivat viinaa, viljelivät tupakkaa, valmisti- 
vat pelikortteja ja möivät sitten tuotteitaan. Toiset taas opettelivat 
käsityöläisiksi, ja ne taasen, jotka eivät muuta taitaneet, palvelivat 
talonpoikia tavallisina maatyöläisinä. 

Sotavangeilla oli Moskovassa jonkinlainen oma keskushallitus, joka 

valvoi heidän etujaan, ja sen johtajana oli "aluksi kreivi Piper. Hän 
uhrasi henkilökohtaisesti melkein kaikkensa, varallisuutensakin, sota- 
vankien auttamiseen, mutta jo joulun aikoihin vuonna 1714 hänet 
siirrettiin pois Moskovasta jä vietiin ensin Pietariin sekä sieltä sitten 
Pähkinänlinnaan, jossa hän kuolikin. Senjälkeen vaihtuivat keskus- 
hallituksen johtajat usein, ja vaikka heistä moni työskentelikin tar- 
mokkaasti, ei kukaan kuitenkaan pystynyt pitämään vangeista niin 
hyvää huolta kuin Piper aikoinaan. 

On ymmärrettävää, että koti-ikävä painoi kaikkien sotavankien 
mieltä, ja että useampia kuin yksi karkausyritys tehtiin. Pako onnistui 
vain harvoille, ja eräs näistä, eversti Stobaeus, on jälkipolville jättä- 
nyt tavattoman mielenkiintoisen kertomuksen pakoretkensä merkilli- 
sistä vaiheista. Koetamme sen esittää seuraavassa lyhennettynä, mutta 
jättämättä kuitenkaan pois mitään oleellista. 

Eversti Stobaeus joutui Viipurin valloituksessa venäläisten vangiksi 
ja kuljetettiin aluksi, kuten useimmat muutkin, Pietariin. Tsaari, joka 
tiesi hänet erääksi Ruotsin joukkojen taitavimmista linnoitusupsee- 
reista, kohteli häntä aluksi hyvin armollisesti, keskusteli usein hänen 
kanssaan ja neuvotteli m.m. uuden kaupunkinsa puistojen järjeste- 
lystä. Lopuksi tarjosi tsaari hänelle kenraalimajurin arvoa, jos hän 
suostuisi rupeamaan Venäjän palvelukseen. 

Stobaeus kieltäytyi tästä jyrkästi ja joutui senvuoksi epäsuosioon. 
Hänen piti muuttaa Pietarista Arkangeliin, jossa oli paljon muitakin 
vankeja, ja paikkakunnan kuvernööri sai määräyksen pitää Stobaeusta 
erikoisesti silmällä. Ero Pietarin salonkien ja Jäämeren rannallaole- 
van pikkukaupungin hökkelien välillä oli varsin tuntuva, mutta eversti 
suhtautui tyynesti vaihdokseen, koeitaen olla uusiin oloihin mahdolli- 
simman mukautuvainen. Ellei muu häntä lohduttanutkaan niin aina- 
kin se, että hän täällä tapasi useita vanhoja ystäviään ja sai keskus- 
tella näiden kanssa. Vankien viihtyisyyttä lisäsi sangen suuressa mää- 
rin se, että useimmat olivat sijoittuneet asumaan lähelle toisiaan, niin 
että Arkangeliin oli muodostunut ikäänkuin erikoinen vankien kau- 
punginosa. 

Pari vuotta vankeudessa vietettyään Stobaeus joutui kuitenkin 
ankaran koti-ikävän valtoihin. Siihen oli omat, vaikuttavat syynsä. 
Hän oli Ruotsista lähtiessään jättänyt vaimonsa ja omaisuutensa 
erään hyvän ystävänsä hoiviin, ja vankeuden alkuaikoina saapui hä- 
nelle kotoa säännöllisesti kirjeitä ja rahaa. Äkkiä kuitenkin kaikki 
tiedonannot lakkasivat. Stobaeus kirjoitti kirjoittamistaan, mutta ei 
saanut riviäkään vastaukseksi. Sitten hän sai eräältä ystävältään 
kuulla, että Ruotsissa pidettiin eversti Stobaeusta kuolleena, kun tämä 
muka ei mitään ollut pitkiin aikoihin kirjoittanut omaisilleen. Evers- 
tin mieleen iski silloin epäilys, että asiat eivät olleet niinkuin niitten 
pitäisi, ja hänen mielensä valtasi ankara levottomuus. Toverit näki- 

vät levottomina hänen tuskansa päivä päivältä kasvavan ja pelkäsi- 
vät, että hän ennen pitkää menettäisi järkensä, ellei muutosta asioihin 
saataisi aikaan. Kaikki tahtoivat mielellään auttaa häntä pakene- 
maan, mutta sopivaa keinoa ei vain keksitty. Stobaeusta vartioitiin 
tarkemmin kuin ketään muutta, eikä hän saanut päivääkään olla 
kateissa. Viimein muutamat ystävät yhdessä keksivät pakotuuman, 
joka kyllä vaati varsin laajoja valmisteluja, mutta joka todennäköi- 
sesti tulisi myöskin onnistumaan. 

Vankien joukossa oli välskäri, joka oli taitava jäsenien paikoilleen 
asettaja ja haavuri ja osasi myöskin valmistaa muutamia yksinkertai- 
sempia lääkkeitä. Hän perusti ensin pienen apteekin, mutta laajensi 
sitä sitten, kun sai toverikseen oluenpanotaitoisen kapteeni Dumkyn, 
myöskin oluttarjoilun käsittäväksi. Myymäläksi he vuokrasivat pitkän, 
kapean huoneen, jossa oli kaksi ovea. Toverusten tarkoituksena oli, 
että ostajat tulisivat sisään ensimmäisestä ovesta, ostaisivat mitä ha- 
luaisivat, ja poistuisivat sitten toisesta, sillä kapakkaa he eivät suin- 
kaan halunneet perustaa. Kaupat apteekissa sujuivat vallan erin- 
omaisesti, niin hyvin, että he pian saivat itse kuvernöörinkin jokapäi- 
väiseksi asiakkaakseen. Hän oli kyllä tulevinaan tarkastamaan van- 
keja, mutta itse asiassa hän saapui oivallisen oluen vetämänä. Kuver- 
nöörillä oli tavallisesti mukanaan kesy karhunsa, ja kun se muutamia 
kertoja oli saanut maistaa olutta, ihastui se siihen yhtä paljon kuin 
isäntänsäkin, ja saapui usein omin päinsä apteekkiin. 

Tähän karhuun ystävykset perustivat suunnitelmansa. Päivä päi- 
vältä sille annettiin yhä voimakkaampaa olutta, niin että se usein 
kömpi vasta myöhään illalla päissään kotiinsa. Ja sitten eräänä iltana 
se ei sinne saapunut lainkaan. Sitä etsittiin ja kaivattiin, mutta lo- 
pulta pääteltiin, että se oli saanut kuvernöörin palatsista tarpeekseen 
ja lähtenyt takaisin omiin oloihinsa korpeen. 

Jos joku olisi arvannut etsiä sitä apteekkarin kellarista, olisi salai- 
suus paljastunut. Karhuraukka nukkui siellä ikuista untaan. Sen 
elämänvaelluksesta oli tehty pikainen ja tuskaton loppu. Mutta sa- 
moihin aikoihin, kun karhu katosi, alkoi Stobaeuksen terveys huomat- 
tavasti heiketä. Joka kerran, kun kuvernööri kävi häntä katsomassa 
hän oli entistään heikompi, ja hän valitteli yhä yltyviä tuskia. Eräänä 
päivänä hän oli sitten vuoteessa ja jaksoi tuskin puhuakaan kuver- 
nöörin kanssa. Kun ruotsalainen lääkäri, joka sairasta hoiti, selitti 
taudin olevan pahanlaista punakuumetta, ei kuvernööri enään uskal- 
tanut tulla koko talossa käymään. 


Sitten tuli muudanna päivänä tieto, että eversti on kuollut. Kuver- 
nööri lähetti palvelijansa asiaa toteamaan, mutta heti huoneeseen 
astuttuaan lehahti everstin sängystä heitä vastaan niin ilkeä löyhkä, 
että he kiireesti kädellään viitaten sanoivat, että selvä on, liiankin 
selvä, haudatkaa mahdollisimman pian. Oli nimittäin tehty niin, että 


kuollut karhu oli raahattu everstin sänkyyn, vedetty peitto sen ylle ja 
yömyssy syvälle päähän. 

Kuolleelle järjestettiin upeat hautajaiset, ja ruumissaattoon otti 
itse kuvernöörikin osaa. Mutta samaan aikaan, kun hautajaisia puhei- 
neen ja juominkeineen pidettiin, vaelsi Stobaeus kaupustelijaksi pu- 
keutuneena, laukku selässään, kaupungin portista ulos. Pukua ja tava- 
roita hankkiessaan olivat toverit nähneet paljon vaivaa, mutta vaikea 
taival oli everstilläkin edessään: Tavaratkin varastettiin kerran, ja 
vasia vuoden taivalluksen jälkeen pakolainen saapui Pietariin, josta 
erään ruotsalaisen vänrikin lastenhoitajana onnistui pääsemään Suo- 
meen. Ruotsiin ehti hän parahiksi pelastaakseen vaimonsa vasten- 
mielisestä avioliitosta petollisen ystävän kanssa. Tämä oli pidättänyt 
kaikki Stobaeuksen kirjeet, uskotellut vaimolle, että tämä oli kuollut 
ja valehdellut, että vaimo oli taloudellisesti nyt kokonaan riippuvainen 
härestä. Riemuissaan siitä, että oli ajoissa päässyt kotiin, ei eversti 
tahtonut kostaa petturille. Mutta tämä sai jonkun ajan kuluttua kos- 
ton toisaalta, sillä hän joutui uusista petoksista hirsipuuhun. 

Juttu ei kuitenkaan vielä päättynyt tähän, sillä jotain tietä sai 
kuvernööri vihiä siitä, että häntä oli katkerasti petetty. Arkku kaivet- 
tiin ylös, ja kun sieltä löydettiin karhun luuranko, toimeenpantiin 
perusteelliset tutkimukset. Niin joutuivat sitten kaikki, joilla oli ollut 
osuutta juttuun, karkoitetuiksi Siperiaan, jossa tapasivat lukuisia, hy- 
vin lukuisia sinne muualta lähetettyjä tovereitaan. 


Sotavankien sielunhoidosta pitivät heidän omat sotilaspappinsa 
huolta. Vankien mukana seurasivat m.m. Kirkkonummen kirkkoherra 
Joh. Serenius, Mikkelin kirkkoherra Kristian von der Heide ja Tohma- 
järven kirkkoherra Joh. Wittstock. Huomattavin kaikista oli kuitenkin 
Porin rykmentin saarnaaja, sittemmin Loimaan Kirkkoherra Gabriel 
Laureus, jotka sotaretken ja vankeutensa vaiheista kertoo eräässä 
hallitukselle lähetetyssä anomuskirjassaan m.m. seuraavaa: 

»Vuonna 1702 minut kutsuttiin, vihittiin ja otettiin Porin läänin 
jalkaväen rykmentin pataljoonan saarnaajaksi. Sinä vuonna en ole 
mitään erityisempää palvelusta tehnyt, muuta kuin että seurasin rek- 
ryyttejä, 600 miestä, Turusta Riikaan. Vuonna 1703 helmikuussa tulin 
komennstuksi Selburgiin, erääseen vanhaan rappeutuneeseen linnaan 
Kuurinmaan Semgallenissa. Minun on täytynyt yksinäni pitää huolta 
neljästä seurakunnasta kahdella kielellä, kun ei ketään muuta opetta- 
jaa ole ollut sillä seudulla saatavissa. Vihdoin on minun myöskin täy- 
tynyt tällä paikkakunnalla kestää kova piiritys, jonka aikana kerran- 
kin minua vaara oli niin lähellä, että vihollinen eräänä aamuna ampui 
kaksi kanuunankuulaa vuoteeseeni, jossa vielä makasin, ja kun tuskin 
olin vuoteesta noussut, seurasi kolmas kuula juuri siihen paikkaan, 
jossa pääni oli ollut. 

Vuonna 1705 olin mukana kuuluisassa Gemauerthofin taistelussa. 

Kuurinmaalla, jolloin Jumalan sallimuksesta muiden virasta aiheutu- 
vien vaikeuksien ohessa tulin pahoin haavoitetuksi, saaden yhdellä 
kertaa viisi pahaa haavaa, ensin luodin oikeaan käsivarteen, sitten 
kaksi iskua vasempaan olkapäähän, yhden poskeen ja yhden N 
neen, joista vielä voin näyttää suuret arvet. 

Vuonna 1706 sallittiin minun olla alallani Riikaan majoitetun puo- 
likkaan luona. 

Vuonna 1707 seurasin rykmentin puolikasta Mitauhun, jossa tapa- 
sin edelläni toisen puolikkaan. 

Vuonna 1708 jouduin seuraamaan rykmenttiä ja liivinmaalaista 
armeijaa autuaan Kun. Maj:n armeijaan, jolloin marssin aikana yhä 
jatkoin jumalanpalveluksen toimittamista. Olin myös mukana anka- 
rassa Lesnajan tappelussa, jolloin menetin kaiken vähäisen omaisuu- 
teni, ja tulin vihdoin monen vaivan ja vastuksen jälkeen kuningas- 
vainajan armeijan luo Ukrainaan. Ja koska suomalaisten jalkaväki- 
rykmenttien papit enimmäkseen joutuivat vangiksi Propoisin kau- 
pungin luona Lesnajan taistelun jälkeen, on minun täytynyt ottaa 
jälellejääneet viidestä rykmentistä hoitaakseni Jumalan sanalla ja 
kalleilla sakramenteillä, nim. kenraali Funckin turkulainen jalkaväki, 
kenraali Stackelbergin porilainen jalkaväki, pohjalaiset, Uudenmaan 
ja eversti Wrangelin jalkaväkirykmentti. Sitäpaitsi olen lähinnä virka- 
veljeäni pitänyt huolta suomalaisista tykkiväessä ja kuninkaan omassa 
hoviväessä, niin että minun usein on täytynyt mitä suurimmassa hen- 
genvaarassa liikkua vihollisten keskessä rykmentistä toiseen. 

Vuonna 1709 olen lukuisain toisten kera maistanut onnettoman 
eikä koskaan kylliksi valitettavan Pultavan taistelun katkeruutta. Sen- 
jälkeen jouduin Dnjeperin rannalla kokonaan ja niin täydellisesti hä- 

* viöön, ettei minulla ollut edes takkia ylläni eikä yhtä ainoata kirjaa, 
lukuunottamatta suomalaista virsikirjaa, jonka tähden minun täytyi, 
seuratessani kuningasta Benderiin, ainoassa paidassa, minkä omistin 
ja mikä minun päälläni oli, ratsastaa tavattomassa kuumuudessa päi- 
visin ja kärsiä vilua öisin. Sitäpaitsi minulla ei ollut mitään ravintoa 
muutamaan päivään, ennenkuin Otjakovissa, joka on Mustanmeren 
rannalla. Sieltä pääsimme suurella vaivalla Benderiin. Sieltä taas 
seurasin rykmentin jäännöksiä, joita kenraali Gyllenkrook johti, ja 
jouduin vihdoin koko sen retkikunnan mukana vangiksi. Suuressa 
kurjuudessa ija kalvavassa köyhyydessä minut kuljetettiin Moskovaan, 
jonne saavuin joulukuussa. Mitä minun sillä matkalla täytyi kestää 
niin hyvin Biela Zirkovissa kuin Kiovassa sekä muissa kaupungeissa 
ja paikoissa nälän, vilun, alastomuuden, pilkan, ylenkatseen, syöpä- 
läisten, tyrkkimisen ja väkivallan takia, ei sydämeni salli laveammin 
esittää, koskapa sillä vain repisin auki vanhoja haavoja. 

Vuodet 1710 ja 1711 olin Moskovassa, ja minulla oli erinäisiä virka- 
toimia, mutta myöskin se vaikeus, että ensi vuonna sairastin rajua ja 

kovaa kuumetta kolmen kuukauden ajan. Minkälaisessa kurjuudessa 
ja heikkoudessa silloin joka hetki odotin lunastustani näistä ajalli- 
sista, ja minkälaista sortoa, pilkkaa, juonittelua ja hätää minun sil- 
loin täytyi kärsiä vihollisteni puolelta, sairaudesta ja hoidon puut- 
teessa, sitä en voi ilman kyyneliä muistella tai siitä puhella, mutta 
Herra katsokoon siihen armossa. E 

Vuonna 1712 minut raastettiin Siperian pääkaupunkiin Tobolskiin. 
Minkälaisessa hengenvaarassa me kaikki vangit siihen aikaan olimme, 
lienee tunnettua. Kärsimiämme suruja ja monenlaisia tuskia en voi 
kuvata enkä myöskään minkälaisessa köyhyydessä ja häpeässä sille 
paikkakunnalle tulimme. Tällä paikkakunnalla samoinkuin myös 
marssin aikana ovat useat vankitovereistani mieltyneet minuun ja 
käyttäneet papillisia toimiani, joita olenkin vuorotellen virkaveljieni 
kanssa tehnyt. 

Vuonna 1714 syyskuun 14 päivänä sain virallisen kutsumuksen olla 
sen koulun tarkastajana, joka silloin Jumalan armon kautta perustet- 
tiin Tobolskiin vangittujen lapsia varten, jossa toimessa olen myös 
jatkuvasti ollut loppuun saakka. 

Vuonna 1715 kutsuttiin minut virallisesti sielunpaimeneksi Tobolskin 
saksalaiseen seurakuntaan. Tämän kutsumuksen otin vastaan, pidin 
12:na sunnuntaina Kolminaisuudesta tulosaarnani ja hoidin sitä jat- 
kuvasti vankeuteni loppuun saakka. Miten olen tätä tointa hoitanut, 
jätän kuulijaini arvosteltavaksi.» 

Sotapappien työ vankien keskuudessa oli kieltämättä mitä suuri- 
merkityksellisintä. Monet saivat kärsimyksiinsä lohtua Jumalan sa- 
nasta ja moneen mieleen valoivat yhteiset jumalanpalvelukset uutta. 
toivoa. 

XIX. 


VELJESHAUTA TUNTUREILLA. 


'Napuella pirstottu Suomen armeija oli koottu Pohjois-Ruotsiin 
odottamaan hetkeä, jolloin se tarpeellisen vahvistuksen saatuaan voisi 
marssia valloittamaan isänmaan takaisin vihollisilta. Mutta kunin- 
kaan mahtisana määräsi toisin — viimeisten suomalaisten soturien 
oli verellään ostettava Ruotsille korvaus Suomen menettämisestä toi- 
saalta. Ryhtyessään sotaretkeensä Norjaa vastaan Kaarle XII määräsi 
Armfeltin suomalaisella armeijallaan valloittamaan Pohjois-Norjan 
samanaikaisesti kun hän itse marssi maan etelä-osaan. 

Armfelt lähti noin 7.500 miestä käsittävine joukkoineen liikkeelle 
elokuun lopulla vuonna 1718 ja kulki tuntureitten poikki Trondhjemia 
kohti, mutta kun hän ei voinut edetä suoraan, vei marssi niin pitkän 
ajan, että kaupunki oli ehtinyt varustautua. Tästä syystä Armfelt 
leiriytyi hieman kaupungin eteläpuolelle Melhusin ja Horgin väli- 
maille. 

Yllättäen saapui sitten tieto kuninkaan kuolemasta. Norjan valloi- 
tuspuuhasta luovuttiin, ja Armfeltkin sai käskyn palata joukkoineen 
takaisin Jämtlandiin. Hän lähti liikkeelle joulukuun loppupuolella 
1718 ja aikoi johtaa armeijansa Tydalenin kautta tuntureitten* yli. 
Sääsuhteet olivat kaikin puolin suotuisat. Lunta oli vähemmän kuin 
miesmuistiin, ja hanki kannatti ratsumiehen mainiosti. 

Marssin ensimmäisenä tavoitteena oli Tydalen, jonne kauempana 
olevien komennuskuntien ja erillisten joukko-osastojen oli myöskin 
määrä kokoontua. Alkumarssi sujui suunnitelmien mukaisesti, ja 
uudenvuodenyönä leiriydyttiin Aasin luo Tydalenissa. Siitä piti seuraa- 
vana aamuna matkan tuntureitten yli alkaa. Oppaiksi oli määrätty 

kaksi norjalaista talonpoikaa, jotka henkensä hinnalla lupasivat opas- 
taa lyhimmän tien. Toinen näistä oli harmaahapsinen tuntureitten 
tuntija ja eränkävijä Lauri Östby, joka aikaisemmin oli norjalaisten 
ylipäällikölle hankkinut arvokkaita tietoja ruotsalaisten aikeista * 

Uudenvuodenpäivä valkeni kylmänä ja kirkkaana, ja marssirivistöt 
lähtivät reippaasti liikkeelle. Matkaa Handöliin, Jämtlandin ensim- 
mäiseen kylään, tuli alun yhdeksättä peninkulmaa. Tuntureitten laelle 
asti sujui kaikki hyvin, vaikka nousu kuluttikin kovasti miesten voi- 
mia. Mutta silloin kohosi taivaalle uhkaavia merkkejä. Mereltä, luo- 
teen puolelta nousi synkkiä pilviä, jotka hetken kuluttua pudottivat 
raskaan lumipyryn. 

»Pakkanen oli niin kova», kirjoittaa retkellä mukana-ollut sota- 
pappi Niilo Idman, »että sen arveltiin ylittävän minkä tahansa pakka- 
sen tuntureilla, ja se kävi niin läpitunkevaksi kuin olisi ollut myrky- 
tettyä. Se valtasi väen, ja useimmat joutuivat kuin pyörryksiin, toisilta 
kuin juopuneilta kasvot turposivat, ja keskipäivän tullen yksi ja toinen 
muuten terveistä sairastui. Illan tullen kaikki sairaat kuolivat.» 

Viimeiset voimansa ponnistaen nälkiintyneet, ohuesti vaatetetut 
sotilaat raivasivat tietään lumikinosten halki. Lumi kovettui vaat- 
teissa jäälkerrokseksi, se haittaa väsyneitten jäsenten liikkeitä, mies 
toisensa perästä jää uupuneena jälkeen, istahtaa hetkeksi lepäämään 
ja paleltuu paikoilleen. Marssijärjestystä on mahdoton pitää yllä. 
Joku, ken ehkä vielä olisi jaksanutkin joukkoa seurata, hairahtuu hie- 
man, ei pyryssä löydä enää toisia ja menehtyy. 

Äärimmäisin ponnistuksin pääosa sentään pysyttelee koossa. ja lei- 
riytyy illan tullen Essand-järven rannalle. Kuolemankylmissään väri- 
sevät sotilaat yrittävät koota puunkappaleita tehdäkseen niistä läm- 
mittävän nuotion. Kiväärinperät, tykkien lavetit, kuormastoreet ja 
kaikki, mikä vain suinkin poltettavaksi kelpasi, koottiin, mutta mo- 
nellekaan eivät nuo pienet nuotiot kyenneet lämpöä antamaan, ja 
sadat paleltuivat sinä yönä kuoliaiksi. Kun aamulla piti marssia jat- 
kettaman, havaittiin, »että kuoliaaksi paleltuneet olivat pystyssä tois- 
tensa nojassa kuten elävät, mutta kun niihin kosketti hiukankaan, 
kaatuivat kuolleet kuin pilarit vieden muut mukanaan. Illalla asete- 
tuista vartiomiehistä oli vain kaksi säilynyt hengissä. 

Toinen marssipäivä muodostui vieläkin raskaammaksi. Pyry ja 
pakkanen jatkuivat entistäänkin yltyneinä. »Tapahtui», edelleenkin 
Idmania lainataksemme, »että miehiä niin pitkiä kuin lyhyitäkin toi- 
nen toisensa perästä suistui molemmin puolin tietä heidän eteenpäin 
kulkiessaan, ratsastivatpa sitten taikka kävelivät. Tykistö- ja kuor- 
mastorekiä jäi sinne tänne joukottain jälelle, sitten kun ajajat olivat 
kuolleet.» 

Lauri Östby, tuntureitten tuttu, oli paleltunut jo ensimmäisenä 
yönä. Toinen opas teki nähtävästi kaikkensa johtaakseen armeijan 

harhaan. Kerrotaan Armfeltin kutsuttaneen luokseen viisi norjalaista 
rakuunaa, jotka aikaisemmin olivat joutuneet vangeiksi, ja epätoivois- 
saan armeijansa puolesta luvanneen heille sekä vapauden että palk- 
kion, jos vain pystyisivät opastamaan oikeata tietä Handöliin. 

Tammikuun toisen päivän illalla leiriytyi suurin osa Armfeltin 
armeijaa tuntureilta Handöliin virtaavan Enajoen varrelle. Yö oli 
hirvittävämpi kuin edellinen ja miehiä sortui joukottain. Sekasorto 
samoin oli sanoinkuvaamaton, eikä kukaan kyennyt pitämään huolta 
edes vangeista. Kenraalimajuri Horn makasi eräässä reessä ja näki, 
kuinka oppaiksi pyydetyt viisi norjalaista rakuunaa lähtivät omille 
teilleen, mutta ei kylmettyneenä kyennyt sanomaan sanaakaan eikä 
komentamaan ketään heitä pidättämään. Jokainen alkoi mielessään 
olla vakuutettu siitä, että yksikään mies ei elävänä saapuisi tuntureit- 
ten toiselle puolen. Idman on kuvannut tilannetta: 

»Mitä surkeutta ja voivotusta, hätää ja huutoa, tuskaa ja parkua 
tässä täytyi nähdä ja kuulla, ei taida kokematon helposti käsittää, 
koska tapausta ei käy kaikkia yksityiskohtiaan myöten niin kamalaksi 
kuvaaminen, kuin se itse asiassa oli. Toinen näet, vaikka sääliväinen ja 
auttavainen olikin, ei voinut eikä jaksanut auttaa toistaan. Merkil- 
listä oli, että kun joku istuutui levähtämään, antautuen unen voitetta- 
vaksi, niin pakkanen sai hänet kokonaan valtoihinsa ja kangisti hänet, 
niin että hän vaivoin kykeni nousemaan, mutta ei mitenkään enää 
lämpöään takaisin saamaan. Sitävastoin se, joka jaksoi alati valvoa 
ja liikkeessä olla, säilyi paremmin. Vaatteista taas ei siinä suhteessa 
ollut mitään apua.» 

Kolmannesta yöpaikasta lähdettäessä Armfelt jakoi armeijansa 
kahteen osaan. Toinen lähti marssimaan pitkin Ena-joen jäätä, ja 
toisen osan, joilla enemmillä oli sukset käytettävinään, oli määrä oi- 
kaista tunturin yli suoraan. Handöliin alkoikin sitten vähitellen ko- 
koontua pieniä, hajanaisia joukkoja. 

Mutta kärsimykset eivät suinkaan loppuneet siihen. Sillä: 

»Kun oli saavuttu Handölin kylään toivossa saada virkistää it- 
seämme tuvan lämmössä, oli siellä ainoastaan kolme mökkiä, jotka 
eivät tälle väenpaljoudelle eivätkä suurimpaankaan tarpeeseen tahto- 
neet riittää.» Miesten oli leiriydyttävä nuotioitten ympärille, ja välskä- 
rit yrittivät aloittaa toivottoman työnsä leikkaamalla paleltuneita jä- 
seniä. Tynnyreittäin kerääntyi kässiä ja jalkoja, mutta luonnollista on, 
että useimmat avun saaneistakin jatkohoidon puutteessa kuolivat näl- 
kään ja pakkaseen. Muudan hautakivi Handössä kertoo: »Anno 1719 
tammikuun 20 päivänä haudattiin tähän 600 ihmistä.» 

Kaikki ne, jotka vielä kykenivät marssia jatkamaan, lähtivät taival- 
tamaan puolentoista peninkulman pituista matkaa jäistä tietä? Walla- 
"miin. Sielläkin oli kuitenkin vain kaksi taloa käytettävissä, joten eteen- 
päin, yhä vain eteenpäin oli marssittava. Miehiä kuoli jokaiseen py- 


9 129 


sähdyspaikkaan ja heitä jäi matkan varrelle sadottain. Jos joskus 
kohdattiin joku talopahanen, tunkeutui sen suojiin miehiä niin paljon 
kuin sisään suinkin mahtui seisomaan. Toiset, jotka eivät mahtuneet, 
yrittivät ulkopuolella seiniin nojaten saada edes hieman suojaa, mutta 
aamulla tavattiin suurin osa heistä kuoliaaksi jäätyneinä. 
; Armfelt oletti, että Duvedissa olisi valmistauduttu hänen joukko- 
jaan vastaanottamaan, sillä hän oli edeltäpäin lähettänyt kapteeni 
Hammarsköldin kolmentoista hiihtäjän kanssa viemään sinne sanaa 
saapumisestaan. Mutta kapteeni oli eksynyt tuntureille, eikä minkään- 
laisiin valmistuksiin ollut ryhdytty. 

Tuohon mennessä oli puolet miehistä uupunut tuntureille, ja tuhat 
kuoli perille päästyään. Pelastuneistakin oli viisisataa niin pahasti 
viottuneita, etteivät kyenneet suorittamaan sotapalvelustaan. Jälelle 
oli jäänyt vielä joitakin, jotka ryömien yrittivät seurata tovereitaan. 

Pastori Olavi Broman kertoo rippeitten saapumisesta päiväkir- 
jassaan: 

»Tämän vuoden alussa saapui luokseni tänne yli 250 miestä, jotka 
kuuluivat suomalaiseen ratsurykmenttiin ja olivat de la Barren väkeä. 
Kuten melkein kaikilta muiltakin, jotka olivat kulkeneet tuntureiden 
yli Norjasta, olivat heiltä kädet ja jalat paleltuneet, ja he olivat niin 
kovaa kokeneet, ettei sellaista ole sattunut maailman alusta asti. Koko 
talven ja vielä kesälläkin oli luonani melkein lukemattomia sairaita 
ja paleltuneita, jotka olivat kuuluneet eri rykmeniteihin, niin upsee- 
reita kuin sotilaitakin, joilta usealta minun oli pakko sahata, hakata 
tai leikata milloin molemmat jalat, milloin taas jalat, kädet, sormet, 
j.n.e. — Tilanne oli niin kurjan kurja, että kuolleetkin haudoissaan 
sitä itkevät!» 

»Tule kullanen kotihin, — tuoppas rauha tullessasi», olivat suoma- 
laiset toivottaneet. Vilun ja nälän, haavat ja kurjuuden kestäneet 
suomalaiset soturit saivat rauhan, ikuisen rauhan Norjan lumisilla 
tuntureilla. Pakkanen uuvutti urohon, jota ei ryssän miekka ollut voit- 
tanut. Kinokset kahlitsivat Pietari Longströminkin, joka kolme kertaa 
oli ryssien kahleista karannut. Ja kun rauha vihdoin palasi, samosi 
invaliidien surullinen joukko Suomeen, ei paremmin elääkseen kuin 
kurjuudessa, mutta tullakseen kuitenkin haudatuiksi rakastetun isän- 
maan multaan. 

XX. 


HÄVITYKSEN JÄLJET. 


Suomen valloitettuaan katsoi Venäjä tarpeelliseksi järjestää maa- 
han jonkinlaisen siviilihallinnonkin ennenkaikkea senvuoksi, että vero- 
jen kannot ja pakko-otot saataisiin paremmin sujumaan. Niin kauan, 
kuin ruhtinas Mikael Golitsyn huolehti tästäkin, koetettiin maamme 
vähäisten asukkaitten kärsimyksiä lievittää, mutta senjälkeen kuin 
siviilihallinto oli eroitettu ja sen korkeimmaksi määrääjäksi asetettu 
muudan kreivi Kustaa Otto Douglas, alkoivat jäljet näkyä — peloitta- 
vat jäljet. 

Taloudellista tilaa tarkasteltaessa on ensinnäkin muistettava, että 
ennen sodan ja vainon aikaa oli maamme saanut kestää hirvittävän 
nälänhädän, ja olisi yksin senkin jättämistä vaurioista voimistuakseen 
tarvinnut monia rauhan ja levon vuosia. Ensimmäiseksi vietiin Suo- 
mesta noin parikymmentätuhatta miestä vieraille maille tappelemaan. 
Eikä sillä hyvä. Heidän riveihinsä syntyvät aukot piti täältä täydentää 
— nälän, ruton, vihollisen luotien ja marssin rasituksien uuvuttamien 
miesten tilalle piti yhäti saataman uusia. On laskettu Suomen noina 
vuosina yksinomaan sotilaina kadottaneen noin 50.000 miestä. Ja 
nämä olivat parhainta, asekuntoista väkeä. 

Tarkkoja laskelmia väestötappioista on vaikea tehdä, mutta mant- 
taaliluetteloita tarkastellen ovat historioitsijat päätyneet siihen, että 
- Suomessa vuonna 1695, siis ennen nälkävuosia oli noin 500.000 asukasta 
ja vuonna 1725, rauhan palattua, suunnilleen 300.000. Rauhallisten 
olojen. vallitessa sensijaan olisi väkiluku lisääntynyt ainakin sadalla 
tuhannella. 

On luonnollista, että väestöhukan johdosta maanviljelyskin joutui 

suorastaan rappiotilaan. Emme halua rasittaa lukijoita pitkillä tilasto- 
tiedoilla, mainitkaamme vain, että esimerkiksi vuonna 1717 oli kaikista 
Pohjanmaan tiloista autioina lähemmä 45 prosenttia. Kaupungit oli- 
vat samassa suhteessa aivan rappiolla. Osa niistä oli perustuksiaan 
myöten poltettu, osa muuten hävitetty, ja toisissa vietettiin kivuliasta. 
elämää. 

Kansamme siveellinen taso laski ennenkaikkea noina sodan ja 
mielivallan vuosina huolestuttavalle tasolle. Yksinkertaiset ihmiset, 
jotka kaikkialla ympärillään näkivät vain väkivaltaa ja vääryyden 
tekoja, ja jotka saivat kynsin hampain taistella viimeisen leipäpala- 
sensa puolesta, menettivät pian käsityksensä siitä, mikä oli oikeata ja 
mikä väärää. Järjestystä valvoneet virkamiehet olivat paenneet 
maasta. Jumala ei tuntunut kuuntelevan hädänalaisten ääntä. Huomi- 
sesta päivästä ei kukaan ollut varma — oli siis elettävä päivä kerral- 
laan millä keinoin tahansa. 

Naapuri antoi ilmi naapurinsa voidakseen itse säilyttää vähäiset 
elintarpeensa. Veroja perivät voudit menettelivät raa'asti, ja niinpä 
heitä kohtaan ruvettiin menettelemään samalla tavoin. Eräs koke- 
mäkeläinen lautamies valittaa käräjissä, että Maija Jaakontytär oli 
lyönyt häntä riihilapiolla, kun hän tuli verorästejä perimään, ja Maijan 
veli löi häntä samalla matkalla käsivarteen niin, että luu murtui. 

Kuinka pitkälle nälkä saattaa ihmisen pakoittaa, osoittaa se, että 
eräs äiti möi suolaleiviskästä lapsensa venäläiselle, ja muudan pohjan- 
maalainen talontytär suostui jättämään isänsä murhaajan rauhaan, 
kun tämä antoi hänelle kahdeksan tynnyriä rukiita, 

Suomen kansa ei koskaan ole pahasti viinaa karttanut, ja tuona 
onnettomana aikana se näyttää monasti keittäneen viimeisetkin leipä - 
viljansa liemeksi, jolla saattoi hetkeksi haihduttaa mielestään surut ja 
murheet. Hämeenläänin maaherra sanoo lausunnossaan, että »yhtei- 
nen kansa on liian halukas täyttämään itsensä viinalla ja oluella, ja 
harvoin heitä näkee selvänä. Juovuspäissään he tekevät kaikenlaisia 
vallattomuuksia tappeluineen, kiroilemisineen ja sadattelemisineen, ja 
ylimalkaan viettävät jumalatonta elämää.» Juopotteluhalu tarttui 
naisväkeenkin, sillä esimerkiksi Ikaalisten nimismies syyttää lukkarin 
leskeä, hänen tytärtään ja erästä talonpojan vaimoa käräjillä siitä, että 
ovat olleet rukouspäivänä poissa kirkosta ja käyttäneet jumalanpalve- 
luksen ajan juopotteluun. Viinankäyttö toi luonnollisesti mukanaan 
muutkin paheet. Vihdin pitäjän talonpoikien sanotaan ennen sotaa 
olleen uutteraa kansaa, mutta » Venäjän vallan aikana he ovat heit- 
täytyneet laiskuuteen, kevytmielisyyteen, juopotteluun sekä samalla 
jättäneet kaikki retuperälle, niin etteivät he harrasta jumalanpelkoa 
eivätkä kristillistä elämää eivätkä myöskään tavallisia elinkeinoja.» 
Kuvaus sopii luonnollisesti muittenkin pitäjien asukkaisiin. 

Surullisimpia tämän ajan piirteistä on naisten siveellisen tason pai- 

numinen niin alas, kuin sakkoluettelot ja käräjien pöytäkirjat osoitta- 
vat. Paljon oli sellaisia, joita raa'at venäläiset, kasakat ja kalmukit 
raiskasivat, mutta surullisen paljon oli niitäkin, jotka ehdoin tahdoin 
antautuivat suhteisiin ryssien kanssa. Niitten naisten joukossa, jotka 
antautuivat suhteisiin venäläisten kanssa oli naimattomia, naineita, 
leskiä, nuoria ja vanhempia. Eräillä ryssillä näyttää olleen viehätys- 
voima, johon toiset silmittömästi hullaantuivat, kuten Uudenkaarle- 
pyyn pitäjässä erään Juho Jaakonpojan vaimo, joka »lähti rehellisen 
miehensä luota ja rupesi ehdoin tahdoin haureutta harjoittamaan 
venäläisten kanssa, ja kun häntä siitä varoitettiin, uhkasi kannella 
venäläisille, ettei sellaista muka sallittaisi.» Mutta meidänhän on turha 
jatkaa tällaisia kuvauksia, sillä ne, jotka ovat eläneet maailmansodan 
ajan, tietävät samanlaisia surullisia esimerkkejä oman aikamme 
Suomesta. 


Sotilaitten kotiinjääneet vaimot olivat alttiita lemmenseikkailuihin, 
ja osoittivat uskottomuuttaan sodassa olevia miehiään kohtaan jo en- 
nen venäläisten tuloa. Piispa Gezelius esimerkiksi kirjoittaa, että 
»sellaisia tapahtumia kuin Kurhilan rusthollarin lihallinen sekaantu- 
minen ratsumiehen vaimon Kaarinan kanssa sekä Laitilan rengin 
yhdessäeläminen sotamiehen vaimon Susannan kanssa, aina vain avio- 
liittolupauksella, sattuu tähän aikaan, Jumala paratkoon, sangen 
usein.» Monikin rauhan jälkeen palannut sotamies tapasi vaimonsa 
toisen kanssa naimisissa tai Venäjälle lähteneenä. Sangen usein hänet 
myöskin toivottivat tervetulleiksi lapset, joitten syntymiseen hän Eu- 
roopan toiselta laidalta ei millään tavoin ollut myötävaikuttanut. 

Lapsenmurhat olivat perin yleisiä. Vuonna 1720 käsketään kirkoissa 
lukemaan tätä koskevaa asetusta sekä liittämään siihen varoituksia ja 
uhkauksia, »koska törkeä huoruuden pahe kaikkialla on tullut tavaksi, 
jota hyvin koristellut naiset koettavat kirotulla tavalla salata ja torjua 
päältään ajallisen rangaistuksen siten, että he heti synnytettyään 
yksinäisyydessä paholaisen heille sitä varten ennakolta osoittamissa 
huoneissa ja paikoissa hennon sikiönsä kuristavat.» 

Mutta kyllin jo sitä lajia. 


Kaarle XII:n, sankarikuninkaan, kuten sanotaan, kuoleman jälkeen 
ryhdyttiin toden teolla ajattelemaan rauhan solmiamista Venäjän 
kanssa. Kesti kuitenkin lähemmä kolme vuotta ennenkuin päästiin 
niin pitkälle, että tulokseen johtavat rauhanneuvottelut Uudessakau- 
pungissa aloitettiin. Ne saatiin päätökseen monien viivyttelyjen jäl- 
keen, ja vihdoin elokuun 30 päivänä 1721 allekirjoitettiin Uudenkau- 
pungin rauha, joka vei Ruotsilta sen suurvalta-aseman ikuisiksi ajoiksi. 
Tsaari sai kaikki Itämeren maakunnat ja kaakkoisen Suomen Viipurin 
ja Käkisalmen kaupunkeineen. Suomi lohkaistiin kahtia, ja siinä 
maamme osassa, joka piti Ruotsille palautettaman, alkoi nyt kilpailu 

siitä, kumpi valtakunta ennättäisi syksyn sadosta suurimman osan 
itselleen veroina koota. 

Syyskuun kuluessa rupesi sitten venäläinen sotaväki tekemään läh- 
töä maasta. Rauhansopimuksen mukaisesti tuli sen vielä saada maasta 
muonavarat ja hevosten rehut sekä kyyditykset ilmaiseksi. Tämä lisä- 
rasitus näännytetylle kansalle oli kaikkea muuta kuin helppo kantaa. 
Kun esimerkiksi kenraalimajuri Tsekin lähti Turusta Hämeenlinnan 
ja Lappeenrannan kautta isiensä maalle, tarvittiin jokaisessa matkan 
varrella olevassa majatalossa muun muassa 1942 leiviskää heiniä ja 
113 tynnyriä kauroja. Kenraalia itseään varten yksistään piti jokai- 
seen majapaikkaan varata 20 hevosta. 

Kaikki ryssät eivät kuitenkaan lähteneet sotaväen kanssa maas- 
tamme, sillä osa oli vuosien kuluessa jo niin kotiutunut, nainut ja 
perheellistynyt, että katsoi parhaimmaksi jäädä. Mutta sensijaan 
lähti taasen venäläisten mukana melko runsaasti suomalaisia. Näistä 
muodostivat valtavan enemmistön naiset, jotka olivat menneet naimi- 
siin tai muuten vain ruvenneet elämään yhdessä idän miesten kanssa. 
Sellaista lähtöä ei viranomaistenkaan ollut syytä estää, ja usein vai- 
kutti lähtöön sekin, että asianomaiset pelkäsivät tulevansa pilkatuiksi 
säännöllisten olojen palattua. Niinpä, kun Hämeenlinnassa ennen läh- 
töä kutsuttiin kaikki kasakkain kanssa naimisissa olleet naiset koolle 
— heitä oli kaikkiaan 24 — ja kysyttiin, aikoivatko he lähteä vaiko 
jäädä, vastasivat he yksimielisesti lähtevänsä ja »seuraavansa mie- 
hiään vaikka tataarien maahan mieluummin kuin jäävänsä tähän ' 
maahan ja asettua koko Suomen kansakunnan halveksumisen ja ivan 
esineeksi.> Sulkujen välissä tekee mieli huomauttaa, että heissä sit- 
tenkin, tuon ajan kunniansa unohtaneissa, oli enemmän hävyntun- 
netta kuin kanssasisarissaan parisataa vuotta myöhemmin. 

Venäjälle kuljetetut suomalaiset samoinkuin sotavangitkin piti heti 
rauhan solmiamisen jälkeen laskettaman vapaiksi ja tsaari oli myös- 
kin antanut alaisilleen sitä koskevan määräyksen. Ryssät koettivat 
kuitenkin tätä kaikin tavoin kiertää, tai ehkäpä monet kernaasti tuol- 
laisen pikku seikan »unohtivatkin». Ainakin kenraali Apraksinin 
tilanhoitaja kuljetutti vielä rauhanteon jälkeen useita Turun läänistä 
kotoisin olevia perheitä aina 700 virstan päässä Pietarista oleville 
tiluksille. Paljon ei niitä kertynytkään, jotka olisivat päässeet takaisin 
isänmaahansa palaamaan. 

Paluu vankeudesta kesti kauan — useilta meni siihen useampia 
vuosiakin. Hämeen-Uudenmaan maaherra sanoo huomanneensa, että 
miehiä vaimoineen ja lapsineen oli tielle nääntynyt nälkään ennenkuin 
he olivat päässeet Suomen rajalle, »heidän kun joukottain annetaan 
tulla Pietarista ilman ruoka-apua, jota eivät muutenkaan yhteen tai 
kahteen kuukauteen ole saaneet, vaan pelkillä passeilla lasketaan 
Pietarin kasarmeista.» 

Tarkkoja laskelmia siitä, kuinka paljon vankeuteen joutuneista 
pääsi palaamaan, ei ole voitu tehdä, mutta suunnilleen tiedetään, että 
upseereista, joita vankeudessa oli noin 2.300, pääsi takaisin ehkä puolet, 
20.000:sta sotilasvangista sensijaan korkeintaan neljätuhatta, eikä 
siviilivangeista läheskään edes sitä määrää. Ja millaisiin oloihin pala- 
sivatkaan ne, jotka saapuivat — hävityksen jäljet heitä odottivat. 

XXI. 


Loppusana ft. 


Kolmatta vuosikymmentä Ruotsin miekka ja Venäjän ruoska ikään- 
kuin kilvaten hävittivät Suomen kansaa. Norjan tunturit, Ukrainan 
lakeudet, Persian aavikot ja Siperian jääkentät kätkevät tuhansien 
kansalaistemme tuhkan, eivätkä haavat, jotka Suomen heimoon silloin 
iskettiin, koskaan täysin arpeudu. 

Loppuun kidutettu, köyhääkin köyhemmäksi raastettu kansa jäi 
uudelleen rakentamaan hävitettyä maata. Tarvittiin suomalaisen ro- 
dun ainutlaatuista sitkeyttä, kun täällä jälleen ruvettiin uutta elämää 
suunnittelemaan. Pettua syöden ja hammasta purren oli luurangoiksi 
laihtuneen miehen tartuttava kirveeseen rakentaakseen suojan per- 
keelleen, ja heikentyneet voimat tahdolla korvaten oli hänen käytävä 
kuokan varteen raivatalkkseen umpeen kasvaneet pellot uudelleen viljaa 
antaviksi. 

Vain vaillinaisina välähdyksinä on tässä kirjassa koetettu esittää se, 
mitä kansamme sai kestää, ja millaisin uhrauksin esi-isämme ovat 
peranneet ne pellot, suojelleet niitä vainioita, jotka meitä nyt elättä- 
vät. Koko tuota kärsimyksen historiaa ajatellessa nousee väkisinkin 
mieleen kysymys, miksi tämä kaikki oli tarpeen — oliko siitä jotain 
hyötyä? 

Ehkä — ehkäpä silloin, onnettomuuksien hetkeksi päätyttyä, ensi 
kerran kohosi suomalaisen miehen mieleen ajatus: irti kaikesta vie- 
raasta, pois yltämme heilumasta niin hyvin Ruotsin miekka kuin 
Venäjän ruoskakin. Ehkäpä tuo ajatus alitajuisena eli hänen mieles- 
sään silloinkin, kun hän vaivaloisesti muistikirjaansa kirjoitti työn 
kovettamilla käsillään: 

»Joulupäivänä 1721 piti kappalainen ensimmäisen jumalanpalve- 
luksen kirkossamme, ja sitä jumalanpalvelusta en unohtans koskaan. 
Kun pappi voimakkain piirtein kuvasi sitä aikaa, jonka syntiemme 
tähden olimme saaneet kokea, mutta myös, miten vaatijamme sauva 
nyt oli murrettu ja rauhanruhtinas, jonka syntymää vietimme, oli 
tehnyt meidät osalliseksi rauhan siunauksista — sillä kaikki sota ja 
veriset vaatteet pitää poltettaman — silloin valtasi kaikkien sydämet 
kiitollisuus sitä Jumalaa kohtaan, joka oli sallinut meidän kokoontua 
omaan kirkkoomme, rauhassa ylistämään Hänen nimeänsä.» 

